
Pentru Alison Lindsay. 
Mulţumesc! 


Plăcerea e un păcat, iar uneori păcatul, o plăcere. 
LORD BYRON 


Capitolul 1 


Edinburgh, Scotia, aprilie 1815 


Era nevoie de zece minute ca să ajungi cu trăsura din 
Edinburgh New Town în Edinburgh Old Town, iar în acele 
zece minute Jack avu cea mai incontrolabilă erecţie pe care 
o trăise vreodată până atunci. În ultimii zece ani, învățase 
că anticiparea era unul dintre cele mai bune afrodiziace. lar 
anticiparea pe care o simţea în seara aceea era acută şi 
aproape de nesuportat. 

Vizavi de el stătea femeia care era motivul 
disconfortului său. Nu o putea vedea clar în lumina 
trecătoare a felinarelor, dar îi simţea cu acuitate prezenţa. 
Jack îi putea simţi mirosul de iasomie care zăbovea în părul 
şi pe pielea ei. Putea vedea umbra unui zâmbet care îi 
arcuia buzele sub mască şi încă simţea gustul sărutului pe 
care i-l furase cu câteva minute mai devreme. Atunci ea îl 
respinsese, dar într-un mod jucăuş, care promitea mai mult. 

Avea reputaţia unui aventurier, dar trecuse multă 
vreme de când se culcase cu o femeie. Se întrebă dacă asta 
explica dorinţa lui nesăbuită de a renunţa la orice precauţie 
şi de a o lua în patul lui pe acea femeie pe care o 
cunoscuse cu doar câteva ore mai devreme. Jack nu ştia 
cum o cheamă. Nu îi văzuse chipul. Ştia doar că o percepea 
atât de acut sexual încât, dacă nu o avea curând, era în 
pericol să explodeze de frustrare. 

lar ea ştia asta. Îşi dădea seama că ea simţea 
tensiunea din trăsură, aşteptarea care îl încordase precum 
un arc. Ar fi vrut să-i şteargă zâmbetul vag şi satisfăcut de 
pe chip cu un sărut. Ar fi vrut să o posede chiar acolo, în 
trăsură, pentru ca fiecare înclinare a roţilor pe pavaj să-l 
împingă şi mai tare în trupul ei. Nu avea idee de ce îl 
tulbura atât de tare, şi nu-i plăcea asta, pentru că îl aducea 
aproape de momentul în care putea să-şi piardă controlul; 
ştia doar că o dorise din momentul în care o văzuse. 


Vizitiul opri brusc trăsura. Un rândaş îmbrăcat în 
negru şi cu chipul impasibil deschise uşa trăsurii şi desfăcu 
scăriţa. Jack se lăsă pe spate pentru a-i permite însoţitoarei 
lui să coboare prima. Ea îşi adună poalele subţiri şi argintii 
ale rochiei cu o mână şi păşi cu uşurinţă afară. Jack o urmă, 
privind curios în jurul lui. Trăsura se oprise pe Royal Mile, în 
Edinburgh. Putea vedea clădirea masivă şi întunecată a 
catedralei St. Giles. Felinarele sclipeau în ploaia uşoară. 

Ea îl luă de mână şi îl trase de-a lungul unei alei 
înguste care cobora, departe de drumul principal. 
Întunericul era de nepătruns, îi auzea zgomotul pantofilor 
pe pavaj şi simţea ploaia rece pe obraji, udându-i părul şi 
haina. Zidurile clădirilor închiriate erau tot mai înghesuite. 

Se grăbea orbeşte spre primejdie; pe aleile acelea 
întunecate putea fi jefuit şi ucis şi nimeni nu ar fi venit să-l 
ajute. Un cuţit în coaste ar fi fost răsplata pentru nesăbuita 
căutare a pasiunii. Se opri, înţelepciunea înăbuşind pentru 
moment dorinţa, dar ea se întoarse spre el, îşi apăsă corpul 
de al lui şi se întinse să-l sărute. Simţea zidul rece al clădirii 
în spate, dar ea era fierbinte şi dulce. Sărutul ei era sălbatic 
şi stăruitor, alungând orice politeţuri şi cerând răspuns. Ea 
îi puse o mână pe după ceafă şi îi ţinu gura pe a ei, 
împletindu-şi degetele în părul lui. El îi simţi limba fierbinte 
atingând-o pe a lui şi gemu cu gura lipită de a ei. 

Îşi strecură mâinile pe sub pelerina ei şi simţi sub 
palme mătasea alunecoasă a rochiei. O apucă de talie şi o 
trase mai aproape. Sânii ei se lipiră de pieptul lui, iar ea îşi 
frecă şoldurile de ale lui. Era exasperant să ajungă sclavul 
simţurilor când el era un bărbat cu experienţă, nu un 
novice, dar părea incapabil să reziste dorinţei arzătoare 
care îi aluneca acum prin vene. 

În ochii ei sclipi o lumină vagă. Ea îi zâmbi. Se 
desprinse de el doar pentru a învârti mânerul unei uşi 
ascunse în colţul unui zid, adânc în umbre. Apoi îl luă din 
nou de mână şi îl trase în interior. 

Casa nu era aşa cum se aştepta el. Acolo, în acea 
zonă săracă unde cădea tencuiala de pe ziduri şi pavajul 
era mizerabil, interiorul era ca un palat în miniatură. Totul 


era lustruit, bogat şi sclipitor, din lemn, argint şi aur. Văzu 
totul doar în treacăt, pentru că ea îl trase în sus pe treptele 
de piatră - culorile luminoase ca nişte nestemate din 
draperiile lungi, care ţineau noaptea afară, pernele de pe 
canapea. Când se opri la capătul scărilor ca să-l sărute din 
nou, îşi lăsă mâna să alunece în pantalonii lui şi îi mângâie 
mădularul, iar el aproape că explodă acolo pe loc. Gâfâia, 
plin de speranţă şi de dorinţă, gura îi era uscată şi inima îi 
bubuia în piept. 

Camera în care îi duse era cufundată în întuneric. 

Doar cărbunii din foc ardeau roşiatic în şemineu. Nu 
exista nicio lumânare. Ea închise uşa cu un clic cât se poate 
de discret şi rămase o clipă cu palmele sprijinite pe ea. 
Putea să o simtă privindu-l. Întunericul îi ascuţea simţurile; 
o auzea respirând, îi auzea acea răsuflare uşor agitată care 
îi spunea că nu era nici pe departe aşa de calmă şi de 
controlată pe cât părea. Asta îi dădu o satisfacţie sălbatică. 
Nu i-ar fi plăcut să fie singurul atât de aproape de pierderea 
controlului. 

Se auzi foşnetul uşor al catifelei când ea îşi desfăcu 
panglicile pelerinei, pe care o lăsă să alunece pe jos. 
Mătasea fină a rochiei sclipi din nou când ea se mişcă, 
apropiindu-se de el şi punându-i o mână pe piept. Degetele 
îi descheiară sigure nasturii de la jachetă. l-o trase de pe 
umeri şi apoi îşi îngropă degetele pe sub cămaşă ca să-i 
atingă căldura pielii. El o auzi cum inspiră adânc în timp ce 
îşi lăsă mâinile să alunece peste pieptul lui. 

În ciuda furtunii care se dezlănţuise înlăuntrul lui, 
rămase complet nemişcat şi o lăsă să exploreze. | se păru o 
mică victorie să îi reziste. 

Ea se întinse să îl sărute. Era înaltă, dar el era şi mai 
înalt. Îi prinse o buclă între degete şi o simţi mătăsoasă şi 
moale. Nu ştia ce culoare avea părul ei pentru că purtase o 
mantie de bal mascat cu glugă. Degetele lui cercetătoare 
găsiră nişte agrafe care ţineau alte bucle. Trase, iar 
agrafele căzură cu un clinchet pe podeaua din lemn, iar 
părul ei se revărsă peste mâinile lui. 

Ea îi muşcă uşor buza de jos, apoi îşi lăsă limba să 


alunece în gura lui, iar mintea lui se învârteji într-o furtună 
întunecată de senzaţii. Îşi vâri o mână în părul ei ca să-i 
ţină capul nemişcat în timp ce o săruta, căutând căldura şi 
dorinţa gurii ei, sporindu-i dorinţa. Ea îl ghidă cu nerăbdare. 
Îşi împleti limba cu a lui. Îi muşcă buza uşor şi îl gustă în 
profunzime. 

Dorinţa ei era mai aprigă. Ea fu cea care îi apăsă în 
palmă mânerul rece al unui pumnal şi apoi se răsuci încet 
ca el să-i taie panglicile corsajului. Era o nebunie să facă 
asta pe întuneric, dar se descurcă până la urmă, strecurând 
lama pe dedesubt şi auzind prima ruptură a materialului 
înainte ca acesta să cedeze dintr-odată, iar rochia şi jupele 
să alunece la picioarele ei. A 

Ea era goală. Simţea asta. li simţea căldura corpului. 
Şi simţea din nou parfumul ei de iasomie, mai vag, diferit, 
dulce şi fierbinte pe pielea ei. Îşi aminti de senzaţia sânilor 
ei striviţi de pieptul lui şi se întinse spre ea, dar brusc 
pumnalul fu la gâtul lui. El făcu un pas în spate în timp ce 
ea îi puse mâna în piept şi îl împinse. 

Pulpele lui se lipiră de marginea unui pat. Lama înţepă 
mai tare, iar el îşi permise să se lase pe spate pe cea mai 
moale, mai mare şi mai confortabilă saltea pe care o 
simţise în viaţa lui. 

Ea îi smulse cămaşa şi îl încălecă, cu coapsele lipite 
de el. Cu o mână îi descheie nasturii de la pantaloni şi 
permise mădularului să salte liber direct în mâna ei. El 
încercă să o răstoarne sub el, dar lama de la gâtul lui îl 
avertiza să stea liniştit. Trasă o linie leneşă peste pieptul şi 
sternul lui, apoi mai jos pe abdomen, până când partea lată 
a lamei atinse vârful mădularului încordat. În acelaşi timp, 
ea îl strânse în palmă. 

Dumnezeule, chiar era nebună! lar el era pe cale să-şi 
piardă minţile. 

Ea aruncă pumnalul şi se întinse peste el, alunecând 
ca să-l primească în corpul ei. Gura lui se deschise într-un 
strigăt când îi simţi fierbinţeala şi umezeala, dar ea îi sorbi 
strigătele într-un sărut. Se legănă şi se împinse mai adânc, 
tot mai adânc, mai strâns, tot mai strâns, iar mintea lui 


parcă se împrăştie. O trase în jos pe el, în timp ce ea avu 
un orgasm violent, strigând cu disperare. 

Se rostogoli şi rămase întinsă alături de el. Deşi 
respira sacadat, el îi auzi răsuflarea agitată. In ciuda 
şocantei desfrânări a întregii lor împreunări, Jack simţi că 
lipsea ceva ce nu înţelegea. 

Îşi întoarse capul să se uite la ea - un gest prostesc, 
pentru că nu putea desluşi nimic în întunericul înăbuşitor. 
Dintr-odată, avu certitudinea că ea era pe cale să fugă. O 
simţi mişcându-se uşor şi trăgând aer în piept. 

Mâna lui ţâşni şi o apucă de încheietură exact când ea 
dădea să se mişte. O trase la loc, lipind-o de el şi ţinând-o 
nemişcată. 

— Nu ştii că nu e frumos să fugi de lângă un bărbat 
aşa de repede după ce l-ai iubit? 

Şoapta lui îi gâdilă părul. Simţi cum îi atinge buzele. 

După o clipă, ea râse, iar el simţi cum corpul ei se 
relaxează lângă al lui. Cu toate astea, ea nu spuse nimic. 

— Cum te cheamă? 

El voia să-i vorbească, aproape cu disperare, de parcă 
legătura fizică dintre ei nu era de ajuns. Era straniu, pentru 
că până atunci el nu dorise niciodată mai mult de la o 
femeie în afară de contactul fizic. 

— Rose. 

Din vocea ei răzbătu o uşoară ezitare înainte să 
vorbească. Aşadar, nu era numele ei. 

— Eu sunt Jack. 

El nu umbla cu minciuni, jumătăţi de adevăr şi nu era 
evaziv. Nu îi stătea în fire. 

Ea îşi trecu mâna uşor peste pieptul lui în semn de 
recunoaştere. Poate că era o femeie care nu vorbea mult, 
dar compensa asta în alte feluri. Simţi o furnicătură la acea 
atingere uşoară. 

— Vreau să te văd. 

— Nu. 

Răspunsul ei veni brusc şi cu o notă de panică în 
voce. 

— De ce nu, iubito? 


Simţindu-i teama, el îi vorbi pe un ton blând, dându-i 
părul de pe faţă, degetele mângâindu-i obrazul. 

Ea se mişcă uşor în braţele lui, de parcă ar fi fost 
stânjenită şi de dezmierdarea lui, şi de blândeţea vocii. El 
îşi dădu seama că ea refuza intimitatea. Era straniu, mai 
ales că tocmai împărtăşiseră cea mai intimă experienţă 
posibilă. 

— Nu vreau lumină. 

Acum în glasul ei se simţi o notă poruncitoare. Aşadar, 
era o femeie obişnuită să dea ordine. Asta o făcea şi mai 
interesantă. 

— Şi dacă vreau eu? 

— Va trebui să te mulţumeşti cu atingeri. 

Ea îi luă mâna şi i-o puse pe un sân. Era un gest menit 
să oprească discuţia. El îşi dădu seama, dar, cu toate astea, 
cedă. Simţi cum sfârcul ei se întăreşte sub palma lui, iar 
sângele i se înfierbântă ca răspuns. Se jucă încet cu sânii ei 
- cu degetele, buzele, dinţii, limba lăsându-se distras şi 
savurând exclamaţiile ei şi felul în care se arcuia sub 
atingerea lui. Ea continuă să-l îndemne cu şoapte 
întrerupte, implorându-l să muşte, să sugă mai tare, până 
în punctul în care plăcerea se transforma în durere. El se 
simţi din nou dureros de excitat, iar ea se desfăcu pentru 
el, rugându-l parcă să o posede dur, mai dur, agăţându-se 
cu braţele de tăblia patului în timp ce el o pătrunse. Era 
sălbatic şi neruşinat, având senzaţia că se afla într-un vis 
fierbinte şi întunecat, dar, chiar şi în timp ce o poseda, 
simţea atingerea unei umbre, de parcă ceva undeva nu era 
în regulă. Era ca şi cum ea cerea să fie pedepsită, fiecare 
pătrundere a mădularului în trupul ei, fiecare muşcătură 
uşoară pe sânul ei erau un fel de penitenţă. 

Pe parcursul nopţii lungi, ea îl lăsă să facă tot ce vru 
cu ea; deveni jucăria lui, iar totul fu minunat, inimaginabil 
de palpitant. lar el se simţi epuizat, satisfăcut, însă nu putu 
să alunge acel instinct încăpățânat care îi spunea că lipsea 
ceva. Ultima oară când făcu dragoste cu ea încet, languros, 
încercă să ancoreze intimitatea între ei în ceva mai 
profund, încercă să o captureze şi să o ţină. 


Jack nu-şi dădea seama de ce voia să obţină acea 
conexiune, de vreme ce el era un bărbat care îşi dorea doar 
cele mai superficiale relaţii amoroase. Poate că era o 
provocare; nu era obişnuit ca o femeie să îi ascundă ceva. 
În mod normal, femeile erau cele care încercau să-l împingă 
spre o apropiere pe care nu o dorea. 

Deja pielea ei era încinsă şi umedă, alunecoasă lângă 
a lui. Se mişcă odată cu el pe acelaşi val întunecat de 
dorinţă şi de plăcere, ajunse pe culmi pentru el când i-o 
ceru. Corpul ei era al lui. Cu toate astea, se simţea de parcă 
ea îl evita în singurul mod care conta cu adevărat. Apoi ea 
dormi, dar el rămase treaz, cu mintea alertă, ascultând-o 
cum respira. La un moment dat, ea ţipă. El o trase în 
braţele lui şi o ţinu ca să se calmeze, dar simţi că avea 
lacrimi pe obrajii pe care şi-i lipise de pieptul lui. 

La un moment dat, căldura corpului ei în braţele lui îl 
îndemnă la somn. Se trezi când soarele era sus pe cer şi 
încăperea era scăldată în lumină. Ştiu înainte să deschidă 
ochii că ea plecase. 


Era încă întuneric când Mairi se trezi. Pentru un 
moment, mintea îi rămase goală, uşoară şi liberă, iar corpul 
i se simţea încântător de plin de plăcere, saturat şi 
satisfăcut. O secundă mai târziu, dezolarea se întoarse, 
întunecată, rece şi singuratică precum noaptea de iarnă 
care alungă lumina. 

Aşa se simţea mereu când se trezea. Exista un 
moment mult prea scurt de pace binecuvântată, apoi cădea 
din nou în întuneric. Tristeţea şi pierderea stăteau 
ghemuite într-un colţ, aşteptând să atace. Tristeţea din 
dimineaţa aceea era mai pătrunzătoare ca de obicei, ca un 
cuţit ascuţit. Căutase să-şi înece nefericirea în plăcere 
senzuală şi nu făcuse decât să înrăutăţească lucrurile. 

Se dădu jos din pat şi simţi pe dată lipsa căldurii lui 
Jack. El stătuse întins pe o parte, cu un braţ în jurul ei, într- 
un gest de posesie relaxată, trăgând-o aproape în curbura 


corpului său. Ea nu îşi dădu seama cum reuşise să doarmă 
în poziţia aceea, în braţele unui străin. Părea cumva greşit, 
imposibil de acceptat de vreme ce ea respingea orice formă 
de intimitate cu oricine. Era straniu că putuse să-şi ofere 
trupul complet, fără reţineri, dar, cu toate astea, regreta că 
dormiseră împreună după aceea. 

Tremurând îşi puse lenjeria, apoi se duse tiptil spre 
cufăr şi scoase o rochie simplă şi un şal. Mâinile îi 
tremurară în timp ce încercă să-şi lege panglicile rochiei. 
Nu vedea ce făcea. Se duse pe vârfuri spre uşă, cu pantofii 
în mână. Lumina începea să se strecoare printre obloane. 
Nu voia să se uite în urmă, dar ceva parcă o obligă să se 
întoarcă. 

Jack stătea întins în mijlocul patului, între cearşafuri şi 
pături. Era acoperit doar până la şolduri. Putea să-i admire 
pieptul lat şi musculos, cu păr auriu. Pe frunte îi cădeau 
şuviţe întunecate, în contrast cu barba abia mijită. Ochii îi 
erau închişi - avea gene lungi şi negre. Lumina care 
devenea tot mai puternică aluneca pe faţa lui netedă, pe 
nasul lung şi pe bărbia hotărâtă. Era un chip puternic, 
suficient de frumos încât oricărei femei să-i taie răsuflarea, 
dar Mairi nu rămase din cauza asta fără suflu. 

Simţi o undă de şoc şi apoi o senzaţie de oroare mai 
puternică, mai ascuţită, aproape violentă. 

„Jack Rutherford.” 

Nu se putea! 

Ea întinse o mână şi se sprijini de stâlpul patului. Nu. 
Nu era posibil. Alesese în mod special un străin la un bal 
mascat. Îl văzuse în partea cealaltă a sălii de bal cu masca 
lui de satin negru, iar ceva îi stârnise interesul. | se păruse 
că arăta un pic periculos, sălbatic, necunoscut, perfect 
pentru scopurile ei. Nici măcar nu vorbiseră; dansaseră o 
dată, iar ea fusese atât de conştientă de prezenţa lui, 
înfierbântată de acea dorinţă care o stăpânea, încât la 
finalul dansului îl luase de mână şi îl adusese aici, în casa 
secretă pe care o deţinea pe străduţele din Old Town din 
Edinburgh. Îşi dorise ca întreaga experienţă să fie un 
secret, dar, din nefericire, alesese un bărbat care nu era 


nicidecum un străin. 

Jack Rutherford. Probabil că primul indiciu ar fi trebuit 
să fie numele lui, dar ea nici nu-l băgase în seamă noaptea 
trecută. Existau o sumedenie de bărbaţi pe care îi chema 
Jack. Nu-i recunoscuse nici vocea, dar în ultima vreme 
petrecuseră atât de puţin timp unul în compania celuilalt, 
încât nu era de mirare. 

Se simţea cutremurată şi complet nedumerită. Ea nici 
măcar nu-l plăcea pe Jack Rutherford. Era arogant, plin de 
sine, extrem de încrezător, mult prea conştient de propriul 
şarm şi de efectul pe care îl avea asupra oricărei femei pe 
care o întâlnea. 

Nimeriseră unul în compania celuilalt când sora ei se 
măritase cu vărul lui Jack cu trei ani în urmă. Jack sugerase 
că ei doi ar trebui să se cunoască mai bine - de fapt, chiar 
intim. Ea îi refuzase avansurile cu dispreţ şi răceală. După 
aceea, abia dacă mai vorbiseră, arătând clar că se 
displăceau reciproc. 

Ea se ţinu strâns de stâlpul patului, până când 
începură să o doară degetele. Sângele îi bubuia în urechi. 
Pur şi simplu nu putea înţelege de ce fusese atrasă de Jack 
noaptea trecută. Fără să ştie, îl alesese pe bărbatul de care 
nu ar fi trebuit să se apropie niciodată. Erau rude prin 
alianţă şi aveau cunoştinţe comune. Ea nu avea idee cum 
putea să-şi ascundă identitatea de acum înainte. 

Un curent de aer rece se simţi pe podea şi o făcu din 
nou să tremure. Avea destule regrete în privinţa nopţii 
trecute. Işi dorise să se piardă într-o lume dominată de 
senzaţii fizice, să scape de nefericirea care îi înnegura 
mintea măcar pentru puţin timp. Indiferent cât de minunată 
fusese noaptea, se părea că nu avea scăpare. 

Jack se mişcă în somn, oftă şi se întoarse. Pe Mairi o 
cuprinse din nou teama. El nu putea să afle niciodată că ea 
era femeia cu care petrecuse noaptea. In mod inevitabil, ar 
fi apărut întrebări la care ea nu dorea să răspundă. Trebuia 
să se asigure că nu avea să-l revadă niciodată. Dar, cu 
legăturile dintre cele două familii, era aproape imposibil. 

Îşi frecă fruntea de frustrare şi de furie. Parcă l-ar fi 


ales voit, iar asta o tulbura foarte tare. Trebuia să pretindă 
că nu se întâmplase niciodată. 

Mai aruncă o privire spre el. Jack era un bărbat cu 
trăsături aspre, un bărbat necruţător, dar în noaptea aceea 
îi arătase multă tandreţe. Gândul acela o făcu să se simtă 
vulnerabilă. Era foarte greu să-l asocieze pe Jack Rutherford 
pe care credea că îl cunoştea - plin de şarm, arogant şi 
lăudăros - cu acest bărbat. Se simţi nedumerită, de parcă 
toate presupunerile despre el ar fi fost date peste cap, 
alungate de tandreţea de amant. El îşi dorise să o cunoască 
pe ea, nu doar trupul ei. Asta o nedumerea şi mai tare. 

Se întoarse să plece, cuprinsă dintr-odată de tristeţe, 
şi închise uşa. Se aruncase dintr-o relaţie rece, la limita 
politeţii într-o intimitate profundă. Acum trebuia să dea 
ceasul înapoi. 

Frazer apăru din camera majordomului de îndată ce 
ea păşi în hol. Se întrebă dacă Frazer dormise. 

— Nu e nevoie să afişezi o expresie dezaprobatoare, îi 
spuse ea. Nu eşti tatăl meu. 

Expresia  majordomului rămase, ca întotdeauna, 
impenetrabilă. Avea o faţă întunecată şi închisă, cu o 
expresie austeră şi misterioasă. Adevărul era că Frazer era 
destul de în vârstă ca să-i fie tată, fiind de fapt tatăl 
tinerilor chipeşi pe care ea îi angajase ca lachei şi rândaşi. 
Lucra pentru ea de zece ani, de la căsătoria ei. Frazer era 
servitor, dar Mairi simţea că ea era cea care trebuia să 
obţină aprobarea lui. În dimineaţa aceea, bănuia că o 
pierduse pentru totdeauna. 

— Pot să vă aduc ceva, doamnă? întrebă Frazer 
exagerat de politicos. Vreţi să îi spun cameristei să vă 
pregătească baia? 

— Doar trăsura, dacă nu te superi, zise Mairi. 

Nu avea să mai amâne plecarea nicio clipă. Işi făcu de 
lucru cu mănuşile. 

— Dacă ai putea să faci ordine în dormitor... 

— Desigur, doamnă. 

Vocea majordomului era rece. 

— Domnul încă doarme, îi spuse Mairi. 


— Doriţi să-l trezesc? Să-l bărbieresc? Micul dejun? 

Mairi era sigură că simţise o urmă de sarcasm în tonul 
lui. Îl privi tăios. El îi întoarse privirea cu o expresie 
binevoitoare. 

— Lasă-l să doarmă, zise Mairi. Simţi cum se înroşeşte 
gândindu-se la implicaţia cuvintelor. Apoi condu-l afară. Oh, 
şi Frazer... ezită ea. Dacă pune întrebări... 

— Desigur, doamnă, încuviinţă Frazer din cap. Niciun 
cuvânt. 

— Mulţumesc. 

Mairi îşi simţi gâtul uscat, iar lacrimile îi înţepau ochii. 
Frazer putea să-i dezaprobe comportamentul, dar îi era 
loial. Deja trecuseră patru ani, de când murise Archie, soţul 
ei, iar ea încă simţea durerea dispariţiei lui ca pe o 
strânsoare de menghină. 

Afară, pe Candlemaker Row vântul era aspru. Cerul de 
un alb perlat se întindea peste Edinburgh. Mairi îşi înfăşură 
şalul mai strâns. Când ajunse la Royal Mile, trăsura o 
aştepta deja, iar unul dintre fiii chipeşi ai lui Frazer stătea 
pregătit să-i deschidă uşa. Ea se urcă şi porni spre casa ei 
din Charlotte Square, să facă o baie şi să îmbrace haine 
curate. O durea totul. O durea corpul din pricina plăcerii, 
dar inima o durea şi mai mult. 

Îşi închise ochii. În ciuda intimităţii din acea noapte, 
se simţea mai singură decât se simţise vreodată în toată 
viaţa ei. 


Capitolul 2 


lulie 1815 


— Nu prea eşti în apele tale, zise Robert, marchizul de 
Methven, şi îşi aruncă jos cărţile, privindu-şi companionul 
cu amuzament în ochii albaştri mijiţi. Probleme cu banii, nu- 
i aşa? 

— De ce spui asta? întrebă Jack Rutherford şi puse 


mâna încet pe masă, întinzându-se după ceaşca de cafea. 

Era caldă, cu un gust bogat şi excepţional de bună, 
dar nu îi ostoia defel sentimentele. Ce voia cu adevărat era 
un coniac, dar nu mai obişnuia să bea. In tinereţe, avusese 
o relaţie nefericită cu alcoolul şi nu intenţiona să lase să-i 
scape din nou de sub control acest viciu. 

— Ai jucat la fel de reţinut ca o fecioară care pariază 
un şiling la whist, zise Methven vesel. Eşti cu mintea în altă 
parte. Şi nu cred că o femeie îţi dă jocul peste cap, pentru 
că tu nu laşi niciodată vreo femeie să-ţi pătrundă în suflet. 

Jack se foi enervat. Vărsă din cafea. Işi ridică privirea 
şi îl văzu pe vărul lui râzând. 

— La naiba cu tine, Rob! zise el fără mânie. 

— Nu te-am mai văzut niciodată aşa, rosti Methven. 
Presupun că la un moment dat trebuia să se întâmple. Cine 
e? 

Jack făcu o pauză. Clubul era aproape gol şi tăcut, 
ceea ce era bine, pentru că nu intenţiona să-şi prezinte 
dezastrele romantice în faţa unei audienţe. Era o situaţie în 
care nu se găsea decât rar sau deloc. De obicei, trebuia să 
alunge femeile din jur, nu să tânjească după compania lor. 

— Nu ştiu, admise el după o vreme. 

Methven îi aruncă o privire întrebătoare. 

— Fără nume? 

— Nu am vorbit prea mult. 

Vărul lui oftă, acceptând situaţia. Robert îl cunoştea 
prea bine. 

— Descriere? se interesă el. 

— Era înaltă, zise Jack. Era zveltă şi avea părul lung. 
Nu ştiu, repetă el. Era prea întuneric ca să pot vedea. 

Methven aproape că se înecă bând din coniac. 

— La naiba, Jack! Unde a avut loc această... întâlnire? 

— La un bal mascat, îi răspunse Jack. Cel puţin acolo a 
început. S-a terminat... Ridică din umeri. În altă parte. 
Undeva în Old Town. 

Methven începu să râdă. Jack bănuia că era amuzant; 
el avea reputaţia de a părăsi femeile dinainte să se 
răcească cearşafurile, dar iată-l tânjind după o femeie care 


îl folosise şi renunţase la el cu o cruzime care îl lăsase fără 
răsuflare. Nu i se mai întâmplase aşa ceva. Nu îi plăcea. El 
era mereu cel care pleca primul. 

Cu toate astea, nu era acesta motivul pentru care 
voia să o găsească. Se simţea neliniştit, distras. Trei luni. 
Era ridicol! Ar fi trebuit să o uite cu două luni şi 29 de zile în 
urmă. Şi totuşi amintirea persista. Chiar zilele trecute 
lăsase să-i alunece printre degete o afacere pentru că nu 
fusese atent şi venise altcineva cu o ofertă mai bună. 
Femeile nu interveniseră până acum între el şi munca lui, 
iar faptul că ea o făcuse îl frustra şi îl înfuria. 

— Ce ştii despre ea? întrebă Methven. 

Nimic ce ar fi vrut să discute, se gândi Jack. Ştia că 
era drăguță şi mlădioasă, că pielea îi mirosea a iasomie şi 
era mătăsoasă. Ştia că avea părul delicios de cârlionţat. Îi 
trasase conturul feţei şi ştia că avea oase fine, cu un nas 
drept şi o bărbie mică şi semeaţă. Ştia că avea sâni rotunzi, 
mici, dar perfecţi şi că abdomenul ei se curba într-un fel 
care îl făcea să tânjească din nou după ea şi că pielea din 
interiorul coapselor ei era cea mai fină. 

Ştia că doar gândindu-se la ea avea erecţie, iar dacă 
nu o găsea curând, avea să înnebunească. Era convins că 
hotărârea lui de a o descoperi nu era decât un impuls fizic, 
era mânat de dorinţă şi că avea să dispară odată ce urma 
să fie satisfăcut. Dar, până când avea să o găsească, 
rămânea într-adevăr foarte nesatisfăcut. 

— Era o lady, zise el, amintindu-şi accentul hotărât şi 
vocea obişnuită să poruncească. 

Nu era virgină, pentru că o virgină nu ar fi fost atât de 
lipsită de inhibiţii. Dar, cu toată experienţa ei dovedită, el îi 
simţise vulnerabilitatea. Şi era tristă. Îşi aminti modul în 
care strigase în somn şi lacrimile de pe obrajii ei şi simţi o 
înţepătură nedorită provocată de un nedorit sentiment de a 
fi protector. 

— Uită de ea, îi spuse Methven. Ştii cum e societatea 
din Edinburgh. Probabil e o soţie plictisită sau o văduvă 
prădătoare. Tu vei fi fost unul din mulţi. Mi se pare că 
amândoi aţi obţinut ce aţi vrut. Methven ridică uşor din 


umeri. Nu strica amintirea, Jack! 

Era un sfat bun, chiar dacă greu de acceptat. Jack nu 
se lăuda, crezând că seducătoarea misterioasă nu se 
culcase cu nimeni în afară de el. Trăsura neagră, anonimă 
şi luxosul cuibuşorul de nebunii demonstrau asta. Probabil 
el era unul dintr-un lung şir de cuceriri. Avusese o noapte 
de pasiune dezlănţuită fără nici o altă promisiune dorită sau 
oferită, genul pentru care mulţi bărbaţi ar fi ucis. Ar fi 
trebuit să fie recunoscător. Şi ar fi trebuit să renunţe şi să-şi 
vadă de drum. Cu siguranţă nu trebuia să se facă de râs a 
treia oară, întorcându-se la casa din Candlemaker Row într- 
o încercare inutilă de a o găsi sau de a-l convinge pe 
majordom, care era la fel de închis în sine ca o scoică, să-i 
dezvăluie măcar un detaliu care să-l ajute în căutările sale. 

Methven împinse ceaşca de cafea spre el. 

— Trebuie să fi fost foarte bună, zise el. Sau rea, în 
cel mai bun mod posibil. 

Jack nu răspunse. În schimb, strânse din buze. Oh, da, 
ea fusese într-adevăr foarte bună! Nu cunoscuse niciodată 
o femeie asemenea ei, niciodată nu se lăsase aşa pradă 
plăcerii carnale, niciodată nu simţise acel sentiment de dor. 

— Ai încercat să te culci cu o prostituată ca să te 
vindeci de dorul ei? întrebă Methven. Să înlocuieşti o târfă 
cu altă... 

Înainte să-şi dea seama ce făcea, Jack era aproape în 
picioare cu mâna la sabie. Işi văzu vărul ridicând din 
sprâncene cu o expresie de amuzament laconic şi înţelese 
că fusese atras în capcană, întrebându-se ce se putea citi în 
ochii lui. 

— Îmi cer scuze, zise Methven iute. Nu mi-am dat 
seama că e chiar aşa. 

— Nu e, mârâi Jack. Se lăsă să cadă la loc pe scaun şi 
îşi mai turnă nişte cafea în ceaşcă. Nu ştiu... începu el, dar 
se opri. Nu ştia de ce reacţionase aşa, mai ales că, după 
toate probabilitățile, femeia fusese o târfă de lux. Cu toate 
că, într-un fel, ştia că nu era aşa. lar din cine ştie ce motiv, 
asta conta. Nu a fost o târfă, zise el cu încăpățânare. 

— Te-ai dus în locul în care v-aţi întâlnit? întrebă 


Methven, privindu-l fix cu ochii lui albaştri, studiind reacţiile 
lui Jack, dar acesta avu o expresie de necitit. 

— Am fost, răspunse el. 

Balul mascat fusese organizat la casa din oraş a lui 
Lady Durness din Charlotte Square. Acum casa era închisă, 
pe perioada verii, iar majordomul nu fusese deloc dornic să- 
| ajute cu lista de oaspeţi a stăpânei sale. Trăsura neagră 
anonimă nu avea blazon familial. lar casa din Candlemaker 
Row, atât de opulentă, nu oferea nici un indiciu. 

Trebuia să accepte că ea nu dorea să fie găsită şi, 
cum el nu era un bărbat care să acorde prea multă atenţie 
unei femei, acesta era sfârşitul poveştii. Rămăsese doar cu 
frustrarea, furia că fusese folosit şi o senzaţie de dorinţă 
zădărnicită. 

— Nu contează, zise el şi se forţă să zâmbească. Voiai 
ceva anume, Rob? In mesajul tău aminteai de o favoare. 

Vărul lui încuviinţă din cap. Se uita gânditor în gol 
într-un fel care îl nelinişti pe Jack. Apoi ridică privirea şi îl 
privi. 

— Ştii că Ewan va fi botezat la Methven peste o lună? 
întrebă el. Am vrea să fii de faţă. 

Robert se căsătorise cu Lady Lucy MacMorlan cu trei 
ani în urmă şi aveau deja doi fii - cel de-al doilea copil avea 
doar două luni. James, moştenitorul, fusese botezat cu un 
an în urmă în cadrul unui eveniment grandios. Acum se 
părea că şi al doilea copil avea parte de acelaşi tratament. 

— Bănuiesc că va fi o altă reuniune grandioasă a 
clanului, zise Jack. 

Robert se jucă cu piciorul paharului de brandy. 

— Botezul va fi cu siguranţă un eveniment formal, 
zise el în cele din urmă, dar petrecerea de acasă e un 
eveniment de familie. 

Jack încercă să nu ofteze din nou. Ura întrunirile de 
familie, formale sau informale, iar aceasta avea să se 
dovedească, fără îndoială, chiar mai inconfortabilă decât 
ultima. În mod tradiţional, clanurile 

Methven şi  MacMorlan fuseseră duşmane. Unii 
membri ai familiei încă erau. 


— Cu siguranţă, căsătoria voastră ar fi trebuit să fie 
de ajuns pentru a alunga divergenţele dintre clanuri, zise 
el. Trebuie să faceţi şi mai mult? 

— Da, răspunse Robert cu o expresie amuzată în ochii 
albaştri. Eu şi Lucy nu i-am mai văzut pe Lachlan şi 
Dulcibella de când au fugit să se căsătorească. Au avut 
decenţa de a nu veni la botezul lui James de anul trecut. 

— Ei bine, nu ai pierdut nimic, zise Jack. Nu-i invita. 
Bunica nu poate să-i sufere. Nimeni nu poate. Ai scăpat ca 
prin urechile acului, Rob. 

Privirea lui Robert se încălzi, iar Jack ştiu că se gândea 
la soţia lui. Cu trei ani în urmă, Robert fusese logodit cu 
domnişoara Dulcibella Brodrie când aceasta fugise cu 
fratele lui Lucy, Lachlan. Robert, se gândi Jack, avusese 
mare noroc. Lucy era fermecătoare, deşteaptă şi frumoasă 
şi îl iubea la nebunie. Dulcibella era răsfăţată, superficială şi 
duşmănoasă. În plus, se iubea doar pe sine. Existau deja 
zvonuri că nu mergea bine căsnicia cu Lachlan. 

— Trebuie să păstrez o relaţie bună cu Lachlan, zise 
Robert, de data asta pe un ton oarecum aspru. Acum, 
pentru că Dulcibella a moştenit domeniile Cardross, suntem 
vecini. Nu vreau dispute la graniţe. El se aplecă în faţă şi îşi 
sprijini coatele pe masă. Mai e ceva, Jack. Ne-am întrebat... 
Ai accepta să fii naşul lui Ewan? 

Atmosfera se schimbă. Se lăsă liniştea. Jack nu-şi 
găsea cuvintele. Simţi fiori pe şira spinării când se gândi ce 
îi cerea vărul său. Ca să fie naş, trebuia să accepte 
legăturile de familie, responsabilităţile familiale. Trebuia să 
fie o prezenţă activă, reală în viaţa finului său. lar dacă, 
Doamne fereşte, li se întâmpla ceva lui Robert şi lui Lucy, 
putea fi nevoit să devină tutorele finului său, un rol pentru 
care nu era defel pregătit. Jack îşi reprimă un fior. 

— Nu ai nevoie de mine, zise el uşor. Ewan are un 
clan întreg de rude mult mai potrivite pentru asta. 

— Jack, zise Robert mijindu-şi ochii, dacă s-ar 
întâmpla ceva cu Lucy sau cu mine, aş vrea ca tu să fii 
tutorele atât al lui James, cât şi al lui Ewan. 

Pe Jack îl cuprinseră din nou fiori reci. Era imposibil. 


— Rob... începu el cu dificultate. 

— Şi eu, şi Lucy ne-am dori foarte mult asta, repetă 
Robert cu blândeţe. Asta, dacă te simţi în stare să accepţi. 

Jack nu se uită la el. În schimb, îşi ţinu privirea aţintită 
pe restul de cafea din ceaşcă. 

— Nu sunt chiar un model de urmat, zise el pe un ton 
voit relaxat. Ewan merită mai mult. 

— Dimpotrivă, răspunse vărul său pe un ton serios. 
Ewan nu ar putea primi ceva mai bun. Cum Jack rămase 
tăcut în continuare, tonul lui deveni nerăbdător: Jack, 
pentru numele lui Dumnezeu, ai mai multă încredere în 
tine! Ştiu la ce te gândeşti, dar tu ai făcut ce credeai că e 
mai bine pentru Averil... 

Jack îi tăie vorba cu un gest rapid. Nu vorbea 
niciodată despre sora lui şi nu avea de gând să înceapă 
acum. 

— Am lăsat-o să putrezească în şcoala aceea 
îngrozitoare, Rob, zise el. Nu am făcut nimic pentru ea. 

Se lăsă o tăcere grea, asemenea unor vorbe nerostite. 
Apoi Robert oftă. 

— Foarte bine. Îţi respect francheţea şi înţeleg, zise el 
şi se foi pe scaun. Dar vei veni la Methven pentru botez? 

— Asta nu e chiar o întrebare, nu-i aşa? spuse Jack. 
Îmi porunceşti. 

Ochii lui Robert sclipiră amuzaţi. 

— Nu pot să fac asta, ştii prea bine, zise el şi tăcu preţ 
de câteva clipe. Dar bunica ar aprecia asta foarte mult. In 
ultima vreme nu s-a simţit prea bine, după cum ştii. Cred că 
ar înveseli-o să te vadă. 

— Nu reacţionez prea bine la şantaj, zise Jack blând şi 
oftă adânc. Oh, prea bine! Câtă vreme nu are alte planuri 
de căsătorie pentru mine... 

— S-ar bucura să te vadă căsătorit, zise Robert. 

— Afişezi o expresie şireată, observă Jack. 

— E posibil ca bunica să fi invitat un număr de 
doamne eligibile la Methven pentru petrecerea de familie... 

— Da, un fel de târg de vite, zise Jack şi se strâmbă. 
Nu mă convingi deloc, Rob. 


— Acum, când ai domeniul Glen Calder, cu siguranţă 
te gândeşti la viitor, zise Robert calm. 

— Viitorul meu nu implică o soţie şi o familie, replică 
Jack aspru. Nu toţi bărbaţii îşi doresc asta. 

Luă o înghiţitură de cafea şi apoi încă una. Nu era ce 
îşi dorea el. Ce îşi dorea el, ce îi trebuia lui era o duşcă 
zdravănă de brandy care să-l ardă pe gât. Nu se întâmpla 
prea des să îşi dorească să bea ca să uite, dar în seara 
aceea perspectiva era foarte îmbietoare. Prea îmbietoare. 
Îşi cunoştea slăbiciunile, ştia de cât de puţin era nevoie 
pentru a cădea în ispită. Împinse sticla mai departe de el. 
Îşi dorea ca Robert să nu fi ales să bea brandy, dar nu era 
vina vărului său. Robert se oferise să bea o cafea cu el, dar 
Jack refuzase şi îi comandase alcool. Nu-i plăcea defel când 
lumea ţinea cont de slăbiciunile lui. 

— Jack, nu ar trebui să te învinovăţeşti, zise Robert şi 
înjură în barbă. Nu ar trebui să porţi povara greşelilor 
părinţilor tăi. 

— Hai să nu vorbim despre asta, îi ceru Jack. 

Îşi simţea gâtul aspru şi vocea încordată. Auzea 
cuvintele rostite de vărul său, dar ele nu îl atingeau. Nu 
credea în ele, deoarece adevărul era că eşuase. Ca unic fiu, 
avusese datoria de a-şi proteja mama şi sora după moartea 
tatălui său, iar el eşuase lamentabil în privinţa asta. ` 

Se uită cu coada ochiului la sticla de brandy. Il 
mâncau degetele să se întindă după ea. Simţea dorința tot 
mai aprigă, crescând în el asemenea unui val întunecat. 

Era mai bine dacă rămânea singur. În felul acesta se 
dezamăgea doar pe sine. Işi lăsă mâna să alunece pe masă 
în direcţia sticlei. 

— Lady Mairi Macleod, zise Robert. 

Jack se opri şi ridică brusc capul spre el. 

— Poftim? 

— Am zis că aş vrea să o însoţeşti pe Lady Mairi 
Macleod la botez, repetă Robert, iar când Jack nu răspunse 
imediat, adăugă: Ştiu că îţi displace, dar e cumnata mea. Ar 
fi un gest de curtoazie faţă de mine. 

— Chiar trebuie? gemu Jack. 


Tocmai când se gândea că seara nu putea să devină 
şi mai proastă, se dovedi că se putea. 

Că îi displăcea era o descriere vagă a ceea ce simţea 
faţă de Mairi Macleod. Când o întâlnise prima oară cu trei 
ani înainte la nunta surorii ei, se gândise că era frumoasă, 
fascinantă, rece, reţinută - o provocare. Îi plăceau văduvele 
bogate, iar ele tindeau să-l placă. Nu pierduse timp, 
sugerându-i lui Mairi că ar fi trebuit să devină amanta lui. 
Ea îi comunicase cât se poate de clar ce putea face cu 
propunerea lui, iar apoi îl tratase cu indiferenţă. Jack nu era 
obişnuit cu refuzurile şi îl deranja faptul că, după refuzul ei, 
încă se simţea atras de Mairi Macleod, sentimentul acesta 
fiind atât de puternic, încât nu îl putea ignora. O săptămână 
în compania ei, însoţind-o pe drumuri proaste în călătoria 
lungă şi dificilă spre Highland avea să-l facă să vrea ba să o 
strângă de gât, ba să facă amor cu ea şi, din păcate, 
niciuna din variante nu era posibilă. 

Robert slobozi un oftat exagerat. 

— Nu reuşesc să pricep antipatia ta. 

— Atunci permite-mi să te lămuresc, zise Jack. Lady 
Mairi e mândră şi îngâmfată. Era prea bogată, prea 
frumoasă, prea deşteaptă. 

Sentimentele contradictorii se agitară din nou în 
sufletul lui. Îl înfuria că nu putea fi indiferent faţă de Mairi 
Macleod. Nici măcar noaptea de pasiune scandaloasă cu 
seducătoarea misterioasă nu reuşise să rupă acea vrajă. De 
fapt, în mod straniu, nu făcuse decât să îi adâncească 
dorul. Acum erau două femei după care tânjea şi cu care nu 
putea face amor. 

— Are şi alte defecte pe care doreşti să mi le 
împărtăşeşti? murmură Robert după ce izbucni în râs. 

— Aş dori mai degrabă să nu o însoțesc, zise Jack şi îşi 
trecu mâna prin păr. De ce nu poate să călătorească 
împreună cu familia ei? 

— Pentru că ei sunt la Forres, iar Lady Mairi e la casa 
ei de lângă Edinburgh, răspunse Robert cu un calm 
imperturbabil. E un favor, Jack. După cum spuneam, 
încercăm să înlăturăm divergenţele dintre clanuri. Robert 


ridică din umeri. Dacă într-adevăr lui Lady Mairi nu-i place 
de tine, aşa cum spui, atunci va refuza să o însoţeşti. 

— S-ar putea să accepte doar ca să mă chinuie, 
bombăni Jack şi oftă din toţi rărunchii. Oh, bine! Dar îmi eşti 
dator. 

— Nu prea cred, zise Robert sec. 

— Cinci minute, zise Jack. Nu-mi vor trebui decât cinci 
minute s-o întreb, iar ea să refuze. 

Nu avea să petreacă mai mult timp în compania ei. 
Avea să se ducă la Ardglen, să o invite pe Mairi să 
călătorească împreună cu el la Methven, ea urma să refuze, 
iar el putea să plece. Ajunşi la Methven pentru botez, 
puteau să se ignore în mod cordial. 

Se lăsă pe spate, tensiunea atenuându-se un pic în 
umeri. El şi Mairi Macleod cu siguranţă se puteau purta 
civilizat unul cu celălalt o perioadă scurtă. Cinci minute, 
după aceea totul se termina. 


— Spune-i lui Lady Mairi Macleod că domnul 
Rutherford doreşte să o vadă. 

Mairi era în salon când auzi ciocănelul de la uşă - un 
sunet puternic pe cât de arogant, pe atât de poruncitor. O 
clipă mai târziu, se auziră voci în hol - una era profundă şi 
tărăgănată, o voce pe care acum o recunoştea cu fiecare 
fibră a fiinţei ei, făcând-o să tresară atât de tare, încât era 
să-şi taie degetele în locul tulpinilor lungi de trandafiri pe 
care îi aranja în glastre. Puse uşor foarfecă pe masă, se 
îndreptă pe vârfuri spre uşa pe jumătate deschisă şi rămase 
acolo ascultând, fiind conştientă de tensiunea din corpul ei. 
Parfumul greu al trandafirilor părea că umple aerul, tăindu-i 
răsuflarea. Sângele îi bubuia în urechi. Apucă strâns 
mânerul uşii şi închise ochii în timp ce lumea se învârtea în 
jurul ei. 

Timpul care trecuse îi indusese un fals sentiment de 
securitate. Plecase din Edinburgh în aceeaşi dimineaţă în 
care îl lăsase pe Jack dormind după nebuniile pe care le 


făcuseră în patul ei. Venise la casa de la ţară şi nu mai 
apăruse în societate ca să-l evite. Incepuse să creadă că 
era în siguranţă. 

Cu toate astea, el era acolo. 

Incercă să-şi calmeze respiraţia, să-şi spună că nu era 
niciun pericol. Chiar dacă Jack ar fi identificat-o, ea nu 
trebuia să-l confrunte. Le spusese lacheilor să nu permită 
nimănui accesul, iar aceştia erau foarte eficienţi. Chiar 
acum îl auzea pe unul dintre ei cum îi refuza politicos 
accesul lui Jack cu o formulă adesea exersată. 

— Imi pare rău, domnule, dar Lady Mairi nu acceptă 
musafiri în acest moment. 

— Pe mine mă va primi, zise Jack scurt. 

Mairi se retrase, dar era prea târziu. Poate că Jack îi 
văzuse umbra pe marmura alb cu negru din hol. Poate că îi 
simţise prezenţa. Nu avu decât câteva secunde să se 
pregătească înainte ca Jack să intre în salon şi să se 
posteze în faţa ei. 

Felul în care se mişca denota şi autoritate, şi o graţie 
relaxată. Ea simţi cum rămâne dintr-odată fără aer şi cum o 
cuprinde un fior. Işi dădu seama că tremura şi îşi împleti 
degetele ca să ascundă trădarea corpului. 

Primul lucru pe care îl observă la el fu eleganța 
hainelor. Cu siguranţă se străduise să se îmbrace foarte 
bine înainte să vină în vizită la ea. Nu ştia sigur cum să 
interpreteze asta. Jack se îmbrăca întotdeauna bine, dar în 
acea zi arăta spectaculos: haine scumpe şi excelent croite, 
cămaşă de un alb imaculat, cizme lustruite perfect. Le 
purta relaxat, dar cu eleganţă şi superioritate. Mulţi bărbaţi 
arătau ridicol în hainele la modă, traşi parcă în ţeapă cu 
gulerele înalte ale cămăşii şi strânşi în jachetele apretate. 
Jack Rutherford nu avea nevoie de artificii ca să arate bine. 
Jacheta verde se aşeza pe umerii laţi fără nicio cută. 
Pantalonii erau ca o a doua piele, mulaţi pe coapsele 
musculoase. 

Mairi simţi cum se aprinde o scânteie adânc în corpul 
ei. Răsuflarea îi era aproape blocată sub coaste, iar inima i- 
o luase la galop. Jack arăta un pic periculos, mai mult decât 


chipeş cu părul castaniu căzând dezordonat pe frunte şi cu 
ochii mijiţi într-o expresie de amuzament, cu faţa parcă 
sculptată şi proaspăt bărbierită. Intimităţile imposibile pe 
care le împărtăşiseră o făceau să fie deosebit de conştientă 
de prezenţa lui şi nu ştia dacă îşi putea ascunde reacţia 
corpului la vederea lui. 

Işi dădu seama că se holba la el. Se certă pentru asta 
şi trase adânc aer în piept ca să se calmeze. 

El făcu o plecăciune perfectă. 

— Lady Mairi. 

Niciun fel de scuze că dăduse buzna, nicio referire la 
faptul că îi ignorase în mod clar dorinţa de solitudine. În 
Edinburgh, ea fusese cea care iniţiase întâlnirea lor. Acum 
acest lucru părea absurd. Jack Rutherford era mult prea 
puternic ca să nu deţină controlul oricărei situaţii. Şarmul 
lui relaxat era mascat de o voinţă de fier. 

— Domnule Rutherford, zise Mairi, reacţionând la 
indiferența lui cu o politeţe rece. 

Privirea lui se opri pe chipul ei. Nu exista niciun semn 
de recunoaştere în ochii lui. 

El nu ştia. 

Uşurarea aproape că îi tăie genunchii şi fu cât pe ce 
să se ţină de masă ca să nu cadă. In mod deranjant, pe 
lângă sentimentul de uşurare, erau şi alte emoţii. Simţi 
dezamăgirea şi îşi dădu seama că tot ce era feminin în ea 
îşi dorea ca el să-şi amintească de ea. 

Ce nebunie! Ar fi trebuit să fie bucuroasă că scăpase 
cu bine. Ar fi trebuit să fie recunoscătoare şi uşurată, nu 
cuprinsă de această dezamăgire vanitoasă şi prostească. 

— Ce mai faci, domnule? întrebă ea. Sper că eşti bine. 

Gura lui Jack se strâmbă într-o expresie care sugera 
că îşi dădea prea bine seama de complezenţa cuvintelor 
rostite de ea. Nu se osteni să răspundă. 

— Inţeleg că vei călători spre Methven pentru botezul 
nepotului dumitale, răspunse el. Privirea îi umbla prin 
cameră, de parcă nu ar fi dorit să se uite la ea. Am venit să 
mă ofer să te însoțesc. 

E| venise să discute despre botezul lui Ewan. Mairi se 


simţi uşurată când auzi motivul vizitei şi iritată că oferta lui 
venise pe nepregătite. 

— Cât de amabil, zise ea şi adăugă, deranjată de 
indiferența lui: Nu ştiam că îmi doreşti atât de mult 
compania. 

Ochii lui verzi distanţi şi reci poposiră asupra ei. 

— Oferta vine la solicitarea vărului meu, doamnă, nu 
din proprie iniţiativă. 

— Desigur, zise Mairi. Ştiam că nu ar fi fost alegerea 
dumitale. Îi zâmbi la fel de rece. Te rog să-i comunici lui 
Lord Methven că îi apreciez intenţia, dar îmi voi face 
propriile aranjamente de călătorie. 

Jack încuviinţă din cap. 

Ea îşi putea da seama că el nu voia să o convingă să 
se răzgândească, pentru că ultimul lucru pe care şi-l dorea 
era să o însoţească la castelul Methven. Totul din atitudinea 
lui sugera că îşi dorea să dispară din salonul ei şi, dacă se 
putea, din viaţa ei. Putea să înţeleagă asta. In timp ce ea 
nu se putea gândi decât la noaptea nebunească petrecută 
împreună, Jack încă se gândea la ea ca la femeia care îi 
respinsese avansurile şi îl tratase cu dispreţ, o femeie de 
care din nefericire era legat prin rude comune. 

„Dacă ar şti!” Ironia situaţiei aproape că o făcu să 
zâmbească. 

— La revedere, domnule Rutherford, zise ea. Este cât 
se poate de avantajos că la castelul Methven e suficient 
spaţiu încât să nu ne vedem mai mult decât e necesar în 
perioada şederii noastre acolo. 

Ea luă din nou foarfeca în mână, strângând metalul 
rece în căldura palmei. 

Într-o clipă el avea să fie plecat. 

Privirea lui Jack căzu pe trandafirii cu petalele de un 
roşu profund. Erau frumoşi şi vibranţi în contrast cu nuanţa 
caldă a mesei. Soarele arunca lumini şi umbre pe chipul lui, 
accentuându-i pomeţii înalţi şi bărbia aspră. Mairi simţi cum 
inima îi bate mai tare. El ridică ochii şi îi întâlni privirea, iar 
inima ei tresări din nou, de teamă că nu îşi putea ascunde 
reacţia. 


— Bunicii mele i-ar plăcea aceste flori, zise Jack, 
surprinzând-o. Îi cultivi aici? 

— În grădina cu ziduri, zise Mairi şi atinse uşor 
petalele. Aceştia au fost cultivați special şi numiţi pentru 
mine Mairi Rose... 

Ea se opri, dându-şi seama ce spusese şi amintindu-şi 
că în Edinburgh, în noaptea aceea, îi spusese că numele ei 
era Rose. 

Jack nu păruse să fi observat. Avea capul uşor 
aplecat, în timp ce studia trandafirii. Nu se mişcă. 

După o clipă, Mairi respiră un pic mai uşor. Se duse 
spre uşă şi, punând mâna pe clanţă, deschise uşa - un 
semnal clar că venise timpul ca Jack să plece. 

— O zi bună, domnule, zise ea tăios. 

Jack ridică ochii şi se uită la ea. 

Inima ei se opri când îi văzu privirea. Indiferenţa rece 
dispăruse. In locul ei apărură uluiala, furia şi o dogoare 
sălbatică, care îi tăie răsuflarea. 

— Rose, repetă Jack foarte încet. 

Senzaţia de strânsoare din pieptul lui Mairi se 
intensifică. Clanţa îi alunecă din palma umedă. Simţi brusc 
nevoia de a alerga spre scări, să fugă, să se ascundă. Doar 
că nu avea unde să se ascundă. 

— Cred, zise ea cu o voce care acum nu era doar un 
sunet vag, că tocmai plecai, domnul Rutherford. 

Jack îşi miji ochii şi o privi şi mai intens. 

Ea simţi un alt fior pe şira spinării. Apoi el zâmbi. 

— De fapt, spuse el foarte încet, nu cred că plecam. 

Veni spre ea şi se aplecă pentru a pune o palmă pe 
uşa salonului pentru a o închide cu hotărâre. 


Capitolul 3 


Jack se uită cum Mairi se îndepărta de el. Fiecare pas 
era o mişcare deliberată pentru a pune distanţă între ei. Era 
calmă, elegantă, o adevărată lady din aristocrație. 


Dar instinctul îi confirma ceea ce mintea încă refuza 
să accepte. Că aceasta era femeia cu care petrecuse cea 
mai explozivă noapte de pasiune din viaţa lui. Aceasta era 
femeia pe care o căutase în ultimele trei luni. 

Simti cum îl cuprinde o furie orbitoare. Fusese destul 
de furios şi de frustrat când îşi imaginase că seducătoarea 
misterioasă era o străină. Să-şi dea seama că Mairi Macleod 
fusese cea care îl folosise şi-l părăsise era şocant. In mod 
clar, ea nu avusese defel intenţia de a-şi dezvălui 
identitatea. Probabil o amuzase să-i respingă avansurile şi 
apoi să-l aleagă de parcă ar fi fost de vânzare. Singura 
surpriză fusese că nu-i lăsase bani când plecase de 
dimineaţă. 

Conştientizarea faptului că fusese un prost şi un fraier 
nu-i ostoia furia. Ar fi trebuit să o recunoască, dar fusese 
atât de orbit de pasiune, încât ratase indiciile cu privire la 
identitatea ei. Simţi o altă înţepătură ascuţită de furie, 
accentuată şi mai mult de conştientizarea bruscă şi 
devastatoare că încă o dorea. Putea să fie imorală, 
răsfăţată şi înşelătoare, dar tot o voia, şi chiar foarte mult. 

Ea traversă încăperea spre şemineul de marmură şi 
se întoarse să se uite la el. Soarele după-amiezii răzbătea 
prin geamurile înalte cu draperii străvezii şi crea o 
strălucire aurie în jurul ei. Rochia de un albastru-deschis era 
într-un contrast izbitor cu părul ei roşcat-cafeniu. Stătea 
scăldată în lumina blândă, dar nu era nimic blând în 
frumuseţea ei. Jack simţi o înţepătură la fel de sălbatică. Îşi 
dorea să nu o placă. Avea toate motivele să nu o facă. In 
mod straniu, descoperirea că ea stârnea dorinţa arzătoare 
din visele lui o făcea să fie cea mai fascinantă femeie din 
câte cunoştea. 

Când îi privi linia fină a gâtului şi la felul în care 
buclele libere roşcat aurii îi dezmierdau ceafa, fu 
transportat instantaneu înapoi în casa din Candlemaker 
Row, pe cearşafurile şifonate şi în întunericul fierbinte, 
unde pielea ei aluneca intim peste a lui. Simţi cum se 
întăreşte ca răspuns la aceste gânduri. 

— Tu eşti Rose, zise el. Ai petrecut o noapte cu mine 


în Edinburgh cu trei luni în urmă. 

Ştia că era ea. Văzuse adevărul în ochii ei o clipă mai 
devreme, dar voia să o facă să admită asta. 

Ea se întoarse să se uite la el. Expresia ei era 
prevăzătoare, fără să trădeze nicio emoție. 

— Eu sunt, zise ea. Aşa este. 

Jack fu impresionat. Nouă din zece femei ar fi negat, 
susţinând că nu ştiau despre ce vorbea. Dar poate că Mairi 
era aşa de îndrăzneață când venea vorba de amanți încât 
nu se sinchisea să-şi protejeze reputaţia cu minciuni. 

— Mă aşteptam să pretinzi că nu înţelegi despre ce 
vorbesc, zise el. 

Mairi ridică din umeri. 

— Asta ar fi dus la o conversaţie obositoare de vreme 
ce amândoi ştim adevărul, zise ea. 

Părea indiferentă, dar era o tensiune în corpul ei zvelt, 
care îi spunea lui Jack că nu era nici pe departe aşa de rece 
cum părea. Asta îl mulțumea. Ea avusese controlul în 
noaptea în care îl sedusese. Acum era rândul lui. 

— Mairi Rose, zise el. Cât de convenabil să ai încă un 
nume atunci când ai nevoie de el! 

Ea îşi arcui buzele într-un zâmbet fals. 

— Am trei nume, zise ea. Mairi Rose Isabella. 

— Chiar mai bine, rosti Jack ridicând din sprâncene. 
Poţi să alegi din trei identități. 

— Nu voiam să ştii cine sunt, spuse Mairi pe un ton 
dispreţuitor, de parcă faptul că îl păcălise nu conta prea 
mult. 

Jack simţi cum se înfurie din nou. Era o senzaţie nouă 
să fie tratat cu desconsiderare şi nu îi plăcea asta. 

— Asta, zise el, era evident. Trăsura simplă, neagră, 
armata de servitori tăcuţi - clădirea anonimă, dar luxoasă, 
închiriată pe străduţe dosnice. Furia încă îi clocotea în vene 
şi voia să o provoace. Nu pot decât să presupun că ai 
experienţă când vine vorba de a alege şi a seduce iubiţi, 
Lady Mairi. 

Dacă remarca o duruse, ea ignoră înţepătura. 

— Îmi cer scuze dacă simţi că te-am folosit, zise ea 


dulce. Un bărbat cu reputaţia ta este cu siguranţă obişnuit 
cu astfel de întâlniri ocazionale. 

— Tot aş prefera să cunosc identitatea femeii cu care 
fac dragoste, zise Jack tăios. 

Ea zâmbi. 

— Nu mi s-a părut că te-ai plâns în momentul acela, 
domnule Rutherford, spuse ea apăsat, de parcă ar fi vrut 
să-i arate în mod clar îi era superioară în rang, fiica unui 
duce, iar era doar fiul mai mic al unui baron. 

La naiba! Putea să fie mândră, putea să pretindă că 
era prea bună pentru atingerea lui, dar tot era o desfrânată 
imorală şi el tot o dorea. 

— Nu mă plâng, zise Jack. Nu pot nega faptul că mi-a 
plăcut să te posed. 

Folosise voit un ton mai dur şi văzu că în obrajii ei 
apăru un pic de culoare. Nu simţea nicio remuşcare. Merita 
măcar asta pentru felul îndrăzneţ în care vorbise. 

— Aş fi preferat să fii sinceră şi să spui că ai vrut să o 
faci, continuă el, dar sexul în sine a fost foarte plăcut. Mi-a 
plăcut că mi-ai permis să fac ce voiam cu tine. O femeie 
fără inhibiţii e un lucru rar. 

Văzu cum expresia ei se încorda, transformându-se în 
semeţie. Nu-i plăcea să fie tratată cu atâta lipsă de respect. 
Ei bine, acum ştia şi ea cum se simţea el. 

Traversă încăperea spre ea. De îndată ce se apropie, 
ea se întoarse cu spatele. El avea impresia că, dacă ar fi 
avut ocazia, pur şi simplu l-ar fi lăsat acolo, dar, cum el se 
afla acum între ea şi uşă, îi blocase calea de scăpare. Ceea 
ce era bine, pentru că el nu terminase cu ea - nici pe 
departe. 

Dădu ocol pe la spatele ei. Ea îşi ţinea capul plecat, 
aşa că nu putea vedea decât bătaia genelor pe curbura 
obrazului şi linia fină a bărbiei şi a gâtului. Părea extrem de 
delicată. Aerul ei de vulnerabilitate era cât se putea de 
înşelător. 

— De ce m-ai ales pe mine în noaptea aceea în 
Edinburgh? întrebă el cu voce aspră. Trebuie să fi existat un 
motiv. Care a fost? 


Ea îşi ridică privirea şi se uită fix la el. 

— Îmi pare rău, zise ea. Se pare că nu ai înţeles, 
domnule Rutherford. Ochii ei albaştri întunecaţi ca noaptea 
îl ironizau. Când te-am ales la bal, nici măcar nu ştiam că 
erai tu. Ea făcu o pauză suficient de lungă pentru ca insulta 
să îl afecteze. Ai fi putut fi oricine. 

Jack simţi un val de furie primitivă, imposibil de negat, 
greu de explicat. Era şi mai cinică, susţinând că orice 
bărbat i-ar fi fost de ajuns ca amant în noaptea aceea. lar 
instinctul îi spunea că minţea. 

O apucă de braţ şi o trase aproape de corpul lui. Era 
atât de aproape de ea, încât îi putea simţi parfumul care îi 
bântuise nopţile, îi simţea răsuflarea, care nu era deloc 
regulată. 

— Nu te cred, zise el. Trebuie să fi ştiut că eram eu. 
M-ai ales cu bună-ştiinţă. Cred că m-ai dorit din prima clipă 
în care ne-am cunoscut, iar declaraţiile tale de virtute nu 
erau altceva decât o înşelătorie. 

El nu ştia dacă mândria sau instinctul încăpățânat îl 
îndemna să insiste, dar era sigur că ea nu spunea adevărul. 

Totuşi, dacă era o mincinoasă, atunci era una al naibii 
de bună. Ochii îi erau extrem de candizi. Ea ridică din 
umeri. 

— E alegerea ta, domnul Rutherford, dacă mă crezi 
sau nu, zise ea din nou cu o uşoară ironie în glas. Poate că 
ai o opinie prea bună despre propria persoană ca să poţi 
accepta faptul că nu te-am recunoscut. Observațiile mele 
din ultimii ani îmi sugerează că aroganţa ta e atât de mare, 
încât presupui că orice femeie trebuie să te considere 
irezistibil. 

„Touché.“ 

Ea Îl citise bine. Dacă Jack nu ar fi fost atât de furios, 
probabil că ar fi găsit amuzant faptul că Mairi Macleod îl 
cunoştea atât de bine. 

El slăbi strânsoarea pe braţul ei, lăsând mâna să-i 
alunece spre cot. Pielea îi era netedă şi caldă sub atingerea 
lui, marginea de dantelă a mânecii mângâindu-i degetele. 

— Dar tot m-ai găsit irezistibil, Lady Mairi, zise el. Fie 


că îmi ştiai identitatea, fie nu. 

O trase mai aproape, iar fustele ei se lipiră de 
coapsele lui. Era încordată - putea să simtă asta în tot 
corpul ei şi îi vedea pulsul bătând în scobitura gâtului. Intre 
ei scăpără conştientizarea prezenţei celuilalt la fel de 
fierbinte şi de brusc precum flacăra care aprindea iasca. 

— Cred că m-ai ales pentru că mă voiai, continuă Jack 
blând şi se aplecă şi mai mult spre ea, şoptindu-i la ureche: 
Poate că a fost instinct, poate că nu ţi-ai dat seama ce 
făceai, dar m-ai dorit ca amant. 

Acum, pentru prima dată, observă altă expresie în 
ochii ei şi ştiu că ea se temea exact de asta - fără să vrea, 
îl alesese pe el din mulţimea balului mascat din seara 
aceea din cine ştie ce motive întunecate şi profunde. Preţ 
de o secundă, păru speriată, dar apoi disprețul îi alungă 
emoţiile şi barierele fură ridicate ferm la locul lor. 

— Nu te credeam romantic, domnule Rutherford, zise 
ea uşor. Şi îmi pare rău că sunt nevoită să-ţi risipesc din 
nou iluziile, dar nu cred că senzaţia că ai cunoaşte pe 
cineva apropie oamenii. Astea sunt aiureli. 

— Nu crezi că dorinţa e suficient de puternică pentru 
a te apropia de cineva? întrebă Jack ironic. 

— Singurul lucru puternic aici este imaginaţia ta, 
domnule Rutherford. 

Tonul lui Mairi era rece acum, toată emoția dispăruse. 

Ea se desprinse din strânsoarea lui şi se îndepărtă cu 
grijă, mătasea de un albastru-deschis al rochiei foşnind 
când trecu pe lângă el. 

— Nu mi-am imaginat noaptea aceea la Edinburgh, 
zise Jack. Te-ai abandonat complet în braţele mele, fără 
ezitare sau ruşine. Deşi, după cum admiţi, răspunzi la fel în 
faţa oricărui bărbat care ajunge în patul tău. 

Mairi se întoarse şi-l întrerupse cu o mişcare hotărâtă 
din mână. Măcar reuşise să o provoace. In obraji îi apăruse 
o culoare furioasă şi ochii îi căpătaseră o minunată culoare 
albastră, furtunoasă. 

— Mă jigneşti, iar observaţiile tale cu privire la 
caracterul şi comportamentul meu nu mă interesează. A 


venit vremea să pleci. 

Jack îi susţinu privirea. 

— Nu le poţi avea pe amândouă doamnă, zise el. Fie 
eşti o târfă care îşi împarte favorurile la întâmplare, fie eşti 
atrasă de mine, caz în care ar trebui să renunţi la pretinsa 
indiferenţă. Cred că nu mi-ai spus un singur cuvânt 
adevărat în după-amiaza asta. Fii onestă măcar în privinţa 
asta şi admite că mă doreşti! 

Se ţintuiră cu privirile - a lui sălbatică şi fierbinte, a ei 
sfidătoare. Nu cunoscuse niciodată o femeie atât de 
închistată. Niciodată nu simţise o dorinţă atât de intensă ca 
acum, astfel încât să-i distrugă barierele şi să o oblige să-şi 
recunoască pasiunea. 

Ridică o mână şi îi dădu la o parte buclele roşcate de 
pe ceafă. În clipa în care o atinse, ea îngheţă. El îşi lăsă 
degetele să alunece la baza gâtului, poposind în scobitura 
de acolo. O simţi tremurând. Era un gest mărunt, dar 
revelator, care îi făcu sângele să clocotească. Pielea ei se 
încălzea uşor sub atingerea lui, pulsul bătând sub degetele 
lui. Se simţea caldă şi tentantă. 

El se aplecă mai mult spre ea, astfel încât buzele lui 
ajunseră la un centimetru de ale ei. Ochii ei deveniră de un 
albastru înceţoşat, adormit, pe jumătate închişi. El îşi frecă 
buzele de ale ei, ca un sărut abia simţit. Ea trase aer în 
piept. El simţi aerul pe buzele lui şi brusc fu cuprins de o 
dorinţă fierbinte de a o trage în braţele lui şi de a o ameţi 
cu sărutări. 

În schimb, se controlă fără milă şi o sărută din nou, 
mai profund, mai lung. Buzele ei se desfăcură, se agăţară 
de ale lui, trădând adevărul pe care refuzase să-l rostească 
în cuvinte. 

— Mă vrei, zise el. 

Durerea din vintrele lui se intensifică. Într-o secundă, 
îşi aminti cum stătea în trăsură în călătoria aceea 
neaşteptată prin Edinburgh, îşi aminti senzaţia de 
anticipație şi dorinţa teribilă. O sărută pentru a treia oară - 
avea gust dulce, aşa cum îşi amintea; îşi trecu limba peste 
buza ei de jos şi pătrunse în gura ei, să se împletească cu 


limba ei, sărutul adâncindu-se într-o dorinţă evidentă. După 
un alt sărut, aspru şi insistent de data asta, el aproape că 
îşi pierdu controlul şi dădu la o parte trandafirii care se 
aflau pe masă pentru a o poseda acolo. 

Simţi ciupitura unei lame la gât. 

— Foarfeca asta e la fel de tăioasă ca orice pumnal, 
zise Mairi cu vocea uşor răguşită. Fă un pas în spate, 
domnule Rutherford. 

Jack avu nevoie de câteva secunde pentru a-i înţelege 
cuvintele, dar în timpul acesta lama apăsă mai tare, aşa că 
se gândi că era mai înţelept să se supună. Ridică o mână, 
trecând degetele peste lama tăioasă. Era, aşa cum spusese 
ea, foarte ascuţită. La fel privirea ei. 

— Aş putea să te dezarmez, zise Jack. 

Cu o smucitură ar fi fost destul de uşor, dar bănuia că 
Mairi Macleod avea şi altă armă ascunsă pe undeva. In plus, 
arăta de parcă ar fi fost bucuroasă să găsească un motiv ca 
să o folosească împotriva lui. 

— Ai pierdut elementul-surpriză, zise ea amabilă. Şi 
nu mai eşti bine-venit aici. Se duse la uşă şi o deschise. La 
revedere, domnule Rutherford, zise ea. 

Apărură nici mai mult, nici mai puţin de trei lachei în 
negru care să-l escorteze pe Jack la uşa din faţă. Evident, 
aşteptaseră să dea buzna şi să o salveze pe Mairi dacă ea 
dădea semnalul. Expresiile lor erau amenințătoare, mai ales 
a celui care nu reuşise să-l împiedice pe Jack să intre. 
Acesta arăta de parcă ar fi avut ceva de dovedit. 

Jack, care se descurcase cu bărbaţi mult mai 
intimidanţi în locuri mult mai intimidante decât salonul lui 
Lady Mairi, îşi înăbuşi un zâmbet. Se gândi iute dacă merita 
să creeze agitaţie şi, din păcate, se decise să nu o facă. 

— Văd că ai angajat o armată privată, zise el, 
permiţând privirii să se mute de la şirul de lachei în negru 
la chipul lui Mairi. De ce ţi-e teamă? 

Se gândi preţ de o clipă că ea nu avea să răspundă şi 
că urma să-l arunce afară pe caldarâm fără alte conversații. 

— Sunt o văduvă bogată, răspunse ea după un 
moment foarte lung. O văduvă foarte bogată. Au existat... 


Ea ezită. Au primit ameninţări de răpire, de căsătorie 
forţată. Mi-am angajat personal de protecţie pentru că nu 
am absolut nicio intenţie să mă căsătoresc din nou. 

— Mi-e milă de prostul care ar încerca să te oblige să 
te căsătoreşti cu el, zise Jack. Pari să ştii să mânuieşti o 
armă. 

Îi aruncă o privire insolentă, studiind-o din cap până în 
picioare şi văzu cum i se colorează obrajii din pricina 
îndrăznelii lui. Îşi ridică bărbia semeaţă. 

— Aş putea fi tentată să folosesc din nou o armă, zise 
ea, dacă nu pleci imediat din casa mea. 

Jack rânji. 

— Nu ai de ce să te temi de mine, iubito! zise el. Eu 
sunt chiar mai bogat ca tine şi nu intenţionez să mă 
căsătoresc, ci doar să fac amor cu tine. Din nou! 

Îi aruncă alt zâmbet ironic înainte să coboare încet 
treptele de la intrare. Aproape că se aştepta să simtă 
pumnalul ei între omoplaţi. În schimb, auzi uşa trântindu-se 
în urma lui. Un alt lacheu îmbrăcat în negru îl aştepta pe 
caldarâm, ţinându-i calul pregătit. Dincolo de arcadă, înspre 
grajduri văzu că era pregătită o trăsură de călătorie, nu 
neagră, simplă, ci de data asta cu blazoanele ducelui de 
Forres şi ale familiei Macleod. Era luxoasă, rapidă şi cu roţi 
zdravene, suficient să facă faţă chiar şi drumurilor din 
Highland. Lady Mairi îşi făcea într-adevăr propriile 
aranjamente de călătorie, iar ele nu îl implicau. 

Dar, odată ce ajungeau la Methven, ea nu mai putea 
să-l evite. Castelul era enorm, dar la o petrecere oaspeţii 
erau instalaţi în aceeaşi aripă, indiferent de dorinţele lor. 
Jack îşi dădu seama brusc că era mult mai entuziasmat de 
acea vizită decât cu o seară înainte. O petrecere în familie 
oferea destule ocazii de intimitate, iar el voia să reia 
aventura cu Mairi, voia să guste din nou pasiunea arzătoare 
a nopţii petrecute împreună. O voia pe ea, voia fragilitatea 
şi puterea ei, emoţiile sălbatice pe care le ascundea sub 
acel exterior rece. Ştia că şi ea îl dorea. Trădase asta când 
îi răspunsese la sărut. Putea să mintă, dar corpul o trăda. 

Încă era foarte furios pe ea pentru că pretinsese că 


era indiferentă şi apoi îl sedusese în secret, petrecând o 
noapte cu el şi alungându-l ca pe un amant plătit. Se 
întrebă de ce era furios. În general, nu era un bărbat 
introspectiv, dar ceva la Mairi Macleod îl făcea să îşi 
observe reacţiile şi emoţiile asemenea unui poet sau unui 
filosof. Era straniu şi nu-i plăcea. Dar furia era neobişnuită. 
De obicei, nu purta ranchiună. Nu era interesat de 
răzbunare. De regulă uita, trecea mai departe. 

Ridică din umeri. Era o chestiune destul de uşor de 
rezolvat. O altă noapte de pasiune, de data asta după 
regulile lui, apoi putea fi pregătit să o uite. Funcţionase 
întotdeauna până acum. Interesul lui pentru o femeie 
rezista rareori după ce o cunoştea intim. 

Îşi îndemnă calul la trap şi stârni colbul de pe drum. 
Lady Mairi Macleod putea fi imorală şi necredincioasă, dar 
aşa era şi el. Din punctul acesta de vedere se potriveau. El 
era sigur că nu avea să dureze mult până ce ajungea din 
nou în patul ei. 


Capitolul 4 


Mairi şedea la biroul ei cu registrul de cheltuieli al 
casei dinaintea ei. Jack Rutherford plecase, dar aerul încă 
părea să vibreze din pricina prezenţei lui sălbatice şi 
primitive. Îi era imposibil să se concentreze. Coloanele de 
cifre se estompau dinaintea ochilor ei, iar tot ce vedea era 
chipul lui Jack, iar tot ce simţea era atingerea buzelor lui 
peste ale ei. Îl dorise foarte mult şi ştia că el îşi dăduse 
seama. 

„La naiba cu el!“ 

Nu putea să-l acuze pe Jack pentru că era furios pe 
ea. Nici nu putea să-i reproşeze că o considera o târfă, nu 
după ce îi spusese clar că orice bărbat ar fi fost bun ca 
amant în noaptea aceea. Acesta fusese adevărul, dar niciun 
bărbat nu putea să audă aşa ceva şi să nu o considere o 
târfă neruşinată. 


Cu un mic oftat, puse peniţa deoparte şi îşi strânse 
baza nasului ca să atenueze durerea din spatele ochilor. Nu 
înţelegea de ce era aşa de atrasă de Jack. El era opusul 
soţului ei, Archie, care fusese bun şi blând. Cu toate astea, 
din clipa în care Jack intrase în salon, ea fusese cât se 
poate de conştientă de prezenţa lui, de vitalitatea şi 
energia pe care le avea, de mersul legănat, încrezător şi de 
perfecțiunea corpului musculos pe sub acele haine mulate 
şi superb croite. 

Nu voia să-l dorească. Şi totuşi se simţea de parcă el 
şi-ar fi lăsat amprenta asupra ei, iar simţurile ei tânjeau 
după el, după gustul şi atingerea lui. li displăcea profund 
sentimentul că era atât de vulnerabilă în faţa lui, dar nu 
reuşea să-l alunge. 

In Edinburgh, se folosise de Jack cu neruşinare pentru 
a alunga sentimentele de singurătate şi de melancolie. In 
noaptea aceea, căutase un bărbat ca să uite măcar pentru 
o clipă ce responsabilitate imensă purta pe umeri şi 
secretele pe care le ascundea. Pentru o vreme funcţionase; 
uitase totul în extazul provocat de atingerea lui Jack şi de 
senzațiile şocante şi palpitante declanşate în corpul ei. 
Avea prea puţină experienţă în pat. Habar nu avusese că 
putea fi atât de delicios. Nu se compara în niciun fel cu 
bâjbâielile şi atingerile jenante de care avusese parte la 
începutul căsniciei cu Archie Macleod, când abia reuşiseră 
să consume căsătoria. 

Ei bine, compensase cu vârf şi îndesat lipsa ei de 
experienţă. Abia dacă îi venea să creadă că acţionase fără 
inhibiţii când fusese cu Jack. Tot ce ştia aflase din cărţile din 
biblioteca tatălui ei. 

Chiar şi acum sexul cu Jack o făcea să se simtă foarte 
înfierbântată şi ameţită. Işi puse capul în mâini şi gemu. 
Incă tânjea după el. Voia să experimenteze din nou acea 
plăcere neruşinată pe care o simţise în mâinile lui. Era 
imposibil. Nu se putea întâmpla. 

Două mierle care se ciorovăiau pe terasă o treziră din 
visare cu strigătele lor gălăgioase. lşi scutură capul 
nerăbdătoare şi se întoarse la teancul de hârtii de pe birou. 


Era în mare parte corespondenţa pe care Murchison, 
secretarul ei, o triase deja şi o considerase suficient de 
importantă pentru ca ea să o parcurgă. 

Archie Macleod nu fusese fiul cel mare, dar moştenise 
o avere uriaşă de la naşul lui bogat când împlinise 21 de 
ani. Existau două case în Edinburgh, domeniul de la ţară, în 
afara oraşului, unde Mairi se afla în acest moment, şi 
castelul Noltland, în estul Highlandului, aproape de oraşul 
Cromarty. Existau bani în obligaţiuni şi investiţii. Existau o 
sumedenie de acţiuni caritabile, afaceri şi acţiuni 
filantropice. intreaga avere îi revenise lui Mairi în urma 
testamentului lui Archie. 

Teancul de corespondenţă includea rapoarte de la 
administratorii diferitelor fundaţii caritabile înfiinţate de 
Archie. Chiar dacă moştenirea lui fusese dincolo de visurile 
unui avar, generozitatea lui fusese la fel de mare. Îşi dorise 
cu disperare să folosească banii ca să facă bine - case 
pentru bătrâni sărmani, un orfelinat, un spital pentru 
bolnavii de holeră, atât de multe fapte bune, încât pe Mairi 
o lua ameţeala de fiecare dată când încerca să le ţină 
evidenţa. Ea era custodele averii lui Archie şi trebuia să fie 
demnă de această încredere. Trebuia să continue opera lui 
de caritate. 

La fundul teancului era o ultimă scrisoare, scrisă în 
termeni legali şi concişi. Era de la Michael Innes, 
moştenitorul titlului de baron al familiei Macleod. Mairi citi 
scrisoarea prima oară în treacăt, apoi încă o dată cu o 
senzaţie crescândă de iritare. Scria că Innes intenţiona să 
se adreseze justiţiei ca să arate că Mairi era stăpâna 
nepotrivită pentru averea lui Archie Macleod. Susţinea că 
avea dovezi cu privire la administrarea defectuoasă a 
finanţelor şi la lipsa ei de moralitate. Urma să prezinte 
Curţii dovezile şi să solicite ca toată averea lui Archie 
Macleod să îi fie transferată. 

Mairi lăsă scrisoarea să cadă pe birou. Nu era prima 
dată când Michael Innes ameninţa că avea să o târască prin 
tribunale, întotdeauna îl deranjase moştenirea lui Archie şi 
insistase că ar fi trebuit să fie inclusă în averea familiei 


Macleod, fiind de părere că o femeie nu era în stare să 
administreze o avere aşa de mare fără indicaţiile soţului. 
Mairi ştia că era mânat de ură şi de lăcomie. Dar o frază din 
josul paginii îi atrase atenţia şi se opri să o citească pentru 
a treia oară: „Să fii sigură că nu voi ezita să expun toate 
vechile scandaluri în căutarea adevărului”. 

Un fior de nelinişte îi alunecă pe şira spinării. Se frecă 
la ochi. Îi simţea uscați şi sensibili. Capul îi era greu, de 
parcă era plin de nisip, încercă să gândească. 

„Nu voi ezita să expun toate vechile scandaluri...” 

Socrul ei încercase să se asigure că acele scandaluri 
nu aveau să fie dezvăluite niciodată. Lui Mairi nu-i venea să 
creadă că Michael Innes ştia de ele. Nimeni nu ştia. Doar ea 
şi Lord Macleod ştiau tot adevărul. Sau cel puţin aşa 
crezuse. Dar aşa se întâmpla cu secretele. Nu puteai fi 
niciodată complet sigur că erau în siguranţă. 

Brusc începu să o doară capul atât de tare, încât îşi 
muşcă buza. Nu ştia ce să facă. Nu avea pe nimeni cu care 
să împartă povara în afară de Lord şi Lady Macleod. Archie 
le devastase vieţile la fel de sigur cum o distrusese şi pe a 
ei şi nu exista clipă în care să nu caute să compenseze 
asta. 

Rămase nehotărâtă preţ de o clipă şi apoi apucă 
peniţa. Ştia că trebuia să-i scrie socrului ei despre ultima 
ameninţare. Nu putea rămâne neinformat. Simţi cum i se 
face greață când începu să scrie. Bătrânul lord era prea 
fragil şi prea bolnav pentru a fi deranjat cu astfel de 
chestiuni, dar ea avea nevoie de sfatul lui înţelept. In plus, 
nu exista nimeni altcineva în care să aibă încredere. 

O clipă mai târziu, se auzi o bătaie la uşă, iar Frazer 
intră cu o tavă mare de argint cu ceai. Mairi dădu hârtiile la 
o parte, şi Frazer puse cu grijă tava pe birou. Toate 
mişcările lui erau precise şi ordonate. 

— M-am gândit că aţi avea nevoie de un întăritor, 
doamnă, zise el. 

— Mulţumesc, îi zâmbi Mairi. Chiar am nevoie. 
Contabilitatea asta îmi provoacă dureri de cap. 

— Mă refeream ca tratament pentru şocul suferit, 


doamnă, zise Frazer. 

— Ah, făcu Mairi. 

Zâmbetul ei se lărgi la vederea expresiei austere de 
pe chipul lui Frazer. Majordomul era un prezbiterian convins 
şi nu ezita niciodată în a-şi face cunoscută dezaprobarea. 
Mairi bănuia că el considera că era parte din obligaţiile lui 
să o menţină pe linia dreaptă. 

— Bănuiesc că te referi la domnul Rutherford, zise ea. 
Mă tem că păcatele mele m-au trădat. 

— Chiar aşa, doamnă, zise Frazer, fără vreo urmă de 
zâmbet pe chip. Îmi pare rău că Murdo, Hamish şi Ross au 
fost obligaţi să-l audă pe domnul referindu-se la excesele 
senzuale pe care le-a împărţit cu dumneavoastră. i 

— Foarte elegant formulat, Frazer, zise Mairi. Insă, 
cum Murdo a condus trăsura în care l-am adus pe domnul 
Rutherford, iar Hamish şi Ross au acționat pe post de 
lachei, sunt sigură că deja sunt conştienţi de acțiunile mele 
imorale. Multumesc pentru ceaiul întăritor, adăugă ea. Eşti 
cât se poate de atent. 

Expresia lui Frazer se îmblânzi un pic. 

— Murdo m-a rugat să îl scuz, doamnă, zise el. Îi pare 
teribil de rău că nu a reuşit să-l împiedice pe domnul 
Rutherford să intre. 

— Nu este vina lui, răspunse Mairi. Amestecă mierea 
în ceai şi apoi puse lingurita jos gânditoare. Bănuiesc că 
domnul Rutherford face întotdeauna ceea ce doreşte. 

— Într-adevăr, zise Frazer. Un bărbat periculos, 
doamnă. 

Făcu o plecăciune şi ieşi, închizând uşa cu o grijă 
exagerată. 

Mairi luă ceaşca de ceai în mână şi se duse la 
ferestrele înalte. 

Erau deschise spre terasa joasă. Dincolo de cele 
câteva trepte şi de terasă, Mairi putea vedea sclipirea 
argintie a soarelui pe mare. Ziua de iulie era fierbinte; în 
aer se simţea doar o briză uşoară. Dacă vremea nu se 
schimba în câteva săptămâni, avea să fie frumoasă la 
botezul de la Methven. Şi avea să fie jenant să-l revadă pe 


Jack Rutherford, dar intenţiona să îi ceară lui Lucy o cameră 
cât mai departe posibil de cea a lui Jack. Animozitatea 
dintre ea şi Jack le era cunoscută tuturor. Lucy nu putea 
găsi rugămintea ciudată. 

Îşi goli ceaşca de ceai. Gândurile i se întorceau la 
chestiuni de familie - se întreba dacă nu cumva Lucy era 
din nou însărcinată. Dacă Lucy şi Robert urmau să aibă 
mulţi copii, ani întregi aveau să fie astfel de călătorii la 
Methven pentru reuniuni familiale precum botezuri, zile de 
naştere sau chiar căsătorii. Mairi se cutremură. Ura 
reuniunile de familie, ura tot ce îi amintea de propria 
solitudine şi mai ales îşi ura statutul de văduvă fără copii. 
Îşi dorise cu disperare o familie a ei. Lipsa acesteia era ca 
un gol în viaţa ei, un gol pe care îl putea ignora, dar care nu 
se putea umple niciodată. 

Îşi puse ceaşca jos cu un clinchet pe măsuţa din lemn 
de cireş de lângă uşă. In timp, Jack probabil avea să vină cu 
o soţie şi cu propria familie la viitoarele evenimente. Deşi 
susţinea contrariul, un bărbat voia o soţie sau cel puţin un 
moştenitor. Simţi o senzaţie de gol, de abis în stomac. Nu 
exista niciun copil care să moştenească Ardglen, Noltland 
sau orice însemna averea lui Archie, chiar dacă ea reuşea 
să le apere de mâinile lacome ale lui Michael Innes. 

Ca să alunge acele gânduri, păşi pe terasă şi se duse 
să se sprijine de balustrada încălzită de soare. Aerul era 
saturat de parfum de trandafiri şi de caprifoi. Soarele se 
simţea fierbinte pe chipul ei. Era linişte - nu se auzea decât 
clinchetul îndepărtat al unui ham şi al vocilor dinspre 
grajduri. 

Preţ de o clipă, se simţi transpusă în timp şi avu 
impresia că îl putea vedea în orice clipă pe Archie înaintând 
spre ea pe pietriş, zâmbind în hainele lui vechi de 
grădinărit, ars de soare şi ştergându-şi pământul de pe 
mâini. Ea îl tachinase mereu că avea numeroşi grădinari, 
dar alegea să lucreze singur. Niciodată nu fusese mai fericit 
ca atunci când se afla în natură. 

Tăcerea deveni apăsătoare şi pătrunzătoare. Nimic nu 
se mişca în grădinile tăcute. Era o tăcere expectativă, de 


parcă cineva ar fi stat la pândă şi era pe cale să se 
întâmple ceva. Mairi se simţi ameţită, de parcă ar fi stat 
prea mult la soare. 

Singurătatea o năpădi atât de brusc şi de sălbatic 
încât pentru o clipă avu impresia că soarele dispăruse. Nu 
mai simţea căldura şi nici asprimea balustradei sub palmele 
ei. Era înspăimântător. 

— Doamnă? 

Mairi nu-l auzise pe Frazer intrând, iar acesta fu 
nevoit să-şi dreagă glasul foarte zgomotos. Ea se întoarse şi 
încercă să afişeze un zâmbet. Simţi că era forţat şi ezitant, 
iar lacrimile îi înţepau ochii şi o înecau. Se luptă cu 
disperare să-şi recapete controlul. 

— Hamish m-a rugat să vă transmit că trăsura e 
pregătită pentru plecarea la Methven mâine-dimineaţă, zise 
Frazer. Vom putea porni de îndată ce sunteţi pregătită. 

Cuvintele erau banale, dar preţ de o clipă Mairi se 
luptă să le înţeleagă. 

— Mulţumesc, răspunse ea cu o voce care părea 
răguşită. Te rog, transmite-i lui Hamish că voi fi gata la ora 
7. 

— Desigur, doamnă, rosti Frazer şi făcu o plecăciune, 
adăugând: Şi domnul Cambridge e aici să vă vadă. 

„La naiba!” 

Mairi clipi. 

Era cât se poate de deranjant că Jeremy Cambridge 
era acolo când ea se simţea la fel de stoarsă de puteri ca o 
cârpă de vase. Dacă nu era atentă, plângea de faţă cu el, 
iar acesta ar fi fost un dezastru din multe puncte de vedere. 

— Să-i spun domnului că sunteţi indispusă? întrebă 
Frazer cu delicateţe, rămânând lângă uşa de la terasă. 

— Nu, zise Mairi şi-şi drese glasul. Nu, mulţumesc. 
Dacă plec mâine spre Methven, nu voi mai avea timp să 
vorbesc cu el. Dar, Frazer, adăugă ea ridicând bărbia, te 
rog să mă laşi un moment. 

Majordomul încuviinţă din cap. 

De îndată ce plecă, Mairi se duse iute la oglinda de 
lângă şemineu şi se privi. Nu arăta aşa de rău cum crezuse, 


deşi avea ochii obosiţi şi umezi şi linii la coada ochilor 
despre care ar fi putut jura că nu fuseseră acolo până 
atunci. Cu un oftat, îşi prinse o buclă rebelă şi se întoarse 
spre uşă. 

Când fu anunţat Jeremy Cambridge, ea stătea în 
spatele biroului. Găsi că avea nevoie de bariera aceea 
fizică. Nu pentru că ar fi avut nevoie de protecţie în faţa lui 
Jeremy. Nu exista nimic ameninţător la el. Tatăl lui fusese 
administratorul domeniului lui Lord Macleod, dar avusese 
ambiţii pentru copiii lui, ca aceştia să avanseze în societate. 
ÎI trimisese pe Jeremy la universitate, iar pe sora lui, 
Eleanor, la şcoala de fete. Jeremy era acum un bancher 
respectat în Edinburgh şi, printre altele, cel care se ocupa 
de afacerile familiei Macleod. Era solid şi de încredere. 
Sigur şi puternic. Mairi se trezi gândindu-se că era diferit de 
Jack Rutherford în toate privinţele. Nu avea nimic din 
spiritul neliniştit al lui Jack şi nici aerul ameninţător pe care 
acesta îl emana. 

— Lady Mairi. Se cunoşteau de mulţi ani, dar Jeremy 
fusese întotdeauna foarte respectuos. Intinse mâna către 
ea. Treceam pe aici şi am venit în speranţa că aţi putea fi 
acasă. Sper că vă simţiţi bine. 

— Sunt bine sănătoasă, zise Mairi. Nu are rost să te 
formalizezi, Jeremy. Ai dori o ceaşcă de ceai? 

Ea îl văzu cum se relaxează, iar ochii cenuşii i se 
încălziră. 

— Desigur, dacă aveţi timp. Frazer mi-a spus că 
plecaţi mâine spre Methven. Vă opriţi la Lord şi Lady 
Macleod pe drum? 

Mairi încuviinţă din cap. 

— Da, aşa am de gând. Sper că Lady Macleod se va 
simţi suficient de bine ca să mă primească. 

Lord Macleod va fi primit până atunci scrisoarea ei. Ea 
se opri şi cântări ideea de a-l informa pe Jeremy despre 
ultima ameninţare din partea lui Michael Innes, dar decise 
să nu o facă. Trebuia să vorbească mai întâi cu lordul. 
Jeremy nu ştia nimic despre secretele lui Archie şi era mai 
bine dacă lucrurile rămâneau aşa. In afară de asta, avea 


orgoliul ei şi, chiar dacă îl cunoştea bine pe Jeremy, nu-i 
făcea plăcere să discute cu el ceea ce Innes numea 
depravarea ei morală. 

Aşteptă până când Frazer, care în mod evident îi 
anticipase porunca, aduse tava de ceai şi o puse lângă 
cotul ei, pe masă, alături de canapeaua cu dungi aurii. Mairi 
se aşeză. Jeremy, care aşteptase să se aşeze mai întâi ea, 
aşa cum i se cerea unui gentleman, se aşeză în faţa ei, 
aplecat spre ea într-o poziţie cuviincioasă. Mairi zâmbi vag. 
Jeremy era atât de devotat! Ea nu fusese niciodată sigură 
dacă o admira pe ea sau averea ei. Un alt chip îi apăru în 
faţa ochilor - puternic, întunecat, nici pe departe un 
gentleman. Incă putea să simtă strânsoarea degetelor lui 
Jack în jurul încheieturii, să audă timbrul profund al vocii şi 
să simtă atingerea buzelor lui. 

Degetele îi tremurară. Linguriţa se lovi de marginea 
ceainicul în timp ce amesteca. 

— E totul în regulă? întrebă Jeremy. 

— Desigur, răspunse Mairi, dar simţi cum i se încinge 
faţa. 

Îşi feri privirea de a lui, concentrându-se la turnatul 
ceaiului, apoi adăugă lapte şi îi întinse ceaşca. 

— Ai veşti interesante? întrebă ea. Sunt la Ardglen de 
atâta vreme încât nu am auzit ultimele bârfe. 

Chipul lui Jeremy se lungi, de parcă ar fi sperat să 
evite exact această întrebare. 

— Sunt o sumedenie de veşti, zise el evaziv. 

— Nimic din Edinburgh? întrebă Mairi. 

Când ochii lui sclipiră, el îşi feri privirea. 

— Nu sunt multe de povestit, bombăni el. 

Ei bine, asta chiar era ciudat. Intotdeauna existau 
veşti din Edinburgh, chiar şi vara, când înalta societate era 
liniştită şi multă lume se afla la reşedinţa de la ţară. Mairi 
aşteptă, dar Jeremy nu mai zise nimic, golindu-şi ceaşca 
dintr-o sorbitură. Ignoră biscuiţii de casă şi arăta de parcă 
abia aştepta să plece. 

Schimbarea fusese produsă de menţionarea bârfelor 
din Edinburgh. Mairi simţi o vagă scânteie de alarmă. Se 


întrebă dacă bârfele o vizau cumva pe ea. În mod normal, 
nu era aşa de vanitoasă încât să creadă că toată lumea 
vorbea despre ea, dar gândindu-se la scrisoarea 
amenințătoare din partea lui Michael Innes, rămase cu 
gustul amar al spaimei. 

Oare Innes aflase de noaptea pe care o petrecuse cu 
Jack? Ştia cumva toată lumea? 

Ea îşi mai puse miere în ceai şi îl bău, încercând să se 
calmeze. Moştenitorul familiei Macleod lansase şi altă dată 
ameninţări de genul acesta. Nu avea niciun motiv să 
presupună că acum avea mai multe dovezi decât în trecut. 

Ea se uită la Jeremy. El privea motivul de pe covorul 
turcesc. | se înroşiseră vârfurile urechilor şi arăta de parcă 
stătea pe ace. 

Ştia. Mairi era sigură de asta. lar dacă Jeremy auzise 
bârfa, trebuie să fi auzit şi restul lumii. Inima îi bătu cu 
putere şi simţi că i se face rău. Nu avea de gând să se 
scuze faţă de nimeni pentru noaptea pe care o petrecuse 
cu Jack Rutherford, dar nu voia să fie subiectul bârfelor din 
Edinburgh. Ar fi fost mai mult decât jenant. Ca văduvă, i se 
permitea o anumită libertate, dar era înjositor să simtă că 
reputaţia îi era pătată şi că toată lumea îi diseca pe 
îndelete comportamentul. Nu i se mai întâmplase niciodată 
aşa ceva. 

Dar poate că ar fi trebuit să se gândească la asta 
înainte să renunţe la orice precauţie şi să savureze o 
noapte de pasiune sălbatică cu Jack. 

— Mai doreşti ceai, Jeremy? întrebă ea, întinzându-se 
spre ceainic. 

Nu putea decât să spere că bârfele aveau să dispară 
la un moment dat, când ea nu se afla în oraş. Absenta ei 
avea să stopeze bârfele. Sau cel puţin aşa spera. 

— Nu, mulţumesc, exclamă Jeremy şi sări în picioare. 

Ea avea dreptate: el era disperat să plece. Se întinse 
şi îl prinse de mână, ţinându-l strâns. El era prea educat ca 
să-şi tragă mâna dintr-a ei, aşa că rămase acolo ca un 
şcolar certat în biroul directorului. 

— Jeremy, zise Mairi. Tu mi-ai spune dacă ar fi ceva ce 


ar trebui să ştiu, nu-i aşa? 

El afişă o expresie alunecoasă. Nu exista alt cuvânt 
pentru asta. Acea expresie era nepotrivită pentru chipul lui 
de regulă sincer. 

— Oamenii vorbesc despre mine? întrebă Mairi. 

Jeremy nu răspunse direct. 

— Nu, zise el şi înghiţi în sec, aruncându-i o privire 
iute. Pot să văd că... nu e nimic. 

— Ce e? întrebă Mairi din nou, nedumerită. 

De data asta, Jeremy îşi trecu degetul pe sub guler. 

— Nu s-a întâmplat nimic, repetă el, aiureli. 

Nu o convinse, dar ştiu că nu putea să-l convingă să 
vorbească decât dacă îl tortura. Ea oftă. 

— Atunci îţi doresc o călătorie sigură spre casă, 
Jeremy, sper că te voi revedea curând. 

Jeremy păru uşurat. Privirea i se îmblânzi şi se uită 
scurt la ea. li cuprinse mâna. 

— Sper să aveţi o călătorie bună spre Methven, zise el 
şi ezită, adăugând: După ce trece botezul, cred că ar trebui 
să vă întoarceţi în Edinburgh. 

— Aşa crezi? ridică Mairi din sprâncene. Mă gândeam 
să trec mai întâi pe la Noltland. 

Jeremy ridică bărbia cu încăpățânare. 

— În Edinburgh ar fi mai bine. Trebuie să fiţi văzută în 
societate, să nu se creadă că vă ascundeţi la ţară. El îi 
sărută mâna, de data asta cu mai multă fervoare decât se 
aştepta ea. Lady Mairi... zise el. 

In voce lui se simţea o emotie reprimată. 

— Jeremy? 

Ea spera că el nu avea de gând să-i facă o declaraţie. 
Nu voia să-i rănească sentimentele, dar nici nu îl putea privi 
altfel decât ca pe un prieten. Simţi că o cuprinde un 
sentiment de vinovăţie. După ce îl pierduse pe Archie, se 
bazase pe Jeremy. Sperase că el nu avea să considere 
prietenia lor drept ceva mai mult. 

— La revedere, dragă Jeremy, zise ea şi se ridică pe 
vârfuri ca să-l sărute pe obraz. Ştii cât de mult îţi preţuiesc 
prietenia. 


Jeremy se îmbujoră şi aproape că se împiedică de 
covorul turcesc în drum spre uşă. leşi bâlbâindu-se, 
spunând că aveau să se vadă în Edinburgh peste o lună, în 
timp ce Frazer îi ţinea haina. 

Se lăsă din nou tăcerea. Curând, Frazer avea să se 
întoarcă pentru a lua ceştile de ceai, iar camerista ei, 
Jessie, urma să vină pentru a pregăti bagajele de călătorie. 
Nu ar fi trebuit să lase pregătirile pentru ultimul moment, 
nu când ştia că avea să fie plecată cel puţin patru 
săptămâni. Călătoria avea să dureze cel puţin o săptămână. 
Methven se afla pe coasta de nord-vest, iar ea avea de 
gând să facă şi câteva vizite pe drum. 

Pe de o parte, îi părea rău să plece de la Ardglen 
tocmai când trandafirii erau în floare. Îi aminteau de Archie. 
Fusese prietenul ei din copilărie şi îi lipsea foarte tare. leşi 
din nou pe terasă şi cobori încet treptele năpădite de 
muşchi, păşind uşor pe aleea de pietriş spre locul unde 
grădina de trandafiri dormita între zidurile de cărămidă. 

O altă parte din ea se temea însă de singurătate şi 
voia să plece direct spre Methven, dar umbrele după- 
amiezii se lungeau, alunecând spre seară. Era mai bine să 
aştepte până dimineaţă şi să pornească devreme. Odată ce 
se termina botezul, putea să se ducă la Noltland - 
indiferent de ce o sfătuise Jeremy -, apoi înapoi la 
Edinburgh pentru sezonul de iarnă şi în cele din urmă la 
casa tatălui ei din Forres pentru Crăciun. li plăcea să aibă 
planuri. Avea nevoie de ele. Erau baza vieţii ei, o viaţă care 
uneori părea periculos de goală, indiferent cât de mult 
muncea să întreţină moştenirea lui Archie. Trebuia să fie 
mereu în mişcare, să călătorească, să se ţină ocupată 
pentru a alunga întunericul. 


Capitolul 5 


Se lăsase seara când trăsura de călătorie trase în 
curtea hanului Inverbeg pe malul Loch Lomond. Mairi era 


pe drum de douăsprezece ore şi se simţea obosită şi 
înţepenită după atâtea ore în trăsură. Fu bucuroasă să vadă 
luminile de la uşa hanului şi să ştie că Frazer rezervase din 
timp o cameră cu salon privat. 

Când majordomul veni în grabă să o ajute să coboare 
din trăsură, îi fu clar că era o problemă. 

— Îmi pare rău, milady, zise el, dar nu există decât un 
salon privat, iar acesta e deja ocupat. 

— De cine? întrebă Mairi ridicând din sprâncene. 

— De soţul dumneavoastră, doamnă. Hangiul, un 
individ slab şi agitat, cu un chip pământiu şi privire 
alunecoasă, îl urmase pe Frazer afară şi acum stătea la 
baza treptelor trăsurii. A sosit acum o jumătate de oră şi a 
cerut un salon privat. Când i-am spus că e rezervat pentru 
dumneavoastră, m-a asigurat că nu e nicio problemă, 
pentru că e soţul dumneavoastră, care a pornit la drum 
înainte. A comandat cea mai bună mâncare a casei. 

Soțul ei. 

Lui Mairi nu îi fu greu să ghicească pe cine avea să 
găsească în salonul privat. Jack Rutherford. Simţi o uşoară 
reacţie de animozitate fizică. Jack dădea dovadă de 
îndrăzneală dacă juca rolul soţului ei. 

Probabil că o făcuse doar ca să o provoace, pentru că 
îi refuzase oferta de a o însoţi la Methven sau pentru că, 
fiind şi mai arogant, presupunea că aveau să îşi continue 
aventura pe parcursul călătoriei. Oricum ar fi fost, ea avea 
de gând să-l pună la punct. 

Hangiul se uita de la Mairi la chipul împietrit al lui 
Frazer. 

— Îmi pare rău, doamnă. Dacă e o problemă... 

— Nu e nicio problemă, hangiule, interveni Frazer şi 
se întoarse spre Mairi. Dacă sunteţi bună să aşteptaţi în 
trăsură, doamnă, mă voi duce să rezolv cu domnul. 

Mairi îşi ridică fustele cu o mână şi cobori. 

— Mă voi ocupa eu. 

— Dar, doamnă, ar putea fi periculos... începu Frazer 
alarmat. 

Mairi zâmbi şi îl bătu pe braţ. Îi plătea pe Frazer şi pe 


fiii lui ca să o protejeze, dar voia să îl înfrunte singură pe 
Jack. 

— Stai liniştit, zise ea. Mă îndoiesc că există vreun 
pericol. Poţi să aştepţi pe hol. Te voi chema dacă am nevoie 
de apărare. 

Hangiul păru ofensat şi bombăni că nu avea rost să se 
vorbească de violenţă şi că el conducea un stabiliment bine 
pus la punct. O vorbă a lui Frazer şi sclipirea unui ban de 
argint îl reduseră la tăcere, apoi îi conduse înăuntru. 

In han era cald şi plăcut, dar gălăgie. Din sala mare se 
auzeau voci ridicate. Pe sub uşă se strecura fuior de fum de 
tutun, mirosul de bere era puternic, iar peste el se insinua 
aroma delicioasă a cărnii fripte. Hangiul o conduse pe Mairi 
pe un culoar îngust cu ziduri din piatră date cu var şi 
decorate cu o colecţie amestecată de pumnale şi săbii cu 
două tăişuri. li puteau fi de folos dacă Jack se dovedea greu 
de stăpânit. 

Uşa către salonul privat era deschisă şi dinăuntru se 
auzea un murmur de conversaţie. 

Jack Rutherford stătea într-un fotoliu mare, cu 
picioarele pe o masă, încălzindu-şi cizmele lângă foc. Îşi 
dăduse jacheta jos şi îşi desfăcuse lavaliera. În lumina aurie 
a focului, arăta bronzat şi chipeş - coşmarul oricărei 
însoţitoare. Pe masă se afla o farfurie cu resturi dintr-o 
plăcintă cu vânat. O servitoare cu un bust deosebit de 
generos, pus în valoare de o rochie cu un decolteu adânc, 
tocmai îi umplea paharul. Stătea foarte aproape de el şi 
chicotea în timp ce turna. Un pic de lichid ajunse pe 
mâneca lui Jack, iar fata se apucă să şteargă cu şorţul 
rochiei, fără prea mare succes, chicotind şi mai tare. Jack o 
privea cu ochii pe jumătate închişi, care păreau uşor 
amuzaţi. 

Curentul produs de uşa deschisă agită focul, făcându-l 
să scapere şi să trosnească, şi flăcările lumânărilor să 
pâlpâie. Jack ridică privirea. Amuzamentul din ochii lui 
dispăru şi se transformă într-o privire fixă şi deranjantă. Îşi 
cobori picioarele alene de pe masă şi se ridică, schiţând o 
plecăciune. Mairi bănui că ar fi trebuit să fie recunoscătoare 


că avea cât de cât maniere. Înaintă până în mijlocul 
încăperii şi îşi scoase mănuşile, punându-şi săculeţul pe 
fotoliul aflat vizavi de cel al lui Jack. 

— Ah, soţul meu rătăcitor, zise ea rece. Deja încerci 
să îţi găseşti ibovnică, iar asta în timp ce mă aştepţi. 

Jack afişă un zâmbet răutăcios, provocator. Se aşeză 
la loc. 

— Dacă primirea ta, iubito, ar fi mai caldă, poate că 
nu ar trebui să caut în altă parte. 

— Tu ai căutat întotdeauna în altă parte, zise Mairi. 
Eşti un cuceritor, domnule, nu m-aş aştepta la fidelitate din 
partea ta. Dacă voiam asta, îmi luam un câine. 

Incercă să-şi ascundă amărăciunea din glas, dar ştia 
că era prea târziu. Jack o auzise. O ţintui gânditor cu ochii 
mijiţi. 

Servitoarea se năpusti să solicite atenţia lui Jack. În 
mod evident, îi plăcea să fie în centrul atenţiei. 

— Nu mi-ai spus că eşti căsătorit, zise fata pe un ton 
acuzator. 

Işi frământa mâinile în şorţ, dar voit, îşi dădu Mairi 
repede seama, fiindcă îi trăgea decolteul periculos de jos. 
Lui Jack însă nu părea să îi fie greu să ignore pieptul 
tresăltând aflat la nivelul ochilor lui. Legăna un pahar pe 
jumătate golit între degete şi o studia pe Mairi cu o privire 
cercetătoare. Nu-şi luă nici măcar o clipă privirea de la ea. 

— Mi-a ieşit din minte, murmură el. 

— Ciudat, zise Mairi acid, mai ales că i-ai comunicat 
hangiului acum nicio jumătate de oră că suntem căsătoriţi. 

— Enervanta mea memorie slabă, zise Jack. 

— Se potriveşte bine cu enervanta ta moralitate 
îndoielnică, fu Mairi de acord pe un ton mieros. 

Se uită prin încăperea cu fotoliile adânci, draperiile de 
catifea trase, apoi la Jack aşezat confortabil în fotoliul său. 

— Hai să lăsăm pretextele, domnule, zise ea. Sala 
mare era prea urâtă pentru tine? Sau buzunarele tale sunt 
goale? De asta ai decis să pretinzi că suntem căsătoriţi, ca 
eu să-ţi plătesc facturile? 

— Totul a fost doar pentru plăcerea companiei tale, 


draga mea, făcu Jack cu o expresie ironică în ochi. Îmi plac 
tare mult conversațiile noastre. Sunt atât de astringente! 

Mairi îşi dădu jos pelerina şi şi-o puse pe braţ. În 
cameră era cald şi se simţea tot mai încinsă sub privirea 
rece a ochilor verzi ai lui Jack. Simţea că el putea să-i 
dărâme zidurile de apărare pe care şi le ridicase cu grijă 
timp de ani întregi. În ochii lui pătrunzători se vedea 
vigilenţa. In plus, vedea mai multe decât ar fi vrut ea să 
vadă. 

Se întoarse cu umărul spre el şi i se adresă hangiului: 

— Aş vrea să îmi aduceţi tocană de vită şi un pahar de 
vin, vă rog. Aruncă o privire spre masă. De fapt, voi termina 
sticla începută de soțul meu... Ea se uită spre Jack. Asta 
dacă nu doreşte el să o facă. 

— Eu beau apă, zise Jack, dar eşti bine-venită să o 
împărţim dacă vrei. 

— Apă? 

Mairi se holbă la el, uitând brusc de animozitatea ei. 
Nu se potrivea cu persoana lui. Ar fi zis că era un bărbat 
care bea doar cel mai bun vin roşu şi cel mai bun brandy. 

Jack ridică din umeri. In gestul lui se strecurase un 
mic disconfort. 

— Călăritul îmi face sete, zise el. 

Vorbise uşor dispreţuitor, dar Mairi avu impresia că se 
ascundea ceva mai mult în spatele cuvintelor lui. Ceva ce 
nu era pregătit să dezvăluie. După o clipă, el ridică din 
sprâncene întrebător, iar ea se îmbujoră pentru că îşi dădu 
seama că încă se holba la el. 

— Hangiule, zise ea iute, aş dori să fiu condusă în 
camera mea şi să mi se trimită apă caldă pentru spălat. Ea 
făcu o pauză când un gând neplăcut îi apăru în minte şi se 
întoarse din nou cu faţa spre Jack. Sper că nu ai îndrăznit să 
te muţi şi în dormitorul meu, domnule? 

În ochii lui Jack sclipi o luminiţă diabolică. 

— A fost tentant, zise el cu voce tărăgănată, pe un 
ton mai profund, activându-i simţurile ca o catifea aspră. 
Dar am aşteptat să mă inviţi tu, draga mea. 

O cuprinse un val de fierbinţeală absolut nepotrivit, 


simțind cum i se răspândeşte prin vene. Genunchii i se 
înmuiară şi aproape că se aşeză fără vlagă pe fotoliu, 
amintindu-şi abia în ultima clipă că nu erau singuri în 
încăpere şi că ar fi trebuit să-i dea o palmă, nu să-i cadă în 
braţe. _ 

— Va trebui să aştepţi mult şi bine, zise ea. lţi sugerez 
să-ţi iei o cameră proprie. Doar aşa ai avea loc pentru tine 
şi egoul tău supradimensionat. Ea îi oferi un zâmbet vag şi 
rece. Era mândră de zâmbetul acela. Era opusul a ceea ce 
simţea. Aş dori să nu te mai găsesc aici la întoarcere, zise 
ea. Frazer... Se întoarse spre majordom. Dacă ai putea să-l 
conduci pe domnul Rutherford într-o parte a hanului care e 
cât mai departe de mine... 

— Nu e nevoie de escortă, murmură Jack. Pot să-mi 
găsesc singur drumul. 

Se ridică şi îşi luă jacheta, aruncând-o peste umăr. 
Schiţă o plecăciune care nu avea nimic deferent în ea. 

— Sluga dumneavoastră, doamnă. 

Hangiul se  scărpină în cap, nedumerit de 
comportamentul excentric al aristocrației, şi o conduse pe 
Mairi pe scara largă a hanului şi indică a treia cameră pe 
dreapta. Era mare şi bine aranjată, iar bagajele lui Mairi 
erau deja acolo, la marginea patului. Camerista ei, Jessie, o 
fată brunetă şi scundă, cea mai mică dintre cei zece copii ai 
lui Frazer, începuse să despacheteze şi să îndrepte rochia 
pentru a doua zi. _ 

Mairi se aşeză brusc pe marginea patului. Işi dădu 
seama că tremura un pic şi nu era sigură de ce. Putea să se 
descurce cu Jack Rutherford. Putea să se descurce cu orice. 
Acesta era unul dintre lucrurile pe care le învățase în 
căsnicia ei şi în scandalul care urmase. 

Jessie turuia, ceea ce era un lucru bun, pentru că o 
distrăgea. Spre deosebire de tatăl ei, nu era defel tăcută şi 
serioasă. 

— Nu-i chiar aşa de rău hanul ăsta, zise ea. Cel puţin 
e curat şi confortabil. 

— Clientela lasă un pic de dorit, murmură Mairi. 

— Am auzit că e un domn bine aici, turui Jessie mai 


departe. Vărul lui Lord Methven. Bogat şi chipeş, se zice. 
Fetele de la bucătărie sunt topite după el. 

— Sunt sigur că va fi încântat să afle, rosti Mairi. 

Jessie rămase privind visătoare în zare, cu rochia lui 
Mairi uitată în mâini. 

— Se zice că a făcut o avere în India, zise ea. Din 
comerţul cu condimente şi alte lucruri de genul ăsta. 

— In Canada, replică Mairi oftând. Din comerţul cu 
lemn. 

Nu ştia prea multe despre Jack, dar ştia că adunase o 
primă avere înainte să împlinească 25 de ani şi pe a doua 
după ce se întorsese în Scoţia, importând bunuri de lux în 
Leith. 

— Se zice că e un spadasin desăvârşit şi un cuceritor 
periculos, continuă Jessie şi lăsă cuvântul să-i alunece pe 
limbă cu fervoare. Şi că are un domeniu enorm spre Glen 
Calder. 

— Toate astea îl fac absolut irezistibil, comentă Mairi 
sarcastic. Aia e muselina mea galbenă pe care o 
mototoleşti în mâini? 

Jessie se uită în jos. 

— Oh, da! Voi avea grijă să fie călcată până mâine, 
doamnă. 

— Mulţumesc, zise Mairi. 

Până când se întoarse în salon, focul fusese întețit şi i 
se turnase un pahar de vin. Aceeaşi slujnică, supărată de 
data asta, îi aduse o farfurie cu tocană de vită. Nu era nici 
urmă de Jack Rutherford. Mairi ştia că ar fi trebuit să se 
bucure şi chiar asta făcu. Dar simţea o oarecare 
dezamăgire, iar asta o tulbura mai mult decât orice. 

Nu mai rămase în salon după ce termină de mâncat, 
ci ieşi pe hol, intenţionând să se ducă în cameră şi să 
citească. Era uşor ameţită de oboseală şi de vinul roşu bun, 
aşa că se opri la baza scării, agăţându-se de balustradă 
pentru susţinere. Uşa de la sala mare a hanului era 
întredeschisă. Ea se uită înăuntru. Prin fumul din sală şi 
mulţimea de oameni, îl văzu pe Jack Rutherford. Stătea la o 
masă cu o halbă în faţa lui. Mairi se întrebă dacă halba 


conţinea tot apă sau dacă Jack trecuse la ceva mai tare. 

În timp ce privea, se auzi o exclamaţie în mulţime 
pentru că Jack câştiga jocul. Mai mulţi bărbaţi îl bătură pe 
umăr, iar el zâmbi, ducând halba la gură. Mairi privi cum i 
se mişca gâtul când înghiţea şi cum trânti halba goală pe 
masă, cerând încă un rând pentru toată lumea, o 
generozitate întâmpinată cu exclamaţii de aprobare, în faţa 
lui se afla un morman de monede de argint mult mai mare 
decât cele ale celorlalţi jucători de la masă. În timp ce 
continua să privească, Jack apucă un pumn de monede şi i 
le dădu hangiului pentru mai multe halbe care acum 
umpleau masa. Era o adunare gălăgioasă, bine dispusă. 
Mairi simţi o înţepătură de gelozie. Jack era primit cu 
prietenie în sala mare nu doar datorită banilor săi. 

Unul dintre servitorii de la han trecu pe lângă ea, 
murmurând o scuză; uşa de la sala mare scârţăi din 
balamale şi Jack îşi ridică privirea de la joc. Privirile li se 
întâlniră preţ de o clipă, apoi în ochii lui apăru o scânteiere, 
iar el îşi ridică halba într-un salut ironic. Mairi ţâşni în sus pe 
scări, furioasă pe ea însăşi că fusese surprinsă holbându-se 
la el. 

Nu îl mai văzu pe Jack în seara aceea şi adormi iute, 
în sunetul valurilor liniştite care se loveau de malul lacului. 
Până când se trezi ea pentru micul dejun, Jack pornise deja 
în călătoria spre Methven. Domnul Rutherford călătorea 
călare, îi spuse servitoarea, iar bagajele îl urmau. Asta 
însemna că avea să fie mult mai rapid. Mairi se simţi 
recunoscătoare că era scutită de un lung şir de nopţi la 
aceleaşi hanuri ca Jack. 

Când Frazer veni la trăsură, avea o faţă la fel de lungă 
şi de întunecată ca o zi cu ploaie în Edinburgh. 

— Ce Dumnezeu s-a întâmplat? întrebă Mairi în timp 
ce majordomul punea punga cu bani în cutia de fier de sub 
bancheta ei. 

Frazer se îmbufnă şi mai tare, iar colţurile gurii îi 
coborâră şi mai jos. 

— Hangiul nu a vrut să ne ia banii, zise el. Totul a fost 
plătit. 


El îi întinse un bilet. 

Mairi nu văzuse niciodată scrisul lui Jack Rutherford, 
dar nu îi fu greu să identifice mâăzgăleala cu cerneală 
neagră ca fiind a lui. 

„Un domn plăteşte întotdeauna”, scria pe bilet. g 

Mairi lăsă biletul să cadă pe banchetă lângă ea. Işi 
aminti cum îl tachinase pe Jack seara trecută când el se 
instalase în salonul ei. Îşi aminti că îi spusese că voia 
confortul pe care banii îl puteau oferi. Şi îşi mai aminti că el 
era unul dintre cei mai bogaţi oameni din Scoţia şi că nu 
avea nevoie să cerşească în faţa ei acel confort. 

— Acum toată lumea crede că sunteţi amanta lui, zise 
Frazer acru. Şi că eu sunt un fel de intermediar care îi 
furnizează domnului Rutherford femei când doreşte. 
Hangiul m-a felicitat pentru o slujbă atât de profitabilă. Mi-a 
promis discreţia lui. 

— Oh, Dumnezeule! zise Mairi. 

Ştia că ar fi trebuit să se simtă exasperată, dar tot îşi 
simţi buzele tresărind. Era limpede că Frazer se enervase 
mai degrabă pentru că fusese confundat cu un proxenet 
decât de faptul că ei îi afecta reputaţia. 

În timp ce trăsura ieşea pe drumul spre Achallader, 
Mairi se gândi sec că Jack se răzbunase cu viclenie. Ea îl 
refuzase, dar, cu toate astea, el le lăsase tuturor impresia 
că ea era amanta lui. 


Jack trase de hăţuri când ajunse la capătul drumului, 
sus pe Bridge of Orchy. Priveliştea era spectaculoasă: 
marele lanţ muntos, colorat în verde şi auriu, cu sclipirea 
razelor soarelui pe suprafaţa apei de dedesubt. Simţea ca 
un fel de durere în piept, o strângere de inimă provocată de 
nostalgie. Nu mai călătorise pe acolo de ani buni. Nu era 
sigur de ce urcase acum, când drumul spre Methven ar fi 
trebuit să-l ducă de-a lungul vâlcelei late de jos. 

Nimic din ce văzuse în Canada nu întrecea în vreun fel 
frumuseţea nepereche a acestui pământ. Intorsese spatele 


Scoției cu zece ani în urmă, dar la un moment dat simţise 
că trebuia să se întoarcă. Când Robert se întorsese să preia 
titlul şi moşiile, Jack se gândise să rămână. Spre deosebire 
de vărul său, el nu avea niciun motiv special pentru care să 
se întoarcă pe pământul străbunilor, dar până la urmă îşi 
vânduse afacerea cu un profit uriaş şi luase o corabie spre 
casă. 

Jos, pe drumul spre Achallader, putea întrezări ceva 
care aducea a convoi regal dintr-un şir de patru trăsuri. 
Lady Mairi Macleod pornise la drum. Gura i se arcui într-un 
zâmbet. Ea făcea un spectacol din statutul şi averea ei, cu 
trăsuri, servitori şi interminabilul şir de bagaje. Se întrebă 
cum se simţise oare când descoperise că el îi plătise 
şederea la han. Probabil că era cât se poate de enervată. 
Ea nu părea să aibă simţul umorului, un motiv în plus să o 
provoace. 

Se întrebă dintr-odată dacă Mairi călărea vreodată aşa 
cum o făcea el în dimineaţa aceea, liber de toate 
constrângerile luxului, singur, doar cu cerul deasupra. Se 
îndoia de asta. Ea era înconjurată de prea mult protocol şi 
protecţie. Dar poate că era înţeleaptă. Era fabulos de 
bogată, iar cu doar câţiva ani în urmă, în acea zonă 
văduvele bogate erau răpite şi forţate să se căsătorească. 

Căsătoria, bănuia el, nu era în planurile lui Mairi 
Macleod. Şi de ce ar fi fost când avea tot ce îşi dorea, 
precum şi libertatea de a-şi lua amanți după cum voia? Nu 
îl deranja în mod deosebit refuzul ei de seara trecută. Acum 
jucau un joc - ea cunoştea regulile la fel ca el şi nu mai 
dura mult până când avea să cedeze. Ea îl dorea, iar 
aşteptarea făcea ca anticiparea momentului să fie mai 
tulburătoare şi mai dulce. 

Se încruntă uşor, amintindu-şi tonul amar din vocea 
lui Mairi noaptea trecută, când îl caracterizase drept un 
cuceritor. Cuceritorii erau cei mai buni amanți, chiar dacă 
nu şi cei mai buni soţi, dar poate că asta era ce sporea 
anticiparea momentului. Nu îl întâlnise niciodată pe Archie 
Macleod şi nu auzise decât laude despre el, dar poate că 
erau lucruri pe care el nu le cunoştea. Poate că Macleod, 


oricât de extraordinar ar fi părut, avusese un harem de 
amante în întregul Edinburgh. 

Trăsurile dispărură şi praful se aşeză la loc pe drum. 
Era dis-de-dimineaţă şi aerul se simţea rece şi proaspăt. 
Tăcerea se lăsă în jurul lui Jack, străbătută doar din când în 
când de cântecul unei ciocârlii care se ridica mai sus şi mai 
sus pe cerul albastru. Tăcerea era aproape stranie, 
aducând mai degrabă a singurătate. Jack îşi îndemnă calul 
la pas şi cobori pe drumul spre următoarea vâlcea. 

Acolo unde drumul şerpuia la vale, trecu pe lângă 
câteva ferme mici, date cu var. Erau goale, pereţii începeau 
să se năruie, hornurile distruse încă se ridicau spre cer. Un 
pic mai încolo, era o bisericuţă pătrăţoasă şi cenuşie cu 
clopotul încă agăţat în turlă. 

Jack se opri. Amintirile erau tot mai aproape. Parcă 
putea să simtă fantomele pe urmele lui. Fusese una dintre 
aşezările tatălui său, deşi reverendul Samuel Rutherford nu 
fusese un slujitor deosebit de devotat bisericii. Ca fiu de 
baron, se gândise că era dreptul lui să colecţioneze aşezări 
bogate, aşa cum colecţionai porţelanuri şi argint. Erau o 
podoabă a statutului său, dar nu îl interesau prea mult 
congregaţiile pentru care era răspunzător. Gura lui Jack se 
curbă într-un zâmbet amar. Se gândise adesea că obsesia 
lui pentru muncă era o revoltă faţă de lenea deplorabilă a 
părintelui său. 

Legă frâiele calului de gardul din jurul vechii biserici şi 
urcă încet poteca. Aici erau îngropaţi părinţii lui. Tatăl său 
construise un conac grandios la o jumătate de kilometru 
mai jos, o casă pe care 

Jack o abandonase voit. Când se întorsese din Canada 
şi îşi căutase un domeniu, Black Mount fusese ultimul loc pe 
care l-ar fi luat în considerare. 

Rouă încă era proaspătă în iarbă, însă soarele era 
fierbinte, iar rouă avea să dispară în curând. Jack se opri la 
mormântul părinţilor săi. Piatra funerară a tatălui său era 
împodobită ridicol şi nu se potrivea cu simplitatea curții 
bisericii. Piatra mamei sale era mai puţin ornamentată. 
„Soţie iubită a lui Samuel Rutherford...” Cuvintele acelea, 


se gândi Jack, nu descriau nici pe departe iubirea pe care 
părinţii săi o simţiseră unul pentru celălalt. 

Dintr-odată se simţi înfrigurat, deşi nu apăruse niciun 
nor care să acopere soarele. lubirea părinţilor săi fusese 
unică, aprigă şi, în cele din urmă, complet nimicitoare. 
Când era mic, înţelegea prea puţin aceste lucruri. Ca adult, 
îşi dădea seama cât de periculoasă se dovedise iubirea în 
cazul lor. 

Îngenunche în iarbă. Acolo, năpădită de trandafiri 
sălbatici şi de mărăcini albi şi roz, era o piatră simplă, 
gravată cu numele Averil Rutherford şi anii 1791-1803. 
Dădu la o parte plantele care acoperiseră piatra. Dintr- 
odată, mâinile începură să îi tremure. 

Strigătul aspru al potârnichii negre îl făcu să tresară. 
O umbră căzu pe potecă. Ridică privirea şi văzu un bărbat 
în redingotă neagră şi guler alb, succesorul părintelui său în 
acel loc izolat. 

— Pot să vă ajut? întrebă bărbatul, dar Jack scutură 
din cap, dornic dintr-odată să plece de acolo. 

— Nu, zise el. Mulţumesc. 

Simţi ochii bărbatului urmărindu-l pe potecă, dar el nu 
se uită înapoi. Desfăcu frâiele calului, se aruncă în şa fără 
să se ostenească să îndemne calul spre piatra de încălecat 
şi porni la galop. Ştia că nu putea să fugă de amintiri. 

Şi mai ştia că nimeni nu-l putea ajuta. 


Capitolul 6 


Mairi stătu în a doua noapte a călătoriei ei la castelul 
Lochgowrie lângă Kinlochleven, cu Lord şi Lady Gowrie. Era 
plăcut să fie într-o casă particulară şi nu la un han, să 
mănânce bine şi să fie în companie plăcută, să aibă apă 
caldă şi un pat de dimensiunile comitatului Dunbartonshire. 


În timp ce făcea o baie înainte de cină, pentru a scăpa de 
junghiurile şi durerile provocate de călătorie, se gândea că 
era o răsfăţată. Averea şi statutul privilegiat te transformau 
într-un răsfăţat, chiar dacă îţi dădeai seama că averea şi 
statutul privilegiat aveau un preţ foarte mare. 

Maria Gowrie era o prietenă de-ale ei şi membră a 
Societăţii Doamnelor Intelectuale din Highland. Cinară 
liniştiţi doar ei trei, iar Maria se plânse că vecinii ei, ducele 
şi ducesa de Dent, le refuzaseră invitaţia, deoarece şi ei 
aveau un oaspete. 

— Vărul marchizului de Methven, zise Maria. Jack 
Rutherford. L-am întrebat dacă ar dori să ni se alăture aici, 
dar e aşa de căutat! Avea deja trei invitaţii. 

Mairi îşi dădu ochii peste cap. 

Chiar şi acolo părea imposibil să scape de Jack. Dacă 
nu era fizic de faţă, oamenii tot vorbeau despre el. 

— l-am întrebat pe duce şi ducesă dacă nu ar dori toţi 
să ni se alăture la cină, dar Anne Dent doreşte să-l păstreze 
pe Jack Rutherford pentru ea, continuă Maria. 

— Probabil că se gândeşte să îi fie următorul amant, 
bombăni soţul ei, făcând semn lacheului să servească mai 
multă vită. Am auzit că Dent nu mai e bun de nimic. 

— Se spune că Jack Rutherford e cel mai bun amant 
din toată Scoţia, zise Maria. 

— Eu am auzit că e un pescar excelent şi un ţintaş de 
mare clasă, contră soţul ei. 

— lar eu aud mult prea multe despre el, zise Mairi. 

Se simţea iritată. Se părea că oamenii nu se mai 
săturau de Jack, în vreme ce ea se săturase cu vârf şi 
îndesat de el. 

— Putem să vorbim despre altceva? întrebă ea. 
Anticipaţi că va fi sezon bun de pescuit somoni pe râurile 
voastre în vara asta? 

Conversaţia se îndreptă spre pescuit şi de acolo la o 
serie de conferinţe ştiinţifice care aveau loc la Edinburgh 
ceva mai târziu anul acesta şi de aici la o varietate de alte 
subiecte, dar, spre enervarea lui Mairi, când se retrase în 
dormitorul uriaş unde luase şi un terier cu ea ca să-i fie mai 


cald, descoperi că nu putea dormi. Sforăitul câinelui răsuna 
până în tavan, dar Mairi stătea trează, gândindu-se la Jack 
Rutherford. Nu voia să se gândească la el. De fapt, o 
enerva peste măsură că nu putea să nu se gândească la el. 
lar când adormi în sfârşit, o făcu doar ca să îl viseze pe Jack 
şi toate detaliile vii şi înfierbântate din noaptea pe care o 
petrecuseră împreună. În visele ei, singurătatea pe care o 
simţea era alungată, iar ea era iubită. Era intens, copleşitor 
şi minunat, dar se trezi şi-şi dădu seama că era singură, iar 
sentimentul de izolare aproape că o strivi. Strânse tare 
câinele lângă ea. Nu era nici pe departe acelaşi lucru, dar 
căldura acestuia era reconfortantă. 

La micul dejun se simţi obosită şi cu ochii grei şi nici 
măcar sclipirea soarelui deasupra Loch Leven şi blândeţea 
aerului de Highland nu o putură binedispune. Parcă simţea 
fiecare hurducătură a trăsurii în ziua aceea. Merseră întins 
până la Fort William şi se opriră în cele din urmă la hanul 
Cluanie, mult după ce soarele dispăruse în spatele munţilor, 
iar umbre groase, albastre se adunaseră deasupra 
pajiştilor. Mairi era prea obosită ca să mai dorească ceva în 
afară de o cină la ea în cameră şi confortul unui pat moale. 

— În seara asta, stă şi domnul Rutherford aici, zise 
Jessie când îi aduse un vas cu apă fierbinte. Ce coincidenţă! 

Mairi gemu tare. În realitate nu era cine ştie ce 
coincidenţă. Exista un singur drum spre Methven, şi pe 
traseu nu erau prea multe hanuri, dar o irita faptul că Jack 
călătorea în acelaşi timp cu ea. 

— Câtă vreme nu vrea din nou să împartă salonul cu 
mine... zise ea. 

— Hangiul spune că cinează cu lordul locotenent şi cu 
un domn soldat, anunţă Jessie plină de importanţă, de 
parcă era sarcina vieţii ei să studieze agenda socială a lui 
Jack. 

În timp ce Jessie îi ducea una dintre rochii la călcat 
pentru ziua următoare a călătoriei, Mairi se strecură la 
parter ca să se asigure că Frazer şi oamenii ei erau cazaţi 
confortabil pentru noapte. Aveau camere deasupra 
grajdurilor pentru că hanul era mic. Curtea pietruită era 


tăcută şi mirosul dulce al fânului se amestecase cu mirosul 
mai acru al bălegarului. Doar una dintre boxe era deschisă. 
Un armăsar frumos îşi scoase capul cercetător când Mairi 
trecu pe lângă el, dorind o dezmierdare pe nas. Era foarte 
puternic. Mairi era o bună călăreaţă, dar nu era sigură că 
putea să-l controleze. În plus, era frumos în lumina lunii 
care i se reflecta pe corp şi în ochii negri, inteligenţi. 

Mairi tresări când un bărbat deschise uşa grajdului şi 
ieşi alene în curte, fluierând. Era Jack, cu mâinile de la 
cămaşă suflecate până la coate şi o găleată în mână. Nuo 
zărise în întuneric; se duse la pompă, puse găleata jos pe 
pietriş şi se stropi cu apă pe cap şi pe ceafă. Picăturile 
sclipeau în întuneric, apa alunecând pe liniile puternice ale 
gâtului ca să ude cămaşa cu care era îmbrăcat. Era 
enervant acest efect pe care îl avea asupra ei, chiar dacă 
nu era nimic altceva decât o reacţie fizică. S-ar fi putut 
descurca şi fără această reacţie. 

Dar Mairi trebuie să fi făcut o mişcare, pentru că Jack 
se întoarse iute, cu mâna la pumnalul pe care îl avea la 
curea. 

— Interesante reacţii, zise Mairi, din partea unui 
bărbat care trăieşte în vremuri paşnice. 

Jack râse, dezvelindu-şi dinţii albi în întunericul de 
afară. 

— Intotdeauna e bine să fii pregătit, Lady Mairi, pe 
vremuri paşnice sau nu. Imi cer scuze dacă te-am speriat. 

— Absolut deloc, zise Mairi. Şi eu port un pumnal la 
mine. 

— Îmi amintesc, zise Jack. 

Ceva din glasul lui o făcu pe Mairi să regrete că îi 
amintise asta, că îi amintise de intimitatea momentului în 
care ea îi dăduse pumnalul şi-i ceruse să-i taie panglica de 
la corsaj. Se înfioră când îşi aminti de disperarea primitivă 
care o mânase atunci. Simţi cum se îmbujorează şi fu 
bucuroasă că era prea întuneric pentru ca Jack să observe. 
Nu voia ca el să o facă să se înroşească asemenea unei 
debutante. 

— Ce faci aici, la Cluanie? întrebă ea. Mă urmăreşti? 


Zâmbetul lui Jack deveni ironic. 

— Nu există decât un drum spre Methven, zise el, aşa 
că mă scuzi că îl folosesc în acelaşi timp cu Excelenţa 
Voastră. 

El veni şi se sprijini de uşa grajdului şi mângâie botul 
catifelat al armăsarului, vorbind încet cu el. Era cu umărul 
întors spre ea şi părea că o ignoră cu bună-ştiinţă. 

— E un cal foarte frumos, zise Mairi. Îl îngrijeşti chiar 
tu? 

Nu era sigură de ce prelungea conversaţia cu el, când 
era foarte clar că el nu dorea să vorbească cu ea. Poate că 
de vină era întunericul care pândea în colţurile minţii ei, 
mult mai negru şi mai sufocant ca noaptea din Highland. O 
bântuia această depresie a spiritului, aşteptând până când 
era singură şi vulnerabilă, iar în momentul acela se temea 
să rămână singură, în caz că ar fi dat buzna peste ea şi ar fi 
copleşit-o. 

— Spre deosebire de tine, eu nu călătoresc cu o 
armată de servitori, zise Jack sec. Inchise uşa grajdului şi 
începu să-şi lase în jos mânecile de la cămaşă. Prefer 
lucrurile aşa, adăugă el. Am muncit mereu în viaţă, într-un 
fel sau altul. Aş fi pierdut fără să am o ocupaţie. 

— Sugerezi că eu duc un trai de trândăvie şi de lux, 
zise Mairi. 

Critica o deranja. El nu avea habar cât de mult 
muncea ea. 

Jack ridică uşor din umeri. 

— Dacă asta vrei să crezi. 

— Nu vreau, zise Mairi într-un acces temperamental, 
enervată că el o judeca atât de lesne. Nu ai habar ce fac eu 
cu timpul meu! 

Jack se îndreptă de spate, proptindu-şi umerii laţi de 
uşa închisă şi se uită la ea fără să zâmbească. 

— Ştiu că seduci bărbaţi la baluri mascate, zise el. 

— Nu, nu fac asta, spuse Mairi. Furia ei se aprinse şi 
mai mult. Se simţea bine, parcă o încălzea, aducând-o din 
nou la viaţă. Ştii doar despre experienţa ta cu mine, zise 
ea. Nu ai idee cum mă port cu alţi oameni. lţi bazezi 


judecata pe un singur exemplu. 

De data asta, Jack zâmbi şi îşi înclină capul, acceptând 
argumentul. 

— Eşti o femeie educată, zise el. Acum vom purta o 
discuţie filosofică despre probabilităţi? Despre 
probabilitatea că eu nu am fost primul? 

Privirile li se întâlniră şi se ţintuiră reciproc. 

— Nu prea cred, zise Mairi. Prefer să nu dau nimănui 
explicaţii despre mine. 

— Nu, făcu Jack cu buzele curbate într-un zâmbet 
amar. Preferi să controlezi pe toată lumea. 

Mairi rămase şocată. Îşi dădu seama că era adevărat. 
Îşi dădu seama că nimeni nu spusese asta până atunci. Era 
ciudat că Jack Rutherford, care o cunoştea atât de puţin, 
putea să o citească atât de uşor - era ciudat şi tulburător. 

— Sunt singură de foarte multă vreme, se trezi ea 
dând totuşi explicaţii. Asta dă naştere la independenţă. 

— Patru ani de când a murit soţul tău, zise Jack. 

„Mai mult de atât...” 

Cuvintele rămaseră agăţate între ei, chiar dacă ea nu 
le rostise. 

— Ţi-e dor de el? întrebă Jack brusc. 

— Desigur. 

Trebuia să aibă grijă. Aici se ascundea pericolul. Toată 
lumea se gândea că ea era o văduvă veselă, care îşi 
ascundea durerea în spatele unei măşti de voioşie. Se 
gândeau că era curajoasă şi stoică, flirturile ei fiind o 
metodă de a-şi distrage gândurile de la pierderea suferită. 
Şi într-o mare măsură lucrurile chiar aşa stăteau. Doar că 
ea nu jelea un soţ. 

— A fost prietenul meu cel mai bun, zise ea. 

ÎI simţi pe Jack mişcându-se lângă ea. 

— O formulare interesantă, zise el. Nu sufletul- 
pereche sau... iubirea ta? 

Tonul lui era uşor batjocoritor. Cuvintele lui ironice o 
răniră. 

— Am fost prieteni din copilărie, până când am 
devenit... 


— lubiţi? 

— Sot şi soţie, îl corectă ea. 

Chiar şi asta era o minciună. Simţea că Jack se uita la 
ea prin întunericul care se lăsa tot mai tare. 

— Fără pasiune, aşadar. 

El pricepea repede, prea repede. 

Se simţea vulnerabilă, deja demascată. 

— Inţeleg. 

El aşteptă ca ea să-l contrazică, să rostească măcar o 
formă convenţională de negare, dar cuvintele îi erau 
încremenite în gât, ea nu reuşea să rostească o minciună. 
Se uită ţintă la el în vreme ce umbrele se adunau profunde 
în jurul lor. El întinse mâna şi îi atinse mâneca foarte uşor, 
dar dintr-odată ea simţi ca şi cum acel contact ar fi ars-o. ŞI 
atunci apăru din nou acel fulger de atracţie şi 
conştientizare care era excitant şi terifiant în acelaşi timp. 
începu să tremure. 

Nu, nu fusese pasiune între ea şi Archie, dar acum şi 
aici, cu Jack, tremura din pricina atracției. 

Porni prin curtea pietruită, îndreptându-se spre uşa 
hanului. Dacă reuşea să ajungă la lumină, acolo unde era 
gălăgie şi se aflau oameni, putea fi în siguranţă, departe de 
această tentaţie periculoasă. Dar Jack reuşi să ţină pasul 
fără efort, mergând aproape de ea. Ea nu trebuia decât să 
întindă mâna şi ar fi fost în braţele lui. Voia să-l sărute, îl 
dorea cu o foame care era mai puternică decât oricând. 

— Am auzit că ai înnoptat la familia Dent seara 
trecută, zise ea. 

Vocea ei sună fără vlagă chiar şi în propriile urechi. 
încerca să găsească totuşi ceva care să o distragă de la 
dorinţa de a-l săruta. Se simţea ameţită. Capul îi vâjâia. Nu 
cunoscuse niciodată atracţia fizică şi cu siguranţă nu-şi 
dăduse niciodată seama că putea să se simtă ca şi cum ar 
fi băut prea mult şi prea repede. 

— Pari foarte interesată de mişcările mele, zise Jack, 
pentru cineva care susţine că nu vrea să aibă de-a face cu 
mine. 

Părea amuzat, încrezător. Nu făcea niciun gest ca să o 


atingă şi, cu toate astea, ea se simţea ca o pradă. Tremură 
şi grăbi pasul. 

— Am auzit că tu ai înnoptat la familia Gowrie, zise 
Jack. 

Deci se interesase şi el de ea. Mairi simţi un scurt 
sentiment de plăcere, deşi ştia că nu ar fi trebuit. Şi ar fi 
trebuit să-i fie ruşine pentru că Jack reuşea atât de uşor să 
o seducă din nou. 

— Cina a fost bună, zise ea. Ai ratat un somon 
delicios. Dar înţeleg că ai fost prea ocupat să ni te alături. 
Atâta lume care concurează pentru plăcerea companiei 
tale! 

— E o problemă constantă pentru mine, rânji Jack. 

— Nu mă îndoiesc, făcu Mairi acru. 

Începea să se simtă un pic mai sigură, iar uşa hanului 
era la nici şase metri distanţă. 

— Nu găseşti şi tu la fel? întrebă Jack. Când eşti bogat 
cum nu ţi-ai imaginat nici în visurile cele mai îndrăzneţe, 
Lady Mairi, lumea întreagă vrea să-ţi fie prietenă. 

— Nu, ripostă ea. Nu găsesc că e aşa. Dar, pe de altă 
parte, eu nu sunt la fel de cinică, domnule Rutherford. Sau 
poate că am doar prieteni mai drăguţi. Tindem să atragem 
prietenii pe care îi merităm. 

— Touché, făcu Jack râzând. Unde îi găseşti pe ai tăi? 
Îi aduni de pe la baluri mascate? 

Mairi reuşi să-şi reprime o exclamaţie. 

— Arareori, zise ea. Asta se termină de regulă prost. 

— Aşa crezi? se interesă Jack. Am crezut că s-a 
terminat destul de bine. 

— S-a terminat, făcu Mairi. Asta e ideea. 

— Eşti sigură? întrebă Jack blând. Interesul tău 
continuu pentru mine pare să susţină exact contrariul. 

Mairi zâmbi. 

— Din nefericire, interesul meu pentru tine va fi 
mereu o palidă imitație a fascinaţiei tale pentru propria 
persoană. Chiar n-ai nevoie de alţi admiratori, nu-i aşa, 
domnule Rutherford? 

Ea apucă mânerul uşii şi păşi înăuntru. Lumina, 


căldura şi sunetele o învăluiră. Se simţea ridicol de uşurată, 
de parcă ar fi scăpat de cine ştie ce primejdie. Era stupid. 
Probabil îşi închipuise totul - flacăra atracției, tresărirea 
dorinţei şi acel sentiment tulburător, dar palpitant, de parcă 
el nu ar fi iertat-o pentru că îl păcălise. 

— Te rog, nu plăti şi aici pentru mine, aşa cum ai 
făcut la Inverbeg, zise ea. Şi aş prefera să mă scuteşti de 
plăcerea companiei tale până când ajungem la Methven. 

Ea îl văzu pe Jack zâmbind. El închise încet uşa în 
spatele lor. 

— Încerci din nou să preiei controlul, zise el şi o privi 
gânditor. Eu nu primesc ordine. 

Fără avertisment, se apropie mai tare de ea şi reduse 
spaţiul dintre ei. In holul mic, decorat cu steaguri, nu avea 
pe unde să scape. Mairi nu reuşi să mai respire din pricina 
parfumului pielii lui, a mirosului amestecat cu sudoare, aer 
proaspăt şi piele. | se urcă direct la cap, asemenea 
şampaniei, iar la fel ca şampania, îi făcu genunchii să se 
înmoaie şi degetele să i se strângă în pantofi. 

Jack îşi ridică mâna ca să îi mângâie foarte blând 
obrazul. 

— Tot ce vreau, zise el, e să te am din nou în patul 
meu. 

Mairi exclamă surprinsă. Acum tremura şi mai mult. 
Blândeţea lui amestecată cu o dorinţă puternică o 
nedumerea. Confuzia o ţinu pe loc o clipă, permițându-i lui 
să se apropie şi mai tare şi să o ia în braţe. 

O sărută, iar buzele i se mişcară peste ale ei cu o 
solicitare posesivă care le răpi amândurora respiraţia, iar ei 
- rezistenţa. Când el se opri în cele din urmă, sentimentele 
ei erau atât de răscolite, încât simţea lacrimile înţepând-o 
în gât. Era important să se protejeze înainte ca Jack să vadă 
cât era de vulnerabilă. Panica ameninţa să o cuprindă. Se 
simţea atât de expusă! El nu trebuia să ştie cum o făcea să 
se simtă. 

— Mergem pe un teren deja bătătorit, zise ea. Noapte 
bună, domnule Rutherford. 

Ea făcu un pas în spate şi văzu cum braţele lui căzură 


în lateral. Văzu cum expresia din ochii lui deveni goală. Se 
întoarse şi se grăbi pe scări în sus. Incă tremura când 
ajunse în siguranţa camerei. Îşi dori ca Jack Rutherford să 
nu se fi întors în viaţa ei. 


Berăria The Sheep's Head de pe Candlemaker Row 
din Edinburgh văzuse în decursul anilor destule personaje 
dubioase, iar când un bărbat înalt, brunet, îmbrăcat cu 
jachetă şi pantaloni jerpeliţi se strecură înăuntru în jurul 
orei 11.00 într-o noapte ploioasă, nimeni nu îi aruncă a 
doua privire, după ce câţiva mârâiră la el să facă bine să 
închidă repede uşa. 

Nou-sositul aduse cu el un amestec de mirosuri: străzi 
proaspăt spălate de ploaie, tutun şi putoarea închisorilor, 
dar nici ăsta nu era un lucru neobişnuit la The Sheep's 
Head. Hangiul îi aruncă o privire atentă şi îi făcu semn cu 
capul spre uşa din spate a barului. Bărbatul încuviinţă din 
cap şi se strecură înăuntru, silențios ca o fantomă. 

— Cardross. 

Bărbatul care îl aştepta nu se ridică să-l salute, nu-i 
întinse mâna, ceea ce arăta cât de jos ajunsese fostul conte 
de Cardross. 

Titlul îi fusese luat, domeniile, confiscate, iar acum 
fugarul - fost conte - era umbra lordului elegant care 
fusese cândva. Ştia asta şi îl enerva îngrozitor, dar şiretenia 
îl făcea să-şi joace cărţile cu mare grijă. Erau singurele pe 
care le avea. 

— Te cunosc? întrebă Cardross şi se aşeză în faţa 
bărbatului, punându-şi coatele pe masa uzată. 

Îşi studie companionul. Un individ banal, masiv, blond, 
nicidecum înfricoşător, ceea ce îl făcea mult prea uşor de 
subestimat. 

— Nu, zise bărbatul. Deşi avem prieteni comuni. 

Cardross rânji. 

— Prietenii tăi m-au scos din închisoare? întrebă el. 

— Poate, răspunse bărbatul. 


Cardross aşteptă, dar se părea că tăcerea era o 
calitate cu care companionul său se simţea bine, pentru că 
nu mai spuse altceva, lăsându-şi privirea palidă, gânditoare 
să adaste pe chipul lui Cardross. După o clipă, pocni din 
degete, şi un servitor care pândea din umbră aduse o halbă 
de bere şi o farfurie cu plăcintă rece cu carne de berbec. 
Cardross se năpusti asupra lor ca un animal flămând în 
vreme ce companionul său rămase în tăcere, privindu-l cum 
mânca. 

— Vrei să te răzbuni, Cardross? întrebă el alene, 
jucându-se cu un pahar gol şi studiindu-l. 

Cardross simţi cum se trezeşte în el o scânteie de 
cruzime, dar care se stinse la fel de repede. Nu pentru că 
şi-ar fi pierdut foamea de cruzime, ba dimpotrivă. Aceasta 
ardea la fel ca întotdeauna. Dar răzbunarea, chiar dacă era 
tentantă, părea inutilă. Răzbunarea nu avea să-i aducă 
înapoi domeniile şi titlurile. Regele i le confiscate când 
fusese dezonorat ca trădător şi rămăseseră pierdute pentru 
totdeauna. 

— Nu vreau răzbunare împotriva acelei căţele cu chip 
lăptos care mi-a furat pământurile, zise el cu voce aspră. Să 
o strivesc pe Dulcibella Brodrie ar fi o pierdere de vreme. 
La fel pe chiţibuşarul pe care îl numeşte soţ. 

Celălalt bărbat îşi arcui gura într-un zâmbet. 

— Îmi place asta la tine, Cardross, zise el. Vezi 
imaginea de ansamblu. 

Împinse carafa cu bere spre celălalt bărbat şi apoi se 
lăsă pe spate, privindu-l cum îşi turna bere în halbă. 

— Dacă nu vrei răzbunare, zise el încet, atunci ce 
vrei? 

— Bani, rosti Cardross şi îşi şterse gura cu manşeta 
murdară. Bani ca să-mi pot cumpăra o viaţă nouă. 

— Cu asta pot să te ajut, încuviinţă bărbatul din cap. 

Cardross îşi ţuguie buzele. Individul nu era un 
binefăcător. 

Trebuia plătit un preţ pentru asta. 

— Ce vrei în schimb? întrebă el. 

Companionul său zâmbi şi se foi pe scaun. Nu 


răspunse pe loc. Îşi aţinti privirea spre foc. Apoi îşi ridică 
ochii, iar Cardross tresări când văzu ce era în ei. Ură. 
Amărăciune. O violenţă atât de tăioasă şi de plină de 
cruzime cum nu mai întâlnise până atunci. 

— O vreau pe verişoara ta, Lady Mairi Macleod, zise 
bărbatul. Are ceva ce îmi aparţine mie de drept. Când o voi 
avea pe Lady Mairi cu tot cu averea ei, îţi vei primi partea. 
Destul cât să îţi cumperi o viaţă nouă. 

Cardross se holbă la el. 

— Vrei să te căsătoreşti cu Mairi? 

— Nu am spus asta, răspunse încet celălalt bărbat cu 
o privire întunecată, din care dispăruse acel fulger de 
ferocitate incredibilă. 

Cardross se simţi mânat de o curiozitate care îi făcea 
greață. Nu avea nici urmă de curiozitate în ce îi privea pe 
verii lui. Sora lui Mairi, Lucy, şi soţul ei, Robert Methven, 
contribuiseră la căderea lui. Dar acest străin avea ceva 
înspăimântător. 

— Nu eşti singurul bărbat care o vrea pe Lady Mairi, 
zise Cardross. Sau averea ei. 

— Aşa aud, zise bărbatul. Michael Innes vrea banii. 

Ridică din umeri. 

— El e avocat, nu luptător. 

Cardross râse aspru ca o zgârietură pe metal. 

— Innes încă luptă murdar în tribunale. Am auzit că 
vrea să scoată la iveală scandaluri vechi ca să-i păteze 
reputaţia lui Lady Mairi. 

Privirea celuilalt deveni brusc tăioasă ca o lamă, iar 
toată indolenţa dispăru. 

— Ai auzit vorbindu-se despre asta chiar şi în 
închisoare? 

Cardross ridică din umeri, golindu-şi halba. O trânti 
apoi pe masă şi râgâi zgomotos. 

— Prizonierii vorbesc, zise el. Gardienii vorbesc. Toată 
lumea spune că Michael Innes va susţine că Lady Mairie o 
târfă. Va jura dacă aşa poate pune mâna pe banii lui Archie 
Macleod. 

ÎI văzu pe celălalt relaxându-se. 


— Şi vechile scandaluri? întrebă el alene. 

— Ceva ce are legătură cu Archie Macleod, răspunse 
Cardross enervat că nu avea să dea la schimb mai multe 
informaţii. Dar era inutil să pretindă că avea, aşa că ridică 
din umeri. Unii spun că a fost un mare scandal cu ani în 
urmă, iar bătrânul Lord Macleod l-a ascuns. Nu ştiu mai 
multe despre asta. 

— Să sperăm că nimeni nu ştie, zise celălalt gânditor, 
inclusiv Michael Innes. Altfel, s-ar putea să fiu nevoit să-l 
ucid. 

Se lăsă o tăcere stranie, care îţi dădea fiori din pricina 
intensității. Cardross se trezi că se holbează din nou. Ochii 
celuilalt erau goliţi de orice urmă de emotie. 

Îşi reprimă un fior. Nu existau multe lucruri care să-l 
sperie, dar călăul acesta fără suflet îl făcea să se simtă 
îngreţoşat. Nu avea nici urmă de îndoială că omul ucisese şi 
că avea să o facă din nou. 

— Deci o vrei pe Mairi, îşi drese el glasul. Trebuie să o 
aduc la tine? 

Bărbatul încuviinţă din cap. 

— Călătoreşte spre Methven, pentru botezul nepotului 
ei. Ar trebui să existe suficiente ocazii de a o răpi pe drum 
înainte să ajungă acolo. Porneşti în seara asta. 

Cardross păru îngrijorat. 

— Are oameni care o protejează. 

Bărbatul ridică din umeri. 

— Clanul lui Frazer. Un bătrân şi nişte băieţi. Nu se 
compară cu tine şi cu oamenii pe care ţi i-am găsit. Se 
aplecă spre el, vorbind pe un ton dintr-odată apăsat: Ea nu 
trebuie vătămată, Cardross, înţelegi? 

Asta strica toată distracţia. Cardross oftă exagerat. 

— Nici măcar un pic? 

— Nici măcar un pic, altfel înţelegerea cade. 

Cardross îşi vâri mâinile în buzunare, aşezându-se mai 
bine. 

— De ce ar trebui să am încredere că te vei ţine de 
cuvânt? 

— Nu ar trebui, zise bărbatul. Ridică din nou din 


umeri, indiferent. Accepţi sau nu. Afară sunt soldaţi care te 
caută chiar în timp ce vorbim. Ştii asta. Pot să te scot din 
oraş, să te ascund în locuri unde nu te vor găsi niciodată. 

Cardross analiză propunerea. Nu era cine ştie ce 
afacere şi nu existau garanţii, dar alternativa de a-şi 
petrece restul vieţii prin taverne şi case închiriate amărâte 
nu îl încânta. Avea să fugă, să se ascundă de lege, fără bani 
şi fără un viitor şi cu certitudinea că într-o bună zi cineva 
avea să îl vândă autorităţilor pentru nimic mai mult decât o 
bucată de pâine. 

El încuviinţă din cap. 

— Dacă trebuie să te contactez... 

— Te voi găsi eu. 

Asta, se gândi Cardross, nu era deloc liniştitor. 

Încuviinţă din nou din cap. 

— lar dacă eşuez... Nu era sigur de ce întreba asta, 
dar parcă simţea în ceafă respiraţia fricii. 

O eşuare nu intra în discuţie. 

Celălalt bărbat zâmbi pentru prima dată. 

— Să nu o faci, zise el. 


Capitolul 7 


Mairi îl auzi pe Jack plecând a doua zi de dimineaţă şi 
fu bucuroasă că el era înaintea ei pe drum. Nu existau alte 
rute spre Methven prin aceşti munţi sălbatici şi ea nu voia 
să stea peste noapte la aceleaşi hanuri ca Jack tot restul 
călătoriei. Era mult prea conştientă de prezenţa lui, era 
prea vulnerabilă în prezenţa lui. Trebuia să se ţină la 
distanţă. Nu că probabilitatea de a se mai întâlni era prea 
mare acum; călare pe armăsarul său, Jack era mult mai 
rapid, iar ea intenţiona să petreacă următoarele două zile la 
castelul Dornie, unde Societatea Doamnelor Intelectuale din 
Highland avea o întrunire. Ea era membră a acestui club 
exclusiv de doamne de când se căsătorise şi, deşi ratase 
întâlnirile din ultimele trei luni, era dornică să participe la 


cea de acum. Programul includea discuţii despre botanică şi 
mecanică, conform metodei newtoniene. Şi existau şi alte 
distracţii mai puţin intelectuale. Doamnele din Highland se 
întruneau în fiecare lună în alt loc şi se mândreau cu teme 
variate. Aveau printre el cititoare şi scriitoare, deschise în 
faţa noilor interese intelectuale şi foarte mândre de 
realizările lor într-o lume adesea dominată de bărbaţi. 

Vremea era din nou bună - un cer de un albastru palid 
se arcuia deasupra lumii, presărat cu mici nori printre raze 
strălucitoare de soare. Mairi privi peisajul derulându-se 
dinaintea ei dincolo de fereastra trăsurii. Era confortabil să 
călătorească aşa, dar, pentru prima dată în călătoria ei, se 
simţea nemulțumită, de parcă trăsura ar fi fost o cutie, o 
închisoare luxoasă, ce-i drept, dar tot închisoare. 

Se întrebă dintr-odată cum ar fi fost să călărească 
alături de Jack prin munţi şi să se scalde în râuri. O cuprinse 
o dorinţă bruscă să renunţe la toate regulile care îi marcau 
viaţa. Jack încuraja sălbăticia din ea, sălbăticie care nu-i era 
familiară, dar era foarte seducătoare. 

Trecuse de prânz când ajunseră la Dornie, aşa că găsi 
castelul în forfotă. 

— Lady Mairi! 

Lady Dornie, elegantă într-o rochie roşie de mătase cu 
diamante, veni să o apuce pe Mairi de mâini de îndată ce 
ajunse şi să o tragă spre grupul de doamne care povesteau 
printre ferigi şi statuile din oranjerie. 

— Cât ne bucurăm că ai putut veni la întâlnirea 
noastră de azi! zise ea. Ai lipsit din societate atât de mult 
încât am început să ne îngrijorăm pentru sănătatea ta. 
Privirea ei se mută spre abdomenul lui Mairi, gestul ei fiind 
cât se poate de clar. Sper, zise Lady Dornie, cu o voce 
încărcată de curiozitate, că nu te-ai simţit rău. 

Mairi se alarmă. Mai multe doamne îi aruncau priviri 
furişe, iar unele, precum Lady Dornie, se uitau cu mai multă 
curiozitate decât curtoazie la abdomenul ei. Sugestia era 
clară. 

Credeau că era însărcinată. 

Dacă asta era bârfa la care se referea Jeremy, era 


mult mai rău decât credea. 

Lady Dornie o privea cu o expresie uşor maliţioasă, 
zâmbetul curbându-i buzele în aşteptarea răspunsului. Mairi 
se adună cu greu. 

— Sănătatea mea nu a fost niciodată mai bună, 
mulţumesc, zise ea şi acceptă un pahar de şampanie de la 
un lacheu. Am avut o problemă cu canalul de scurgere din 
casa din Charlotte Square, adăugă. Un miros infernal! Aşa 
că o vreme m-am mutat la Ardglen, până ce a fost 
rezolvată problema. 

— Ah, canalul de scurgere, zise Lady Dornie, desigur. 
O problemă neplăcută. 

Ea se îndepărtă ca să salute şi alte nou-venite şi o 
lăsă pe Mairi să studieze mulţimea. Era o întrunire exclusiv 
feminină. Doamnele din Highland erau o societate 
clandestină ale cărei întruniri erau private şi ale cărei 
interese erau un secret bine păstrat. Bărbaţilor nu li se 
permitea să participe decât ca să ţină o prelegere sau să 
ofere un fel de divertisment. 

— Mairi, draga mea! Lady Kenton, o rudă îndepărtată 
şi naşa surorii ei, Lucy, se grăbea spre ea, toată numai 
zâmbet. Cât de bine e să te vedem aici! zise Lady Kenton 
radioasă. Nu ştiam dacă erai deja la Methven pentru 
botezul lui Ewan. 

— Mă îndrept într-acolo, zise Mairi. Mi te vei alătura? 

— Din păcate, nu pot, răspunse Lady Kenton. Nepoata 
mea se căsătoreşte weekendul următor la Edinburgh. O 
apucă de mâini şi se dădu înapoi ca să se uite la ea. Darmă 
bucur să te văd. Arăţi foarte bine, draga mea, şi eşti foarte 
subţire. 

— Nu mai mult ca de obicei, zise Mairi. 

Începea să se simtă iritată. Se simţea un curent de 
bârfe în încăpere; evantaiele fluturau, doamnele îi zâmbeau 
în timp ce trecea, dar privirile erau reci. Se gândise că se 
afla între prietene, dar în trăncăneala generală se auzea un 
ton destul de răutăcios. 

— Erai mai împlinită la balul Macalmond din aprilie, 
zise Lady Kenton. Mulţi au remarcat asta. 


— Sunt mai împlinită în unele zile ale lunii decât în 
altele, zise Mairi sec. E o suferinţă comună tuturor femeilor, 
din câte înţeleg. 

— Sigur, sigur, făcu Lady Kenton şi se uită la ea cu o 
cută între sprâncene. O luă pe Mairi de braţ şi o trase spre 
locul unde erau două scaune într-un alcov sub un lămâi în 
ghiveci. Mirosul de citrice parfuma aerul. Acum putem să 
discutăm în privat, zise Lady Kenton şi se aşeză în zornăit 
de brățări şi sclipiri de smarald, uitându-se la Mairi cu ochii 
ei mari şi albaştri. Nici nu pot să-ţi spun ce încântată am 
fost de căsătoria surorii tale! Ca naşă a lui Lucy, o consider 
cea mai mare realizare a mea. 

Mairi îşi miji ochii. O cunoştea pe Lady Kenton 
suficient de bine ca să ştie că această aparentă schimbare 
de subiect nu era ceea ce părea. Femeia avea ceva de spus 
şi urma să revină destul de repede la ce o frământa. 

— Nu ştiam că ai avut un rol atât de important în a-i 
aduce pe Lucy şi Robert laolaltă, doamnă, zise ea. 

Din câte îşi amintea Mairi, Lady Kenton fusese foarte 
dornică să o vadă pe Lucy măritată cu vărul lor, Wilfred 
Cardross, iar asta ar fi fost o căsnicie din iad, nu din rai. 

— Oh, de îndată ce i-am văzut pe Lucy şi Robert 
împreună am ştiut că erau meniţi unul pentru altul, zise ea 
cu ochii umezi. Şi uite cât de bine a funcţionat! Au doi copii 
deja şi sunt căsătoriţi doar de trei ani. Draga ta mamă ar fi 
fost foarte mândră. O ţintui pe Mairi cu privirea. Dar cum 
stau lucrurile cu tine, draga mea? Îmi doresc să îţi găseşti şi 
tu fericirea. Am auzit zvonuri, neplăcute mă tem, continuă 
Lady Kenton şi îşi făcu de lucru cu paharul. Nu am cum să 
ocolesc chestiunea Mairi, draga mea. În cel mai bun caz eşti 
considerată o văduvă cu morală îndoielnică, iar în cel mai 
rău caz... Lady Kenton se opri şi îşi tamponă buzele cu 
batista. Ei bine, oamenii spun... 

Ea se opri, fiind vizibil jenată de subiect. 

— Te rog să fii sinceră, îi ceru Mairi. 

Simţi un alt fior de nelinişte. Noaptea ei cu Jack fusese 
secretă şi era intolerabil să fi fost descoperită de bârfele din 
societate. Voia să creadă că era o greşeală. Cu toate astea, 


golul din piept nu îl simţea doar din cauza bârfelor. | se 
părea absolut revoltător că tot ce fusese important pentru 
ea devenea ieftin şi murdar din cauza lor. 

Nebunie. Era o completă nebunie. Nu fusese nimic 
special în noaptea ei cu Jack. Inghiţi în sec şi încercă să se 
concentreze la ceea ce îi spunea Lady Kenton. 

— A început cu scorpia de Dulcibella, zise Lady 
Kenton. Oh, îmi doresc ca fratele tău să nu fi fugit cu ea! E 
o creatură extrem de neplăcută, numai zâmbet şi dulceaţă 
la suprafaţă şi veninoasă ca un şarpe în interior. Lady 
Kenton se încruntă la paharul de şampanie. A fost mereu 
geloasă pe tine şi a comentat în faţa lui Lady Dornie cu 
câteva luni în urmă că pari cam dolofană. 

— Îmi amintesc, zise Mairi. Era la balul mascat. Togile 
acelea romane se legănau destul de mult în vânt. 

— Într-adevăr, aşa e, zise Lady Kenton. Şi a mai fost 
şalul pe care l-ai purtat la cina de la familia Graham. 
Culorile erau divine, dar te făcea să arăţi de parcă 
ascundeai o familie întreagă de orfani sub fuste. 

— Văd în ce direcţie ne duc toate astea, zise Mairi 
destul de supărată. 

Senzaţia de gol din piept i se adâncea. 

— A mai fost manşonul acela uriaş pe care l-am purtat 
când a nins în martie. Mi-a plăcut, era ultima modă, dar 
părea imens. Suficient pentru a ascunde o burtică, se 
lamentă Lady Kenton. Apoi... Ea se foi, jenată. Ei bine, a 
fost balul mascat de la Lady Durness, şopti femeia şi se 
aplecă, vorbind cu voce mai joasă: Ai fost văzută. 

Era păcatul capital. Discreţia însemna totul. Mairi ştia 
că putea fi cât de scandaloasă voia, cu condiţia să nu fie 
descoperită. lar ea fusese descoperită, clar ca lumina zilei. 

„La naiba!” 

— Nu sunt sigură că a fost un gentleman. 

Lady Kenton scoase o exclamaţie şocată. 

— Vrei să spui că bârfele erau adevărate? Toate? 
Aventura? Sarcina? Copilul? 

Mairi se holbă uimită la ea. 

— Sigur că nu! 


— Ai lipsit trei luni din oraş, şuieră Lady Kenton. Ai 
fost văzută într-o situație intimă cu un bărbat. Te-ai 
îngrăşat. Şi acum eşti slabă. Mai întâi grasă, pe urmă slabă. 
O fixă pe Mairi cu o privire plângăcioasă. Poţi să-ți 
imaginezi ce spune lumea, draga mea. Toţi cred că 
aventura exista de multă vreme, te-au văzut cu un amant şi 
sunt siguri că ai făcut un copil cu el. 

Mairi înghiţi nişte şampanie. Toate astea erau mult 
mai rele decât îşi putuse închipui. Avea nevoie de timp să 
se gândească. Şi mai ales avea nevoie să scape de privirile 
ascuţite şi de limbile bârfitoare, dar nu prea erau şanse ca 
asta să se întâmple, nu în oranjeria lui Lady Dowrie, cu 
toate membrele din Societatea Doamnelor Intelectuale din 
Highland aşteptând să sară pe fiecare frântură de 
informaţie. Asta era problema scriitoarelor educate. Dacă 
aveau o lacună în cunoştinţe, o umpleau pur şi simplu cu 
ficţiune. 

— Oamenii au prea multă imaginaţie şi prea mult timp 
de bârfe, zise Mairi. Să inventeze aşa ceva din atât de 
puţine informaţii! Se uită la Lady Kenton, care îi evita 
privirea cu laşitate. Dragă doamnă, izbucni ea, cu siguranţă 
nu poţi da crezare unor asemenea prostii! Cum Lady 
Kenton nu răspunse imediat, continuă: Ce altceva mai 
spun? Că am dat copilul? 

Vocea ei devenise mai puternică de supărare, dar în 
sinea ei se simţea absolut dezolată. Ar fi dat orice pentru 
un copil. Ultimul lucru pe care l-ar fi făcut ar fi fost să 
renunţe la un copil. 

Ea văzu cum Lady Kenton se uită iute prin jur şi îi face 
semn să vorbească mai încet. 

— E stupid, continuă ea, de data asta cu vocea mai 
scăzută. Totul! Am petrecut o noapte cu un amant, dar asta 
e tot! 

— Desigur, zise Lady Kenton şi îşi schimbă tonul fără 
efort. Dragă Mairi, desigur! Şi nici nu se pune problema ca 
să-ţi ruineze atâta lucru reputaţia. Nu eşti o debutantă. Eşti 
o văduvă şi, mult mai important, fiica unui duce. Numai 
statutul tău îţi garantează că oamenii nu te vor ignora. Și 


eşti bogată. Ceea ce înseamnă că nimeni nu va spune că a 
fost mai mult decât un flirt scandalos. 

— Un flirt scandalos, repetă Mairi. Ce eufemism 
şarmant! Şi totul din pricina unui gest care aproape că nu 
merită atenţie. 

Se gândi că lui Jack nu i-ar plăcea ca talentele lui într- 
ale amorului să fie caracterizate astfel. Nu când el se 
considera cel mai bun amant din Scoţia. Şi, cine ştie, 
probabil că aşa era. 

— Ştii cum sunt zvonurile, draga mea, zise Lady 
Kenton cu tristeţe. Capătă o viaţă proprie. Adevărul devine 
irelevant şi chiar cea mai mică abatere... 

Mairi nu o mai ascultă. „Abatere.” Se gândi că 
probabil noaptea cu Jack fusese mai mult decât o mică 
abatere. Momentul fusese prost ales, iar faptul că ea fusese 
văzută plecând cu el de la bal era şi mai rău. Jack fusese o 
mare greşeală, iar acum ea plătea pentru asta. 

— A existat un comentariu în paginile de scandal, zise 
Lady Kenton tot cu tristeţe. Se referă la viaţa ta socială 
agitată, iar toată lumea ştie că asta înseamnă că ai o 
sumedenie de amanți. Şi, desigur, odioasa Dulcibella a pus 
paie pe foc şi a spus că te-ai retras din societate într-un loc 
mai ferit ca să te ocupi de interesele tale. 

Mairi hotărî să o strângă de gât pe cumnata ei data 
viitoare când aveau să se întâlnească. Asta urma să 
învioreze un pic reuniunea familială de la Methven. 

— Nu mi-am dat seama, zise ea. Nu am văzut ziarele 
de când am plecat din Edinburgh. 

lritată, bătu darabana pe masă. Zvonurile despre 
viaţa ei amoroasă circulau încă de când murise Archie. Ea 
îşi ascunsese singurătatea şi tristeţea sub un văl de 
hedonism excesiv, într-un vârtej de petreceri, baluri şi 
flirturi. Nu era de mirare că reputaţia ei avusese de suferit. 
Şi nici nu-i păsase de ce spuneau oamenii. Era prea 
învăluită în propria tristeţe ca să-i pese. lronia era că 
niciodată nu adusese un bărbat în patul ei până în noaptea 
aceea petrecută cu Jack Rutherford, când se simţise atât de 
singură încât încercase să-şi uite disperarea pentru o 


vreme. lar acum oamenii bârfeau, iar ea era năpădită de 
zvonuri aprinse şi se simţea absolut jalnic. Pentru o clipă, 
simţi aceeaşi disperare care o copleşise la Ardglen. Se 
simţea atât de singură! 

— Desigur, o femeie are anumite nevoi, zicea Lady 
Kenton sorbind delicat din al doilea pahar de şampanie, 
care îi îmbujorase obrajii. Inţeleg asta. Un bărbat pasional 
în pat... Mai luă o gură de şampanie, ochii scânteindu-i de 
ameţeală şi lascivitate. Spune-mi, draga mea, făcu ea şi se 
aplecă conspirativ, cine e? 

— Buzele mele sunt sigilate, făcu Mairi. 

Dacă asta era o informaţie pe care iubitorii de scandal 
o doreau, ea nu avea de gând să le-o furnizeze. Şi nu 
neapărat din loialitate faţă de Jack, ci pur şi simplu de 
enervare. 

Dar Lady Kenton era făcută dintr-un aluat mai 
zdravăn. 

— A fost... bun? şopti ea cu ochii strălucitori. 

—  Excepţional, rosti Mairi cu seriozitate. Pasional, 
viguros şi foarte priceput. 

Lady Kenton îşi făcu vânt isteric cu ambele mâini. 

— Oh, Dumnezeule! Păru apoi să-şi amintească faptul 
că trebuia să joace rolul sfătuitoarei înțelepte şi trase adânc 
aer în piept. Ei bine, asta nu are nicio importanţă. Cred că 
ar fi mai bine dacă te-ai căsători din nou. Asta ar pune 
capăt zvonurilor. M-am gândit deja la Lord Donaldson ca 
mire pentru tine. Ar fi foarte interesat dacă ai avea... alte 
interese. 

— Cât de atent din partea lui! zise Mairi şi oftă. Dragă 
doamnă, nu am alte interese! Am trăit aproape ca o 
călugăriţă de când a murit Archie. Incidentul de la bal a 
fost... Ridică din umeri. Cum să-l descrie pe Jack?... o 
greşeală, zise ea. lar acum se pare că sunt cea mai notorie 
femeie din Scoţia. 

— Oh, chiar e un ghinion să fii surprinsă în momentul 
acela, fu Lady Kenton de acord. Ce păcat! Ai putea să te 
distrezi la nesfârşit. Ea o bătu pe Mairi pe braţ. Să te 
gândeşti totuşi la sfatul meu. lar dacă doreşti să-i fii 


prezentată lui Lord Donaldson, mi-ar plăcea să te ajut. El 
încă are tot părul pe cap şi cei mai mulţi dinţi. 

— E de mirare că nimeni nu l-a luat de bărbat până 
acum, zise Mairi. Ştiu că te gândeşti la binele meu, 
doamnă, continuă ea, dar sunt sigură că pot să trec peste 
acest scandal, mai ales că nu există un scandal. 

— Asta e bine, zise Lady Kenton, dar cum rămâne cu 
Michael Innes? El cu siguranţă va încerca să profite de toate 
astea. Ştii ce părere are despre averea lui Archie, că ar fi 
trebuit să-i revină lui, nu ţie. Şi e avocat. Lady Kenton îşi 
frângea mâinile. Are relaţii în justiţie. Nu poţi să-ţi permiţi 
să-i oferi o şansă. 

O umbră rece se lăsă peste inima lui Mairi. Îşi aminti 
de scrisoarea pe care o primise la Ardglen. Ea încercase să 
o considere o altă ameninţare a lui Innes, dar scrisoarea 
avea un ton de bucurie răutăcioasă. Poate că asta 
intenţiona să folosească împotriva ei. În mâinile lui, astfel 
de zvonuri puteau fi folosite în cel mai rău mod. Ea avea să 
fie prezentată ca imorală şi coruptă, o femeie care înşelase 
memoria soţului care îi încredinţase domeniile lui, o 
stăpână complet nepotrivită şi nedemnă. Dacă Innes se 
apuca să sape acel scandal, cine ştie ce mai găsea. 
Trecutul lui Archie putea fi adus la lumină, putea fi umilit, 
părinţii lui, distruşi, iar trecutul s-ar fi întins spre prezent ca 
să distrugă şi alte vieţi. Lady Kenton avea dreptate, Innes 
era un avocat cu contacte în lumea justiţiei. Era suficient de 
lipsit de scrupule ca să le folosească pe toate în folosul său. 

— Cred, zise Lady Kenton şi îi studie chipul cu atenţie, 
că ar trebui să te gândeşti serios la sugestia mea. O 
logodnă te-ar proteja de alte atacuri la adresa reputației 
tale... 

— Mă protejez singură! se răsti Mairi. Întotdeauna am 
făcut-o. Se opri şi strânse tare din buze. Era adevărat, dar 
Lady Kenton nu ştia toate secretele căsniciei ei cu Archie 
Macleod şi era mult prea convenţională pentru a putea săi 
le spună. Îmi cer scuze, doamnă, zise Mairi, văzând cât de 
necăjită era Lady Kenton. Nu am intenţionat să mă răstesc. 
Sunt doar supărată. Îi strânse mâinile doamnei într-o 


încercare de a-i transmite scuze şi de a o consola. Să fii 
sigură că mă voi gândi la sfatul dumitale. Sunt 
recunoscătoare. 

Lady Kenton se lumină la faţă, pe chip apărându-i un 
zâmbet. 

— Eşti o fată bună, Mairi, iar oamenii care susţin că 
eşti încăpăţânată nu îşi dau seama cât de bună eşti. 

— Mulţumesc, doamnă, zise Mairi întristată şi se 
aplecă să o sărute pe Lady Kenton pe obraz. Acum te rog 
să mă scuzi. Trebuie să mă duc să mă pregătesc pentru 
prima reuniune. 

— E despre botanică şi arta chineză în după-amiaza 
asta, zise Lady Kenton, şi despre băi cu nămol diseară. E 
terapeutic, să ştii. Foarte bun pentru piele. 

— Desigur, zise Mairi. 

Ştia totul despre tratamentele terapeutice ale lui Lady 
Kenton de la sora ei, Lucy. Oarecare confuzii cu privire la 
un tratament prin masaj la o adunare a doamnelor din 
Societatea Doamnelor Intelectuale din Highland, cu câţiva 
ani în urmă, dusese la compromiterea lui Lucy de către 
Robert Methven. Lui Mairi i se părea că băile cu nămol se 
puteau dovedi la fel de primejdioase. 

Se bucură de prelegerea despre botanică şi alese să- 
şi petreacă timpul pe bancheta din faţa ferestrei din 
biblioteca generoasă de la Dornie, citind exemplare vechi 
din Quarterly Review. De îndată ce se auzi gongul pentru 
cină, li se alătură doamnelor din salon, deşi îşi dădea din 
nou seama de vârtejul de bârfe şi de zvonuri. Era atât de 
pregnant, încât se simţea tentată să ţipe şi să caute un han 
pentru a înnopta, dar ştia că asta nu ar fi făcut decât să 
alimenteze speculaţiile. 

Ştia, de asemenea, că în curând avea să apară alt 
scandal, iar oamenii aveau să uite de ea, încântați să 
distrugă altă reputaţie. Michael Innes însă nu putea fi 
ignorat la fel de uşor. Era un bărbat răzbunător şi lacom, 
care s-ar fi folosit de orice ocazie ca să pună mâna pe 
pământurile şi banii ei. Se foi şi se răsuci toată noaptea, 
încercând, când nu aţipea, să găsească o cale de a nu fi 


totul distrus. 


Capitolul 8 


— Este foarte amabil din partea dumneavoastră, 
domnule Rutherford. 

Lord Macleod îi scutură mâna lui Jack. Avea o 
strânsoare fermă, dar mâna îi era rece, pielea subţire şi 
fragilă ca hârtia. Insistase să se ridice ca să-l salute pe Jack 
când fusese anunţat, dar Jack se temea că gazda lui avea 
să se prăbuşească înainte să ajungă din nou la fotoliul său 
de lângă foc. Lord Macleod se îndreptă încet spre fotoliu de 
parcă fiecare pas l-ar fi chinuit, dar avea ceva sfidător în 
statura şi în atitudinea lui, ceva care interzicea ajutorul. 

Jack respectă asta. ` 

Un lacheu aduse gustări. li fu oferit vin, dar Jack alese 
cafeaua. Voia să-şi păstreze capul limpede. Nu avea idee 
de ce Îl convocase lordul domeniului Macleod. Abia dacă se 
cunoşteau. Dar el bănuia că Macleod voia ceva şi mai 
bănuia că nu avea să-i placă asta. În general, făcea rar 
favoruri oamenilor dacă nu avea şi el un beneficiu 
substanţial. Sigur, se putea spune că era un fel egoist şi 
dezonorabil de a fi, dar nu-i păsa de asta. 

— Soţia mea îşi cere scuze, dar sănătatea ei e precară 
şi nu-i permite să vă vadă. 

Lord Macleod se aşeză la loc în fotoliu cu un pahar de 
vin roşu lângă el. 

— Îi doresc numai bine lui Lady Macleod, zise Jack, îmi 
pare rău să aud că e indispusă. ` 

Se foi în scaun; se simțea inconfortabil. Incăperea era 
prea caldă, focul duduia, deşi soarele strălucea afară, 
făcând apele din Loch Carron să strălucească şi îmblânzind 
vârfurile ascuţite ale munţilor, într-o asemenea lumină, 
chiar şi vârfurile arătau mai puţin ameninţător. Exista un fel 


de nefericire în aer care te deprima. Nu era defel 
superstiţios, dar până şi el simţea răceala emanată. 

ÎI cunoscuse pe moştenitorul lui Lord Macleod, 
Ruraidh Macleod când era în Canada şi făcuse nişte afaceri 
cu el. Îşi păziseră unul altuia spatele pe nişte teritorii 
necunoscute. Macleod fusese doar unul dintre aventurierii 
scoțieni care căutau să facă avere, aşa cum făcuse şi Jack. 
El nu ştiuse că Macleod era moştenitorul unui baron, cu atât 
mai puţin că era cumnatul lui Lady Mairi Macleod. Bărbatul 
fusese tăcut şi serios, aproape mut şi nu vorbise niciodată 
despre casa sau familia lui. Jack presupuse că, asemenea 
multora dintre ei, Macleod venise în Lumea Nouă ca să 
înceapă o nouă viaţă. 

Doar când Macleod murise de febră şi Jack îşi luase 
responsabilitatea să returneze bunurile acestuia familiei 
vizitase castelul Strome şi îi cunoscuse pe Lord şi Lady 
Macleod, care încercau elegant să-şi ţină vieţile într-o 
oarecare normalitate, deşi pierduseră nu unul, ci doi fii. El îi 
mai vizitase de câteva ori după aceea, înțelegând că voiau 
să vorbească despre Ruraidh cu cineva care îl cunoscuse şi 
să afle amănunte despre viaţa fiului lor în Canada. Nu 
părea greu de făcut. Jack simţise că ambii erau dureros de 
singuri, deşi îşi ascundeau durerea, afişând un curaj 
nemaipomenit. Le admirase refuzul de a ceda disperării. 

În dimineaţa asta însă, simţi Jack, Lord Macleod voia 
ceva mai mult decât să vorbească despre timpul petrecut 
de fiul său în străinătate. Schimbară impresii despre vreme 
şi starea drumurilor. Jack îi umplu lordului din nou paharul 
cu vin roşu şi refuză a doua cafea. 

Lord Macleod se foi în fotoliu, îndepărtându-se de o 
rază de lumină care îl ţintuise şi se ascunse în umbră. Se 
juca cu paharul de parcă ar fi reflectat asupra unei decizii. 
Apoi îşi îndreptă umerii şi îl privi pe Jack în ochi. 

— Am nevoie de ajutorul dumitale, domnule 
Rutherford. 

Jack avu un brusc sentiment de retragere, acelaşi pe 
care îl simţise când Robert îl rugase să fie naşul fiului său. 
Legăturile care îi ţineau aproape pe alţi bărbaţi nu erau 


pentru el. Fu cât pe ce să spună asta, apoi zări dezolarea 
din ochii lui Macleod. Bătrânul lord nu avea pe altcineva la 
care să apeleze. 

— Domnule? făcu Jack. 

Reticenţa lui trebuie să fi fost vizibilă pentru că zări 
din nou acea sclipire neliniştitoare de amuzament din ochii 
lui Lord Macleod. Lordul de la Strome era bătrân, dar 
mintea îi funcţiona perfect. 

— E vorba de nora mea, zise Lord Macleod, Lady 
Mairi, văduva fiului meu mai tânăr. 

Jack simţi că i se usucă gura şi înghiţi cu greu în sec. 
El şi Lord Macleod nu discutaseră niciodată despre Mairi. 
Numele ei nu fusese amintit. Acum avea un sentiment 
straniu de vinovăţie şi de teamă, de parcă era un băiat de 
şapte ani, din nou în biroul tatălui său - una dintre rarele 
ocazii în care tatăl său îl băga în seamă gata să fie 
muştruluit zdravăn pentru cine ştie ce păcat pe care îl 
comisese. În cazul lui Mairi păcatul era destul de limpede: 
dorinţa. 

— Bănuiesc că o cunoşti pe Lady Mairi, continuă Lord 
Macleod. 

— Da, răspunse Jack. A o cunoaşte nu era chiar 
descrierea exactă a relaţiei cu Mairi, dar în acest context 
doar atât era pregătit să admită. Ne-am întâlnit. 

Lord Macleod încuviinţă din cap. 

— M-am gândit că trebuie să vă cunoaşteţi pentru că 
e înrudită prin alianţă cu vărul dumitale, Lord Methven. 
Făcu o pauză, aşteptându-se ca Jack să facă un comentariu 
oarecare despre Mairi, dar el rămase într-o expectativă 
prudentă. Lord Macleod zâmbi uşor. Lady Mairi ne e foarte 
dragă mie şi soţiei mele, zise el. Îi datorăm foarte multe. O 
umbră îi acoperi ochii, de parcă ar fi privit undeva departe, 
înapoi în trecut. Nu ar fi putut fi altceva decât o fiică pentru 
noi nici dacă ar fi fost sânge din sângele nostru. 

Jack spera ca surprinderea să nu se arate pe chipul 
lui. Nu-şi închipuia că Lady Mairi Macleod avea o latură atât 
de blândă. Nu conta. Asta era o situaţie în care în mod clar 
nu avea să se implice. Chiar dacă era interesat să o 


cunoască pe Mairi mai bine, doar în sens fizic, cu siguranţă 
nu putea să se lase atras în problemele familiei Macleod. 

— Îmi pare rău să aflu că există dificultăţi, milord, zise 
Jack prevăzător, dar nu cred că sunt bărbatul potrivit pentru 
a vă ajuta. i 

Simţea cum năduşeala îi umezeşte gulerul. Işi simţea 
lavaliera mult prea strânsă. 

„Nu sunt bărbatul pe care îl crezi.” 

Macleod se foi din nou în fotoliu. Jack putu vedea cum 
mişcarea îi provoca durere. Acea durere era marcată în 
cutele adânci de pe chipul bătrânului lord. Cu toate astea, 
el nu se trădă cu niciun cuvânt, cu nicio privire. Îşi ţinu 
privirea aţintită asupra lui Jack până când acesta începu să 
se simtă ruşinat, refuzul său părând nedemn şi lipsit de 
curaj. Sentimentul îl surprinse. Niciun bărbat nu avusese 
până acum puterea de a-l intimida. Era enervant că Lord 
Macleod reuşea asta. 

— Îmi pare rău să aud asta, domnule Rutherford, zise 
Macleod în cele din urmă cu voce seacă şi uscată ca un 
pergament vechi. Te consider un bărbat de onoare. 
Permite-mi să prezint situaţia cât se poate de clar şi să 
apelez la onoarea dumitale. Il ţintui pe Jack cu o privire 
aprigă şi întunecată. Apelez la dumneata, domnule 
Rutherford, pentru că nu am un fiu în viaţă. Într-adevăr, nu 
am rude apropiate în afară de soţia şi de nora mea. In 
circumstanţe obişnuite, nici nu mi-ar trece prin cap să 
inoportunez o cunoştinţă. Dar acestea nu sunt circumstanţe 
obişnuite. 

— Aveţi un moştenitor, milord, zise Jack cu o 
disperare tot mai mare. 

„Nu apela la onoarea mea! Eu nu am onoare.” 

Macleod zâmbi, dar în privirea lui nu exista nici urmă 
de umor. 

— Tocmai moştenitorul meu, domnul Michael Innes, 
este problema, domnule Rutherford. E un văr îndepărtat, 
viclean şi în care nu poţi avea încredere. Titlul şi domeniul 
meu îi vor reveni ca membru al familiei, dar asta nu îl 
satisface. El vrea mai mult. A început să lanseze 


ameninţări. 

Se lăsă din nou tăcerea. Privirea lui Lord Macleod era 
ascuţită ca o lamă pe chipul lui Jack, dar în spatele voinţei 
de oţel, Jack putea vedea un bărbat care ar fi dat orice să-şi 
recapete forţa şi să fie în stare să apere cu sabia ce mai 
rămăsese din familia lui. 

— Sunt onorat de încrederea acordată, milord, zise el, 
dar nu pot... 

— Ameninţările se îndreaptă împotriva lui Lady Mairi, 
îl întrerupse prea puţin ceremonios Lord Macleod. Am aflat 
că moştenitorul meu încearcă să îi ia moştenirea rămasă de 
la soţul ei. li va păta reputaţia în orice fel posibil ca să 
reuşească asta. O va târî prin tribunale şi va încerca să o 
ruineze. 

Jack simţi o flacără de furie protectoare care îl şocă. 
Dacă Michael Innes ar fi fost de faţă în acel moment, 
probabil l-ar fi făcut bucățele. Reacţia îl dădu peste cap. Ce- 
i păsa lui dacă Mairi Macleod dădea de necaz? De fapt, felul 
în care se purta ea era posibil să-i aducă necazuri, iar el nu 
era omul care să o scoată din ele, categoric nu! 

— Nu-mi pot imagina că Lady Mairi se lasă aşa de 
uşor intimidată de un bărbat, zise el. Ar trebui să-i spună să 
se ducă naibii! 

Se gândi la armata de servitori cu care se înconjura 
Mairi. Acea armată privată avea mult mai mult sens acum. 
Nu era doar toana unei femei bogate sau o dovadă a 
propriei importanţe. 

Mairi se temea. 

Simţi din nou acea senzaţie ciudată: furie, dorinţa de 
a proteja. Nu voia să se simtă protector faţă de Lady Mairi 
Macleod. Asta făcea ca o situaţie complicată să devină 
infinit mai complicată. Alungă gândul. Citea prea mult în 
propriile reacţii. Lady Mairi era frumoasă, iar el o dorea. 
Asta nu era complicat. Era foarte simplu. Lord Macleod 
zâmbi. 

— Se pare că o cunoşti bine pe nora mea, domnule 
Rutherford. Imi închipui că acesta a fost răspunsul ei iniţial. 
Nu se sperie aşa de uşor. Dar aici e vorba de mai mult, nu 


doar de reputaţia ei. Bătrânul strânse capătul bastonului 
până când i se albiră degetele. Dacă moştenitorul meu 
încearcă să răscolească un scandal, s-ar putea să dea peste 
secrete vechi care ne-ar distruge pe toţi. 

Tăcu şi se uită spre focul din şemineu. 

— Care este natura acestor secrete? se interesă Jack. 

Nu se putea gândi la nimic ce putea fi atât de 
scandalos încât să merite o asemenea descriere. Cu toate 
astea, Lord Macleod nu era un bărbat care se speria uşor. 
Dar chipul său slab era întunecat de teamă şi de furie. 
Macleod îşi întoarse din nou privirea spre el. 

— Asta nu pot dezvălui, zise el. Dacă accepţi 
solicitarea mea, va fi decizia lui Mairi să îţi spună adevărul. 
Este alegerea dumitale, domnule Rutherford. Rămase cu 
privirea aţintită în gol şi expresia visătoare a unui bărbat 
ale cărui gânduri erau pierdute în vremuri demult apuse. 
Mâna îi tremură când se întinse după pahar. Se uită din nou 
spre Jack şi dintr-odată arătă obosit, copleşit de viaţă. Eu 
nu pot acţiona, făcu el şi arătă spre corpul său. Sunt un 
bătrân, măcinat de boală. Dar dumneata ai putea să o ajuţi 
pe nora mea. Ai putea să îi oferi protecţia dumitale pentru 
a-l convinge pe domnul Innes că nu e în interesul lui să o 
amenințe. 

Răspunsul era în mod evident nu. Jack nici nu trebuia 
să se gândească prea mult la asta. Nu era genul care să 
ajute oameni bătrâni sau femei frumoase aflate în necaz. 
Nu avea nicio legătură cu el. Dorinţa absolut nepotrivită de 
a o proteja pe care o simţea faţă de Mairi dispăru, ia 
carapacea dură se aşeză la loc, asigurându-l că era rece şi 
deloc emoţional. 

— Nu la mine, ci la vărul meu ar trebui să apelati, 
milord, zise Jack. Ca rudă prin alianţă cu Lady Mairi, sunt 
sigur că Lord Methven ar fi dispus să îşi ofere ajutorul. 

Robert l-ar fi blestemat, îşi imagină el, pentru că îl 
implica în disputele altcuiva, dar era un bărbat care îşi lua 
sarcinile de familie în serios. În vreme ce Jack nu o făcea. 
Absolut deloc. Dintr-odată, tânji după un pahar de brandy şi 
la fel de mult îşi dori să fie departe de castelul Strome şi de 


secretele sale întunecate, dar şi de sentimentul de 
responsabilitate pe care voia să i-l inducă Lord Macleod. 

Lord Macleod încuviinţă din cap. 

— M-am gândit să-l rog pe Lord Methven, dar îmi 
imaginez că pentru el ar fi mult mai dificil să păstreze 
secretul. Dumneata, în schimb... Lordul zâmbi. Dumneata 
eşti un bărbat solitar, obişnuit să păstreze secrete nu-i aşa, 
domnule Rutherford? 

Se opri, iar Jack se simţi nelalocul său. Macleod avea 
dreptate, fireşte. El era un solitar din fire. Ceea ce îl făcea şi 
mai puţin dornic să se amestece în problemele altora. 

— Milord... începu el din nou. 

— Nu ar fi prea dificil să ne ajuţi, continuă bătrânul 
lord, de parcă el nici nu ar fi vorbit. In afară de asta... 
Macleod ridică privirea şi se uită fix la el. Ajutorul la care m- 
am gândit nu poate fi oferit de Lord Methven. Mă gândeam 
că ar trebui să te logodeşti cu Lady Mairi. 

Jack aproape că se înecă bând din cafea. Preţ de o 
clipă, i se păru că nu auzise bine, dar lordul încă îi zâmbea 
blând, de parcă i-ar fi făcut o ofertă deosebit de tentantă pe 
care Jack nu o putea refuza. g 

Puse ceaşca jos uşor şi îşi drese glasul. Işi simțea 
lavaliera şi mai strânsă la gât. Rezistă dorinței de a o slăbi 
ca să nu arate cât era de şocat de propunere. 

— Milord... începu el pentru a treia oară. 

— Ca logodnic al lui Lady Mairi, ai putea să-i oferi 
protecţia de care are nevoie şi vei avea dreptul să rezolvi 
problema amenințării pe care o reprezintă moştenitorul 
meu, continuă Macleod, de parcă nu ar fi auzit intervenţia 
strangulată a lui Jack. Află ce ştie! Convinge-l să îşi retragă 
plângerea! Odată ce ameninţarea dispare, vei fi liber, 
desigur, să rupi logodna dacă vei dori să faci asta. 

Jack trase adânc aer în piept. 

— Domnule, sunt onorat că mă consideraţi un 
logodnic potrivit, dar mă tem că vă adresaţi cui nu trebuie, 
zise el. Nu i-ar face niciun bine reputației lui Lady Mairi să 
fie logodită cu mine. Dimpotrivă, probabil i-ar fi distrusă 
complet. 


Lord Macleod afişă o privire vicleană. 

— Sunt de acord că nu eşti un bărbat deschis 
căsniciei, domnule Rutherford, dar nu de asta e nevoie aici. 
E nevoie e un bărbat suficient de puternic ca să o protejeze 
pe Lady Mairi şi suficient de lipsit de scrupule încât să se 
ocupe de domnul Innes. Tu eşti acea persoană. 

Jack recunoştea linguşirea când o auzea, dar fu nevoit 
să admită că Lord Macleod avea dreptate. El cu siguranţă 
nu s-ar fi lăsat intimidat de un avocat care intenţiona să îi 
distrugă reputaţia lui Lady Mairi Macleod. Dar era imposibil 
să se implice. Pur şi simplu nu era ceva pentru el. Chiar şi 
acum se întreba de ce era aşa de dificil să refuze pur şi 
simplu. 

— Lady Mairi ştie de aceste planuri, milord? întrebă el. 
Nu cred că o va bucura sugestia dumneavoastră. 

Macleod zâmbi. 

— Mairi nu va fi bucuroasă de amestecul meu, dar ca 
şef de clan încă am dreptul să îi stabilesc căsătoria. 

Mairi, se gândi Jack, avea să fie furioasă pentru că era 
manipulată în felul acesta. Cunoscându-i înclinația către 
independenţă şi dorinţa de a-şi controla viaţa, putea să 
pună pariu că avea să fie revoltată de faptul că şeful ei de 
clan încerca să se amestece. 

Aproape că merita să fie de acord doar ca să-i vadă 
reacţia. 

Se lăsă din nou tăcerea şi se auziră doar şuieratul şi 
trosnetul focului, în care lemnul se desfăcea într-o ploaie de 
scântei. Afară încă era lumină. Jack putea vedea micile 
valuri produse de briză pe suprafaţa apei din Loch Carron. 
În depărtare, o trăsură elegantă neagră de călătorie coti de 
pe drumul spre Achnasheen şi porni spre castel. Jack o 
recunoscu pe dată. 

— Văd că nora dumneavoastră vă vizitează în drum 
spre Methven, zise el. 

— Lady Mairi vine mereu să ne viziteze când trece pe 
lângă Strome, zise Lord Macleod. Speram să am răspunsul 
dumitale ca să i-l prezint. 

Îşi puse paharul gol pe masă cu un clinchet uşor şi nu 


mai făcu absolut nicio încercare de a-l convinge. ` 

Jack văzu cum trăsura trecea pe aleea spre castel. Işi 
permise să ia în considerare, doar pentru o secundă, 
avantajele planului lui Macleod. Oricât de şocant era să 
admită, existau aspecte care îl tentau. Viaţa lui fusese 
destul de calmă în ultima vreme. Când se întorsese în 
Scoţia din Canada, considerase următoarea provocare ca 
fiind achiziţionarea domeniului Glen Calder, dar curând 
acesta era condus atât de eficient încât simţise că îl 
cuprinde din nou neliniştea. Nu putea să se aşeze undeva. 
Se gândi că nu o putea face niciodată. Afacerile îi ocupau 
timpul pentru o vreme - investise în fabrici de oţel, în 
construcţia de nave, în importul de bunuri de lux pentru 
New Town din Edinburgh, aflat în plină dezvoltare -, dar 
întotdeauna simţise că lipsea ceva din viaţa lui. Dacă 
accepta să-l ajute pe Macleod, asta măcar i-ar fi oferit ceva 
de făcut. După botezul de la Methven, îl putea căuta pe 
domnul Michael Innes, să afle planurile omului şi să-l 
convingă, în cel mai amabil mod posibil, să renunţe la ele. 

Apoi era Lady Mairi. O voia foarte mult şi era sigur că 
ea putea fi convinsă uşor să reia aventura cu el. Răspunsul 
ei pasional de noaptea trecută o dovedea. Dacă accepta 
cererea lui Lord Macleod, ar fi fost recunoscut public drept 
logodnicul ei. Putea să profite de respectabilitatea publică 
pentru a fi amantul ei în particular. Doar gândul acesta era 
suficient ca să-l excite. Ar fi fost dezonorant din partea lui 
să se folosească de acea situaţie ca să o aibă pe Mairi ca 
amantă, dar niciodată nu-l deranjase să acţioneze fără 
scrupule. 

Se auziră scrâşnetul roţilor pe pietriş şi o uşă 
trântindu-se. Era timpul să se decidă. 

Uşa bibliotecii se deschise cu avânt. 

Până să-şi dea seama că el era acolo, Jack văzu o 
Mairi Macleod foarte diferită de cea care îl tratase cu un 
dispreţ înţepător. Ea nu aşteptă să fie anunţată de 
majordom şi se grăbi să intre, înaintând zâmbind spre 
Macleod cu mâinile întinse. Purta o rochie galbenă de 
călătorie. Culoarea contrasta minunat cu părul ei şi o făcea 


să arate ca o rază de lumină în umbrele din cameră. Pe 
chipul ei se citea o fericire atât de luminoasă, încât Jack 
simţi cum se urneşte ceva în el, un sentiment de goliciune 
şi de pierdere pe care nu-l putea înţelege. 

Lord Macleod zâmbi şi se ridică cu greu în picioare, 
înclinând capul pentru a primi sărutul ei pe obraz. 

Apoi Mairi îl văzu pe Jack şi se opri. Soarele încă 
strălucea, dar Jack avu senzaţia că temperatura din cameră 
scăzuse brusc cu câteva grade. O văzu mijindu-şi ochii, iar 
în acel moment ştiu că ea se întreba ce naiba făcea el acolo 
şi dacă socrul ei ştia ceva despre natura relaţiei lor. 

Bărbia i se ridică uşor în felul hotărât pe care Jack îl 
cunoştea. Nu părea nici intimidată, nici speriată. Îl privi 
direct în ochi. 

Jack îi zâmbi binevoitor. Nu îl deranja să o lase să se 
întrebe în continuare ce căuta el la castelul Strome. 

— Mairi, draga mea, zise Lord Macleod, cred că îl 
cunoşti pe domnul Rutherford. A fost foarte amabil să 
accepte să se ocupe pentru mine de domnul Michael Innes. 

Mairi arătă amuzant de şocată. Părea că dezaproba 
profund ideea şi nu se strădui să ascundă asta. 

— Sunteţi sigur, milord? întrebă ea. Nu-mi pot închipui 
că domnul Rutherford ar face un gest atât de cavaleresc. 

In clipa aceea, Jack luă decizia. 

— Va fi plăcerea mea, zise el prompt, făcând o 
plecăciune. 

Suspiciunea şi dubiile din privirea ei se adânciră, iar 
ea îl provocă din priviri să fie cinstit. 

— Chiar aşa, domnule? 

Jack zâmbi. 

— Desigur. Şi pentru a mă ocupa cât mai eficient de 
acest domn, eu şi socrul dumitale am fost de acord ca noi 
doi să ne logodim. 

Mairi rămase cu gura căscată. O închise pufnind. 

— Mă scuzaţi, dar ce să facem? 

— Suntem logodiţi, zise Jack. Se duse lângă ea şi îi luă 
mâna într-a lui. O sărută uşor şi plin de respect pe obraz, 
apoi se retrase zâmbind de lângă ea, de parcă ar fi muşcat- 


o. Încetişor, murmură el, răsuflarea lui mişcându-i părul. Nu 
vrei să-l superi pe socrul tău. El e foarte mulţumit de planul 
acesta. 

Stând atât de aproape de ea, îi putea vedea petele 
aurii din ochii albaştri furtunoşi şi linia furioasă a buzelor 
roşii, aflate atât de aproape de ale lui. Corpul lui reacţionă 
prompt. 

— Unul dintre noi e evident nebun, zise Mairi, şi nu 
cred că sunt eu. Ochii ei albaştri superbi se opriră asupra 
lui. Spune-mi domnule Rutherford, înainte să distrug planul 
ăsta al dumitale, ce te-ar fi putut convinge să fii de acord 
cu o logodnă cu mine? Ce ai avea de câştigat? 

Jack zâmbi şi o trase spre el, astfel încât buzele lui se 
lipiră de urechea ei. 

— Pe tine, răspunse el. 


Capitolul 9 


O jumătate de oră mai târziu, Jack şedea în salonul de 
la Strome cu o cafea proaspătă şi cu ziare vechi de trei zile 
pe care să le răsfoiască. Lady Mairi încă era închisă cu 
socrul ei în bibliotecă, probabil încercând să-l convingă să 
îşi abandoneze planul. Pe Jack nu-l deranja să aştepte. Se 
distra mult mai bine decât îşi închipuise. In plus, era sigur 
că Mairi nu avea să izbândească. Lordul era bătrân, dar 
avea o voinţă de fier. 

Auzi o uşă trântindu-se şi sunetul unor paşi grăbiţi. Un 
minut mai târziu, Mairi intră ca o furtună în salon. Părea 
înfuriată. Obrajii îi erau îmbujoraţi, iar ochii ei albaştri 
sclipeau furioşi. Jack găsi că îi plăcea aşa, cu o faţadă 
elegantă şi cu emoţiile necontrolate expuse. Se ascunsese 
în spatele acestei faţade până acum, dar barierele 
căzuseră, iar el simţi cum corpul său reacţionează. Dădu 
ziarul la o parte. 

— Să înţeleg că întâlnirea nu a mers prea bine? se 
interesă el. 


Mairi îi aruncă o privire dispreţuitoare. 

— Socrul meu, zise ea, a auzit că circulă anumite 
zvonuri că m-aş fi dedat depravării sexuale - aproape că 
scuipă cuvintele - şi crede că e în interesul meu să obţin 
imediat protecţia numelui tău. 

Jack rânji. 

— Depravării sexuale? Sună interesant. Spune-mi mai 
mult. 

— Nu trebuie să-ţi spun mai mult! se răsti Mairi. Erai 
acolo. Ea îşi trecu mâinile prin păr şi răspândi agrafele cu 
vârf de diamant pe podeaua lustruită din salon, unde 
rămaseră sclipind în soare. E numai vina ta! 

— E puţin nedrept, zise Jack blând, având în vedere că 
tu m-ai sedus pe mine şi nu invers. 

Mairi îi aruncă altă privire furioasă, dar nu îl 
contrazise. 

— La naiba zise ea, singura dată când... începu, dar 
se opri. 

— Nu ai mai fost prinsă până acum? întrebă Jack. 

Privirea din ochii albaştri îl străpunse din nou. 

— Nu m-am dedat niciodată depravării sexuale, 
domnule Rutherford. 

Tonul ei era un amestec de exasperare şi disperare. 

Jack fu destul de mulţumit să audă asta. Bănuia că 
spunea adevărul. Era mult prea reţinută, prea prevăzătoare 
ca să rişte. Ceea ce făcea să fie şi mai interesant faptul că 
alesese să rişte cu el. 

— La naiba! repetă ea, mai blând de data asta. Se 
frecă pe frunte. Şi mai multe agrafe din buclele ei 
încântătoare strânse cu o panglică galbenă căzură pe jos, şi 
părul i se revărsă pe umeri, făcând-o să arate delicios de 
tulburată. Nu pot să cred că au construit un scandal 
monstruos din mai nimic. 

— Nu e o descriere deosebit de flatantă a nopţii 
petrecute împreună, zise Jack. 

Ea schiţă un zâmbet. 

— Reputația ta poate suporta asta, zise ea. E absolut 
intactă, spre deosebire de reputaţia mea. Bătu iritată cu 


degetele în masă. În mod normal, nu m-ar preocupa asta, 
zise ea. Bârfa dispare mereu, iar eu sunt văduvă, aşa că am 
o anumită libertate. Dar Michael Innes e în căutare de 
scandal, şi asta nu se putea întâmpla într-un moment mai 
prost. 

— Aşa am auzit, zise Jack. Lord Macleod a spus că 
Innes intenţionează să te discrediteze în tribunale ca să 
pună mâna pe averea ta. 

Mairi îi aruncă o privire piezişă. 

— Asta e tot ce ţi-a spus? 

— Nu, zise Jack. Mi-a spus că, dacă Innes adânceşte 
scandalul, ar putea scoate la lumină vechi secrete care ar fi 
periculoase chiar şi astăzi. Secrete care au legătură cu 
soţul tău decedat. 

Dacă se gândea bine, nu avea chef să ajute la 
păstrarea memoriei sfântului Archibald Macleod. Gelozia nu 
era o emoție cu care să fi fost prea familiarizat, dar era 
destul de sigur că o simţea acum, pentru că o voia pe Mairi 
Macleod. O voia în patul lui pentru a o face să uite că Archie 
existase vreodată, iar curând avea să o facă. 

O văzu pe Mairi cum închise scurt ochii. Când îi 
deschise, el fu şocat de disperarea pură pe care o văzu în 
ei. În mod evident, lordul nu exagerase. Era vorba de un 
secret foarte important. Ceea ce era în avantajul lui, având 
în vedere că Mairi ar fi făcut orice ca să-l ţină ascuns. Nu 
avea nicio remuşcare să profite de situaţie. Asta era o 
afacere, afacerea seducţiei, iar dacă Mairi avea nevoie de 
protecţia lui, atunci el intenţiona să negocieze cât se putea 
de dur. 

— Nu pot să înţeleg, zise Mairi, cum a reuşit socrul 
meu să aleagă o persoană atât de nepotrivită ca tine, 
domnule Rutherford, ca să ne ajute. Incă aştept să îmi 
explici cum s-a putut întâmpla asta. 

Ea se sprijinea cu ambele palme pe masa cu blat de 
marmură. Poziţia era apetisantă, pentru că îi împingea 
pieptul înainte prin muselina subţire a corsajului, iar fustele 
îi conturau curbura coapselor şi a posteriorului. În mod 
evident, ea nu îşi dădea seama ce tablou oferea. Direcţia 


gândurilor lui Jack era inevitabilă, aşa că ea trebui să repete 
întrebarea pentru ca el să-şi dea seama că îi vorbea. 

— Poftim? zise el. 

Ea se încruntă de parcă el ar fi fost îngust la minte. 

— Aştept să îmi explici legătura cu Strome şi cu 
familia Macleod. Nu eşti atent? 

— Ba sunt, zise Jack, permiţând privirii să o studieze 
în detaliu. Dar nu la întrebare. 

Ea se îndreptă pufnind şi îşi încrucişă braţele la piept, 
cu obrajii în flăcări. 

— Domnule Rutherford, răspunde la întrebare! 

— L-am cunoscut pe Ruraidh Macleod în Canada, zise 
Jack. Îi vizitez ocazional părinţii. 

Mairi rămase perplexă. 

— Tu? Nu mi-aş fi putut închipui că eşti atât de atent. 
Presupun că asta explică de ce a apelat Lord Macleod la 
tine, zise ea morocănoasă, deşi nu înţeleg de ce ai 
acceptat... 

— Am explicat şi asta, zise Jack. Intenţionez să fac ca 
situaţia să fie în avantajul meu. 

Ea îi aruncă altă privire tăioasă şi intens albastră. 

— Ai amintit asta mai devreme, spuse ea. Cum eu nu 
sunt o virgină naivă, nu pot decât să presupun că preţul 
pentru ajutorul tău este să devin amanta ta. Vocea ei era 
plină de dispreţ. Ai o părere ciudată legată de privilegiile 
unui logodnic. În toate cărţile de bune maniere pe care le- 
am citit, un domn logodit îi poate aduce doamnei doar un 
pahar cu limonadă şi poate dansa doar de trei ori cu ea la 
un bal. Asta e culmea îndrăznelii. 

— Cred, rosti Jack, că vei găsi interpretarea mea a 
rolului de logodnic mult mai plăcută. 

O voia deja, o voia acolo, în acea clipă. Era delicios de 
tentantă, iar pasiunea dintre ei dogorea ca focul. 

Ea se aşeză în fotoliul din faţa lui, apăsându-şi 
palmele pe obrajii înflăcăraţi. 

— Pot oare să apelez la onoarea ta? întrebă ea încet 
cu ochi albaştri nevinovaţi. 

Părea sinceră. Jack oftă. Incepea să-l obosească faptul 


că oamenii îi cereau să dea dovadă de o calitate pe care el 
pur şi simplu nu o avea. De ce se presupunea că ar fi fost 
integru doar pentru că era fiul unui gentleman era un 
mister pentru el. Nu că nu ar fi avut propriul cod etic. Il 
avea. Dar, când venea vorba de seducerea unei femei de 
care se simţea atras şi despre care ştia că îl dorea şi ea, nu 
avea de gând să ezite. 

— Mă tem că nu, vorbi el blând. Interesul personal stă 
la baza relaţiilor mele. 

Mairi clătină uşor din cap. Se încruntă. 

— Nu se poate. Tu şi Robert sunteţi atât de apropiaţi! 
Trebuie să o faci. Ai lucrat cu el în ultimii zece ani. 

— A fost mereu în avantajul meu, zise Jack. 

Mairi păru îngrozită, de parcă ar fi avut cine ştie ce 
iluzii cu privire la relaţiile lui de familie. 

— Am crezut că vei fi naşul lui Ewan... 

Jack o întrerupse clătinând din cap. 

— Am refuzat. Responsabilitatea fără profit nu este în 
avantajul meu. 

El îi văzu gestul de retragere din privire. Dar tot părea 
că nu îl credea atât de crud. 

— Dar cum rămâne cu bunica ta? 

Lui Jack îi apăru în minte o amintire nedorită, 
nechemată - uşa închisorii deschizându-se şi bunica lui 
stând acolo, cu mătasea şi dantela atât de nepotrivite în 
mizeria şi praful de acolo, strigătele beţivilor şi ale 
nebunilor. Îşi aminti cum fusese îngrozitor de ruşinat de 
starea în care se afla, de putoarea alcoolului pe haine, de 
sângele şi mizeria de pe ele. Ea îl scosese din toate astea şi 
îl obligase să facă ceva cu viaţa lui. Dar nu fusese în stare 
să repare restul daunelor. Era prea târziu pentru asta. 
Dezamăgise prea mulţi oameni. Atunci înţelesese că nu îşi 
permitea să mai ţină vreodată la cineva, să iubească pe 
cineva, pentru că avea să piardă, să eşueze din nou, iar 
asta nu se putea întâmpla. 

De data asta, îi tăie vorba lui Mairi cu un gest al 
mâinii. 

— Crede-mă pe cuvânt ca nu am sentimente mai 


delicate, zise el. Poate că sunt gentleman din naştere, dar 
din fire sunt un bărbat care negociază la sânge. Prezenţa ta 
în patul meu este preţul pe care îl cer pentru ajutorul meu. 
Acceptă sau nu! 

Mairi sări în picioare. 

— Nu cred că ai discutat partea asta a planului cu 
socrul meu, zise ea. El te crede un om de onoare. Ea făcu 
semn spre uşă. Ar trebui să mă duc să-i spun ce fel de om 
eşti. 

Jack o apucă de încheietură. 

— Dar nu o vei face, nu-i aşa? zise el blând. Pentru că 
ai nevoie de ajutorul meu. Ai nevoie de mine cu disperare. 
Trebuie să conservăm reputaţia ta... fără prihană în public, 
pentru ca secretele fostului tău soţ să rămână ascunse. 

Privirile li se întâlniră. El văzu furie şi dispreţ în 
privirea ei, dar şi ceva care aducea a dezolare. Era prinsă în 
capcană şi ura asta. Pentru o femeie ca Mairi Macleod, 
obişnuită să poruncească, era cel mai frustrant lucru din 
lume să fie atât de lipsită de putere. Ura să se supună, dar, 
dacă nu o făcea, putea pierde tot ce îi era drag. 

— Eşti absolut intolerabil, zise ea. 

— De acord, spuse Jack. Cu toate astea, va trebui să 
mă tolerezi cumva dacă vrei ajutorul meu. 

Mairi îi aruncă altă privire cu acei ochi albaştri fumurii, 
pe care o simţi în vintre. 

— În mod normal, zise ea, ai fi ultimul bărbat din lume 
cu care aş fi de acord să mă logodesc, dar din nefericire nu 
există nimeni altcineva. 

— Mulţumesc, zise Jack. 

— Dacă ar fi altă cale... zise Mairi. 

— Vom lua asta ca atare, rosti Jack. 

Ea îşi înclină capul. 

— De îndată ce este posibil, te voi părăsi, zise ea. Pe 
deplin şi cu mare satisfacţie. 

— Nu înainte ca eu să fac dragoste cu tine, zise Jack. 
Pe deplin şi cu mare satisfacţie. 

Ochii ei erau mari, umbriţi de emoţii pe care el nu le 
putea nici citi, nici înţelege. Întinse o mână şi atinse una 


dintre buclele arămii care scăpaseră de sub panglică. Era 
moale şi se răsucea încrezătoare pe degetele lui ca un laţ 
din mătase. Îi cuprinse obrazul în palmă. Şi pielea îi era 
fină; dintr-odată, îşi aminti curburile moi şi adâncimile 
corpului ei şi fu cuprins de o dorinţă atât de acută şi 
primitivă încât aproape că o trase în braţe. 

În schimb, cu ultima fărâmă de autocontrol, îşi lăsă 
mâna să alunece la ceafa ei şi o trase mai aproape, până 
când buzele lor ajunseră la doar câţiva centimetri distanţă. 

Parcă ar fi aprins un foc. Când coapsa lui se atinse de 
materialul rochiei ei, ea scoase un oftat. Ochii i se 
întunecară şi deveniră de un albastru-închis, adormit, 
fumuriu. Buzele i se desfăcură. 

Simţea şi ea asta; el ştia că simţea, ştia din momentul 
în care o sărutase la Ardglen că atracţia dintre ei era 
reciprocă şi teribil de fierbinte. Dar această confirmare, 
evidenţa că şi ea era pe cale să îşi piardă autocontrolul, era 
de ajuns ca să-l împingă dincolo de limită. 

— Predă-te! îi şopti el. Ultima oară ai luat ce ţi-ai dorit. 
De data asta, e rândul meu. 

Mintea lui era plină de imagini ale nopţii pe care o 
petrecuseră împreună, cu corpul ei alunecos şi înfierbântat 
lipit de al lui, peste al lui, sub al lui. 

Ea îi puse o mână pe obraz. Avea impresia că şi palma 
era fierbinte, că atingerea ei îl marcase. 

Apoi îşi dădu seama că ea îl oprea, nu îl trăgea spre 
ea. Încă erau unul lângă altul, aproape atingându-se. 

— Eşti un şantajist, şopti ea cu buzele mişcându-se 
lângă ale lui. Încerci să profiţi de slăbiciunea mea. Nu eşti 
mai bun decât domnul Innes. 

Jack zâmbi. 

— Cred că vei găsi că sunt mult mai bun decât 
domnul Innes, zise el. Sau decât oricine altcineva. 

Îşi înclină uşor capul, căutând să adâncească sărutul. 
Limba lui îi atinse colţul gurii, apoi alunecă pe buza ei de 
jos. Ea se deschise brusc pentru el, de parcă nu ar fi putut 
rezista. Avea gust de căpşune şi de soare, iar el simţi din 
nou acel val de dorinţă. 


— Ei bine? întrebă el când îi dădu drumul. 

— Nu pot... zise Mairi. 

— Ba cred că poţi, replică Jack. 

Îşi trecu degetul mare peste buza ei de jos şi o simţi 
tremurând drept răspuns. 

— Nu reacţionez prea bine la şantaj, spuse ea. 

— Dimpotrivă, zise Jack. Cred că tocmai ai făcut-o. 

Ea clătină uşor din cap. Nu era sigur dacă ea era 
dezamăgită de el sau de ea. Dacă părerea proastă era 
despre el, atunci aproape că nu conta, dar nu îi plăcea 
ideea ca ea să fie dezamăgită de ea însăşi. Ceea ce era 
ciudat, pentru că habar n-avea de ce ar fi trebuit să-i pese. 

— Gândeşte-te că nu ai avut de ales, o sfătui el, dacă 
vrei să pretinzi că eşti virtuoasă. 

Privirea ei era plină de deziluzii. 

— Întotdeauna poţi alege, domnule Rutherford. Dacă 
voi deveni amanta ta, nu mă voi amăgi că ar fi alegerea 
altcuiva, ci voi şti că e doar a mea. 

Jack zâmbi la felul ceremonios în care îi rostea 
numele. 

— Dacă devii amanta mea, zise el, ar trebui să-mi 
spui Jack. Cum suntem logodiţi, e cât se poate de 
acceptabil ca tu să-l rosteşti în public... Mairi. 

Ea îl privi şocată. O femeie care îşi dăruise corpul fără 
nicio inhibiţie părea şocată când i se spunea pe numele 
mic. Asta îl amuza. 

— Îţi permiţi cam multe, zise ea rigid. 

— Nici nu am început, făcu Jack şi o sărută din nou. 

În ea erau rezistenţă, indecizie şi un tumult de alte 
sentimente pe care el le simţea, dar nu le înţelegea, însă 
când ea îşi deschise buzele spre ale lui uită de tot şi se 
pierdu în nevoia profundă pe care o simţea. Când îi dădu 
drumul, ochii ei erau goi din pricina şocului. Mairi îşi apăsă 
degetele pe buze. 

— Nu-mi vine să cred ce simt, şopti ea. 

Părea tulburată, neîncrezătoare. Părea şi foarte 
tânără şi neexperimentată, şi asta îl făcu pe Jack să simtă 
un straniu sentiment de îndoială. Se întrebă dacă nu cumva 


o judecase greşit, iar toată sofisticăria nu era decât o 
faţadă. 

— Ce simţi? o întrebă el. 

Nu se aştepta ca ea să-i răspundă. Era prea 
prevăzătoare când venea vorba de sentimentele ei ca să-i 
răspundă sincer. Dar felul în care se uita la el, cu un 
sentiment crescând de mirare, l-ar fi făcut să se simtă ca 
un zeu dacă nu ar fi fost prea cinic. 

— Mă simt înfierbântată, ameţită şi parcă un pic 
beată, admise ea. 

Jack zâmbi. Nu se putu abţine. Aşadar sfântul ei soţ, în 
mod evident, nu fusese deloc perfect. In mod evident, 
fusese cât se poate de inutil când venea vorba de sex. 

— Semeni cu o debutantă după primul ei sărut, zise 
el, apoi îşi regretă cuvintele, deoarece lumina blândă 
dispăru complet din ochii ei. 

— Nu am nimic dintr-o debutantă, zise ea pe un ton 
scorţos. 

— E adevărat, rosti el şi îi prinse mâna, întorcând-o ca 
să stea cu faţa spre el. 

— Când te-am întrebat despre noaptea aceea la 
Edinburgh, zise el cu voce uşor răguşită, ai spus că nu ştiai 
că eram eu. A fost adevărat? 

Ea îşi plecă genele. O simţi tremurând. 

— Da, şopti Mairi. 

Jack simţi o dezamăgire sălbatică. Fusese atât de 
sigur că ea minţea, dar, după cum mărturisise, ea pornise 
în noaptea aceea, cu îndrăzneală, să seducă un bărbat - 
orice bărbat. Vulnerabilitatea ei fusese un produs al 
imaginaţiei lui. O văzuse pentru că îşi dorise să fie aşa. Nu 
ştia de ce se simţea dezamăgit. Nu avusese alt interes 
decât să o posede. 

— Am vrut să uit totul în noaptea aceea, zise ea. 

El văzu cum i se mişcă gâtul şi cum înghite cu greu. 

— Căutam uitarea. 

Jack îşi aminti lacrimile. Fără îndoială, îi era dor de 
Archie Macleod, cu care fusese căsătorită şi cu care 
avusese o relaţie mult mai profundă decât o simplă 


aventură. Încercă să simtă compasiune, dar nu reuşi să 
simtă altceva decât înţepătura unei gelozii feroce faţă de 
loialitatea pe care o arăta faţă de soţul ei şi un alt 
sentiment mai puţin admirabil - furia că ea căutase să-şi 
înece amarul în braţele oricărui bărbat care servea 
scopurilor ei. Ar fi putut fi altcineva, ea ar fi făcut dragoste 
cu altcineva în felul în care făcuse dragoste cu el, cu 
ardoare, pasiune şi abandonare. 

— Ei bine, zise el aspru, data viitoare vei şti sigur că 
sunt eu. O sărută din nou. Încă simţea furie, dar o arătă în 
felul în care îi captură gura şi o răvăşi până când o lăsă 
gâfâind, fără suflare. O eliberă din strânsoare, dar numai ca 
să o privească în ochi. Trebuie să înţelegi, zise el aspru. 
Dacă vei fi de acord să devii amanta mea, atunci vreau tot. 
Trebuie să îmi dai tot ce voi cere. _ 

Ea tremura, dar nu de frică. Incuviinţă din cap. 

— Spune-o! zise Jack. 

— Sunt de acord, şopti ea, iar el simţi din nou acea 
străfulgerare de triumf feroce. 

El îi dădu drumul. 

— Voi călători cu tine, zise el rece. Deoarece suntem 
logodiţi. Unul dintre oamenii tăi va putea să câălărească 
armăsarul meu. 

O văzu cum îşi muşcă buza. Antipatia ei prelua 
controlul şi era aproape tangibilă. Simţea parcă valuri de 
respingere venind dinspre ea. Cu toate astea, antipatia 
făcea uneori cuceririle mai dulci. Ea se folosise de el. Acum 
era rândul lui. 


Mairi nu fusese niciodată mai conştientă de prezenţa 
unui bărbat. El stătea tolănit pe bancheta din faţa ei, 
absolut relaxat, complet în control, cu umerii largi sprijiniți 
de perne, picioarele lungi întinse spre ea şi încrucişate la 
glezne. Era indecent de chipeş. În spaţiul închis al trăsurii 
efectul frumuseţii lui asupra ei era absolut inconfortabil. 
Simţea cum i se răspândeşte în corp o căldură periculoasă, 


iar inima îi bătea puternic în piept. El nu o privea, dar se 
simţea de parcă ar fi făcut-o. Se simţea de parcă se gândea 
la lucrurile pe care aveau să le facă împreună - toate acele 
lucruri pasionale şi excitante pe care ea şi le dorea şi de 
care se temea în acelaşi timp. Nu înţelegea de ce era aşa 
de atrasă de Jack Rutherford şi nu îi plăcea asta, dar nici nu 
reuşea să-şi dea seama cum să evite acest lucru. Nu avea 
rost să pretindă că fusese forţată să accepte această 
situaţie. Jack făcuse o propunere indecentă, iar ea fusese 
de acord nu doar pentru a obţine protecţia numelui său, ci 
şi pentru că încă din noaptea aceea petrecută în Edinburgh 
simţurile ei tânjeau după mai mult. Se simţea de parcă ar fi 
trăit în alb şi negru, iar Jack i-ar fi oferit nu doar culoare, ci 
şi gust şi textură. 

Ochii li se întâlniră scurt, şi Mairi simţi din nou atracţia 
prezentă între ei. Îşi scutură tare capul. Nu părea să fie în 
stare să se gândească decât la Jack şi la momentul în care 
el avea să impună partea cerută din înţelegere. Poate chiar 
acolo, în acea clipă, în trăsură... 

Ochii ei zburară spre chipul lui şi îşi dădu seama că o 
privea. De fapt, chiar râdea de ea. |i citise gândurile. 

— Sunt mult mai rafinat de atât, te asigur. Cuvintele 
fură rostite pe un ton amuzat, profund. Deşi sexul în trăsură 
poate fi o experienţă stimulatoare. Ai încercat vreodată? 

— Nu. Ea îşi întoarse faţa, conştientă că se 
îmbujorase. 

Era ciudat, de vreme ce ea îl alesese în Edinburgh şi 
se simţise atât de îndrăzneață şi încrezătoare, iar acum 
reacţiona exact invers. Se gândea la noaptea aceea ca la 
ceva ce nu putea fi explicat, ceva şocant. Se simţise atât de 
singură şi de nedreptăţită, atât de însingurată, încât 
acţionase într-un mod care nu-i stătea în fire. O astfel de 
mărturisire ar fi dus inevitabil la întrebări despre relaţia ei 
cu Archie, iar ea nu dorea să discute niciodată despre asta, 
cu atât mai puţin cu Jack. Secretele dureroase lăsate 
moştenire de Archie o apăsau. Nu putea să-i încredinţeze 
adevărul lui Jack. Nu putea avea încredere în nimeni. 

Îşi ţinu privirea îndreptată spre peisajul efemer de pe 


geamul trăsurii. Dar nici pe acela nu-l vedea prea bine din 
pricina perdelei de lacrimi. Confuzia era un sentiment pe 
care nu-l cunoştea. De la o vârstă tânără preluase controlul 
asupra vieţii ei, asupra căsniciei şi apoi asupra domeniilor 
lui Archie şi moştenirii ei. Totul fusese clar şi ordonat, ea 
fiind cea care dispunea şi făcea regulile. 

Se simţea înfierbântată şi tulburată şi nu voia ca Jack 
să ştie asta. Putea să-i ofere corpul ca preţ pentru protecţia 
oferită, dar niciodată acces la mintea ei. 

Işi îndreptă gândurile spre Michael Innes şi pericolul 
pe care îl reprezenta. Gândul că putea să o târască prin 
tribunale o îngrozea. Ar fi fost destul de ruşinos ca viaţa ei 
să fie supusă cercetării şi criticii publice, dar pentru familia 
ei ar fi fost înjositor, dureros şi jenant. Dar asta nu era 
nimic în comparaţie cu răul pe care îl putea provoca Innes 
dacă descoperea şi dezvăluia secretele din trecutul lui 
Archie. Sănătatea lui Lady Macleod era chiar mai fragilă 
decât a soţului ei, iar ruşinea şi dezonoarea ar fi distrus-o. 
Fiica lor, Eleanor, singurul copil pe care soţii Macleod îl mai 
aveau, putea fi afectată de scandal, nemaiavând şansa de 
a se căsători. Innes avea să ia banii, pământurile şi tot ce 
realizase Archie. El se bazase pe ea să îi păstreze domeniile 
şi oamenii în siguranţă. Nu ar fi suportat să-i trădeze 
încrederea. 

Se uită spre Jack. Chipul lui era încruntat şi întunecat, 
de parcă gândurile i-ar fi zburat foarte departe. Părea dur şi 
nedispus să accepte compromisuri. Din puţinul pe care sora 
ei, Lucy, îi povestise despre afacerile lui Jack în străinătate, 
aflase că putea să fie nemilos şi hotărât. Dar ea şi-ar fi dat 
seama de asta. Sub eleganța şi şarmul lui, Jack Rutherford 
era dur ca o cremene. Se întrebă brusc ce îl făcuse să 
devină aşa. Nu ştia nimic despre trecutul lui. Ştia doar că 
era vărul lui Robert şi nepotul văduvei Lady Methven. 
Oamenii vorbeau despre afacerile, averea şi domeniile lui, 
dar niciodată despre el şi trecutul lui. 

Se întrebă ce Dumnezeu urma să spună văduva Lady 
Methven când avea să audă despre logodnă. La fel Robert 
şi Lucy. Nu voia să îşi mintă familia, dar nu putea să spună 


adevărul. 

Se gândi la Jack atingând-o cu un gest posesiv şi 
relaxat, la intimitatea de a-i folosi numele mic. Era obligată 
să-i tolereze comportamentul fără a se plânge când el avea 
să o trateze ca pe o logodnică. | se părea că era mai mult 
decât era pregătită să ofere. Apoi se gândi la ce putea să-i 
ofere - corpul ei, fără reţinere sau constrângere. Simţi că o 
cuprinde panica la gândul acesta şi fu năpădită de un 
sentiment de emoție şi de anticipație sălbatică. Işi apăsă 
degetele pe faţa încinsă. 

— Ne vom opri curând la hanul Kinlochewe, zise Jack. 
M-am gândit că am putea sta aici peste noapte. 

Era ultima oprire înainte de Methven. Mairi aproape 
că ar fi dorit să meargă mai departe spre destinaţia lor, dar 
asta însemnau alte câteva ore pe drumuri proaste. In plus, 
la finalul călătoriei ar fi dat prea multe explicaţii. O durea 
capul din nou. Fără să-şi dea seama, îşi duse mâna la frunte 
şi şi-o frecă. 

— Ce s-a întâmplat? o întrebă Jack, care o privea. 

— Mă doare capul şi sunt foarte obosită, răspunse 
Mairi scurt. Aş aprecia putină intimitate în seara asta dacă 
nu insişti să mă transformi imediat în amanta ta. 

Pe buzele lui Jack apăru un zâmbet uşor răutăcios. 

— Perspectiva de a face dragoste cu o femeie pe care 
o doare capul nu mă atrage, zise el tărăgănat. In afară de 
asta, anticipaţia nu face decât să sporească pasiunea. 

Mairi îşi întoarse din nou privirea, dar simţea că obrajii 
i se încinseră şi mai mult. Trăsura intra hurducăind în 
curtea hanului. Jack o ajută să coboare, ţinând-o preţ de o 
clipă lângă el până ce picioarele îi atinseră pământul. Cu 
mâna pe scobitura spatelui ei, el o ţinu în timp ce o sărută. 
Nu se grăbi, iar chipul lui Mairi se făcu roşu ca focul când îi 
dădu drumul. Ştia că el se asigurase că toată lumea 
văzuse. Jack Rutherford arătase că era a lui, iar toată lumea 
avea să afle asta. 


Capitolul 10 


Jack nu putea dormi. În mod normal dormea foarte 
bine, dar în seara aceea era neliniştit. Se răsuci şi se foi, 
adunând cearşafurile în jurul lui, dând pătura la o parte, 
trăgând-o iar pe el când frigul dimineţii se instală în 
cameră. Motivul disconfortului său nu trebuia căutat prea 
departe. Era la niciun metru şi jumătate distanţă, dincolo de 
un perete subţire. 

Până în seara aceea, nu-şi dăduse seama că avea 
conştiinţă. Făcuse o sumedenie de lucruri în viaţă de care 
cei mai mulţi bărbaţi s-ar fi ruşinat şi, cu toate astea, nu 
simţise niciodată vreo urmă de regret. Se mândrea cu lipsa 
lui de scrupule şi cu abilitatea de a lua ce voia, folosind ce 
mijloace avea la dispoziţie. Se gândea că nu era o situaţie 
diferită, că avea toate motivele să negocieze dur şi să-i 
ceară lui Mairi ce îşi dorea. Ea se folosise de el. Acum era 
rândul lui. Cu toate astea, nu simţea niciun fel de triumf. Nu 
simţea nimic în afară de un gol. 

Nu ar fi trebuit să fie aşa. 

Jack se uită la tavan, la jocul umbrelor pe vopseaua 
albă care se cojea şi la pânzele de păianjen care se legănau 
uşor pe bârne. Ştia că Mairi îl dorea cu o pasiune la fel de 
mare ca a lui. Simţise asta în fiecare sărut, iar ea chiar 
recunoscuse. Cu toate astea, ştia că şantajul nu era modul 
de a obţine ce îşi dorea. Era nedemn de el. Mai mult, voia 
ca Mairi să i se ofere din proprie voinţă. 

Devenise prea sensibil. Era inexplicabil. 

Slobozind o înjurătură, dădu pătura la o parte, se duse 
la masă, îşi turnă apă din urcior în vas şi se stropi pe faţă. 
Traversă camera şi se duse la fereastră. Era întredeschisă, 
iar el dădu la o parte draperia, ca să se uite spre munţi. 
Peste ei atârna o ceaţă palidă, la fel de fină ca nişte funigei. 
Soarele răsărea. Avea să fie încă o zi frumoasă. 

Tropotul de copite de pe drum îi captă atenţia. Un 


călăreț singuratic venea iute dinspre vest. Dimineaţa 
devreme sau seara târziu, o astfel de sosire sugera un 
mesaj urgent. Jack îşi puse jacheta şi se întinse să îşi ia 
cizmele. 

Călărețul intră în curtea de jos. Jack privi afară şi văzu 
livreaua de la Methven. Se strecură afară din cameră, 
având grijă să nu-i trezească pe ceilalţi oaspeţi ai hanului, 
dar în timp ce se îndrepta spre scări cineva se mişcă în 
umbră. Mâna i se duse instinctiv la sabie, apoi recunoscu 
lumina de pe chipul ei. Era Mairi. Părul ei era despletit într- 
un nor de castaniu întunecat. Picioarele îi erau desculţe sub 
dantela cămăşii de noapte. Nu purta altceva în afară de un 
şal pe umeri, iar în lumina dimineţii arăta atât de palidă şi 
de vulnerabilă încât Jack simţi o împunsătură stranie la 
inimă. Injură uşor şi îşi lăsă lama să alunece la loc în teacă. 

— Am văzut mesagerul de la Methven, zise ea. Vin şi 
eu jos cu tine. 

— Imbrăcată aşa? întrebă Jack. După o privire, va uita 
ce mesaj trebuie să transmită. 

Privirea lui alunecă pe ea. O buclă se strecurase prin 
gulerul brodat al cămăşii de noapte şi acum poposea în 
vâlceaua dintre sânii ei. Le putea vedea forma rotunjită prin 
bumbacul fin şi conturul mai întunecat al sfârcurilor care se 
frecau de material. Privirea îi cobori mai jos, la umbra 
îmbinării coapselor. Dintr-odată, toată tandreţea dispăru, 
înlocuită de dorinţă. Îşi simţi corpul întărindu-se. Ochii lui îi 
întâlniră pe ai ei, întunecaţi şi fierbinţi, şi văzu acelaşi foc al 
nevoii primitive. Era ca data trecută, dar mult mai feroce. 

Făcu un pas spre ea, toate gândurile despre mesager 
şi scrisoare fiind iritate, dar brusc văzu cum corpul lui Mairi 
se încordează. Ea făcu un pas în spate, înfăşurându-şi şalul 
în mod defensiv în jurul umerilor, strângându-l tare în 
pumni. Gestul îl împunse din nou pe Jack în inimă. 

Descoperi că, în loc să-i smulgă cămaşa de noapte de 
pe ea şi să o posede, lipită de perete, voia să o strângă în 
braţe şi să o protejeze. Trecerea de la prădător la protector 
îl bulversă complet. Injură în barbă. 

— Voi veni să-ţi comunic vestea de îndată ce vorbesc 


cu el, zise el abrupt. 

Preţ de o clipă, se gândi că Mairi avea să insiste să Îl 
însoţească, dar ea încuviinţă din cap la fel de brusc şi se 
retrase spre camera ei. 

— Mulţumesc, zise. Dar apoi strică totul. Aşa să faci, 
adăugă ea aspru. 

Rânjind, Jack cobori la parter, unde hangiul, căscând, 
trăgea zăvorul de la uşă, ca răspuns la bătaia mesagerului. 
Zece minute mai târziu, omul îşi mânca micul dejun ca apoi 
să pornească înapoi spre Methven, iar Jack urca scările cu o 
scrisoare în mână şi bătea la uşa lui Mairi. 

— Vino aici, zise el şi făcu semn spre propria cameră, 
pentru că nu voia să fie întrerupţi de camerista ei. 

Cât fusese plecat, ea ţinuse cont de sugestia lui şi se 
îmbrăcase într-un halat de catifea roşie. Nu se vedea niciun 
centimetru de piele în afară de chip. In mod ciudat, Jack 
găsea că avea ceva misterios şi seducător chiar şi când era 
acoperită din cap până-n picioare. Catifeaua roşie se unduia 
sinuos în jurul corpului ei zvelt şi contrasta puternic cu 
părul roşcat care încă i se scurgea pe umeri. Arăta 
spectaculos. Era tulburat de sclipirea şi de unduirea 
catifelei şi de ceea ce se afla sub materialul bogat. 

La naiba! Concentrarea lui se risipise doar pentru că 
femeia părea să fie în stare să le poruncească simţurilor lui 
prin simpla existenţă. Era o experienţă nouă pentru el să fie 
la cheremul sentimentelor şi nu îi plăcea deloc, dar nu avea 
ce face. Îi permise să intre înaintea lui în cameră şi închise 
uşa în urma ei. 

Ea se întoarse, aşteptând ca el să vorbească, cu 
sprâncenele ridicate întrebător. Când el nu spuse nimic, 
expresia se transformă în nelinişte. 

— S-a întâmplat ceva? întrebă ea. Lucy, copiii... sunt 
bine? 

In glasul ei se simţea o asemenea îngrijorare, încât 
Jack se blestemă pentru că o neliniştise. 

— Toată lumea de la Methven e bine. 

Văzu cum se relaxă auzindu-i cuvintele. Îşi netezi 
halatul cu degete tremurânde. 


— Slavă Domnului! zise ea. 

— Însă Rob ne-a transmis un avertisment, zise Jack. 
Vărul tău, Wilfred Cardross, a evadat din închisoarea din 
Edinburgh. Rob voia să fim avertizaţi în caz că acesta ar 
încerca să atace. 

Mairi se încruntă. Se aşeză pe marginea patului. 

— Crezi că Wilfred ar putea să ne atace pe drum? Atât 
de aproape de Methven? 

— Având în vedere că poartă ranchiună ambelor 
noastre familii, zise Jack sec, nu m-ar mira defel. 

El şi Robert puseseră la cale capcana cu care fusese 
prins Cardross cu trei ani în urmă. Fratele lui Mairi, Lachlan, 
era acum stăpân peste domeniile lui Cardross prin căsătoria 
cu Dulcibella. Existau suficiente motive, se găsea Jack, ca 
Wilfred Cardross să îi urască profund. 

— Spune-le oamenilor tăi să plece şi călăreşte cu 
mine în dimineaţa asta, zise el. Cardross se aşteaptă să 
călătoreşti cu trăsura. E o ţintă foarte bună. Vei fi mai în 
siguranţă cu mine. 

El văzu tentaţia sclipind în ochii ei, un fulger de 
încântare apărând şi dispărând la fel de repede. Mai 
devreme în timpul călătoriei, se întrebase dacă Mairi 
alungase toată spontaneitatea din viaţa ei prin 
autocontrolul atât de puternic. Acum vedea că sub toate 
acele straturi de autocontrol exista o sclipire de sălbăticie. 
Voia să lovească şi să se aprindă. 

— Fă-o! zise el cu voce răguşită. Ştii că vrei să o faci. 

Ea îşi ţinea capul înclinat şi refuza să îl privească în 
ochi, dar el îi simţea nehotărârea ca pe un fir întins la 
maximum. Preţ de o clipă, crezu că ea avea să accepte şi 
inima îi jubilă, dar apoi ea îşi feri din nou privirea şi clătină 
din cap. 

— Asta ar fi o nebunie, zise ea, şi prea periculos. Sunt 
mai în siguranţă în trăsură. 

Jack veni spre ea. 

— De ce te temi? întrebă el blând. Ţi-am spus că te 
voi proteja. 

O văzu cum îşi ţine scurt răsuflarea. Era atât de 


aproape de ea încât vedea cum i se ridică şi îi coboară 
pieptul cu răsuflări scurte şi tremurătoare. Din nou, ea nu 
vru să-i întâlnească privirea. 

— Uită-te la mine! îi ceru Jack. 

Ea privi în sus. Ochii ei albaştri erau întunecaţi şi mari, 
plini de umbre. 

— De ce te temi? repetă el. 

— Mă tem să rămân singură cu tine, şopti ea. Mă tem 
de felul în care mă faci să mă simt. 

Dintr-odată, nu mai vorbeau despre plecarea călare 
spre Methven sau de pericolul pe care îl reprezenta Wilfred 
Cardross. Nu dorise o femeie cu atâta disperare niciodată în 
toată viaţa lui. 

Degetele lui îi cuprinseră bărbia şi îi întoarseră faţa 
spre el. În ciuda dorinţei aprige, el aşteptă, îi oferi timp să 
se retragă. În schimb, ea se apropie instinctiv de el. 
Catifeaua roşie a halatului se frecă senzual de corpul lui. 

Simţi cum explodează o dorinţă sălbatică în el şi o 
sărută. Ar fi vrut să fie blând la început, dar foamea de ea 
alungă tandreţea şi o sărută puternic, simţindu-i răspunsul 
imediat. Era un răspuns care ameninţa să îi arunce peste 
marginea prăpastiei prea curând, prea repede. Jack simţi că 
parcă aluneca într-un abis. Simţea o disperare pe care pur 
şi simplu nu o recunoştea. 

Se trase puţin înapoi, luptându-se să îşi recapete 
răsuflarea. 

— Pot să... începu el cu voce răguşită. 

O voia în clipa aceea, dar, la fel ca mai devreme, 
pentru el conta mai mult ca ea să fie de acord, fără să fie 
constrânsă, fără îndoieli şi fără reţineri. Cu o zi în urmă, 
crezuse că putea trece peste sentimentele ei. Acum îşi 
dădea seama că fusese un prost. 

De data asta, răspunsul ei nu veni imediat. Preţ de 
câteva secunde, se lăsă tăcerea. Jack începea să-şi 
dorească să nu fi întrebat şi să nu audă refuzul ei când ea 
vorbi: 

— Da, zise ea. Te rog! 

Acel te rog îl răvăşi. 


Jack o luă în braţe şi îi dădu drumul în mijlocul patului. 
Mairi nu fusese pregătită pentru bruscheţea gestului. 
Arcurile saltelei protestară când ateriză pe ea şi pătura de 
puf aproape că o înghiţi. Rămase întinsă pe spate cu 
braţele şi picioarele răsfirate ca o stea de mare şi cu halatul 
de catifea întins în jurul ei şi cămaşa de noapte ridicată 
până la coapse. 

Văzu cum amuzamentul din ochii lui Jack dispare şi 
cum i se usucă gâtul când privirea lui se îngustă, alunecând 
de la părul care îi cădea în jurul umerilor spre decolteul 
dantelat şi adânc al cămăşii de noapte şi spre locul unde 
sfârcurile se împingeau în mătase şi apoi mai jos. Inima îi 
bătea deja atât de tare încât se temea că avea să leşine. 
Căldura explodă prin ea şi simţi o anumită timiditate stând 
aşa, expusă privirii lui. Dădu să-şi lase braţele în jos, dar 
jack fu prea iute pentru ea, prinzându-i încheieturile 
deasupra capului şi ţinându-i-le acolo cu o mână, în timp ce 
un genunchi se poziţionă între picioarele ei, obligând-o să le 
desfacă. 

Timp de un moment lung, ea se uită ţintă la chipul lui. 
Era atât de aproape, încât îi putea vedea barba crescută şi 
genele lungi, aurii. Putea vedea cum ochii i se întunecaseră 
de dorinţă. Asta îi făcu inima să tresalte. 

Era prea târziu pentru regrete, dar nu era sigură că le- 
ar fi simţit. Reţinerea fu alungată de o dorinţă la fel de 
ameţitoare ca vinul, voia să mai guste o dată acea 
încântare sălbatică în existenţa ei altminteri goală. 

Jack se aplecă mai mult spre ea. Buzele lui le atinseră 
pe ale ei încet, fără acea nevoie feroce care îi cuprinsese 
mai devreme. Incet, le dezmierdă cu sărutări dulci care 
promiteau atât de multe, dar care au păreau de ajuns. 
Incepu să respire sacadat, plină de dorinţă. Voia să se 
întindă spre el, dar el încă o ţinea strâns cu ambele 
încheieturi deasupra capului în timp ce o împingea încet 
spre cel mai delicios extaz. 


O parte din ea, pe care o credea îngropată, se trezi la 
viaţă. Nu putea nici înţelege şi nici controla sentimentele pe 
care le avea pentru Jack Rutherford. O năpădiră furtunos şi 
măturară totul în afară ie dorinţă. 

Îşi pierduse timiditatea. Fusese distrusă de nevoia de 
a satisface acea durere teribilă care o frustra. Nu mai era 
şocată că stătea întinsă sub Jack doar cu o mătase subţire 
între ei. Îşi dorea ca mătasea să dispară şi ca Jack să-i dea 
drumul la mâini ca să-l atingă, îşi dorea ca el să-şi mişte 
genunchiul un pic mai sus dintre coapsele ei, ca ea să se 
poată freca fără jenă de el şi să îşi ostoiască acea pulsaţie 
carnală pe care o simţea. El trebuie să fi ştiut pentru că se 
trase un pic înapoi când ea se arcui spre el şi continuă să o 
sărute mai adânc acum, când era înfierbântată, neliniştită 
şi prea sensibilă. O tulbura stingerea gurii lui pe a ei, dorind 
să îl simtă peste tot. 

El se trase puţin înapoi. Lumea se învârtea. Lumina 
dimineţii era prea puternică prin pleoapele închise. Tot 
corpul ei tânjea, tremura. 

— Deschide ochii! îi ceru Jack. Vocea îi era aspră, deşi 
sărutul care i punctă cuvintele era tandru. De data asta 
vreau să ştii că sunt eu. 

Mairi deschise ochii. Expresia din ochii lui era aspră, la 
fel ca vocea, iar ea ştiu imediat că el nu o iertase pentru că 
ea căutase uitare în braţele oricărui bărbat, oricărui amant. 
Încă îi reproşa asta, de parcă ar fi trebuit să-i aparţină doar 
lui. Dar văzu şi multă tandreţe, îi slăbi, în sfârşit, 
strânsoarea încheieturilor şi apoi îşi trecu mâinile peste 
umerii ei, într-o dezmierdare blândă, dând la o parte 
cămaşa de noapte de mătase, aplecându-se să-i sărute 
clavicula, pielea fierbinte a gâtului, scobitura de la baza 
gâtului. Mairi se foi, simțind alunecarea senzuală a mătăsii 
aproape de sânii ei, la fel de pasională ca atingerea unui 
iubit. 

— Te rog... se arcui ea din nou. 

Mâinile lui Jack se opriră pe umerii ei, calde şi sigure. 
Apoi el îi apucă partea din faţă a cămăşii de noapte şi o 
sfâşie până la buric atât de iute şi de violent încât ea 


scoase un țipăt. Aerul rece al dimineţii alunecă peste pielea 
ei, întărindu-i sfârcurile ca nişte boboci. Jack dădu bucăţile 
de material la o parte şi luă un sfârc în gură, trăgând, 
sugând, ronţăind. Barba lui se freca de ea. Mintea lui Mairi 
se sparse în bucățele. 

— Deschide ochii! 

Cuvintele lui erau o şoaptă pe pielea ei, întărite de o 
muşcătură uşoară pe partea de jos a sânului care aproape 
că o duru. Corpul ei tresări. Săgetarea veni din nou, de data 
asta pe sfârc. Intregul ei corp se zvârcoli. Clipi de câteva 
ori. 

— Am spus să deschizi ochii! 

Altă muşcătură mai puternică. Aproape că se eliberă 
de data asta, dar făcu ce îi ceruse şi deschise ochii. Privirea 
ei era uşor tulbure din pricina dorinţei. Văzu obrazul lui Jack 
aşezat pe pieptul ei, părul lui întunecat atingându-i pielea 
palidă. El îi susţinu privirea; ridică o mână şi îi prinse sânul 
în palmă, iar ea ştiu că el îi revendica trupul ca fiind al lui. 
Degetele lui se jucară cu sfârcurile ei, de parcă ar fi fost 
proprietatea lui. Plăcerea se încordă înlăuntrul ei. 
Tensiunea din ea crescu şi mai mult, ca un lanţ strâns 
imposibil de tare. 

— Nu închide ochii! 

El îi linse un sfârc, gustând-o de data asta cu o 
dezmierdare deliberată. Ea scoase o exclamaţie plină de 
surprindere şi se arcui. El zâmbi şi o linse din nou. 

Apucă bucăţile sfâşiate de mătase şi le rupse până 
jos, apoi îşi apăsă buzele pe curbura pântecului şi în 
scobitura ei. Degetele erau în centrul ei şi apoi erau 
înăuntrul ei. Mairi nu putea gândi, nu se putea abţine. O 
dezmierdare glorioasă a mugurului, şi ea se sparse în mii 
de bucățele, atât de dulce şi de violent încât ar fi tipat dacă 
Jack nu i-ar fi acoperit gura cu a lui. 

II simţi mişcându-se deasupra ei, străduindu-se să-şi 
elibereze mădularul. El tremura. Ea observă chiar şi printre 
spasmele trupului corpului, chiar şi prin cascada de plăcere. 

— Uită-te la mine! veni din nou porunca. 

Părea că îşi pierduse controlul, fiind destul de aproape 


de marginea prăpastiei. Ea simţi un val de putere care o 
făcu să zâmbească, îşi ţinu ochii închişi. 

Mâinile lui alunecară pe toată lungimea corpului ei, de 
la umeri în jos peste sâni, pântec, revendicând-o din nou cu 
atingerea lui. Senzaţia blândă de plutire şi de saţietate din 
ea se estompă. Fu înlocuită de o dorinţă puternică. li simţea 
vârful mădularului lipit de mugurul ei şi încercă să nu se 
ridice în întâmpinarea lui, să nu ceară mai mult. Dar era 
imposibil. În schimb, se întinse spre el, îşi desfăcu 
picioarele mai larg, ca să-l primească între ele, înfigându-şi 
degetele în posteriorul lui şi trăgându-l în ea. Auzi 
exclamaţia lui când corpul ei îl cuprinse pe al lui. 

— Aşa de fierbinte şi de strâmtă! 

Răsuflarea lui îi mişca şuviţele de păr care i se lipiseră 
de gâtul umed. Buzele lui îi atinseră gâtul. 

— Am visat asta, am visat să te am. 

Crezuse că el avea să o posede tare şi iute, arătându-i 
că de data asta era a lui, ca s-o folosească. Nu i-ar fi păsat. 
Dorinţa ei începu să ardă din nou, corpul ei lacom cerând 
mai mult. Dar el nu se înfipse în ea. În schimb, făcu mişcări 
lungi şi lente care luară plăcerea de mai devreme şi o 
stârniră din nou, până când îşi simţi corpul insuportabil de 
încordat şi plin de dorinţă. 

Deschise ochii şi îl privi; îl privi în timp ce făcea 
dragoste cu ea, cum îşi cobora capul ca să îi dezmierde din 
nou sânii, cum îşi lăsa mâna să alunece posesiv peste 
coapsele ei, ridicând-o ca să vină în întâmpinarea mişcărilor 
lui lungi şi adânci. Ea încă îl privea când corpul ei alunecă 
din nou în extazul lent şi fericit şi îşi lăsă capul pe spate, îşi 
arcui corpul şi îl luă cu ea pe Jack. 

Treptat, începu din nou să-şi dea seama ce era în jurul 
ei - lumina tot mai puternică revărsându-se în cameră, 
cântecul păsărilor dincolo de fereastră, zgomotul hanului 
care se trezea în jurul lor. Inima încă îi gonea. Era uluită de 
descoperirea unei plăceri pe care pur şi simplu nu o 
cunoscuse. Se simţise diferit faţă de data trecută. Se luptă 
să înţeleagă de ce şi îşi dădu seama că data trecută 
căutase doar uitarea. 


Simţi o senzaţie de teamă. De data asta, îl dorise pe 
Jack. Nu se gândise la nimic altceva în afară de el. Nevoia ei 
de a-l avea fusese copleşitoare, simţise asta în felul 
copleşitor în care o făcuse să răspundă. 

Emoţiile o năpădiră - erau sentimente pe care nu le 
recunoştea. 

— Jack, zise ea. 

Era prima dată când îi rostea numele şi, chiar în timp 
ce îl spunea, îşi dădu seama că sentimentele trebuie să i se 
fi reflectat în glas, pentru că îl simţi mişcându-se şi 
îndepărtându-se de ea. Aerul rece o învălui şi îşi dădu 
seama că era goală, stând întinsă în pat, cu picioarele încă 
desfăcute, abandonată şi satisfăcută, în timp ce Jack încă 
avea toate hainele pe el. 

— Trebuie să te întorci în camera ta înainte să te 
caute camerista, zise Jack cu voce rece, lipsită de emoție. 
Nu vrem să provocăm şi alte scandaluri. 

El se ridică şi îşi încheie pantalonii. Nu se uită la ea. 

Mairi tresări. Se înroşi toată de ruşine. 

Se simţi ca o târfă. Cu excepţia faptului că o târfă nu 
ar fi aşteptat altceva în afară de o pungă plină cu bani, în 
vreme ce ea se aştepta măcar la o urmă de respect. Într-o 
străfulgerare, îşi dădu seama de greşeala ei. Îşi permisese 
să se lase sedusă. Uitase că Jack o şantajase ca să devină 
amanta lui, că relaţia lor nu făcea decât să o înjosească şi 
că el nu avea nici urmă de respect pentru ea. 

In acea clipă se uri pe sine; uri ce făcuse şi cum se 
simţise şi vru să-l urască şi pe Jack, dar nu putea, iar asta o 
tulbura cel mai tare. Jack nu făcuse niciodată un secret din 
faptul că nu-l interesa intimitatea. Nu voia să aibă o 
legătură emoţională cu nimeni. Ea ştiuse şi înţelesese asta, 
dar în focul momentului uitase. Jack nu o minţise şi nici nu-i 
făcuse promisiuni deşarte. Făcuse dragoste cu ea pentru că 
o dorea, iar acum, când dorinţa era satisfăcută, voia ca ea 
să dispară. 

Preţ de o clipă, umilinţa o ţinu nemişcată, ea sări din 
pat, scâncind când simţi podeaua rece sub picioarele 
desculţe, şi îşi apucă halatul cât de repede putu, învelindu- 


se în el cu mâini tremurânde. Odată ce îl legă în talie şi se 
simţi cât de cât decentă, reuşi să-l privească în ochi. El, la 
naiba, deja îşi aranjase hainele şi şedea, aşteptând cu 
nerăbdare afişată voit ca ea să plece. 

— Logodna noastră s-a terminat, îi spuse ea. 

— Poftim? rosti Jack cu o sprânceană ridicată. 

Ea încercă să nu vadă cât era de chipeş puţin ciufulit, 
cât de masculin. Nu avea nicio legătură cu ce îşi pusese în 
gând. 

Mairi înghiţi cu greu în sec, strângând tare halatul şi 
încercând să-şi găsească demnitatea, lucru dificil când era 
goală pe sub halat şi încă simţea atingerile lui Jack pe tot 
corpul. 

— Logodna noastră s-a terminat, repetă ea tăios. A 
fost o greşeală. La fel faptul că m-am culcat cu tine. Nu am 
nevoie de ajutorul tău. Nu vreau nimic altceva de la tine şi 
nu voi fi amanta ta. 

Ea se opri. Jack se ridicase şi arăta periculos de furios. 
Făcu un pas spre ea şi o apucă de umeri. În ciuda furiei din 
ochii lui, strânsoarea era blândă şi caldă şi îi făcu trupul 
perfid să se înfierbânte din nou. Mairi tremură şi strânse 
halatul şi mai tare în jurul ei. 

— Există o limită când vine vorba de a face dragoste 
cu mine şi a pretinde apoi că nu ai vrut, zise Jack uşor. 
Dezmierdarea blândă a mâinilor lui pe piele o făcu pe Mairi 
să tremure şi mai mult. El lăsă o mână să alunece sub 
halat, îi găsi sânul şi îl cuprinse, frecându-şi degetul de 
sfârcul care deja se întărise de la asprimea catifelei. Se 
aplecă spre ea, astfel încât buzele lui ajunseră la niciun 
centimetru le ale ei. Nu-i aşa că mă vrei, iubito? zise el. 

De fapt, nu era o întrebare. El ştia deja răspunsul. 

Mairi se luptă cu greutatea fierbinte şi dulce care îi 
umplea sângele. 

— Nu am negat asta. Gemu când degetele lui 
strânseră şi traseră de sfârc, smulgând şi mai multe reacţii 
şi făcându-i genunchii să se înmoaie. Încă o secundă şi ar fi 
fost la loc pe pat, întinsă pe spate, cu el înăuntrul ei. Îşi 
ridică  bărbia şi încercă să-şi oblige mintea să se 


concentreze. Nu accept să fiu tratată ca o târfă. Nu accept 
să fiu folosită şi apoi alungată. 

Îl simţi pe Jack cum se încordează. Mâna îi căzu pe 
lângă corp. 

— Atunci ştii cum m-am simţit în dimineaţa aceea 
după ce m-ai părăsit, zise el cu o sclipire de furie în ochi. 

— Foarte bine, se răsti Mairi. Acum, după ce te-ai 
răzbunat şi m-ai avut, poate că vei putea uita asta. Strânse 
din nou halatul în jurul ei, ignorând durerea provocată de 
dorinţa din pântec, dar şi înţepătura mai dureroasă din 
minte - durerea care îi spunea că nu ar fi trebuit să fie aşa. 
Nu vreau protecţia ta, zise ea, şi cu siguranţă nu vreau 
compania ta, iar când vom ajunge la Methven îmi vei face 
favoarea de a nu-mi ieşi prea des în cale. 

Ea bâjbâi după mânerul uşii. Nu îşi dorea nimic 
altceva în afară de intimitatea camerei ei, apă caldă şi 
haine curate. Putea să se spele şi să se împrospăteze, dar 
bănuia că nu era aşa de uşor să alunge amintirea atingerii 
lui Jack de pe corpul ei. El avea dreptate. Incă îl dorea, voia 
plăcerea pe care el i-o putea oferi, dar nu avea de gând săi 
se ofere fără să primească respect. 

Închise încet uşa în urma ei. 

El nu rosti niciun cuvânt ca s-o cheme înapoi. 


* 


La naiba! Jack nu-şi amintea când fusese ultima oară 
într-o dispoziţie atât de proastă. Stătea la fereastră şi 
privea cum servitorii lui Mairi încărcau trăsura de călătorie. 
Ea aştepta, nerăbdarea citindu-se clar în linia încordată a 
corpului ei. Frazer părea că tuna şi fulgera. Rândaşii se 
agitau în jurul lor de parcă le-ar fi luat foc hainele. In mod 
evident, îşi vărsase pe ei furia pe care o simţea faţă de el, 
ceea ce nu îi stătea în fire. Pe de altă parte, era şi foarte 
supărată. 

Jack ştia că era doar vina lui. O dăduse afară din patul 
lui pe Lady Mairi Macleod. Era un prost şi, pe deasupra, era 
lipsit de maniere. Mairi nu era genul de femeie care să 


accepte un astfel de tratament din partea nimănui. Singura 
lui scuză - dacă putea fi numită scuză - era că fusese atât 
de şocat şi de tulburat de ceea ce se întâmplase între ei 
încât acţionase din instinct ca să se distanţeze de ea. 

Înăbuşi un blestem. Nu avusese intenţia de a o trata 
pe Mairi ca pe o târfă ca să se răzbune. Odată ce începuse 
să facă dragoste cu ea, nici nu se mai gândise la asta. 
Uitase că ea îl folosise. Uitase că avusese de gând să intre 
în rolul de stăpân, să îşi ceară drepturile. Fusese împins 
dincolo de orice experimentase până atunci, năucit şi uluit 
de reacţia lui în faţa ei şi de modul înspăimântător în care 
el fusese sclavul propriilor sentimente. Avusese de gând să 
se retragă în momentul orgasmului, dar fusese atât de 
copleşit, încât nu o făcuse, ceea ce era un gest 
iresponsabil. 

Îşi trecu mâna prin păr, încruntându-se. Sexul bun nu 
era nimic nou pentru el. Avusese destule cunoştinţe 
pasagere pentru partide bune de sex. Dar de data asta 
fusese diferit. Fusese minunat. Simţise o conexiune cu Mairi 
care trecea dincolo de legătura fizică. Fusese profundă, o 
legătură a sufletelor. Şi pentru că el crezuse că nu avea 
suflet sau o fire cumsecade, toate astea îl tulburaseră 
teribil. 

Se îndepărtă de fereastră şi se întoarse cu spatele ca 
să nu vadă trăsura plecând. Fusese prea tulburat de toate 
astea. Ar fi trebuit să uite ce se întâmplase măcar pentru 
faptul că nu avea să i se mai ofere niciodată ocazia să facă 
dragoste cu Lady Mairi Macleod. La naiba, nu avea de gând 
să se chinuie singur gândindu-se la ce nu putea avea! 

Trebuia să uite de netezimea de satin a pielii ei, de 
strânsoarea fierbinte a corpului ei în jurul lui. Trebuia să 
uite de sunetele pe care le scotea când o conducea spre 
culmi şi de albastrul profund al ochilor ei în timp ce îi 
susţinea privirea şi aluneca dincolo de abis, spre plăcerea 
supremă. 

Era iarăşi tare ca piatra. Dacă asta însemna uitarea, 
atunci era mai bine să nu-şi amintească. Mairi tăiase orice 
legătură cu el. Ar fi trebuit să se considere norocos că nu 


tăiase şi altceva, având în vedere talentul ei în manevrarea 
unui pumnal. Şi ar fi trebuit să fie bucuros pentru că asta 
însemna că nu mai era nevoit să pretindă că era logodnicul 
ei şi nu mai avea obositoarea obligaţie de a îndeplini 
cererea lui Lord Macleod de a o proteja. Insemna că nu mai 
avea legături, responsabilităţi, angajamente, ceea ce era 
exact ceea ce îşi dorise mereu. 

Spera să se simtă uşurat. Aşteptă să se simtă uşurat. 

Nu se întâmplă nimic. 


Capitolul 11 


Drumul spre Torridon era prost, abrupt şi plin de 
bolovani şi înconjura partea întunecată a masivului Beinn 
Eighe, un munte impresionant, care arăta ca o fortăreață 
imensă. Când şi când, se vedeau câţiva arbori, care 
întrerupeau  pustietatea stâncilor goale. Cascadele se 
rostogoleau peste grohotişuri şi se vărsau în mici lacuri ce 
reflectau albastrul cerului. Era un peisaj maiestuos, dar 
singuratic, dar Mairi prefera verdele blând al dealurilor din 
sud. 

Cu un oftat, îşi întoarse privirea de la peisajul care se 
vedea pe fereastră. Voia să doarmă, dar nu putea. Mintea îi 
era prea activă. De fiecare dată când închidea ochii, vedea 
dinaintea ei imagini cu Jack, corpul lui puternic şi bronzat 
întins peste al ei, cu membrele împletite. Simţea atingerea 
pielii lui peste a ei, îi auzea respiraţia, îi simţea căldura. 
Parcă ar fi simţit ecoul atingerii corpului lui sub piele. O 
simţea în bătăile inimii şi nu putea să scape de el. 

Nu putea susţine că de data asta fusese o greşeală. 
Jack îi oferise din start de ales. Când îi propusese 
înţelegerea diavolească, ea fusese de acord, în ciuda 
reţinerilor, pentru că voia să simtă iar pasiunea. Fusese 
posedată şi cucerită. Şi apoi i se arătase uşa cu o răceală 
calculată. 

Existau numeroase motive pentru care nu ar fi trebuit 


să aibă o aventură cu Jack Rutherford, iar acesta era cel 
mai bun: punea prea mult preţ pe persoana ei ca să se 
dăruiască unui bărbat care nu putea aştepta nici măcar să 
se răcească cearşafurile înainte să o alunge din patul lui. 

În afară de asta, era prea periculos. Era norocoasă că 
menstruaţia ei era regulată şi că era o perioadă sigură 
pentru ea - sau aşa înţelesese. Nici măcar nu se gândise la 
asta când fusese în patul lui Jack, ceea ce fusese o mare 
prostie. 

Tremură, deşi avea o cărămidă încălzită la picioare şi 
o pătură groasă în poală. Răceala era înăuntrul ei, nu afară. 
Îşi dorise un copil timp de mulţi ani sterpi şi îi era greu să 
vadă familia tot mai mare a lui Lucy. Işi dorea un copil, dar 
nu aşa. 

Un gând persistent continua să o preocupe. Nu avea 
idee cum să contracareze amenințările lui Michael Innes. 
Refuzând ajutorul lui Jack devenise din nou vulnerabilă, dar 
îşi spuse că putea găsi o cale. Întotdeauna se descurcase 
singură. Preţul protecţiei lui Jack fusese respectul de sine, 
un preţ mult prea mare. 

Trebuie să fi aţipit, pentru că următorul lucru pe care 
îl simţi fu că trăsura încetineşte, clipă în care se trezi, şi 
trece peste o groapă foarte adâncă. O scutură din nou 
violent, aruncând-o de pe banchetă. Se auzi o împuşcătură, 
apoi alta mai aproape. Mairi dădu să apuce pistolul, dar 
trăsura se legănă şi o dezechilibră din nou. Se auziră 
strigăte şi mai multe împuşcături, iar trăsura scârţăi, 
oprindu-se şi aruncând-o pe jos grămadă. 

Speriată, Mairi îşi dădu seama că fusese aşa de 
preocupată de ceea ce se întâmplase cu Jack încât uitase 
complet să-l avertizeze pe Frazer de potenţialul pericol 
reprezentat de Wilfred Cardross. Ea nu crezuse cu adevărat 
că avea să atace. Nu avusese nicio dispută cu ea şi i se 
părea riscant să o facă atât de aproape de Methven. 

Uşa fu deschisă brusc şi o siluetă obtură lumina. Era 
Cardross, dar Mairi nu-l văzuse niciodată aşa. Bărbatul 
elegant din sălile de bal din Edinburgh nu mai exista. Părul 
îi era ciufulit, iar jacheta era murdară şi zdrenţuită. Avea un 


pistol în mână şi un rânjet neplăcut pe chip. În spatele lui, 
Mairi văzu că bătălia dintre oamenii ei şi adunătura 
zdrenţuită a oamenilor pe care Wilfred părea să-i fi adus cu 
el era în toi. 

— Surprinsă să mă vezi, verişoară? întrebă Wilfred pe 
un ton tărăgănat, făcându-i semn cu pistolul să rămână pe 
podeaua trăsurii. Ea ştia că voia să o umilească, dar asta nu 
făcu decât să o înfurie şi mai tare. Rânjetul acela ticălos îi 
întorcea stomacul pe dos. Cu prima ocazie avea să-l 
omoare. 

— Da, zise Mairi. N-ar trebui să fii la închisoare? 

Wilfred rânji. Nu era un spectacol frumos şi nici 
încurajator. 

— Poţi să întinzi orice capcană cu suficient de multă 
momeală, zise el. 

— O metaforă despre paraziți, zise Mairi pe un ton 
rece. Cât de potrivit! Ce doreşti, Wilfred? 

— Pe tine, zise Wilfred. Am un prieten interesat. 

— Cei mai mulţi aleg să mă viziteze, zise Mairi, nu să 
mă răpească. Nu-mi plac metodele prietenului tău. Nu are 
nicio şansă. 

încercă să se ridice, ducând din nou mâna spre 
pistolul aflat în lateralul uşii, dar Wilfred fu prea rapid 
pentru ea. Lovi cu pumnul şi o nimeri la tâmplă, aruncând-o 
înapoi pe locul ei. Capul îi vâjâi în valuri de greață şi 
rămase întinsă acolo o secundă, fără suflare şi ameţită. 

— Hai să vedem ce va primi prietenul meu, ce zici? îl 
auzi pe Wilfred spunând. 

întinse o mână şi îi deschise jacheta, trăgând de 
decolteul rochiei ca să-i expună sânii. 

— Eşti dezgustător, se răsti Mairi. 

Se strădui să se acopere, dar încremeni când pistolul 
îi atinse obrazul într-o dezmierdare criminală. 

— Oh, nu verişoară! zise Wilfred. Hai să vedem marfa! 
Am auzit că te-ai dedat depravării pe unde ai apucat, aşa 
că nu ar trebui să te deranjeze, nu-i aşa? 

Cu o mişcare a pistolului, îi indică să-şi desfacă şi mai 
mult jacheta, dar Mairi îşi întoarse capul brusc şi refuză să 


se mişte. După o secundă, Wilfred râse şi se întinse spre ea 
să o dezbrace, doar că fu întrerupt de un răcnet furios din 
afara trăsurii. 

— Cardross! 

Era Jack cu sabia în mână. Preţ de o clipă, ochii lui şi 
ai lui Jack se întâlniră. Ai lui erau întunecaţi de o ferocitate 
profundă. Wilfred se întoarse brusc, ridicând pistolul, iar 
Mairi profită de ocazie ca să-l lovească zdravăn în fluierul 
piciorului, făcându-l să înjure lung şi virulent. Dădu să o 
apuce din nou, iar ea îşi dădu seama că intenţiona să o 
folosească drept ostatică. li muşcă mâna zdravăn, iar 
Wilfred răcni de durere, pistolul zburând departe de el. 

Jack îl apucă pe Wilfred de ceafă şi îl trase înapoi; 
acesta căzu, slobozind altă înjurătură. Mairi îşi trase la loc 
rochia şi jacheta şi se târî spre uşă. 

Afară, în jurul trăsurii, era haos. Nelegiuiţii lui Wilfred 
luptau ca nişte posedaţi, dar împotriva oamenilor antrenați 
ai lui Mairi nu aveau nicio şansă. Trei dintre ei se luptau cu 
Jack, în speranţa că aveau să îi dea lui Wilfred şansa de a 
scăpa şi de a o prinde din nou, dar eforturile lor erau inutile, 
deoarece Jack era prea bun faţă de ei. Îşi dăduse jacheta 
jos, iar cămaşa umedă de sudoare i se lipise de umeri şi de 
spate. 

Era rapid şi lupta cu o pricepere înnăscută. Trimise în 
zbor sabia unuia dintre ei în buruieni şi îl crestă pe altul pe 
braţ cu sabia, făcându-l să urle de durere. În timp ce para, 
fanda, se lăsa pe vine şi sărea iar în sus, Mairi descoperi că 
se simţea puţin slăbită, şi nu doar din pricina loviturii pe 
care i-o aplicase Wilfred la cap. 

Jack termină cu alt atacator şi se întoarse spre 
Wilfred. Vărul ei îi aruncă o privire şi apoi urcă pe un cal 
destul de obosit. Abandonaţi, oamenii lui scoaseră un urlet 
de furie şi se retraseră, alergând să se ascundă printre 
puţinii copaci de pe pantele muntelui. 

Mairi se ridică în picioare şi apucă pistolul pe care îl 
scăpase Wilfred. El era deja la aproape 50 de metri distanţă 
şi se urcase în şa, dar ea era sigură că îl putea dobori de la 
distanţa aceea. Se întoarse şi fu doborâtă aproape imediat, 


rămânând fără suflare când Jack ateriză deasupra ei. O 
jumătate de secundă mai târziu, un glonţ şuieră pe lângă 
urechea ei aşa de aproape încât simţi aerul mişcându-se. 

— Rămâi jos! 

Mairi nu avea altă opţiune. Jack o ţintuia la podea cu 
corpul lui în timp ce dincolo de uşă se auzeau şi mai multe 
strigăte, lovituri înfundate şi apoi tăcere. 

Nu ştia cât rămăseseră acolo cu corpul lui acoperindu- 
| pe al ei. Probabil nu trecuseră mai mult de câteva secunde 
în care nu fusese conştientă de nimic altceva în afară de 
inima ei care bubuia, de sunetul respirației lui în urechea ei 
şi de presiunea corpului lui peste al ei. Deschise ochii. 
Cămaşa lui elegantă avea o ruptură lungă pe mânecă, fiind 
evident făcută de o sabie. Îi putea simţi sudoarea din 
pricina efortului, un miros foarte masculin care îi provoca 
simţurile. Linia bronzată a gâtului se afla la doar câţiva 
centimetri de buzele ei. El îşi înclină capul şi părul lui îi 
atinse obrazul. Simţi aprinderea şi focul bătăliei încă 
alergându-i prin vene. Era sub atingerea mâinilor lui şi în 
puterea braţelor lui, legături de oţel care o ţintuiau aproape 
de el. 

El o salvase. Dintr-odată, începu să tremure ajungând 
aproape de lacrimi şi mult prea vulnerabilă, dar nu voia să 
o arate. 

— Mi-ai furat ţinta, zise ea supărată, împingând fără 
succes în pieptul lui. Aş fi putut să-l dobor pe Wilfred. 

— Şi să fii împuşcată în acelaşi timp, zise Jack, 
rostogolindu-se de pe ea şi adăugând: [i-am salvat viaţa. 
N-ar strica un pic de gratitudine. 

— Mulţumesc, zise Mairi. Dar ţi-am spus că nu am 
nevoie de protecţia ta. 

Jack părea profund enervat. 

— La naiba, să ştii că tot o ai, zise el printre dinţi, aşa 
că obişnuieşte-te! 

Îi întinse o mână să o ajute să se ridice pe banchetă. 
Din cine ştie ce motiv, bunăvoința lui o irita, de parcă ar fi 
fost mătuşa lui rămasă nemăritată care nu era în stare să 
aibă grijă de ea singură. Privirea lui se opri pe jacheta ei 


ruptă şi îl văzu cum se încruntă şi mai tare. 

— Am văzut ce ţi-a făcut ticălosul! tună el cu furie, 
dar ea îi simţi tandreţea mâinilor când trase de jacheta 
ruptă şi îi încheie nasturii cu mare grijă. 

— E în regulă... începu Mairi, dar privirea lui 
încruntată o făcu să tacă. 

— Nu, zise el cu voce groasă, încărcată de furie. Nu e. 
O să-l omor pentru asta! adăugă el. 

El ridică din nou mâna cu atâta tandreţe încât ei îi 
venea să plângă şi îi îndreptă chipul spre lumină. Degetele 
lui îi dădură părul la o parte cu o atingere uşoară, dar care 
tot durea. Avea sânge pe degete, iar pentru prima dată 
Mairi simţi lichidul lipicios, fierbinte şi arsura tăieturii. Când 
vorbi, vocea i se schimbă din nou. Era blândă, dar avea 
ceva în ea care o îngrozi. 

— Cardross ţi-a făcut asta? 

O sperie expresia de pe chipul lui. Inima îi bubuia în 
piept. Dintr-odată, se adună furia în privirea lui şi se simţi 
tensiunea în atingerea totuşi uşoară când îi apăsă o batistă 
împăturită pe tăietură. 

— Încerca să mă răpească, zise Mairi, cutremurată de 
furia pe care o vedea în el. Nu i-a plăcut când am obiectat. 

Tremura şi îi clănţăneau dinţii în gură. 

Îl auzi pe Jack blestemând. Îşi luă haina şi i-o puse pe 
umeri. Mairi apucă marginile hainei, dându-şi seama că de 
fapt voia să-i spună că tânjea după confortul braţelor lui 
care să o ajute să se calmeze. Tânjea după căldura şi 
mirosul pielii lui. Tremura din nou. Atacul lui Wilfred o 
făcuse prea vulnerabilă. Nu voia să aibă nevoie de Jack 
Rutherford. Încă era furioasă din pricina felului în care o 
tratase mai devreme. Doar pentru că îi salvase viaţa nu 
însemna că uitase toate astea, deşi era straniu că voia să-l 
plesnească şi să-l sărute în acelaşi timp. 

Jack cercetă trăsura. 

— Ai şi brandy aici în afară de pistol? 

— Da, zise Mairi. E în dulăpiorul de sub banchetă dacă 
ai nevoie. 

— E pentru tine, replică Jack, nu pentru mine. 


— Urăsc brandy-ul, zise Mairi, deşi ştia că părea 
răsfăţată şi cu toane şi se urî pentru asta. 

Jack îi aruncă o privire care îi spuse foarte clar ce să 
facă şi îi puse butelca cu brandy în mână. Ea fu surprinsă să 
vadă că tremura. 

— Bea sau ţi-l torn eu însumi pe gât, zise el după o 
clipă. 

— Zvonurile despre şarmul tău sunt supraestimate, 
zise Mairi, dar duse butelca la buze şi luă o înghiţitură 
lungă. Brandy-ul o arse pe gât, făcând-o să se înece şi 
amintindu-i de ce îi displăcea, dar de îndată simţi cum i se 
revarsă o căldură plăcută prin sânge şi se calmă. 

Frazer îşi băgă capul pe uşă. 

— Doamnă? 

— E bine, zise Jack încordat. Şocată, dar aproape 
nevătămată. 

Mairi văzu privirea lui Frazer oprindu-se pe batista 
mânjită cu sânge din mâna lui. Strânse din buze. 

— Să-i fie sufletul blestemat! 

— AŞ fi putut să-l împuşc, zise Mairi, dacă domnul 
Rutherford nu ar fi ales acelaşi moment ca să-mi salveze 
viaţa. 

Frazer râse. 

— Sunteţi un luptător grozav, domnule, îi spuse lui 
Jack. Ne bucurăm să vă avem de partea noastră. Băieţii ar 
dori nişte lecţii când veţi avea un pic de timp. 

— Băieţii au făcut treabă bună şi singuri, zise Jack 
rânjind. Dar, desigur, cu plăcere. 

— E cineva rănit? întrebă Mairi. 

— Împotriva gloatei? rosti Frazer de parcă ar fi 
considerat o insultă personală dacă măcar unul ar fi fost 
rănit. Nu, doamnă, nici măcar o zgârietură. 

— Şi Jessie? se interesă Mairi. 

Camerista ei călătorea în a doua trăsură cu bagajele. 
Mairi se simţea vinovată că o exilase. Nu îşi dorise 
pălăvrăgeala ei în acea dimineaţă. 

— Jessie l-a pocnit pe unul în vintre, zise Frazer cu 
vădită satisfacţie. Puteai să-l auzi urlând până în vâlceaua 


următoare. 

Frazer făcu semn din cap spre Jack. 

— Acum mă scuzaţi, domnule, doamnă. Voi face 
ordine ca să pornim spre Methven. 

— Trimite câţiva băieţi înainte să-i spună vărului meu 
ce s-a întâmplat. El va trimite oameni ca să escorteze 
trăsurile. 

Mairi se uită de la unul la celălalt. 

— Eu sunt cea care dă ordine aici, zise ea. O lovitură 
la cap nu mă face incapabilă să iau decizii. 

Jack ridică o sprânceană, iar Frazer îşi ascunse un 
rânjet. 

— Da, doamnă, zise el. 

— Fă aşa cum sugerează domnul Rutherford, zise 
Mairi. 

— Da, doamnă. 

Frazer salută şi se retrase. 

Jack îi zâmbi. 

— Mulţumesc pentru asta. 

— Cu plăcere, spuse Mairi. Ar fi o prostie să te 
contrazic. Frazer şi fiii lui deja au impresia că poţi merge pe 
apă. 

— Nici tu nu te descurci prea rău, zise Jack şi se aşeză 
pe banchetă, studiind-o leneş. 

Furia tulburătoare pe care o văzuse mai devreme în el 
părea să fi dispărut, deşi Mairi nu era chiar aşa sigură. Nu 
ar fi vrut să fie în locul lui Wilfred Cardross când avea să 
ajungă Jack la el. El o privi cu ochii mijiţi şi gânditor. 

— Chiar l-ai fi împuşcat? întrebă el. Pe propriul văr? 

— Fără ezitare, răspunse Mairi. Şi oricum nu e vărul 
meu. Suntem doar rude îndepărtate - aşa spune eticheta. 
Wilfred nu merită să respect eticheta, adăugă ea. Regele ar 
fi trebuit să poruncească să-l spânzure când a avut ocazia. 
Aş fi fost bucuroasă să îi fac serviciul ăsta. E un tip josnic. 

— Robert spune că sora ta e la fel de feroce ca tine, 
zise Jack. Trebuie să admit că nu ţi-ai da seama de asta 
doar uitându-te la voi. 

— Suntem urmaşele lui Malcolm MacMorlan, Vulpea 


Roşie de la Forres, zise Mairi. Ce te aşteptai? Săruri de 
mirosit şi leşinuri? Treburile astea i le lăsăm Dulcibellei. 

Jack râse. 

— Ştii că de fapt clanul tău şi al meu erau vechi 
duşmani? Nu ar trebui să luptăm de aceeaşi parte. g 

Mairi simți cum o străbate un val de emoţii. Işi 
reprimă un fior. Căldura şi intimitatea recăpătau viață. 
Putea simţi cum începea din nou să-i conştientizeze 
prezenţa şi nu voia asta. Era hotărâtă să lupte împotriva 
senzaţiilor. Nu avea de gând să facă iarăşi aceleaşi greşeli. 

El continua să o privească, iar din străfundurile ochilor 
lui sclipi din nou dogoarea care o pârjoli. 

— Asta ar explica duşmănia dintre noi, zise ea uşor. 

Ochii lui Jack se întunecară. El se aplecă în faţă. 

— Asta e ceea ce simţi pentru mine, Mairi Macleod? 
zise el şi îşi atinse buzele de ale ei. 

— Printre altele, răspunse Mairi. 

Ea rămase rigidă, refuzând să răspundă sărutului său, 
obligându-se să nu reacționeze. Chiar şi aşa, inima ei 
tresăltă şi simţi de parcă îi curgea miere prin vene. 

— Să nu rupi încă logodna, Mairi, zise Jack blând. Nu 
pot să te protejez dacă nu eşti a mea. 

Îi atinse uşor obrazul, apoi sări jos din trăsură şi se 
îndepărtă. 

— Ticălos arogant! şopti Mairi, dar îşi dădu seama că 
avea degetele apăsate pe gură, de parcă încă i-ar fi putut 
simţi atingerea buzelor pe ale ei. 


* 


Ajunseră abia după trei ore la Methven. Călătoria se 
termină fără alte incidente, dar Mairi nu fu niciodată mai 
uşurată să vadă cenuşiul solid al zidurilor străpungând 
cerul. 

Jessie călătorise cu ea în trăsură de data asta. 

— Dumnezeule sfinte! zise camerista. Contele de 
Cardross e un om tare rău, doamnă. Prima dată a încercat 
să vă răpească sora, acum vrea să vă răpească pe 


dumneavoastră. Nu pare să-i pese pe care soră o răpeşte. 

— Mulţumesc, Jessie, zise Mairi. Nu cred că Wilfred mă 
voia pentru el. A spus ceva despre un prieten interesat de 
mine. 

— Oh, da! făcu Jessie. Nu ar fi primul bărbat care e 
interesat de dumneavoastră, dar domnul Rutherford va 
avea grijă de el acum, când sunteţi logodiţi. Se uită la Mairi 
cu coada ochiului. E un bărbat de nădejde, care vă poate 
sta alături la nevoie. Aţi fost singură prea mult după ce s-a 
dus domnul Archie şi chiar şi înainte de asta, dacă ne 
gândim. Domnul Rutherford nu prea e ca domnul Archie. 

— Sigur că nu e, zise Mairi. 

Nu existau asemănări între Jack şi Archie. Dacă cineva 
ar fi atacat trăsura lui Archie, el ar fi cedat caseta de valori 
şi soţia la pachet. 

Jessie zâmbi. 

— Domnul Rutherford poate că e un pic mai 
poruncitor... 

— Mai mult decât un pic, zise Mairi cu patos. 

— Dar vă place, zise fata pe un ton şiret. 

— Mă doare capul de la atâta ceartă, zise Mairi. 

Era doar jumătate de adevăr. Era surprinsă să 
descopere că de fapt era o provocare înviorătoare să 
permită altcuiva să preia comanda uneori. Nu însemna că 
ar fi admis vreodată asta faţă de Jack. Se uită pe fereastră 
la oamenii din Methven care călăreau pe lângă trăsură. De 
îndată ce primise mesajul lui Jack, Robert trimisese bărbaţi 
înarmaţi ai clanului ca să-i aducă în siguranţă, aşa că 
sosirea lor semăna cu un fel de procesiune medievală. Era 
impresionată de autoritatea lui Jack, dar era şi mai 
impresionant că se consultase cu Frazer în privinţa 
deciziilor. Ba chiar îl auzise adresându-li-se băieţilor lui 
Frazer pe nume; în mod evident se străduise să le înveţe 
numele tuturor. Îşi aminti de camaraderia pe care o văzuse 
între el şi bărbaţii de la hanul Inverberg. Avea un dar să 
interacţioneze lesne cu oamenii, dar în acelaşi timp era un 
bărbat care ţinea la intimitatea lui. În unele feluri, 
francheţea lui era o amăgire, aşa cum era pentru ea. 


Niciunul din ei nu trăda ce se afla dedesubt. 

Intrară pe porţi cu pilaştrii impozanţi pe care străjuiau 
grifoni şi opriră pe aleea cu pietriş din faţa castelului. Jack 
deschise uşa trăsurii şi, înainte ca Mairi să protesteze, o 
ridică în braţe şi o duse spre uşa principală, unde erau 
Robert, Lucy şi marchiza văduvă de Methven aşteptând să 
le ureze bun venit. 

Mairi era îngrozită. Una era ca Jack să preia comanda 
şi cu totul altceva era ca el să o poarte în braţe de parcă 
era un copil. 

— Pune-mă jos! şuieră ea. Sunt perfect capabilă să 
merg singură. 

Se foi. Jack răspunse strângând-o şi mai puternic în 
braţe. Işi dădu seama că el se distra. 

— Măcar o dată, zise el încet, aplecându-şi capul 
pentru ca doar ea să audă, încetează să te mai lupţi cu 
mine şi lasă pe cineva să aibă grijă de tine! 

Ochii lui verzi o fulgerară. Mairi simţi cum interiorul ei 
se topeşte. Posesia se simţea în strânsoarea lui, se vedea în 
privirea lui profundă, primitivă. Îşi aminti felul în care o 
sărutase în faţa tuturor la han. El nu ascundea în niciun fel 
faptul că acum ea era alui. 

— Mairi! 

Lucy se grăbi spre ei în timp ce ajunseră la scări. 

— Dacă ai putea s-o duci în camera albastră... începu 
ea să-i spună lui Jack. 

— Sunt cât se poate de bine, se răsti Mairi 
nerăbdătoare. Domnule Rutherford, te rog să mă laşi să 
stau pe picioarele mele! 

Se simțea  îmbujorată, agitată şi complet în 
dezavantaj. Putea vedea că Robert Methven abia dacă îşi 
putea ascunde amuzamentul în timp ce se uita de la chipul 
ei la cel al vărului său. 

— Cum porunceşte doamna mea, zise Jack tărăgănat, 
iar preţ de o clipă Mairi avu impresia că el avea să-i dea 
drumul acolo, dar o puse cu grijă în picioare, de parcă ar fi 
fost din sticlă, şi o susţinu cu o mână de cot. 

— Foarte drăguţ, Jack. 


Marchiza văduvă de Methven veni să-i salute. Era o 
persoană scundă, care deborda de energie. Mairi o întâlnise 
doar de câteva ori la Edinburgh şi era destul de îngrozită de 
privirea ei tăioasă şi de limba la fel de ascuţită. Lucy îi 
spusese că marchiza văduvă era moale ca untul sub 
exteriorul feroce, dar Mairi era convinsă că nu avea să vadă 
niciodată dincolo de exterior, cu atât mai puţin să obţină 
aprobarea acesteia, mai ales după ce avea să îi respingă 
nepotul. 

Ea făcu o reverență respectuoasă şi fu surprinsă când 
bătrâna doamnă o apucă cu ambele mâini şi o trase spre ea 
ca să o sărute pe obraz. 

— Sunt atât de încântată să te revăd, draga mea! zise 
marchiza văduvă şi îi zâmbi cu căldură. Am fost foarte 
fericită când am auzit că vei fi mireasa nepotului meu. 

Mairi simţi cum i se prăbuşeşte inima. Lord Macleod 
fusese foarte rapid în răspândirea veştilor bune. Şi în ochii 
marchizei se citea o mare încântare. O făcea pe Mairi să se 
simtă stânjenită şi o mincinoasă. 

— Vă mulţumesc, zise ea. Nu ştiam că veştile s-au 
răspândit atât de iute. 

— Oh, Jack a trimis vorbă noaptea trecută de la 
Kinlochewe, răspunse Lady Methven senină. Bănuiesc că 
era atât de încântat să ne împărtăşească veştile bune, încât 
nu a mai avut răbdare să aştepte. 

— Categoric, zise Jack relaxat. Nu am găsit niciun 
motiv pentru care să mai aştept. 

— Desigur că nu ai găsit, zise Mairi. 

El trebuie să fi văzut furia din ochii ei, pentru că îşi 
arcui o sprânceană spre ea. Mairi rezistă tentaţiei de a-şi 
înfige călcâiul în piciorul lui. Nu ar fi obţinut nimic altceva 
decât o vânătaie. Dar era nevoie de multă îndrăzneală, se 
gândi ea, să trimită veste familiei despre o logodnă 
respectabilă şi în acelaşi timp să o seducă şi să o aducă în 
patul lui. 

— Desigur, mi-ai cam năruit planurile, zise Lady 
Methven, cu ochii ei şireţi, albaştri cercetându-i chipul lui 
Jack. Invitasem mai multe doamne la Methven în speranţa 


că una dintre ele te-ar atrage ca viitoare mireasă, dar cum 
erau în plus, toate s-au scuzat şi au plecat în dimineaţa 
asta. 

— Aud cum se frâng inimi prin toată Scoţia, murmură 
Mairi. 

Acum înţelegea graba lui Jack de a trimite vorbă 
despre logodna lor. Reuşise să zădărnicească planurile 
bunicii lui. 

— Îmi pare foarte rău, bunico, zise Jack zâmbind atât 
de ţanţoş încât Mairi trebui să se controleze ca să nu-l 
pocnească. 

— Mă îndoiesc foarte tare de asta, Jack, replică Lady 
Methven sec. In plus nu ai ce să regreţi. Ai o logodnică bine- 
crescută, curajoasă şi frumoasă, mai bine nu puteai alege. 
Să ai grijă să te ridici la înălţimea ei! 

Mairi se îmbujoră. Se simţi umilă şi, de asemenea, 
vinovată. Era imposibil să nu vadă plăcerea cu care Lady 
Methven vorbise despre logodna lor. Incântarea sinceră a 
bătrânei doamne făcea ca prefăcătoria să pară ieftină şi 
nedemnă, iar cu fiecare minut care trecea se simţea tot mai 
stânjenită. 

Robert păşi în faţă şi îi strânse mâna lui Jack. Ochii lui 
erau cât se poate de amuzaţi în timp ce se uita de la chipul 
jenat al lui Mairi la cel lipsit de expresie al lui Jack. 

— Trebuie să admit, Jack, zise el, că te cunosc de 
foarte multă vreme şi încă reuşeşti să mă surprinzi. O 
sărută şi el pe Mairi pe obraz. Felicitări, Lady Mairi, zise el. 
Sunt foarte bucuros pentru amândoi. 

— Şi eu la fel, interveni Lucy. Se uită cu înţeles la sora 
ei. Dar tu şi Jack! Aproape că nu-mi vine să cred. Sunt 
curioasă să aflu când ţi-ai schimbat părerea, mai ales că 
nu-ţi plăcea deloc de el. Ba chiar îmi amintesc că la nunta 
noastră ziceai că Jack era un porc arogant şi îl dispreţuiai... 
zise, dar se opri când Robert îşi drese glasul foarte tare. 

Mairi se înroşi. Cum Jack ştia foarte bine că nu-i 
plăcea de el şi simţea acelaşi lucru pentru ea, nu înţelegea 
de ce comentariile lipsite de tact ale lui Lucy o făceau să se 
jeneze. 


— Mi-am dat seama de calităţile domnului Rutherford, 
zise ea şi văzu cum în ochii lui Jack se aprinse o scânteie de 
amuzament. 

— Aşa aş zice, rosti Lucy minunându-se. Dar... tu şi 
Jack împreună? 

— Eu şi Jack, confirmă Mairi, hotărând în sinea ei că, 
dacă Lucy mai zicea asta o dată, avea să o strângă de gât. 

Un țipăt atât de ascuţit străbătu aerul încât tresăriră 
toţi. Părea ca ecoul se auzea dinspre munţii din jur şi se 
estompa jos în vâlcea. 

— Dumnezeule sfinte! zise Mairi. A lansat Wilfred alt 
atac? 

— Mă tem că e Dulcibella, zise Lucy când urmară şi 
alte ţipete. 

E isterică de seara trecută, când am aflat că Wilfred a 
scăpat din închisoarea din Edinburgh. E convinsă că va 
intra în castel ca s-o omoare în patul ei. 

— S-ar putea să-i pară rău lui Cardross dacă nu se 
opreşte curând, murmură Robert când ţipetele Dulcibellei 
se ascuţiră, putând sparge un candelabru de cristal. Nu 
cred că există fiinţă mai preocupată de propria persoană. 
Aproape că îmi pare rău pentru fratele tău că a fugit cu o 
asemenea soţie. Nu credeam că voi spune asta vreodată. 

— Robert, interveni Lucy pe un ton plin de reproş, dar 
buzele i se arcuiră într-un zâmbet pe care nu putu să şi-l 
ascundă. Bietul Lachlan! Are destule de suportat. 

— Nu a existat niciodată o dovadă mai clară că un 
bărbat primeşte ce i se cuvine, rosti Lady Methven cu mare 
satisfacţie. Gândeşte-te, Robert! Puteai fi tu. 

— Mulţumesc în fiecare zi că nu sunt eu, zise Robert 
zâmbindu-i lui Lucy cu o asemenea căldură în privire încât 
Mairi simţi cum o săgetează invidia. 

— Nu trebuie să vă mai ţinem afară în frig după cele 
prin care aţi trecut, zise Lucy iute, simțind disconfortul 
surorii ei. 

O luă pe Mairi de cot, trăgând-o înăuntru. Ţipetele 
Dulcibellei se atenuaseră, deşi încă se auzeau glasuri de 
femeie şi de bărbat vorbind pe ton răstit şi supărat şi 


bufniturile diverselor obiecte care luau contact cu pereţii 
din Methven. Ceva se sparse. 

— Credeam că am îndepărtat toate porţelanurile 
fragile şi alte obiecte casabile din camera Dulcibellei, zise 
Lucy încruntându-se. E un oaspete şocant de costisitor. 

Bufnitura reverberă în capul lui Mairi, trezind durerea 
care era doar amorţită. 

— Cred că îl voi saluta pe Lachlan mai târziu, zise ea. 
La fel restul familiei. Papa e aici? 

Lucy clătină din cap. 

— Papa nu se simte bine, zise ea. Nimic serios în afară 
de gută, dar a preferat să nu călătorească. Deşi mă întreb... 
Ea se opri când cearta dintre Lachlan şi Dulcibella se înteţi 
din nou... Mă întreb dacă pur şi simplu nu a suportat gândul 
la atâtea dispute domestice. 

Mairi observă că lacheii care stăteau de ambele părţi 
ale uşii de la intrare se înroşiseră şi încercau să pară că nu 
ascultă, dar era imposibil să fii surd la insultele care se 
rostogoleau prin aer. 

—  Abţine-te, nevastă! bubui Lachlan în timp ce 
Dulcibella urla. 

— ie ce-ţi pasă, ticălos nesimţit! Nu pe tine vrea să 
te omoare! 

— Este îngrozitor de necivilizat să obligi pe toată 
lumea să asiste la isteriile tale, zise Lady Methven. Dacă tot 
vrea să fie isterică, afurisita ar trebui să o facă în privat. 

— E cam ca o aventură de amor, zise Jack şoptit la 
urechea lui Mairi. 

Murdo şi Hamish îi aduceau bagajul. 

— Te-am instalat în camera albastră, zise Lucy în timp 
ce o conducea spre eleganta scară principală. Ştiu că iniţial 
ai cerut să fii cât mai departe de Jack... 

— Serios, draga mea? comentă Jack cu un zâmbet 
răutăcios. 

— Dar, având în vedere logodna ta, m-am gândit... 
Lucy se opri, dându-şi seama că putea să îndrepte 
conversaţia într-o direcţie necuviincioasă. În fine, zise ea şi 
flutură din mână uşor jenată. Jack e în apartamentul de 


alături dacă ai nevoie, dacă îţi trebuie... 

— Mai bine te-ai opri, zise Robert, înainte să 
înrăutăţeşti lucrurile. 

— Numai să nu fiu în aceeaşi aripă cu Dulcibella, zise 
Mairi. 

O durea capul îngrozitor de tare. 

— Niciodată nu a existat o femeie cu un nume mai 
nepotrivit, zise Lady Methven, în timp ce Dulcibella striga 
ceva către Lachlan şi apoi fugea pe coridor, trântind uşa în 
urma ei. Marchiza văduvă se întoarse spre Mairi. Vestea 
despre logodna ta nu a făcut decât să înrăutăţească 
lucrurile, draga mea, zise ea. Lady Dulcibella nu suportă să 
nu fie în centrul atenţiei, iar când am menţionat că vom da 
un bal pentru tine şi pentru Jack, a devenit şi mai isterică. 

— Oh, vă rog, zise Mairi fără să vrea, petrecerea asta 
e menită să sărbătorească botezul lui Ewan, nu logodna 
noastră. Vă rog să nu vă deranjaţi! 

— Aiureli, draga mea, făcu marchiza văduvă şi o bătu 
pe braţ, e o sărbătoare dublă. Dar îmi dau seama că trebuie 
să te odihneşti acum după experienţa neplăcută cu acel 
oribil Cardross. Când te vei întrema, va trebui să plănuim 
ceva. 

Mairi simţi că o cuprinde depresia. Lady Methven era 
o forţă o naturii, pe cât de vicleană, pe atât de şarmantă. În 
ritmul ăsta, avea deja să meargă la biserică şi să vorbească 
cu preotul. Mairi nu mai putea pune pariu că îi putea da 
papucii lui Jack înainte să se trezească măritată cu el. Când 
Lady Methven voia ceva, chiar obținea asta, iar Mairi vedea 
limpede că marchiza văduvă era hotărâtă să-l însoare pe 
Jack. 

Un grup de bărbaţi călare apăru în curte. 

— Trebuie să discutăm despre atacul lui Cardross, 
zise Robert. Poate după cină? Tu pari extenuată, Mairi. Se 
întoarse spre Jack. Trimit patrule să-l vâneze. Vrei să mi te 
alături la următoarea? 

Mairi vedea cât de mult îşi dorea Jack să meargă. 
Simţea nerăbdarea în el, dorinţa să fie afară, să fie activ. Işi 
dădu seama că, de când îl cunoştea pe Jack Rutherford, 


sesizase întotdeauna că fusese o îndărătnicie în el. Era 
mereu în mişcare, niciodată liniştit. Parcă nu ştia cum să 
stea liniştit. 

Jack rânji. 

— Mă citeşti ca pe o carte, Rob, zise el şi se uită la 
Mairi. lubito, nu voi lipsi mult. Oricum trebuie să te 
odihneşti, vom vorbi mai târziu. 

— Da, zise Mairi, vom vorbi. 

începea să se simtă tot mai enervată de 
drăgălăşeniile pe care Jack le rostea aşa de relaxat. Poate 
că li se adresa amantelor lui cu iubito, ca să nu fie nevoit să 
le reţină numele. Gândul acela nu îi alunga proasta 
dispoziţie. 

— Nu primesc mulţumiri pentru serviciile mele de 
astăzi? murmură el doar pentru urechile ei. 

Dintr-odată era atât de aproape, iar masculinitatea lui 
era atât de copleşitoare, încât lui Mairi i se uscă gura. 
Fusese naivă, îşi dădu ea seama, gândind că el o folosea ca 
să scape de planurile matrimoniale ale lui Lady Methven. 
Bunica lui putea să-i prezinte cincizeci de debutante, că pe 
el nu l-ar fi interesat absolut deloc. 

Ce voia Jack era să continue cu falsa lor logodnă ca o 
scuză pentru a merge înainte cu aventura lor pasională fără 
promisiuni reale de nicio parte. Se gândea că îi putea 
ignora obiecțiile şi dorinţa de a-i arăta respect, posedându-i 
trupul ca pe un fel de răsplată pentru serviciile oferite. 

Ei bine, dacă asta voia, atunci avea să fie dezamăgit. 
Nu însemna că nu ar fi fost tentată. Era foarte tentată. Nu 
putea să pretindă altceva. Decenţa dispărea când se afla în 
braţele lui Jack. Îşi dorea sexul la fel de mult ca el, chiar 
dacă nu era chiar foarte elegant din partea ei să 
recunoască asta. Dar, la naiba, Jack nu avea să capete totul 
aşa cum îşi dorea! 

— Ai primit tot ce puteai să primeşti de la mine, 
murmură ea. 

Ea văzu din nou amuzamentul din privirea lui. 

Îi duse mâna la buze, o întoarse şi-i depuse un sărut 
în palmă. Ea simţi atingerea buzelor lui pe piele şi tremură. 


Înainte să-şi dea seama, strânse degetele, prinzând sărutul. 

— Fii atent, zise ea încet. Strici festivitățile dacă te 
laşi omorât. 

— Cardross n-o să fie în stare să mă ucidă, râse Jack. 

Mairi simţi un fior ca o umbră pe şira spinării. 

Dintr-odată, îl prinse de mânecă, strângându-l tare. 

— Promite-mi că vei fi prevăzător! 

Ştiu imediat că spusese ce nu trebuia. Râsul dispăru 
din ochii lui. Expresia lor se schimbă şi deveni goală, ca o 
uşă care se închidea brusc. Se retrase încet. 

Lui Mairi i se strânse stomacul. Nu ştia de ce rostise 
acele cuvinte, de ce le simţise. În acel moment, se temuse 
pentru el, fiind îngrozită că putea fi rănit. Senzaţia fusese 
atât de intensă, încât cuvintele i se rostogoliseră de pe 
buze fără să-şi dea seama. Acum era îngrozită, întregul 
corp îi ardea de jenă pentru felul în care se trădase. 

Dar toată lumea se uita aprobator la ea. işi dădu 
seama că auziseră şi că reacţia ei de soţie îngrijorată era 
tot ce trebuia pentru a susţine ideea unei căsătorii din 
dragoste. Jack îşi dădu şi el seama. După o clipă, văzu cum 
expresia din ochii lui se schimbă, apoi el o trase în braţe. 

— Ce actriţă perfectă eşti! zise el încet. Bravo! 

Privirea îi era acum rece, distantă. O sărută scurt şi 
tare şi apoi îi dădu drumul, mângâindu-i obrazul. 

Era un gest delicat. Mairi o auzi pe marchiza văduvă 
oftând, impresionată. Curând, ea şi Jack aveau să se 
întreacă în pretinse afecţiuni. 

Doar că în acel moment nu fusese nicio pretinsă 
afecţiune. Asta o sperie. 


Capitolul 12 


Nu găsiră nici urmă de Wilfred Cardross în timpul 
patrulării lui Jack. Ceva mai târziu în aceeaşi zi, ieşiră din 
nou cu oamenii de la Methven, cercetând dealurile de 
deasupra castelului, căutând poienile până spre est, spre 


Kinlochewe, şi spre vest, spre Sheildaig. Nu găsiră nimic în 
afară de o sumedenie de urme de copite şi de un foc stins 
la adăpostul unei ascunzători, fără îndoială din noaptea 
anterioară, când oamenii stătuseră la pândă. Jack bănuia că 
slăbiseră suficient atacul lui Wilfred pentru ca acesta să 
stea ascuns o vreme, dar oamenii puteau să se ascundă 
asemenea fantomelor în aceşti munţi sălbatici. Robert 
trimisese vorbă la Edinburgh, iar curând aveau să sosească 
soldaţi care să cerceteze zona în căutarea fugarului. Dar 
Cardross era viclean şi se simţea nedreptăţit. Jack ştia că 
nu îl văzuseră pentru ultima oară. 

Se simţea frustrat când se întoarse spre fortăreaţa 
Methven. Furia împotriva lui Cardross încă ardea sălbatic în 
el. Voia să-l spânzure pe ticălos pentru felul în care o 
tratase pe Mairi. lar într-o bună zi avea să-l vâneze pe 
Cardross şi să facă exact asta. Mairi se afla sub protecţia lui 
acum şi era o chestiune de onoare pentru el să o ţină în 
siguranţă. El era singurul care putea să facă asta. 

Cina fu foarte liniştită, grandoarea sălii mari de la 
Methven adăugând un aer sumbru întregii adunări. 
Dulcibella MacMorlan nu participă, spre uşurarea tuturor, 
iar Mairi spuse că era obosită şi ceru o tavă în cameră. 
Lipsea şi Lady Methven. Robert îi zise lui Jack că încă era 
slăbită după o criză febrilă, dar veştile despre logodna lui o 
întremaseră. Jack încercă să nu se simtă prea vinovat. Se 
îndoia că bunica lui avea să fie prea fericită când urma să 
descopere că, odată ce falsa logodnă îşi atingea scopul, 
Mairi avea să o rupă pe deplin, aşa cum spusese, şi cu 
mare satisfacţie. _ 

Buzele i se curbară într-un zâmbet când îşi aminti. li 
plăcea să se bată cu Mairi în cuvinte. Ea era o femeie 
grozavă, curajoasă, neînfricată uneori, isteaţă şi cu simţ al 
umorului până la urmă. Asta chiar îl surprinsese. Dar lui îi 
plăcea. Îi plăcea şi provocarea pe care o reprezenta. Ştia că 
trebuia să muncească din greu dacă voia să o convingă să 
se întoarcă în patul lui. Acum o respecta şi trebuia să îi 
arate asta. Logodna aceasta se dovedea a fi mult mai 
interesantă decât anticipase. 


O întrebare a lui Robert despre ultimul transport de 
cherestea pe Marea Baltică pe care îl importase prin Leith îl 
aduse înapoi în conversaţie. Angus MacMorlan, fratele mai 
mare al lui Mairi şi moştenitorul ducatului de Forres, era 
interesat să investească, aşa că vorbi despre politica 
guvernamentală şi despre cotele de profit şi pierderi. La un 
moment dat, Lucy se retrase împreună cu sora ei Christina 
şi cumnata Gertrude în salon, iar în timp ce domnii 
savurară un vin de Porto, ele băură un ceai împreună. Totul 
era cât se poate de monoton şi plicticos, iar Jack se trezi 
căscând tot timpul. 

Se gândise că putea să rămână singur cu Robert mai 
târziu, dar Lachlan MacMorlan voia să vorbească cu ei 
despre atacul lui Wilfred Cardross şi despre paşii pe care 
trebuiau să-i facă pentru a-l găsi. Jack nu avea prea multă 
răbdare cu MacMorlan. Il considera slab şi superficial. Nu îi 
scăpase faptul că, în timp ce el şi Robert însoţiseră 
patrulele, ambii fraţi MacMorlan rămăseseră la castel, 
Angus pentru că se considera prea important ca moştenitor 
al unui ducat ca să-şi rişte pielea, iar Lachlan aparent 
pentru a-şi calma soţia. Se părea că sângele feroce al lui 
Malcolm MacMorlan, Vulpea Roşie de la Forres, ocolise 
partea masculină a familiei şi se afla doar la femei. Jack se 
întrebă într-o doară dacă Christina MacMorlan, care era atât 
de tăcută încât părea aproape invizibilă, era la fel de 
puternică precum surorile ei. 

Jack tăcu în timp ce Robert vorbea cu MacMorlan. 
Bărbatul era pur şi simplu îngrozit pentru că Dulcibella 
preluase toate domeniile Cardross când acesta fusese 
judecat pentru trădare, iar acum avea să-i ucidă pe 
amândoi. Jack nu credea o iotă, dar admira răbdarea 
vărului său de a se ocupa de temerile lui MacMorlan. 

— Eşti o gazdă exemplară, îi spuse lui Robert cu un 
rânjet când uşa se închise în cele din urmă în urma 
cumnatului agitat al lui Robert. Eu i-aş fi spus că, dacă e 
aşa de îngrijorat, să se ducă el să-l vâneze pe Cardross în 
loc să lase munca murdară în sarcina altora. 

Robert râse şi traversă încăperea spre masa laterală. 


— MacMorlan e un amant, nu un războinic, zise el. În 
afară de asta, pentru lupta cu sabia ar trebui să-şi ajusteze 
haina. 

Luă două pahare şi o sticlă de brandy, apoi se 
întoarse spre Jack şi ezită. 

Jack clătină din cap. Voia să bea, voia să simtă arsura 
băuturii, dar ştia că nu putea risca. 

— Voi lua un pahar de sirop, zise el. 

Nimeni la Methven nu îşi punea întrebări cu privire la 
obiceiurile lui ciudate. In alte părţi, preferința lui pentru 
cafea şi sucuri trezea mirarea, dar el nu dădea niciodată 
vreo explicaţie. Nu dădea doi bani pe ce credeau unii şi 
alţii. 

In seara aceea, se simţea neliniştit, agitat. Avea de-a 
face cu Mairi. Ştia că ea era în siguranţă în spatele zidurilor 
castelului Methven, aşa că nu înţelegea de ce se mai 
simţea tulburat. Voia să o vadă, să vorbească cu ea, însă nu 
ştia de ce, nu ştia nici măcar ce voia să-i spună. Se 
încruntă, luă paharul de la Robert şi dădu pe gât jumătate 
din conţinut fără măcar să observe. 

— Cred că grijile lui MacMorlan sunt nefondate, zise el 
brusc. Mairi a fost ţinta lui Cardross de la bun început. 

Robert se aşeză în fotoliul de vizavi şi puse încet 
paharul pe masă. 

— De ce ar vrea Cardross să o omoare pe Lady Mairi? 
întrebă el. 

— Nu voia să o omoare, zise Jack. Încerca să o 
răpească. 

Işi ridică privirea aţintită în paharul de sirop ca să se 
uite în ochii întunecaţi ai vărului său. 

— L-am auzit spunându-i că are un prieten care e 
interesat de ea. 

Robert ridică sprâncenele dintr-odată. 

— Ce înseamnă asta? 

— Nu ştiu, răspunse Jack. Dar Mairi mi-a spus o dată 
că ea călătoreşte cu o jumătate de armată pentru că mulţi 
bărbaţi vor să se însoare cu ea pentru bani. 

Robert se lăsă pe spate în fotoliu. 


— Probabil cineva care nu vrea să fie identificat ar fi 
putut să-l plătească pe Cardross să o răpească, zise el. Ai 
dreptate, nu ar fi pentru prima dată când un bărbat ar 
încerca să o oblige pe Mairi să se căsătorească doar ca să 
pună mâna pe milioanele MacLeod, dar... 

Robert se încruntă. 

— Ce este? întrebă Jack impacientat. 

Robert clătină din cap. 

— Nu sunt sigur, am o presimţire rea cu privire la 
toată afacerea asta. 

— Nu îţi stă în fire să fii superstiţios, spuse Jack. 

— Ştiu, spuse Robert serios. De asta am o presimţire 
rea. 

Jack râse, dar redeveni repede serios. 

— Ei bine, Cardross va trebui să treacă mai întâi de 
mine, zise el. Nu îi dau prea multe şanse. 

Simti cum Robert se uită la el cu interes şi se întrebă 
ce citise vărul lui în vorbele sale. Era adevărat că se simţea 
deosebit de protector faţă de Mairi. Era principalul motiv 
pentru care nu era pregătit să rupă pretinsa lor logodnă. 
Acum îşi dăduse cuvântul, iar ea era responsabilitatea lui, 
aşa că nu avea de gând să fie cel care să-i spună lui Lord 
Macleod că nu reuşise să o protejeze. 

— Jack, începu Robert, te rog să nu crezi că ai fi 
obligat să-mi spui ceva, dar Lucy e îngrijorată cu privire la 
relaţia ta cu Lady Mairi, iar eu... Se opri brusc. Ei bine, 
trebuie să admit că sunt curios. Ultima oară când am vorbit 
nu erai foarte dornic să o însoţeşti pe Lady Mairi la 
Methven. Din câte îmi amintesc, ai spus că îţi displace 
profund. 

— E complicat, zise Jack evaziv. 

— Mă uimeşti, spuse Robert sec. Relaţiile tale cu 
femeile nu sunt niciodată complicate. 

— lar eu nu sunt sigur că am spus că îmi displace 
Mairi, adăugă Jack. Trebuie să fi presupus. Nu am spus-o 
niciodată. 

Avu un şoc când îşi dădu seama cum i se schimbaseră 
sentimentele pentru Mairi. La Edinburgh o considerase o 


creatură răsfăţată şi dezagreabilă. Acum îşi dădea seama 
cât era de complexă. Existau atâta căldură, pasiune şi 
dulceaţă în ea, dar şi forţă şi multă încăpățânare. Simţea 
asta de fiecare dată când făceau dragoste. Corpul i se 
încordă la gândul ăsta. 

Robert ridică din sprâncene. 

— Exista o anumită animozitate între voi, murmură el. 

— Da, aşa e. 

— Ba, mai mult, continuă Robert, erai complet 
înnebunit după o doamnă misterioasă pe care ai întâlnit-o 
la un bal mascat în Edinburgh... El se opri brusc cu o 
expresie şocată în privire. La naiba şi iar la naiba, Jack, cu 
siguranţă nu a fost Lady Mairi... 

— Îmi doresc să nu-ți fi spus niciodată despre asta, 
zise Jack tăios. 

E| simţi iarăşi un val de sentimente protectoare faţă 
de Mairi. Nu voia ca Robert să aibă o părere proastă despre 
ea doar pentru că era amanta lui. Chiar şi el îşi dădea 
seama cât de contradictorie era atitudinea lui. Injură 
vehement şi îşi trecu mâinile prin păr. 

începea să-l deranjeze felul în care Mairi reuşea să 
stârnească în el tot felul de sentimente pe care nu le voia. 
Era hotărât să se întoarcă la dorinţa impură, dar simplă. 
Asta era tot ce înţelegea. Asta era tot ce voia. 

— Am Şi uitat, zise Robert cu o sclipire de amuzament 
în ochi. 

Muşchii încordaţi ai lui Jack se mai relaxară. 

— Mulţumesc. 

— Spune-mi să-mi văd de treabă dacă vrei, zise 
Robert după o pauză, dar logodna asta dintre voi... 

— E temporară, îl întrerupse şi simţi cum se 
încordează din nou, simțind muşchii de la ceafă şi din umeri 
tensionându-se. Nici eu, nici Lady Mairi nu suntem 
interesaţi să ne căsătorim. 

Robert îşi studia fascinat paharul de brandy. 

— Nu mă amestec, zise el după un moment, dar 
printre cei pe care îi induci în eroare se numără şi bunica 
noastră. 


— Ştiu, zise Jack şi îşi încleştă maxilarul. Dar nu pot să 
mă căsătoresc doar ca să îi fac pe plac bunicii pentru că e 
bolnavă şi vrea să mă vadă aşezat la casa mea înainte să 
moară. 

Robert oftă. 

— Câtă vreme nu o răneşti cu bună-ştiinţă... zise el. Şi 
nici pe Lady Mairi. Ea pare doar o văduvă experimentată, 
dar nu e. 

— Ştiu, zise Jack şi simţi cum i se trezeşte din nou 
conştiinţa. La naiba cu tine, ştiu asta! 

— Ei bine, fii atent! adăugă Robert, apoi zâmbi şi îşi 
umplu paharul. Făcu semn spre paharul lui Jack. 

— Încă unul? 

— Nu, mulţumesc, zise Jack - exista o limită pentru 
cantitatea de suc de fructe pe care o putea tolera. 

— Deci e temporar, repetă Robert după o vreme. 
Atunci care e rostul? Ridică întrebător o sprânceană. Înţeleg 
că îi oferi lui Mairi protecţia ta? În ambele sensuri ale 
cuvântului? 

— Fir-ar să fie, dar întreci limitele în seara asta! 
exclamă Jack brusc. Era interesant cum cuvintele vărului 
său păreau să-l surprindă. Dar nu putea să dea vina pe 
Lady Mairi Macleod. De când a devenit viaţa mea sexuală 
problema ta, Robert? întrebă el. 

— De când o implică pe cumnata mea, răspunse 
Robert. Nu mi-ar plăcea să te provoc la duel pentru că i-ai 
distrus reputaţia lui Mairi. 

Cuvintele îi erau blânde, dar expresia era dură 
precum granitul. 

Jack mai văzuse această rigiditate la Robert. Avea un 
puternic simţ al moralității şi al familiei, pe care Jack nu îl 
împărtăşea. Se părea însă că Robert dorea să-i impună 
aceste principii. Jack era sigur că nu aveau să i se 
potrivească. Principii nu avea. Nici vreo intenţie să se lase 
târât în faţa altarului. 

— Bănuiesc că va trebui să stai la rând în spatele lui 
Lord Macleod, zise el. Poate că e bătrân, dar pariez că încă 
ştie să ţintească. 


Robert zâmbi fără să vrea, dar nu renunţă. 

— Macleod e implicat în asta? El a pus la cale 
logodna? 

Jack oftă. Îşi dorea cu disperare un brandy. Nu se 
gândise că această discuţie avea să fie atât de dificilă. 
Uneori, aproape că îl ucidea faptul că era abstinent. 

— Macleod mi-a cerut ajutorul, spuse el. Lady Mairi 
este ameninţată de moştenitorul său. S-au lansat nişte 
bârfe absolut neplăcute despre ea. Mai rău, Macleod crede 
că moştenitorul său, Michael Innes, va încerca să scoată la 
iveală un scandal vechi ca să pună mâna pe averea lui Lady 
Mairi. Am acceptat să-i ofer protecţia numelui meu până 
când se va rezolva situaţia. 

— Cât de galant din partea ta, rosti Robert sec. Şi cât 
de necaracteristic ţie! 

— Ce vrei să spui? întrebă Jack. Că sunt un ticălos 
blazat care nu dă doi bani pe alţii? 

Buzele lui Robert tresăriră uşor. 

— Nu aşa te caracterizai chiar tu? întrebă el şi 
adăugă: Nu eşti blazat. Doar că nu vrei să te implici. 

— Am avut un stimulent, zise Jack amabil. 

Zâmbetul dispăru din ochii lui Robert, iar gura i se 
subţie. 

— Lady Mairi. Da, înţeleg. Uneori chiar poţi să fii un 
mare ticălos, Jack. Şi cu toate astea... întinse mâna după 
sticla de brandy şi îi aruncă o privire gânditoare vărului său. 
Cu cât protestezi mai mult, cu atât mai puţin mă convingi. 
Apoi zâmbi brusc. Ce zici să schimbăm subiectul înainte să 
se lase cu păruială? Crezi că există vreo legătură între 
Wilfred Cardross şi moştenitorul lui Lord Macleod? Doi 
bărbaţi care poartă ranchiună ar putea să-şi unească 
forţele ca să exploateze situaţia? 

— Nu prea văd locul lui Cadross în planul ăsta, zise 
Jack încruntat. 

Simţea că îi lipsea o informaţie. Exista un fir 
călăuzitor, dar nu reuşea să-l vadă. Şi dacă nu reuşea, n-o 
putea proteja pe Mairi. 

— Va trebui să-l găsim şi să-l întrebăm, zise Robert, 


tonul lui sugerând că interogatoriul nu va fi unul prietenos. 
Vom continua cu patrulele şi, fără îndoială, vor veni trupe 
din Edinburgh. Dar va dura mai multe zile până când vor 
sosi, iar în această zonă sălbatică... Ridică din umeri în mod 
expresiv. Ei bine, va fi o provocare să-l capturăm. 

— Intenţionez să-l vizitez pe Michael Innes când mă 
întorc în sud, zise Jack. Macleod mi-a spus că e în Edinburgh 
pentru a rezolva nişte afaceri, dar când se întoarce îmi voi 
putea da seama de măsura implicării lui. Poate că ne va 
spune câte ceva despre implicarea lui Cardross. 

Robert rânji. 

— Îmi închipui că vei savura interogatoriul, spuse el şi 
ridică privirea, întâlnind-o pe a lui Jack. Aproape că îmi pare 
rău pentru el. 

— Să nu-ţi pară! zise Jack. Nu merită. 

Se gândi la pericolul în care se afla Mairi. Până când 
reuşeau să dea de capăt problemei, ea avea să fie mereu 
sub ameninţare. Se gândi la curajul ei şi simţi cum îl 
cuprinde un nou sentiment de protecţie. Ar fi ucis pentru 
ea. 

Termină restul de sirop. Brandy-ul îi făcea seducător 
cu ochiul, oferind refugiu în faţa sentimentelor pe care nu 
dorea să le recunoască. Se uită ţintă la sticlă preţ de câteva 
clipe. Apoi îşi împinse paharul la o parte. 

— Mai e un lucru, zise el încet. Macleod a vorbit 
despre un vechi scandal care îl implica pe soţul lui Lady 
Mairi. El a lăsat să se înţeleagă că ar fi la fel de distructiv şi 
azi dacă s-ar afla. Tu ştii ce ar putea să fie? 

Robert nu răspunse imediat. 

— Nu l-am cunoscut pe Archie Macleod, zise el după 
un moment. Era deja mort când am cunoscut-o pe Lucy. Nu 
am auzit de niciun scandal în care să fie implicat. După 
toate mărturiile, era cât se poate de cumsecade. 

— La fel am auzit şi eu, zise Jack printre dinţi. 

Robert râse. 

— Cred că au fost prieteni din copilărie. 

— Aşa cred. _ 

Jack începea să-şi dorească să nu fi întrebat. li 


displăcea ideea că Mairi şi Archie se cunoscuseră 
dintotdeauna, o legătură intimă pe care ţi-o oferea o 
prietenie din copilărie. 

— Mairi s-a căsătorit cu el în ciuda opoziţiei şi 
planurilor tatălui ei, zise Robert. Atât ştiu. Ducele de Forres 
nu a fost foarte fericit că l-au ignorat. 

— Mairi trebuie să fi vrut foarte tare să se 
căsătorească cu Macleod dacă era pregătită să-şi sfideze 
tatăl, zise Jack. 

— Sau voia foarte mult să evite alt pretendent, 
completă Robert blând. Il lăsă să digere informaţia. Ştiu 
însă un lucru, adăugă el. Probabil că nu ar trebui să-ţi spun. 
Se uită scurt spre Jack. Lucy mi-a spus că Mairi i-ar fi 
mărturisit o dată că ea şi soţul ei nu au fost intimi. Nu 
împărțeau patul. Nu ştiu de ce. Nu ştiu dacă a fost mereu 
aşa, dar erau înstrăinaţi ca soţ şi soţie. Deja am spus prea 
mult. 

Jack simţi cum i se ridică părul pe ceafă. Se gândi la 
noaptea în care Mairi îl sedusese. Ea spusese că era în 
căutarea uitării. El presupusese că jelea moartea soţului, 
dar poate că jelea ceva complet diferit, pierderea unui 
prieten sau a încrederii într-o relaţie care se deteriorase. 

— Jack! 

Vocea lui Robert îl aduse înapoi în încăpere. În lumina 
lămpii, privirea întunecată a vărului său era foarte serioasă. 

— Lasă-mă să-ţi dau un sfat, zise Robert. Dacă vrei să 
afli adevărul, întreab-o pe Mairi. Dacă are încredere în tine, 
îţi va spune. Dar... în vocea lui Robert îşi făcu loc o nuanţă 
amuzată. Dar, având în vedere trecutul tău, va trebui să 
depui un oarecare efort. 

Jack făcu o grimasă. Nu îi dăduse lui Mairi niciun motiv 
să aibă încredere în el sau să nu se ferească de el. Îi 
dăruise într-adevăr corpul, dar nu avea nicio intenţie să-i 
dezvăluie secretele ei. Dacă voia să schimbe situaţia, 
trebuia să-i câştige încrederea. Fără tentative de seducţie 
în spatele tufişurilor. Fără furişat în camera ei după ce se 
culcaseră servitorii. El nu era sigur cât reuşea să reziste în 
ritmul ăsta. 


Gemu. O voia pe Mairi foarte tare şi nu era obişnuit cu 
refuzuri. De regulă, dacă voia ceva, chiar obținea. Dacă era 
o marfă, atunci o cumpăra. Dacă era o femeie, ea era în 
general destul de dornică să exploreze dorinţa reciprocă. 
Mairi însă îi spusese că era bădăran, o etichetă pe care o 
meritase din plin. Şi îi spusese că era prea bună pentru el. 

Avea dreptate. 

Simţi o amărăciune veche în suflet, năvălind peste el 
ca un val negru. Amintirile se întoarseră, amintiri despre 
eşecuri şi regrete. Preţ de o clipă, fusese în pericol să uite 
că el nu era salvatorul nimănui. Se văzuse pe el drept 
cavalerul ei protector. 

„Nu te apropia prea tare!“ 

„Nu risca nimic!” 

— Nu trebuie să-i ştiu secretele lui Mairi ca să mă 
ocup de Cardross sau de Innes, zise el calm. Noapte bună, 
Rob. 

Se întoarse şi plecă, înainte să poată vedea 
dezamăgirea care ştia că apăruse în privirea vărului său. 


* 


— Ei bine? 

Când soțul ei intră în dormitor, Lucy puse jos romanul 
pe care îl citea şi îl ţintui cu ochii ei albaştri. 

— Ai fost plecat o veşnicie. Aproape că eram 
disperată. Ea aşteptă, dar cum Robert nu răspunse imediat, 
se foi nerăbdătoare. Robert! Ce a spus? Mai aveam puţin şi 
mă topeam de curiozitate! A şantajat-o ca să se logodească 
cu el? L-a şantajat ea? E îndrăgostit de ea? 

Robert râse. 

— Să le luăm pe rând, draga mea. 

Işi dădu jos halatul de casă şi se strecură în pat, 
trăgând-o lângă el, cu capul pe umărul lui. Preţ de un 
moment lung, între ei domni tăcerea, o tăcere liniştită, 
confortabilă şi plină de gânduri nerostite de căldură şi 
dragoste. Lucy zâmbi şi se cuibări mai bine, punând o 
palmă pe pieptul lui gol. 


— Ar fi mai bine să nu faci asta dacă vrei să mă 
concentrez la întrebările tale, zise Robert blând şi îi acoperi 
mâna cu a lui, ţinând-o aproape de inima lui. Jack a fost de 
acord cu logodna ca o favoare pentru Lord Macleod. 

— Cât de neobişnuit, zise Lucy încruntându-se. 

Ea nu-l cunoştea prea bine pe Jack. El nu lăsa pe 
nimeni să se apropie şi dădea impresia că nu voia să aibă 
prea mult de-a face cu familia lui. Cu toate astea, ea bănuia 
că ţinea la ei. El şi Robert lucrau împreună de mulţi ani şi 
aveau o relaţie bazată pe respect reciproc şi loialitate. Ea 
era sigură că el îşi iubea bunica, deşi mai degrabă ar fi 
murit decât să recunoască. Dar talentul lui Jack era să fie 
incredibil de fermecător fără să dezvăluie nimic din 
sentimentele lui adevărate. 

— Nu e stilul lui Jack să-şi ofere ajutorul fără a primi 
nimic la schimb, zise ea puţin cam acru. Trebuie să mai 
aibă un interes. 

— Sunt sigur că aşa e, zise Robert pe un ton foarte 
sec. Cred că a obţinut preţul pentru ajutorul dat surorii tale. 

— lar eu nu sunt sigură că ea a obiectat, completă 
Lucy la fel de sec ca el. Când am întrebat-o pe Mairi despre 
logodnă, n-a vrut să spună decât că Jack e cel mai bun 
amant din toată Scoţia. Ştiu că a vrut să mă şocheze ca să 
o las în pace. Oftă. E ridicol de romantic din partea mea, 
rosti Lucy, dar speram să fie îndrăgostiţi. 

— Jack nu iubeşte pe nimeni, zise Robert. 

— Cu excepţia lui însuşi, replică Lucy. 

Robert clătină uşor din cap. 

— Cel mai puţin pe el însuşi. Işi reproşează moartea 
mamei şi a surorii sale. Nu îşi va permite niciodată să 
iubească pe cineva de teamă să nu piardă şi acea 
persoană. Îşi întoarse capul uşor ca să se uite la ea, ochii lui 
întunecaţi încălzindu-se în timp ce poposeau pe chipul ei. 
Tu vrei ca Mairi să fie fericită, ceea ce e foarte drăguţ din 
partea ta. A mai spus ceva? 

— Nimic, răspunse Lucy. Simţi un sentiment familiar 
de frustrare. Ea şi Mairi nu fuseseră niciodată suficient de 
apropiate pentru a-şi face confidente, iar asta o întrista. Mi- 


a spus că o doare capul şi m-a trimis afară cu tava de cină 
ca pe o servitoare. 

Robert depuse un sărut consolator pe creştetul ei. 

— Îmi pare rău, zise el. Îmi pare rău că nu a vrut să 
vorbească cu tine. 

— Sunt obişnuită, zise Lucy cam somnoroasă. Dar tot 
mă doare. Se cuibări mai aproape de el. Eu şi Mairi nu prea 
vorbim. Bănuiesc că eu şi Alice, fiind gemene, am exclus pe 
oricine altcineva în copilărie. Nu am făcut-o intenţionat, dar 
nu aveam nevoie de altcineva. lar când a murit Alice, Mairi 
era deja căsătorită. Apoi a devenit văduvă şi juca rolul pe 
care îl joacă şi acum - de văduvă modernă. Dar e doar un 
rol. Eu ştiu asta. Se lăsă pe spate şi se uită în sus la 
perdelele albastre ale patului. Mai rău e că sunt sigură că 
Mairi suferă, Robert, zise ea. Alungă oamenii din jurul ei 
pentru că se teme să-i iubească. E vina lui Archie. Vocea ei 
deveni tăioasă. Sunt sigură de asta. A avut încredere în el, 
dar el a făcut ceva rău, a trădat-o într-un fel. 

Era limpede că Robert nu mai era foarte interesat de 
subiect. El se juca cu părul ei în felul în care îi plăcea. În 
privirea lui apăru o sclipire în timp ce îi răsucea şuviţele 
castanii pe deget. 

— Deci sora ta crede că Jack este cel mai bun amant 
din Scoţia, zise el. 

Se mişcă brusc şi o întoarse cu faţa spre el. Mâna lui 
se duse spre panglica ce îi lega cămaşa de noapte. Ce zici? 

— Recunosc, zise Lucy modestă, dar cu o sclipire 
jucăuşă în ochi, că m-am întrebat dacă e adevărat. Jack e 
atât de imoral şi, desigur, are experienţă. 

Degetele lui Robert se opriră pe panglica de satin. Se 
uită la ea neîncrezător. 

— Te-ai întrebat cum ar fi vărul meu în pat? 

Lucy se înroşi. Nu putea să renunţe la zâmbet care îi 
juca pe buze. 

— Doar în sens pur academic, murmură ea. Desigur, 
ca o curiozitate intelectuală. Doar ştii cât de curioasă sunt. 

Robert o rostogoli sub el. 

— Ştiu, într-adevăr, doamnă, mârâi el. 


O sărută, trecându-şi mâinile prin părul ei şi 
desfăcându-i buzele cu o sete de a o poseda atât de mare, 
încât Lucy se pierdu, copleşită de puternicul sentiment de 
intimitate. Robert trase tare de panglică. Se desfăcu, iar el 
îşi lăsă mâna să alunece sub cămaşa de noapte, prinzându- 
i sânul în palmă. Lucy gemu. 

— Incă eşti curioasă cu privire la Jack? întrebă Robert. 

O sărută din nou încet, adânc, fierbinte, până când ea 
se mişcă agitată ca să-l atragă şi mai aproape. 

— La cine? făcu ea. 


Capitolul 13 


Până la finalul primei săptămâni la castelul Methven, 
Mairi îşi aminti toate motivele pentru care ura întrunirile de 
genul acesta. Era prinsă acolo cu un grup disparat de rude 
şi cunoştinţe, cele mai multe alături de care nu ar fi ales să 
petreacă timpul dacă circumstanţele ar fi fost diferite. 
Fratele ei mai mare, Angus, nu fusese niciodată favoritul ei. 
Era pompos şi îngâmfat, o terorizase în copilărie şi încă 
încerca să-i spună ce să facă. Soţia lui, Gertrude, era o 
matroană oribil de arogantă, ocupată să o instruiască pe 
sora mai mare a lui Mairi, Christina, să joace rolul de 
însoţitoare pentru fiica ei în sezonul următor. Lachlan 
fusese mereu un pierde-vară, iar acum părea nefericit şi 
agitat ca un copil, iar Dulcibella era otrăvitoare, frumuseţea 
ei de păpuşă de porțelan ascunzând o limbă ascuţită ca un 
ac. Lachlan era mereu ţinta proastei dispoziţii a soţiei, dar 
când Dulcibella o văzuse pe Mairi la micul dejun în prima zi, 
privirea îi devenise tăioasă şi pur şi simplu fu încântat că 
acum avea o nouă ţintă. 

— Mă bucur atât de tare că ai reuşit să ne incluzi în 
viaţa ta tumultuoasă, Lady Mairi, torsese ea. Ştiu că domnii 


se dau în vânt după... compania ta şi că nu-ţi place deloc 
să-i dezamăgeşti. 

— Îmi limitez afecțiunile la un singur bărbat, Lady 
Dulcibella, zisese Mairi, zâmbind de partea cealaltă a mesei 
spre Jack cu cea mai fermecătoare privire pe care o putea 
afişa. Intotdeauna am fost de părere că e un avantaj să-ţi 
placă într-adevăr persoana cu care eşti logodit sau cu care 
eşti căsătorit, nu crezi? 

Aruncă o privire cu înţeles spre Lachlan, care îşi 
dusese farfuria cu chifle şi unt la celălalt capăt al mesei, cât 
mai departe de soţia lui, şi studia ziarul cu o concentrare 
posacă. 

Il invidiase pe Jack în acele prime zile. El măcar putea 
să scape de îngrădirile unei astfel de întruniri şi pleca 
regulat să însoţească patrulele care cercetau dealurile în 
căutarea lui Wilfred Cardross. Lui Mairi i se impuseseră 
restricţii şi se simţea îngrădită. In parte, pentru că zona era 
limitată la graniţele domeniului Methven pentru propria 
siguranţă, dar şi pentru că se simţea atât de agitată şi 
conştientă de prezenţa lui Jack, ceea ce nu-i permitea să se 
relaxeze. O deconcerta că el juca rolul logodnicului perfect 
şi atent. Stătea lângă ea şi îi vorbea, dădea paginile 
partiturii când ea cânta la pian după cină şi se plimba cu ea 
prin grădini. Făcea totul cu cele mai bune maniere şi cu o 
sclipire de amuzament răutăcios în ochi. 

N-o săruta niciodată. 

Ea presupunea că, asemenea ei, el îşi dădea seama 
că în public trebuia să aibă un anumit comportament, dar 
totul era în contradicţie cu ceea ce ştia ea despre 
caracterul lui. Jack Rutherford pe care îl ştia ea fi încercat 
să o corupă prin galeria lungă sau să o atragă într-un 
labirint pentru nişte sărutări rapide. Faptul că nu făcea 
niciunul din aceste lucruri o tulbura. O dezamăgea, dar în 
acelaşi timp era exasperată. Deseori, stătea întinsă în pat şi 
se uita la uşa care lega camera ei de mica garderobă de 
lângă dormitorul lui Jack. Dar nu se gândea să îşi calce 
cuvântul şi să deschidă uşa aceea. Jack era atractiv, dar nu 
era irezistibil. Sau cel puţin aşa îşi spunea. 


Se obişnuise să viziteze biblioteca în fiecare seară, ca 
să aleagă o carte care să o ajute în lungile ore din noapte 
când nu putea să doarmă. Alese opere de filosofie şi teoria 
economiei, biografii ale unor mari generali şi volume seci 
de istorie în speranţa că putea să o adoarmă de plictiseală. 
Se gândi că astfel de lucrări prea puţin palpitante ar fi fost 
exact ce avea nevoie ca să înăbuşe orice gând pasional. 
Din nefericire, se părea că se întâmpla exact pe dos. Cu cât 
mai seacă era cartea, cu atât se simţea mai frustrată. 

Deşi scopul principal al reuniunii de familie era să 
sărbătorească botezul celui de-al doilea fiu al lui Robert şi 
al lui Lucy, logodna lui Mairi părea să atragă destul de 
multă atenţie. Se blestemă că nu prevăzuse asta. Zi după 
zi, vizitatorii soseau aparent să aducă daruri şi să-i felicite 
pe Lucy şi pe Robert cu prilejul botezului lui Ewan, dar şi să 
adune bârfe despre logodna lui Mairi. Era subiectul principal 
de discuţii în Edinburgh - Lord Macleod se asigurase de 
asta dând anunţuri în toate ziarele. Devenea rapid subiectul 
de discuţie din toată Scoţia. Mai ales marchiza văduvă 
părea deosebit de încântată şi vorbea de trusou şi de 
bijuteriile familiei atât de des, încât Mairi se simţea aşa de 
vinovată că îi venea să fugă să se ascundă de fiecare dată 
când o vedea pe marchiză. 

Intr-o seară, după cină, când Mairi stătea pe terasă 
ascultând trilurile Dulcibellei urcând şi coborând în timp ce 
îl certa pe Lachlan că petrecea prea mult timp în sala de 
biliard, Jack veni şi se sprijini cu spatele de balustradă, cu 
faţa spre ea. Arăta impecabil în hainele de seară - negru 
auster cu alb ca zăpada. Arăta şocant de chipeş şi destul de 
periculos. Pulsul ei o luă razna la acest gând, dar se adună 
pentru că nu avea de gând să-i leşine la picioare. 

— Am stat ca pe ace aşteptând ca tu să renunţi public 
la serviciile mele, zise Jack. E posibil să fi descoperit că îţi 
place să ai pe cineva care să-ţi aducă şalul sau să-ţi umple 
paharul de şampanie? 

Mairi zâmbi fără să vrea. 

— Am destui servitori care pot să facă asta, zise ea. 

— In cazul acesta, ai decis că mă vrei în alt scop, zise 


Jack. 

— Nu e un scop prea nobil, admise Mairi. Mă tem că 
te folosesc ca să o contracarez pe Dulcibella. M-am gândit 
să închei asocierea noastră, dar nu puteam suporta să-i 
ofer şi mai multă muniţie. În afară de asta, savurez 
noutatea de a fi lăudată pentru respectabilitatea mea. 

Jack râse. 

— E straniu de satisfăcător, fu el de acord. Se aplecă 
mai tare spre ea. Degetele lui îi atinseră obrazul în treacăt 
când se întinse după o şuviţă de păr. Deşi mi-ar plăcea mult 
mai mult să fiu absolut imoral. 

— Cred că ti-ar plăcea, rosti Mairi. Însă relaţia noastră 
merge pe drumul opus a ceea ce e considerat regulă. A 
început cu consumarea relaţiei fizice şi se va termina cu noi 
plecând pe căi diferite. Acum ne aflăm în faza de mijloc, 
când tu îmi faci curte, iar eu refuz să mă culc cu tine. 

Jack îi mângâie ceafa. 

— Am putea să nu inversăm procesul? zise el blând. 

Pentru moment, Mairi se simţi confuză din pricina 
atingerii lui. Era atât de caldă şi de seducătoare! Degetele îi 
erau împletite în părul ei şi o dezmierdau cu o blândeţe 
cuceritoare. O făcea să tremure neajutorată. Într-o clipă, îşi 
aminti nopţile nedormite în care se uita spre uşa de 
legătură şi îşi impunea să nu se ducă la el. 

— Nu, se auzi rostind, dar chiar şi ea recunoscu tonul 
plin de regret. 

Jack râse. Ştia că şi el îl auzise. 

— Ce păcat! O trase spre el atât de aproape, încât 
fustele ei se atinseră de piciorul lui. Nu aş putea să te 
conving să te răzgândeşti? 

Buzele lui le atinseră pe ale ei. O muşcă uşor de 
bărbie. Mairi tremură. Era imposibil de negat faptul că 
dorinţa se aprinsese între ei. Corpul ei vibra de dorinţă. El 
n-o atinsese de patru zile. Aşteptase asta. 

— Aici sunteţi! 

Niciunul dintre ei nu o observase pe Lady Methven, 
care ieşise agitată să li se alăture. Sau cel puţin aşa 
presupuse Mairi. Dar în urma acestui gând veni altul: oare 


Jack o văzuse pe bunica lui sosind şi flirtase cu ea ca să 
adauge un pic de veridicitate falsei lor logodne? Simţi o 
săgeată rece în suflet. Preţ de o clipă, fusese tentată să 
creadă că era sincer. 

— Nu vă pot reproşa că v-aţi refugiat aici, zise Lady 
Methven. Tocmai am auzit-o pe Dulcibella cum îi spunea 
bietei Lucy că îl răsfaţă cu neruşinare pe micul James. Cum 
ea nu are copii, oare cum poate să se pronunţe în astfel de 
chestiuni? Fără să aştepte răspuns, îl bătu pe Jack pe braţ 
cu evantaiul. In fine, doream să discut ceva cu amândoi, şi 
anume: nunta. 

Mairi înţepeni. Îi aruncă o privire lui Jack. 

— Bunico... dădu el să spună. 

— Cred că ar trebui să stabiliţi o dată, zise Lady 
Methven în plin avânt. Toamna ar fi drăguţ, înainte ca 
vremea să fie prea proastă pentru călătorii. Să zicem în 
şase săptămâni? E destul pentru a pune la punct un mic 
trusou. Şi cum Lady Mairi e văduvă, iar tu, Jack, nu eşti un 
tinerel, nu va fi nevoie de un mare eveniment. 

Mairi simţi că Jack se uita la ea. 

— Eu şi Lady Mairi suntem logodiţi de nicio 
săptămână... începu el. 

— Ei bine, nu există niciun motiv să amânaţi. Niciunul 
din voi nu e tânăr. Ar trebui să ştiţi foarte bine ce vreţi. 

— Lady Methven, spuse Mairi gândindu-se că ar putea 
încerca, dar Jack îi prinse mâna într-a lui. 

— Te rog să ne scuzi, bunico, zise el. Cred că eu şi 
Lady Mairi trebuie să discutăm asta în privat. 

— Desigur, zise Lady Methven cu o expresie 
triumfătoare. Ştiam că veţi înţelege punctul meu de vedere. 

— Imi pare rău pentru asta, zise Jack. O conduse pe 
Mairi înapoi în casă şi folosi micul birou de lângă bibliotecă, 
închizând uşa ca să se izoleze de restul familiei. Nu se 
aşeză, iar ea văzu cât de încordat era după poziţia umerilor. 
Bănuiesc că ar fi trebuit să anticipăm că se va întâmpla 
asta, zise el. Bunica încearcă de ani buni să mă 
căsătorească, iar acum crede că a sosit, în sfârşit, 
momentul şi nu vede niciun motiv să-l amânăm. [i-e frig? 


întrebă el când o văzu pe Mairi tremurând şi strângând mai 
tare şalul argintiu transparent. 

— Doar un pic, zise Mairi, profitând de orice scuză 
pentru tristeţea care o cuprinsese brusc. Nu-şi putea 
explica şi nici nu ştia de ce se întristase atât de tare. Nu 
ştia decât că se săturase de înşelătorii. Jack, zise ea. Cred 
că ar trebui să încetăm cu toate astea. Nici unuia nu îi 
convine să fie forţat să intre într-o căsătorie. li voi explica 
lui Lord Macleod... 

— Şi îl vei împuşca pe Wilfred Cardross şi te vei 
descurca cu Michael Innes? se interesă Jack. 

Vocea lui era mai aspră. Traversă camera cu furie 
reţinută în fiecare gest şi se întoarse brusc spre ea. 

— Dacă voi fi nevoită, zise Mairi. Întotdeauna am fost 
nevoită să rezolv singură problemele. 

— Îmi tot spui asta, zise Jack parcă şi mai supărat, 
însă Mairi nu reuşea să-i înţeleagă motivele. Nu îmi convine 
deloc să închei logodna acum! se răsti el. 

— Oh! ezită Mairi. Ei bine, dacă reuşeşti să o mai 
amâni pe bunica ta o vreme, atunci voi fi foarte bucuroasă 
să rup logodna când va fi convenabil pentru tine, adăugă 
ea pe un ton rece. Nu intenţionez să te prind în capcana 
căsătoriei. Nu vreau să mă căsătoresc. 

Buzele lui Jack se arcuiră într-un zâmbet. 

— Îmi dau seama, zise el rece. Ţi-ai exprimat foarte 
clar părerea în privinţa asta. 

Tăcerea dintre ei vibra plină de frustrare. 

— Nu înţeleg! răbufni Mairi. Tu vrei să te căsătoreşti la 
fel de puţin ca mine, de ce eşti aşa de încăpățânat? Nu ai 
vrut să mă ajuţi de la bun început... 

— M-am răzgândit, zise Jack. 

Îşi înfipse mâinile în buzunarele jachetei şi se întoarse 
cu spatele la ea. 

Nu îi vedea decât spatele lat, prea puţin comunicativ. 
Era iritată peste măsură. 

— Te-ai răzgândit pentru că voiai să te culci cu mine, 
zise ea. 

El se răsuci pe călcâie atât de repede, încât ea 


aproape că tresări. 

— Încerc să te apăr de diferite primejdii, zise el pe un 
ton amabil, dar cu o sclipire periculoasă în ochi. Măcar atât 
poţi să faci - să accepţi protecţia mea. 

— Dar eu nu am cerut... 

El o apucă şi o trase tare spre el. 

— Nu a trecut nicio săptămână de când oamenii lui 
Cardross aproape că te-au omorât, rosti el aspru. Până 
când pericolul acela şi ameninţarea din partea lui Michael 
Innes dispar, tu eşti responsabilitatea mea. 

Mairi rămase cu gura căscată. 

— Poftim? 

— Eşti logodnica mea, zise Jack pe un ton mieros, prin 
urmare am o responsabilitate faţă de tine. Acest lucru e 
valabil până când vom încheia acordul nostru. lar eu nu 
sunt pregătit să-l închei. 

Îi dădu drumul de parcă totul ar fi fost clarificat. 

— Acum eşti absurd! zise Mairi furioasă. Sunt o 
femeie independentă. Nu accept să mi se spună ce să fac. 

Jack ridică din umeri. 

O enerva la culme faptul că el părea atât de puţin 
interesat. 

— Nu încerc să-ţi limitez independenţa, zise el. Spre 
deosebire de mulţi reprezentanţi ai sexului meu, nu mă 
simt ameninţat de o femeie puternică. Dar adevărul e că ai 
nevoie de logodna asta, Mairi, şi, prin urmare, trebuie să fii 
pregătită să accepţi unele compromisuri în faţa societăţii. 

— Şi a ta! zise Mairi. 

leşi din birou înfuriată că Lady Methven şi Lucy se 
aflau în bibliotecă bând ceai şi că îi zâmbiră indulgent când 
trecu pe lângă ele, de parcă ar fi fost sărutată pasional, nu 
enervată la culme. leşi în hol şi porni în sus pe scări, 
neştiind unde să se ducă sau ce avea să facă în continuare. 
Una era să iasă plină de furie din încăpere, altceva era ce 
avea să se întâmple după aceea. Era prea devreme să 
meargă la culcare şi se simţea prea agitată ca să se aşeze 
calmă să citească o carte şi să bea un ceai. Il înjură 
vehement pe Jack. Era un spectacol de bravadă masculină 


ca ea să accepte protecţia lui până când rezolva cu 
amenințările la adresa ei. 

Auzi paşi în urma ei şi se răsuci brusc ca să constate 
că Jack o ajunsese din urmă pe ultima treaptă. Privirile li se 
întâlniră, iar ea rămase fără suflare. Părea să fie îngrozitor 
de furios. 

El aşteptă până când o cameristă se strecură pe lângă 
ei cu braţele pline de cearşafuri şi privirea întoarsă, apoi, 
când aceasta dispăru pe scări, el o prinse pe Mairi de mână 
şi o trase în spatele unei enorme statui de marmură de la 
intrarea în galeria portretelor. O răsuci cu faţa spre el. 

— Nu vei mai pleca aşa de lângă mine niciodată! rosti 
el pe un ton ferm. 

— Atunci încetează să mă tratezi ca pe o proprietate! 
se răsti Mairi tremurând. 

Se lăsă o tăcere încordată şi tensionată, apoi Jack 
zâmbi cu regret şi îi atinse obrazul cu mâna. 

— De ce ne certăm, întrebă el, când de fapt nu vrem 
decât să facem dragoste? 

Mairi simţea cum îi bubuie inima în piept. Dorinţa îi 
gonea prin vene sânge ca lumina lunii. Cuvintele lui 
cristalizară nevoia pe care o simţea. Il dorea şi nu voia să 
nege acea dorinţă. 

— Şi eu vreau să fac dragoste cu tine, şopti ea şi îşi 
ridică privirea spre ochii lui. Dar nu vreau ca apoi să fiu 
alungată. 

El schiţă un zâmbet. 

— Aceea a fost o greşeală, fu el de acord. 

— Da, zise Mairi. A fost. 

Zâmbetul lui se stinse, iar privirea îi deveni intensă, 
fără urmă de zâmbet. 

— Nu pot să-ţi ofer mai mult decât o aventură, zise el. 
Ca să fie clar. i 

Mairi nu răspunse imediat. Işi simţea gâtul uscat 
asemenea nisipului. Inima încă îi bătea tare. Ştia că trebuia 
să fie sigură, deoarece Jack era brutal de cinstit, iar ea 
trebuia să fie la fel. Nu ştia dacă era capabilă să separe 
dragostea fizică şi sentimentele, nu ştia dacă putea să fie 


atât de simplu. Nu dorea să se recăsătorească, dar asta nu 
însemna că nu putea să exploreze lumea simţurilor, o lume 
care fusese închisă pentru ea înainte să-l întâlnească pe 
Jack. Nu însemna că trebuia să întoarcă spatele acelei 
minunate pasiuni seducătoare. 

Vocea raţiunii îi şoptea că nu mai trebuia să facă asta, 
dar faptul că o auzea nu schimba nimic. Nu când avea deja 
stomacul strâns de durerea dorinţei şi când îl voia mai mult 
decât orice voise vreodată în viaţa ei. 

Inghiţi cu greu în sec. 

— Inţeleg, zise ea. 


În sfârşit! 

Parcă ar fi trecut o eternitate. Jack ştia că nu era făcut 
pentru celibat, cel puţin nu când venea vorba de Lady Mairi 
Macleod. Fusese în fiecare zi din săptămână extrem de 
excitat. Chiar şi când se forţa să joace rolul logodnicului 
perfect, aproape că fusese consumat de dorinţă. Şi ştia că 
avea să cedeze mai devreme sau mai târziu. 

O trase pe Mairi în braţele lui şi ea veni de bunăvoie, 
dornică de îmbrăţişare, iar inima lui tresăltă. 

— Am aşteptat toată săptămâna, îi şopti ea când 
buzele li se despărţiră. Imi doream asta. Te doream pe tine! 

Mairi îi puse o mână la ceafă şi-i trase capul spre alei. 

Jack se simţise din prima clipă disperat, fiind aproape 
să-şi piardă controlul. Mâna lui o ţinea de ceafă în timp ceo 
săruta, degetele savurând moliciunea de satin a părului ei. 
Se simţea de parcă era împins de o dorinţă sălbatică pe 
care nu o simţise pentru nicio femeie, dar era speriat că, 
atingând-o, în sufletul lui se putea naşte un sentiment care, 
odată eliberat, nu mai putea fi controlat. Preţ de o secundă, 
aproape că se retrase, dar nevoia era mai puternică. O 
sărută din nou, trăgând-o mai adânc în umbrele din galeria 
portretelor, cedând plăcerii şi dorinţei de netăgăduit. 

Decolteul rochiei ei era adânc. Asta îl tulburase pe tot 
parcursul cinei. Era aproape sigur că ea alesese decolteul 


provocator şi mătasea strâmtă doar ca să-l tachineze. Aşa 
că acum venise vremea să-i plătească pentru provocare. El 
trase, iar unul din sânii ei ieşi foarte plăcut la iveală de sub 
şalul sclipitor argintiu, sfârcul parcă cerşind muşcătura 
uşoară a dinţilor lui. El se aplecă să sugă. Mairi scoase o 
exclamaţie de surprindere şi-şi dădu capul pe spate, părul 
căzându-i pe spate ca un râu întunecat peste pielea golaşă. 
Preţ de câteva secunde, Jack se gândi să-i tragă corsajul în 
jos ca să-i dezvelească sânii complet, dar apoi îşi dădu 
seama că arăta mai apetisantă aşa, delicios de ciufulită, cu 
un sân acoperit decent, cu celălalt expus în mod neruşinat. 

O ridică. Picioarele ei se răsuciră instinctiv în jurul 
taliei lui, iar spatele i se lipi de lambriu. Mătasea rochiei era 
alunecoasă şi el se luptă să ajungă dedesubt, atingând cu 
cotul un bust al lui lulius Cezar aflat în apropiere, care se 
clătină periculos pe postament. Apoi degetele lui 
cercetătoare găsiră intrarea de sub rochia ei, căldura şi 
umezeala de dedesubt, iar mădularul i se întări dureros. 

Mairi îşi dădu seama că el voia să o posede chiar 
acolo. Încremeni şocată şi îşi desprinse gura de a lui. 

— Aici? Şoapta ei îngrozită era ca a unei mătuşi 
virgine confruntate cu depravarea. Jack! 

Jack zâmbi şi îşi apăsă buzele pe pulsul care îi bătea 
frenetic în scobitura gâtului ei. Îşi desfăcu pantalonii, se 
eliberă şi se înfipse în ea, acoperindu-i gura cu a lui ca să 
înăbuşe un strigăt. 

— Chiar aici, îi confirmă el cu buzele lipite de ale ei. 

Întrerupse sărutul şi îşi întoarse faţa spre pielea 
fierbinte şi umedă de pe gâtul ei. Işi lăsă limba să alunece, 
o gustă, muşcă uşor, în tot acest timp mişcându-se în ea cu 
mişcări lungi şi adânci. Îşi lăsă din nou capul spre sânul ei, 
trăgând de sfârc, auzindu-i strigătele înăbuşite, simţindu-i 
corpul tresăltând şi strângându-se în jurul lui. Nu avea nicio 
îndoială că ea era şocată pentru că el alesese să o posede 
într-un loc public. Asta ducea intimitatea dintre ei la un cu 
totul alt nivel. Cu toate astea, simţea că şi ea era excitată 
peste măsură de frivolitatea pură a situaţiei. De regulă, ea 
nu risca, dar el preluase controlul, iar ea era neajutorată. 


În acel moment, o uşă se deschise în capătul 
îndepărtat al galeriei şi se văzu o lumină. Oare Robert şi 
Lucy aleseseră exact acest moment neconvenabil ca să le 
arate oaspeţilor colecţia de portrete ale strămoşilor? 
Gândul acela îl făcu pe Jack să zâmbească. 

_ O simţi pe Mairi devenind rigidă când auzi şi ea vocile. 
Incercă să se desprindă de el, dar nu se putea mişca, aşa 
că el o ţinu şi mai strâns în timp ce îi permitea să alunece 
mai jos pe mădularul lui. Ea gemu când el o umplu complet. 

— Trebuie să te opreşti, şopti ea la urechea lui 
aproape fără suflare. Te rog! Ar putea... 

Jack zâmbi din nou lipit de pielea fierbinte a umărului 
ei. 

— Să ne vadă? întrebă el şi o muşcă de gât suficient 
de tare încât să-i smulgă o exclamaţie, apoi se înfipse iar în 
ea. 

Ea îşi înăbuşi un strigăt. El îşi lăsă capul în jos spre 
sânul ei şi o dezmierdă din nou, o muşcă şi îşi lăsă limba să 
alunece peste sfârc. Ea respira sacadat. 

Se auziră paşi pe podeaua din lemn a galeriei. 

— Jack! şopti ea agitată şi se foi. 

El o ţinu ferm în loc. 

— Şşt! El continuă să o pătrundă ei fără grabă, cu 
mişcări lente. Nu vrei să te audă. Gândeşte-te cât de şocat 
ar fi Angus. Şi cât de geloasă ar fi Dulcibella. 

Mairi scânci uşor. Corpul ei se strânse în jurul lui; ea 
se arcui în sus, iar el se mişcă mai tare. Lumina se apropia. 
Vocile deveniră mai puternice - Robert, Lucy, Lachlan, 
Dulcibella, toţi oaspeţii. 

— Acesta este stră-străbunicul meu, zise Robert. A 
luptat în revolta iacobită din 1719, iar aici... 

Mairi scoase un geamăt scurt. Pielea ei acoperită de 
sudoare era lipită de a lui Jack. 

— Te vor vedea toţi, şopti Jack, goală până la brâu şi 
cu mine înăuntrul tău. 

Vorbele răutăcioase fură de ajuns ca să o împingă 
spre extaz. Avu un orgasm violent, pulsaţia sălbatică a 
corpului ei provocându-i şi lui eliberarea atât de intens încât 


se clătină. Se loviră de lambriul de pe perete, corpul ei încă 
strângându-l în timp ce val după val de plăcere se abătea 
asupra lui. 

— Cine e acolo? se auzi vocea Dulcibellei prin extazul 
lor, ascuţită ca un ac. 

Jack se îndreptă, punând-o uşor pe Mairi jos. Văzu că 
strâmbase un portret al celui de-al cincilea Lord Methven, 
care acum atârna într-o parte. lulius Cezar căzuse pe jos şi 
se alesese cu nasul ciobit. 

— Sunt doar servitorii, zise Robert. Aici este portretul 
Clementinei, Lady Methven... 

— Repede! şopti Jack, apoi deschise cea mai 
apropiată uşă şi o împinse pe Mairi dincolo de ea. 

Unul dintre avantajele de a fi nepotul fostului marchiz 
era că măcar cunoştea încăperile castelului. O conduse pe 
Mairi printr-o serie de anticamere, oprindu-se doar ca să o 
mai sărute pe drum. Ea gâfâia şi era superb de răvăşită, 
râzând, cu o lumină de încântare în ochi. 

— Eşti scandalos! zise ea. 

Il sărută cu buzele lipite de ale lui, limba ei alunecând 
adânc înăuntru ca să se împletească cu a lui într-o 
fierbinţeală plină de pasiune. Jack simţi cum se întăreşte 
din nou ca răspuns. Ea era surprinzător de sensibilă şi îl 
făcea să se simtă ca un tinerel, nerăbdător să o posede din 
nou. 

— lar ţie îţi place să scandalizezi, zise el, lipind-o de 
perete ca să o sărute din nou. Cine ar fi crezut? 

Avură nevoie treizeci de minute ca să ajungă iar în 
capătul scărilor, timp în care el o posedă din nou pe masa 
de biliard de sus, ştiind că restul oaspeţilor aveau să se 
adune pentru cină şi întrebându-se unde erau. 

— Mi-am pierdut un pantof, se plânse Mairi când ieşiră 
din labirintul anticamerelor. Jack îi ajustă corsajul rochiei, 
trăgându-l la loc. Ea se întoarse ca să se privească într-una 
din oglinzile lungi de la capătul scărilor şi îşi duse mâna la 
obrajii îmbujoraţi. 

— Oh! făcu ea. E imposibil să cobor în salon aşa cum 
arăt acum. 


— Nu, fu de acord, Jack. Arăţi complet cucerită. 

Ea îi atinse obrazul într-o dezmierdare uşoară. 

— Trebuie să mă duc să mă aranjez. Se ridică pe 
vârfuri şi îl sărută. Mulţumesc, şopti ea. Vino mai târziu în 
camera mea! 

Mairi dispăru pe coridor spre dormitorul ei. 

Jack îşi reprimă impulsul de a o urma. Se simţea 
complet satisfăcut fizic, dar în acelaşi timp nemulţumit într- 
un fel pe care nu-l putea exprima. Îi spusese lui Mairi că nu 
voia decât o aventură, fără obligaţii sentimentale, apoi, 
când ea tratase sexul ca pe o tranzacţie fizică, plăcută, dar 
fără importanţă, el ar fi vrut să lovească cu pumnul în 
stâlpul de susţinere al scării, plin de frustrare. Avea exact 
ce credea că îşi dorea. Cu toate astea, se părea că nu mai 
dorea acelaşi lucru. 

Exista o oarecare ironie dar, la naiba, nu o putea 
descifra! 


Capitolul 14 


Era dimineaţa botezului lui Ewan. Jack se trezi brusc, 
lac de sudoare şi tremurând. Camera era întunecată şi preţ 
de o clipă nu avu idee unde se afla, pentru că rămăşiţele 
coşmarului încă se agăţau strâns de mintea lui. Cu un 
geamăt, se răsuci pe spate şi îşi puse antebraţul peste ochi. 
Avea un gust amar. Imagini îi dansau în faţa ochilor închişi; 
el era un băieţel stând în biserică - una enormă, în care 
coloanele se înălţau atât de sus încât abia le putea zări 
capetele, de parcă s-ar fi întins până la cer. Tatăl său era 
acolo, radiind, mama lui, la fel, zâmbea cu un bebeluş în 
braţe, îmbrăcat într-o rochie de botez din cea mai fină 
dantelă cu satin. El era în hainele cele mai bune de 
duminică; gulerul era prea strâmt şi jacheta prea mică, dar 


fusese spălat şi pieptănat frumos. Nimeni nu îl băga în 
seamă. Erau prea ocupați să admire copilaşul, şi părinţii 
erau prea ocupați să se uite unul la altul. 

— Tu eşti fratele lui Averil, îi spuse bunica şi îl 
cuprinse în îmbrăţişarea ei parfumată. 

Ea mirosea a violete, iar rochia ei de mătase era 
alunecoasă. El se retrase pentru că trebuia să pretindă că 
nu-i plăcea să fie îmbrăţişat, dar de fapt o adora. 

— Acesta e un lucru foarte important, Jack. Tu eşti cel 
mai mare. Trebuie să ai grijă de ea. 

„Trebuie să ai grijă de ea.“ 

Gustul amar i se accentuă. Simţi cum îl cuprinde o 
dezolare profundă. Se rostogoli şi apucă cutia cu iască, dar, 
neîndemânatic, o scăpă pe jos. Blestemă şi se ridică, 
ducându-se la fereastră şi dând la o parte draperiile. 

Noaptea încă domnea peste pajişti. Nu era urmă de 
lună pe cer. Norii erau destul de jos peste munţi. Jack lăsă 
draperiile să cadă la loc şi luă o surcea, reuşind de data 
asta să aprindă o lumânare. 

Arunca o lumină galbenă în încăpere, dar lumina 
caldă nu făcu decât să se simtă înfrigurat şi izolat. 

Nu prea avusese coşmaruri în ultima vreme. Când 
plecase prima dată din Scoţia ca să i se alăture lui Robert în 
Canada, era bântuit de vise rele, dar trecerea anilor pe 
unele le domolise, iar pe altele le alungase de tot. Asta 
făcea ca sentimentul palpabil de groază care îl cuprinsese 
să fie şi mai tulburător. Bănuia că întoarcerea la Methven 
declanşase toate astea. Un botez era o ocazie de bucurie 
pentru cei mai mulţi oameni, dar lui îi trezea amintiri 
neplăcute. 

Decise să iasă să se plimbe; zorile aveau să vină 
curând, iar el putea să lase aerul proaspăt să alunge 
ultimele imagini din vis. 

Se îmbrăcă neglijent, fără să se ostenească să-şi 
cheme valetul pe care Robert i-l împrumutase pe durata 
şederii. Pe terasă cădea o ploaie uşoară, aşa că ieşi pe uşa 
serei. Robert avea un paznic de serviciu la toate uşile în caz 
că Wilfred Cardross decidea să atace chiar castelul. 


Bărbatul căsca la post şi îi făcu semn din cap lui Jack, 
lăsându-l să treacă. 

În cenuşiul luminii de dimineaţă, grădinile din 
Methven se întindeau dinaintea lui în splendoarea lor 
elegantă. Arătau foarte diferit faţă de perioada în care 
venise prima oară în copilărie, pe vremea bunicului său. 
Vechiul lord lăsase ca Methven şi restul domeniilor să cadă 
în ruină şi, chiar dacă zidurile prăbugşite şi clădirile neglijate 
erau un loc de joacă palpitant pentru un copil, aerul de 
melancolie care atârna deasupra locului fusese întunecat şi 
depresiv. Robert făcuse să dispară toate astea şi împreună 
cu Lucy transformase Methven într-un cămin plin de viaţă, 
vibrant. El adusese iubirea înapoi la Methven. Preţ de o 
clipă, Jack se gândi la Glen Calder, domeniul lui, aflat la 
câţiva kilometri mai la nord. Glen Calder era la fel de 
frumos ca Methven, un castel vechi din piatră, cu vedere 
spre mării. Domeniul era eficient, prosper, dar nu era ca 
Methven. Nu era un cămin. Nu avea suflet. 

Castelul se trezea la viaţă. Auzea voci, zornăit de oale 
şi cratiţe de la bucătărie, sunetul unei uşi deschizându-se. 
Jack se îndreptă de spate. Avea nevoie de o baie şi de 
bărbierit dacă voia să apară cât de cât respectabil la 
biserică. 

Se uită spre fereastra lui Mairi. Draperiile grele de 
catifea erau trase. Niciunul dintre oaspeţi nu era treaz. 
Simti o nevoie imperioasă de a o vedea, şi asta îl surprinse. 
Voia să vorbească cu ea. Pur şi simplu să fie în preajma ei |- 
ar fi calmat într-un fel pe care nu-l putea defini. 

La naiba! 

Nu avea nevoie de nimeni. A te baza pe alţii era o 
slăbiciune. Îşi aminti coşmarul. Dacă te deschideai iubirii, 
mai devreme sau mai târziu aveai să suferi. 

Îşi trecu mâna peste bărbie, simțind barba crescută. 
Avea să strângă din dinţi şi să îndure ceremonia botezului, 
să fie martor la fericirea lui Robert şi a lui Lucy, să 
vorbească cu oaspeţii de parcă nu s-ar fi întâmplat nimic. 

lar apoi avea să găsească o sticlă de brandy şi să se 
îmbete criţă. Ştia că avea să o facă. Ştia, simţea cu 


disperare că era inevitabil. Nu putea să evite asta. 


* 


— Ştii cumva unde e Jack? o întrebă Mairi pe Lucy. 

Era seară şi Ewan fusese de mult dus înapoi în camera 
lui, împreună cu fratele mai mare, în timp ce părinţii şi 
oaspeţii luau cina şi discutau, savurând buna ospitalitate 
din Highland. Mairi era epuizată. Stătuse în biserică în 
calitate de naşă a nepotului ei şi depusese jurămintele, 
promițând să-l iubească şi să-i susţină pe Ewan şi pe familia 
acestuia. Lacrimile îi ardeau ochii şi îi făceau gâtul să se 
strângă - erau lacrimi de bucurie, dar şi de durere. Spera că 
avea să fie o naşă bună pentru nepotul ei. Dar se simţise 
vinovată să stea în biserică având în vedere că legătura ei 
cu Jack era atât de indecentă. Insă curând avea să se 
termine, îşi promise, şi să devină cea mai decentă dintre 
naşe. Lăsând la o parte toate consideraţiile morale, bănuia 
că modul lui Jack de a face dragoste îi alungase dorinţa de 
a avea alt amant. Trebuia să se mulţumească cu brodatul şi 
cu pictatul ca viitoare distracţii. 

Jack stătuse în biserică împreună cu bunica lui. Ea îşi 
aminti cât de chipeş arătase, dar atât de serios şi sever, 
atitudinea lui fiind atât de diferită de bucuria lui Lady 
Methven de a vedea următoarea generaţie stabilită în 
domeniul lor ancestral! Când se terminase slujba, Jack 
schimbase câteva cuvinte rapide cu bunica şi apoi 
dispăruse. Mairi îl văzuse mai târziu în treacăt, vorbind cu 
oaspeţii, dar acum dispăruse din nou. 

Lucy se încruntă uşor. 

— Jack este indispus. 

— Indispus? întrebă Mairi. Ce vrei să spui? 

| se părea ciudat, deşi Jack fusese distant toată ziua 
nu doar cu ea, de parcă ar fi fost cu gândul în altă parte. 

Lucy îşi muşcă buza de jos. Mairi se gândi că părea 
supărată, de parcă ascundea ceva, dar şi exasperată. 

— Robert spune că nu ar trebui să mă supăr pe el, 
zise Lucy. Dar mă supăr, nu mă pot abţine! 


Mairi deveni şi mai îngrijorată. O luă pe sora ei de braţ 
şi o conduse departe de mulţimea din hol, spre salon, 
găsind refugiu în mica sală de lectură de lângă bibliotecă, 
care îi servea lui Robert drept birou. 

— Ce se întâmplă? întrebă ea după ce închise uşa. 

Lucy se aşeză pe un scaun în foşnet de mătăsuri. 

— Ştii că Jack a refuzat să fie naşul şi al lui James, şi al 
lui Ewan? zise ea. Am încercat să nu mă simt rănită, pentru 
că Robert mi-a explicat că Jack a avut o copilărie dificilă. Şi- 
a pierdut ambii părinţi de tânăr, iar când a murit şi sora 
lui... Ea se încruntă din nou. Înţeleg asta, dar... Tonul ei 
sugera că nu înţelegea defel. Dar m-aş fi gândit că o 
persoană care nu are familie s-ar bucura de ocazia de a 
face parte din familia noastră. Cu toate astea, Jack ne 
respinge de fiecare dată. 

Mairi se gândi ce spusese Jack acasă la Macleod, când 
susţinuse că nu ţinea la nimeni. 

— Uneori, zise ea încet gândindu-se la propria 
experienţă, e prea dureros să te apropii mai mult. Riscul de 
a fi rănit e prea mare. Poate că aşa simte şi Jack. 

Lucy se uită la ea cu o privire goală. 

— Ei bine, nu văd de ce ar trebui să plece să se 
îmbete. 

— Oh, făcu Mairi, genul acela de a fi indispus! 

—  Pulbere, confirmă Lucy. Şi într-o dispoziţie 
mizerabilă. A aruncat cu un urcior după bietul Shawcross 
când s-a dus să-i mai ducă brandy. Robert spune... Se foi şi 
apoi se uită la Mairi oarecum ruşinată. Oh, nu trebuia să 
spun nimănui despre asta, dar tu ai dreptul să ştii. Jack a 
avut mari probleme cu alcoolul. După ce a murit sora lui, el 
a înnebunit o vreme. Bea prea mult şi a sfârşit într-o bătaie 
în care a murit un bărbat. L-au închis, iar Lady Methven a 
trebuit să plătească pentru a-l elibera. 

Mairi simţi cum se înfioară. Îşi aminti că Jack nu băuse 
decât apă la hanul Inverbeg. Ea se gândise că era straniu, 
dar acum îşi dădu seama că nu îl văzuse niciodată bând 
vin, cu atât mai puţin brandy. 

Se aşeză pe scaunul aflat vizavi de sora ei. 


— Când s-a întâmplat asta? şopti ea. 

— Nu sunt sigură, răspunse Lucy. Jack trebuie să fi 
avut cam 17 ani. Era foarte tânăr. 

„17.“ Oroarea o făcu pe Mairi să tresară. Când ea 
împlinise 17 ani, tatăl ei îi aranjase căsătoria cu un bărbat 
suficient de bătrân ca să-i fie bunic. 

Chiar şi acum îşi putea aminti sentimentul de groază 
şi de neputinţă pe care îl simţise, felul în care fugise de o 
nefericire şi dăduse de alta. Se simţise foarte singură şi 
speriată. Oare Jack se simţise la fel când pierduse aproape 
pe toată lumea la care ţinea? Jack îi spusese că fusese cam 
sălbatic în tinereţe. Presupusese că era vorba de aventurile 
unui tânăr privilegiat - prea multe jocuri de noroc, prea 
mult vin, prea multe femei. Habar nu avusese că fusese 
aşa. 

— Trebuie să mă duc la el, zise ea şi dădu să se ridice. 

Lucy păru alarmată. O prinse de mână. 

— Nu m-aş duce. Serios, Mairi, cred că ar trebui să 
aştepţi până când se trezeşte din beţie. 

— Am văzut nenumărați bărbaţi în diferite stadii de 
beţie, zise Mairi. Nu-ţi aminteşti cum era Lachlan după ce a 
descoperit pentru prima dată brandy-ul? 

— Nu mă refer la asta, zise Lucy. Vreau să spun că 
Jack te va răni. Nu va dori asta, dar tot o s-o facă. Nue ca 
Lachlan care s-a îmbătat într-o noapte la Edinburgh. Ea făcu 
un gest neajutorat. Băutura i-a devastat viaţa lui Jack, Mairi. 
L-a făcut periculos. Te rog... 

— Trebuie să încerc, Lucy! zise Mairi. Ştia că sora ei 
avea dreptate. Jack nu avea să se bucure de prezenţa ei, 
dar ăsta nu era un motiv suficient să-l lase singur cu 
amintiri dureroase şi o sticlă cu brandy. Nu pot să-l las să 
se descurce singur cu asta. 

Se ridică şi îşi netezi fustele tulburată, neştiind de ce. 

Pe scări se întâlni cu Shawcross, care cobora. li 
confirmă că Jack se afla în garderobă. O sfătui la fel cum o 
făcuse Lucy. 

— Nu v-aş recomanda să-l deranjaţi, milady. Domnul 
Rutherford are un temperament nesigur când e beat. 


Asta i se confirmă de îndată ce deschise uşa către 
garderobă. Era o încăpere mică, veselă, cu un foc în 
şemineu şi lumânări aprinse, dar care duhnea a alcool. Jack 
era tolănit într-un fotoliu, cu lavaliera şi jacheta date jos, 
picioarele lungi întinse dinaintea lui şi un pahar pe trei 
sferturi gol, care i se legăna în mână. Arăta periculos în 
toate felurile posibile. 

— Ţi-am spus că nu vreau să fiu deranjat, lua-te-ar 
naiba! zise el fără să ridice privirea. Dar dacă tot ai venit, 
poţi să-mi mai torni un pahar. 

— Ai băut destul, zise Mairi. 

Jack îşi aţinti ochii verzi, strălucitori spre Mairi fără să 
clipească. Ea simţi intensitatea privirii până în vârful 
degetelor de la picioare. 

— Tu, se răsti el cu voce aspră şi privirea aşa de dură 
şi nepăsătoare de parcă ar fi fost o străină. Ce doreşti? 

Durea. Durea tare, dar Mairi strânse din dinţi. Ştia că 
el suferea şi încerca să scape de suferinţă; ştia că nu putea 
şi că era chinuit. 

— Am venit să mă asigur că eşti în regulă, zise ea. 

Privirea aceea strălucitoare nu se abătu de pe chipul 
ei. 

— Ei bine, zise Jack, după cum vezi, sunt foarte bine. 
Se întinse singur după sticla de brandy, turnând neglijent 
lichid în pahar şi vărsând şi pe masă. Poţi să mă laşi să mă 
duc dracului singur, adăugă el şi se întoarse. 

— Nu, făcu Mairi. i 

Ea văzu cum îşi duce mâna cu paharul la buze. li 
zâmbi dispreţuitor. 

— Nu? se miră el. Îmi pare rău... Ai nevoie de mai 
multe lămuriri? Am zis să pleci, dacă nu te superi. 

— Nu, zise Mairi din nou. 

Tremura. Se lăsă în genunchi lângă fotoliul lui. 

— Îmi pare rău, zise ea. Îmi pare rău că ziua de azi a 
fost atât de dureroasă pentru tine. 

El îşi miji ochii spre ea cu furie şi neplăcere. 

— Poftim? ` 

— Bei ca să scapi de durere, zise Mairi. Inţeleg. Ştiu 


ce înseamnă să cauţi uitarea. Ştiu că ţi-ai pierdut părinţii 
când erai tânăr, la fel pe sora... 

El râse aspru şi dur. 

— Nu ştii nimic. 

Mairi îşi muşcă buzele ca să suporte disprețul 
cuvintelor lui. 

— Atunci explică-mi, zise ea cu voce sigură. 

El privi din nou la ea, dar de data asta nu era sigură 
că o vedea. Ea aşteptă, conştientă că îşi ţinea răsuflarea. 

— Mi-am ucis sora, zise el. A fost vina mea că a murit. 


* 


Jack îşi trecu o mână peste față. Îl durea capul şi îşi 
simţea ochii uscați. Se simţea de parcă şi-ar fi pierdut 
ultimul vestigiu de apărare, de parcă nu ar mai fi avut unde 
să se ascundă. El nu era niciodată vulnerabil. Ura senzaţia 
aceea, dar nu avea idee cum să scape de ea. 

Se uită la băutura din mâna lui şi apoi la chipul lui 
Mairi. Ea era aşa de frumoasă, se gândi el. Nu era vorba 
doar de trăsături bine definite, de culoarea ochilor sau de 
nuanţa arămie a părului ei. Era candoarea care îi făcea 
privirea atât de clară şi de onestă. Era generozitatea care o 
făcea să îi întindă o mână când el fusese atât de 
respingător cu ea. Ea avea o luminozitate şi o dulceaţă care 
îl atrăgeau în mod irezistibil. Tânjea după ea, voia să se 
piardă în ea. Voia să o posede şi să uite de orice altceva. 

Dar bunăvoința din privirea ei avea să se transforme 
în repulsie când avea să afle adevărul. 

— Îmi pare aşa de rău, zise ea. Spune-mi ce s-a 
întâmplat. 

Jack îşi întoarse privirea şi se uită spre foc. Era mai 
uşor să îi spună fără să o privească, dacă nu era obligat să-i 
citească dezamăgirea şi dezgustul de pe chip. 

— Părinţii noştri erau teribil de îndrăgostiţi unul de 
altul, zise el. Parcă eu şi Averil nu existam decât ca dovadă 
a iubirii lor. Când a murit tata, mama nu a putut suporta 
durerea. S-a sinucis câteva luni mai târziu. Eu i-am găsit 


trupul. A băut o cantitate mai mare de laudanum în 
noaptea aceea şi pur şi simplu nu s-a mai trezit a doua zi. 

O auzi pe Mairi exclamând şocată. 

— Jack, rosti ea şi îi puse mâna pe braţ, dar el i-o 
dădu la o parte, refuzând consolarea pentru că ştia că nu o 
merita. 

— Am încercat să o ajut, spuse el îndurerat. Ştiam că 
era teribil de nefericită, dar nu ştiam ce aş putea să fac, iar 
orice i-aş fi oferit nu ar fi fost niciodată de ajuns. Dragostea 
părinţilor mei unul pentru celălalt... El clătină din cap. 
Dragostea era o forţă periculoasă şi distructivă, iar el nu 
voia să aibă de-a face cu aşa ceva. El şi Averil fuseseră 
excluşi din cercul fermecat al iubirii părinţilor lor şi nu 
avuseseră cum să schimbe asta. Ne-a lăsat singuri, zise el. 

— Trebuie să fi fost foarte tânăr, zise Mairi. Prea tânăr 
ca să porţi povara unei asemenea responsabilităţi. 

— Aveam 16 ani când a murit, zise Jack. Averil avea 
12 ani. Am fost trimişi să locuim cu sora tatălui meu şi cu 
soţul ei, dar ei nu ne-au vrut cu adevărat. Ne-au trimis pe 
amândoi la şcoală. 

O văzu pe Mairi tresărind. Chipul ei era foarte palid. 

— Pare foarte dureros, zise ea. Mai ales după ce aţi 
suferit o pierdere aşa de mare. 

Jack ridică din umeri. 

— Nu veneam cu nici un ban şi eram o povară pentru 
ei. 

Îşi trecu mâna prin păr. 

— Ei bine, mă gândesc că îţi dai seama ce s-a 
întâmplat. M-am revoltat. După o vreme, am fost 
exmatriculat de la şcoală, iar unchiul şi mătuşa mea şi-au 
luat mâna de pe mine şi pentru o vreme am fost sălbatic şi 
incontrolabil. El se uită la sticla de brandy. Gustul alcoolului 
era acru pe limbă, dar tot voia mai mult. Tânjea după el, 
după uitare. Era beat, dar nu chiar atât de beat pe cât avea 
nevoie să fie. Beam prea mult, zise el. Mă băteam şi eram 
un ticălos. Nu aveam mai mult de 17 ani... Durerea şi 
amărăciunea se răsuciră înăuntrul lui. Şi în toată perioada 
asta am abandonat-o pe Averil. Am crezut că era în 


siguranţă la şcoală şi că era bine îngrijită. Ştiam că îi era 
mai bine acolo decât i-ar fi fost cu mine. Ce puteam face 
pentru ea? Nici măcar nu fusesem în stare să îmi ajut 
mama. Nu fusesem în stare să o fac fericită ca să nu ne 
părăsească. Ştiam că nu i-aş fi făcut niciun bine lui Averil. El 
îşi goli paharul. Sticla scoase un clinchet, lovind paharul 
când şi-l umplu la loc. lar apoi, într-o bună zi, am auzit că a 
murit, zise el şi trase adânc aer în piept. A murit în timpul 
epidemiei de febră tifoidă care izbucnise la şcoală. 

Abia atunci am descoperit că era un loc îngrozitor - 
rece, murdar, cu hrană puţină şi gătită prost, mucegăită. El 
se opri. A murit singură şi înspăimântată, pentru că nimănui 
nu i-a păsat, cu atât mai puţin mie. 

— Jack, zise Mairi, nu e adevărat... 

— Este! Furia şi vinovăția din sufletul lui erau ca o 
fiinţă vie care îl făcea să-şi dorească să o lovească. Mi-am 
trădat mama, la fel pe Averil, iar din cauza asta, draga 
mea, vorbi el pe un ton batjocoritor şi văzu cum ei i se 
înroşesc obrajii, ar trebui să te ridici şi să mă părăseşti fără 
să te uiţi în urmă, pentru că nu sunt bun pentru tine. 

O văzu pe Mairi cum închide ochii. Preţ de o clipă, o 
lacrimă îi umezi genele, dar ea şi-o şterse, furioasă. 

— Nu vreau să te aud că spui astfel de lucruri, zise ea 
cu o privire furtunoasă. Erai doar un copil, Jack. Nu ar fi 
trebuit să porţi povara unei astfel de responsabilităţi. Nu a 
fost vina ta. 

— Încerci să mă consolezi? Acesta era ultimul lucru pe 
care şi-l dorea de la ea. Mă tem că de la tine vreau un 
singur lucru, iar ăsta e ce am făcut aseară în galerie. 

Văzu că i se taie răsuflarea când cruzimea cuvintelor 
lui ajunse la ea. Se retrase de lângă el, dându-se în spate şi 
împiedicându-se de fuste în graba de a se ridica. 

— Nu înţeleg de ce trebuie să fii atât de brutal, zise 
ea. De ce încerci să mă răneşti? 

O rănea pentru că se ura pe sine. Aproape că o ura şi 
pe ea pentru că refuza să se îndepărteze de el. Jack simţi 
că nu mai putea înghiţi. Simţea o durere arzătoare în piept. 
Nu avea să-i răspundă. Nu putea. De ce nu putea afurisita 


femeie să-l lase în pace? Îi amintea de bunica lui, care 
venise la închisoare, păşind cu graţie peste toată mizeria 
de acolo ca să-l salveze, când el merita să fie abandonat. 
Mairi avea aceeaşi forţă şi acelaşi spirit invincibil. Şi ea 
refuza să plece. Era mult, mult prea bună pentru el. 

Ea făcu un pas în faţă, dar, înainte să poată vorbi, el 
se întoarse spre ea şi o apucă de umeri. 

— Te avertizez, Mairi, zise el, că dacă mai rămâi un 
minut, te voi lua şi te voi poseda doar ca să uit. Făcu semn 
cu capul spre uşă. Acum du-te cât încă poţi! 


* 


Mairi simți cum îi bubuie inima. Se temea şi totodată 
nu se temea de Jack în starea asta; sub toată cruzimea se 
ascundea un bărbat care suferea atât de mult încât ea voia 
să Îl ajute. Dacă acesta era felul în care putea să ajungă la 
el, atunci aşa trebuia să fie. 

Nu se mişcă. Ochii lui sălbatici şi furioşi îi scrutară 
chipul, dar el nu făcu nicio încercare de a o atinge. Ea îşi 
puse o mână pe ceafa lui şi îi trase capul spre alei, 
sărutându-l uşor. Simţea rezistenţa în el. Preţ de o clipă, el 
nu răspunse, apoi scoase un geamăt disperat şi o cuprinse 
cu braţele. Gura lui îi strivi buzele. Ea şi le deschise pentru 
el de îndată şi el o sărută cu o nevoie şi o disperare 
frenetice. Ea îi oferi sărut pentru sărut, agăţându-se de el în 
timp ce camera se învârtea în jurul ei şi podeaua părea că i 
se clătină sub picioare. 

El tremura când se dezbrăcă şi când îi trase la 
întâmplare hainele de pe ea. Se lăsară amândoi pe pat, 
mâinile lui alergând cercetătoare pe tot corpul ei, precum 
cele ale unui bărbat însetat de atingerea ei, însetat de 
iubire. Fără nicio atingere blândă, o desfăcu şi o pătrunse 
fără tandreţe. Ea îl tinu, mângâindu-l pe umeri şi pe spate, 
trăgându-l aproape de ea, simțind tumultul de emoţii care îl 
mâna. 

li şopti dezmierdări în timp ce el o poseda. Ştia că 
trupul ei nu era decât o cale de a scăpa de durere, dar era 


de ajuns dacă putea să îi ofere asta. 

Când totul se termină, el îşi odihni obrazul pe pieptul 
ei, cu ochii închişi, gâfâind. 

— Imi pare rău, zise el, părând tulburat. Atât de rău! 

Ea îl mângâie pe cap şi îl ţinu strâns în timp ce el 
adormi. Acum înţelegea de ce Jack nu lăsa pe nimeni să se 
apropie de el şi de ce nu voia responsabilitatea unei soţii şi 
a unei familii. O durea inima pentru el. Îl strânse mai tare în 
braţe. Nu ştia cum putea să-l convingă că nu era vina lui. 
Fusese aşa de tânăr şi pierduse atât de mult! Era greu să 
vindeci răni atât de vechi şi de adânci. Se temea că urma 
să fie imposibil. Şi se temea şi mai mult că el nu voia să o 
lase să încerce. 


Jack se trezi înţepenit, cu o durere de cap care îi 
bubuia în tâmple şi un gust mizerabil în gură. Se trase încet 
din braţele lui Mairi, se ridică şi se dădu jos din pat. Aerul 
rece îl învălui; îi lipsea deja căldura patului, dar şi mai mult 
îi lipsea confortul atingerii lui Mairi. 

Işi trase pantalonii şi cămaşa pe el, se duse la măsuţa 
de toaletă şi îşi dădu cu apă pe faţă şi pe ceafă, primind cu 
bucurie şocul apei reci. Işi netezi părul ud şi se întinse după 
un prosop. Nu mai băuse atât de mult de ani întregi. Nu îl 
ajutase să scape de amintirile brutale. Doar Mairi încercase 
să îl ajute, iar drept răspuns el fusese crud cu ea şi o 
posedase fără să ţină cont de sentimentele ei în timp ce ea 
îi arătase doar generozitate şi tandreţe. Vina şi ruşinea pe 
care le simţea se adânciră. Nu exista scuză pentru 
comportamentul său. Nimic nu justifica asta. 

Pe măsuţa de toaletă se afla o tavă cu o carafă cu apă 
proaspătă şi un flacon cu un lichid gros de culoarea prunei. 
Shawcross o lăsase acolo mai devreme, când intrase de 
atâtea ori, iar Jack, cu o lipsă de politeţe de neiertat, îi 
spusese să aducă altă sticlă de brandy şi să iasă naibii de 
acolo. Bău tonicul dintr-o înghiţitură. Avea un gust aşa de 
oribil, încât pe moment avu impresia că valetul decisese să 


se răzbune şi îl otrăvise. Apoi amestecul începu să aibă 
efect, iar durerea de cap slăbi, oboseala începu să dispară 
şi simţi prospeţimea mentei şi mai puţin acreala alcoolului. 
Rămase doar sentimentul de ruşine, dar Jack bănui că 
pentru acesta nu exista leac. 

În patul mare, Mairi se foi în somn şi se îngropă mai 
mult sub aşternut, bolborosind ceva. Jack traversă camera 
şi se aşeză lângă ea. Se simţea straniu. Voia să o atingă şi 
să o ţină aproape de el. În acelaşi timp, nevoia aceea era 
marcată de un sentiment teribil de groază. Nu înţelegea de 
ce îi povestise despre mama şi sora lui. El nu făcea 
confesiuni, cu atât mai puţin despre familie. Nu vorbise 
niciodată cu Robert despre asta, nici cu bunica lui. Nu voia 
să dezgroape trecutul, să vorbească despre eşecul lui sau 
de ce nu mai avea încredere să iubească. 

De ce îi povestise totul lui Mairi era inexplicabil. El ştia 
să se protejeze. În decursul anilor, ridicase ziduri de 
apărare pe care credea că nu le putea dărâma nimeni. Cu 
toate astea, Mairi reuşise. 

Ea deschise ochii, iar el avu un straniu sentiment de 
revoltă, dar şi un dor atât de puternic, încât se cutremură. 

Îi atinse foarte uşor obrazul. 

— Te-am rănit? întrebă el morocănos. 

Mairi zâmbi, iar el simţi din nou cum inima i se 
strânge. 

— Nu, zise ea. 

— Îmi pare rău, îi spuse Jack. 

Ea clătină uşor din cap. 

— Nu ai de ce să te scuzi, spuse ea şi adăugă: Jack, 
trebuie să ştii că nu a fost vina ta! 

Jack clătină din cap. Auzea vorbele ei, dar nu avea să 
le creadă vreodată. Ceva se frânsese, se desfăcuse în 
bucăţi undeva în adâncul fiinţei lui. 

— Îmi pare rău, zise el din nou şi văzu cum lumina se 
stinse în ochii ei. 

Amândoi ştiau că de data asta el nu se scuza pentru 
comportamentul faţă de ea, ci pentru faptul că nu putea să- 
i accepte cuvintele. Nu voia să le audă şi cu atât mai puţin 


să aibă nevoie de ea aşa cum avusese în noaptea care 
trecuse. 


Capitolul 15 


Mairi era atât de epuizată emoţional, încât dormi până 
târziu, nu o auzi pe cameristă care veni să aprindă focul, nu 
se mişcă nici măcar când Jessie veni să aducă tava cu micul 
dejun. În cele din urmă, se trezi când Lucy bătu la uşă şi 
intră în cameră, dând draperiile la o parte şi lăsând soarele 
să intre. 

— Îmi cer scuze că te deranjez, zise Lucy şi se aşeză 
pe marginea patului, dar eram îngrijorată. 

— Pentru Jack? întrebă Mairi. Se ridică din pat şi se 
frecă la ochi. Nu mai e beat şi cred că şi-a revenit. 

— Ei bine, sunt sigură că toţi vor fi bucuroşi să afle 
asta, zise Lucy destul de ferm. De fapt, voiam să spun că 
eram îngrijorată pentru tine. Îi luă mâna lui Mairi într-a ei. 
Te-a rănit? întrebă ea pe un ton grav. 

Mairi se surprinse pe ea însăşi izbucnind în plâns. 
Simti degetele lui Lucy strângându-i mâna. Apoi sora ei o 
strânse în braţe, iar Mairi fu surprinsă să descopere că acea 
îmbrăţişare era unul dintre cele mai frumoase lucruri din 
lume. 

— Înţeleg că a făcut-o, zise Lucy cu o voce înăbuşită, 
dar care tot suna aspru. Ticălosul! O să-l omor, nu-mi pasă 
că este vărul lui Robert... 

— Te rog, zise Mairi şi îi dădu drumul. Nu e nevoie de 
un război în familie. E în regulă, să ştii. Chiar e. 

Nu era foarte sigură că era în regulă, dar nu voia să-şi 
analizeze sentimentele prea îndeaproape în dimineaţa 
aceea. Îşi simţea inima rănită. 

Lucy nu părea convinsă. 

— Să ştii, zise ea foarte serios, că cel mai bun sex din 
lume nu merită doi bani dacă vine însoţit de atât de multă 
suferinţă. Ar putea să ţi se pare că merită, dar să ştii că nu 


e aşa. 

Mairi chicoti, în ciuda stării ei. 

— Aşadar, acum eşti expertă, zise ea. Da, ştiu asta. 

— Ţi-a spus Jack ce s-a întâmplat cu mama şi cu sora 
lui? întrebă Lucy. 

— Da, răspunse Mairi. Mi-a spus. 

Chipul lui Lucy se lumină. 

— Oh, e bine, pentru că până acum nu a vorbit 
niciodată despre asta. Nici măcar cu Robert. 

— Nu ştiu cât îl va ajuta că a vorbit cu mine, zise Mairi 
cu sinceritate. Jack a regretat că a făcut-o imediat după ce 
mi-a spus. 

Lucy studie chipul surorii ei cu o privire 
pătrunzătoare. 

— Acum câteva zile, eram îngrijorată că logodna ta cu 
Jack era de faţadă, zise ea încet. Acum mă tem că te vei 
îndrăgosti de el. 

Acesta era alt subiect pe care Mairi nu se simţea 
pregătită să-l discute în dimineaţa aceea. 

— Nu te teme, zise ea. Chiar dacă voi pierde un 
amant, am regăsit în schimb o soră. 

Lucy îi strânse din nou mâinile şi se ridică. 

— Ce lucru drăguţ ai spus, zise ea cu ochii umezi şi 
apoi zâmbi. Mă tem că ai regăsit şi o cumnată la Methven, 
fie că îţi doreşti, fie nu. Mă bazez pe tine să concurezi 
împotriva Dulcibellei la tirul cu arcul în dimineaţa asta. Se 
opri în uşă şi adăugă: Oh, şi dacă ai reuşi să o nimereşti pe 
ea mai degrabă decât ţinta, cred că toţi am fi 
recunoscători. 


Jack stătea pe pajişte şi se uita cum Mairi o bătea 
zdravăn pe cumnata ei, Dulcibella, la jocul cu bile. De 
regulă, îi displăcea să stea deoparte, dar simţea o plăcere 
stranie să o privească pe Mairi. Ea îşi rostogolea bilele spre 
ţintă cu putere, eleganţă şi exactitate. In schimb, Dulcibella 
nu avea deloc talent, avea încheieturi slabe şi, după ce 


pierduse două partide în faţa lui Mairi, se bosumflă. 

Jack îşi spuse că stătea în preajma lui Mairi ca să aibă 
grijă de ea, dar ştia foarte bine că era o minciună. In 
spatele zidurilor castelului Methven era mai în siguranţă ca 
oriunde, şi el nu trebuia să o urmeze peste tot ca un animal 
de companie. Nu făcea decât să-l tulbure faptul că o urma 
pentru îşi dorea asta; îi făcea plăcere să o privească, să 
discute cu ea şi adora să facă dragoste cu ea. După 
noaptea în care se îngrozise pentru că se îmbătase, 
încercase să stea departe de ea, ca măcar să-şi 
demonstreze sieşi că ea nu avea nicio putere asupra lui. 
Eşuase lamentabil. In decursul ultimei săptămâni, se 
dusese în camera ei în fiecare noapte şi făcuse dragoste cu 
ea cu o dorinţă sfâşietoare, care l-ar fi tulburat dacă ar fi 
meditat la asta. Se gândise că avea să se sature, să se 
plictisească, aşa cum se întâmplase cu toate femeile din 
viaţa lui înainte, dar se părea că nu conta de câte ori făcea 
dragoste cu ea. Simţea o dorinţă crescândă în fiecare 
noapte şi zi şi în fiecare altă clipă. 

Ca o vagă tentativă de a fi discret, se asigura că nu se 
ducea niciodată în camera lui Mairi înainte ca în casă să se 
lase liniştea şi avea grijă să nu fie descoperit de cameristă 
în patul ei. In aventurile lui trecute asta nu fusese niciodată 
o problemă. Cu Mairi însă acest lucru devenea tot mai 
dificil, spre marea lui dezamăgire. El voia să rămână cu ea, 
să doarmă cu ea şi faptul că nu putea era absolut frustrant. 
Şi mai exasperant era că în timpul zilei erau nevoiţi să 
păstreze aparențele unei logodne respectabile. Acest lucru 
se dovedea fatal pentru autocontrolul lui jack deoarece 
părea să fie şi mai greu şi îl făcea să o dorească pe Mairi şi 
mai tare. Işi dădu seama, fără a-i veni a crede, că nici nu se 
mai uitase la alte femei de când se culcase prima dată cu 
Mairi. 

Sosirea ceaiului oferi o  bine-venită distracţie. 
Servitorii aranjară totul sub un cort uriaş în dreapta pajiştii, 
umbrit de pini înalţi. Incet-încet începură să apară şi restul 
invitaţilor la reuniunea de familie: Lucy cu sora ei Christina 
şi alţi membri ai familiei ieşiră pe uşile terasei, Robert şi 


Lachlan se apropiară dinspre grajduri, Lady Methven veni 
din grădina de trandafiri. Exista şi un nou-venit, un domn 
înalt, blond, solid şi serios cu o geantă cu documente sub 
braţ. Se opri la marginea pajiştii ca s-o salute pe Mairi, iar 
Jack îl văzu sărutându-i mâna. Mairi zâmbea. În mod 
evident, se cunoşteau foarte bine. Jack se ridică imediat şi 
se duse să li se alăture. Râsul lui Mairi răsună tare. Jack 
observă că musafirul încă o ţinea de mână şi zâmbea. 
Vorbeau ca doi prieteni vechi. 

— Jack! Mairi se întoarse spre el când ajunse în 
dreptul ei. Ochii ei albaştri erau luminoşi şi zâmbitori. 
Permite-mi să ţi-l prezint pe domnul Cambridge, care 
administrează afacerile lui Lord Macleod şi care e un vechi 
prieten. Jeremy, logodnicul meu, domnul Rutherford. 

Jack făcu o plecăciune. 

— Cambridge. 

Avea destulă minte să nu arate niciun fel de 
animozitate faţă de celălalt bărbat, deşi, judecând după 
expresia lui Cambridge, antipatia era reciprocă. 

— Rutherford. Ochii cenuşii ai lui Cambridge erau reci. 
Felicitări pentru logodnă, milady, adăugă el spre Mairi. 
Aruncă apoi o privire spre Jack. Lord Macleod m-a informat 
despre logodnă. 

Cambridge voia să-l informeze că ştia de logodna 
falsă şi temporară. Simţi o săgeată de furie şi se trase mai 
aproape de Mairi. 

— Mulţumesc, zise el rece. Sunt cel mai norocos 
dintre bărbaţi. 

Privirea lui Cambridge deveni şi mai rece. 

— Aşa aş crede, zise el. 

Mairi fie nu simţise ostilitatea dintre cei doi bărbaţi, 
fie era hotărâtă să o ignore pentru că îl trase pe Jeremy 
Cambridge spre masa de ceai.. 

— Jeremy, zise ea, vino şi stai lângă mine şi spune-mi 
toate noutăţile de la Strome. 

— Ai venit cu afaceri de la Strome, Cambridge? 
întrebă Jack. 

Sugera că, dacă era aşa, Cambridge trebuia să 


rezolve problema pentru care venise şi să plece. Ştia că era 
nepoliticos din partea lui, dar nu-i păsa. 

— Da, zise Cambridge, fără să se ostenească să-i 
spună domnule. Le voi discuta mai târziu cu Lady Mairi. 

Asta fusese o săgeată pentru Jack. O văzu pe Mairi 
uitându-se la Cambridge şi încruntându-se uşor. 

— Domnul Rutherford ni se va alătura pentru asta, 
zise ea, iar Jack simţi o străfulgerare de plăcere care îl luă 
prin surprindere. Îi prinse mâna lui Mairi, iar ea îi oferi un 
zâmbet timid care îi strânse inima. 

Ceilalţi începură să se aşeze la locurile lor în jurul 
mesei mari, rotunde. Dulcibella deja se agita, insistând ca 
Lachlan să-i pună un scaun exact în locul potrivit - apărat 
de vânt şi unde soarele să nu-i bată în ochi. 

Dulcibella chiar era frumoasă, se gândi Jack, cu părul 
ei castaniu bogat şi ochii mari căprui, dar gura cu colţurile 
în jos sugera că era permanent dezamăgită de viaţa ei. Se 
uită de la chipul ei la al lui Mairi. La prima vedere, Mairi nu 
dădea impresia de căldură, deoarece frumuseţea ei clasică 
era perfectă şi părea rece, ca o statuie. Amintindu-şi cum 
se încălzea sub atingerea mâinilor lui, Jack simţi că gulerul 
şi pantalonii îi deveniră prea strâmţi. 

De parcă ar fi fost atrasă de privirea lui, ea îşi ridică 
ochii şi-i întâlni pe ai lui. Zâmbi, iar Jack simţi o emoție pe 
care nu o putea explica. 

— Miroşi a grajduri, îi spuse Dulcibella soţului ei, 
strâmbând din nas. Te rog să nu stai în direcţia din care 
bate vântul. 

— Şi tu pari plină de sudoare, draga mea, replică 
Lachlan printre dinţi. Jocul a fost mai obositor ca de obicei. 

— Sora ta l-a abordat aşa cum face cu toate lucrurile! 
se răsti Dulcibella. 

— Întotdeauna am spus că, dacă joci, atunci joci ca să 
câştigi, zise Jack cu amuzament. 

Dulcibella îi aruncă o privire. Jack îşi dădea seama că 
ar fi vrut să nu-l placă, dar era prea vanitoasă ca să facă 
asta. Nu suporta să nu fie admirată. 

Bătu cu mâna pe scaunul de lângă ea. 


— Veniţi să staţi lângă mine, domnule Rutherford şi 
povestiţi-mi care din multele talente ale lui Lady Mairi v-a 
atras prima dată la ea. Oare talentul ei de a picta cu 
acuarele sau cântatul la harfă? Dar nu... Făcu o pauză. Nu 
pot fi astea, căci se pricepe prea puţin la ele. Vă rog să-mi 
spuneţi! 

Jack se uită la Mairi şi văzu o sclipire de amuzament în 
ochii ei. Işi dădea seama că ea pregătea un răspuns 
devastator pentru Dulcibella - presupunând că nu îi servea 
el unul mai întâi. 

Lucy se înroşi, fiind deranjată de o lipsă atât de 
flagrantă de politeţe la masa ei de ceai. Lady Methven se 
uita la Dulcibella de parcă ar fi văzut o formă deosebit de 
dezagreabilă de insectă stând la pândă în prăjitura ei. 

— Poate că Jack a fost atras de şarmul şi de manierele 
impecabile ale lui Lady Mairi, zise Lady Methven tăios. 
Bunele maniere sunt atât de rare în zilele noastre! 

Dulcibella se înroşi ca o cărămidă şi tăcu preţ de o 
clipă lungă şi binecuvântată. 

Cum Jeremy Cambridge îi ţinu scaunul lui Mairi, Jack 
se aşeză lângă Dulcibella şi îi dădu ceaşca de ceai pe care o 
umpluse Lucy. Cambridge, se gândi el, în timp ce îl privea 
pe bărbat înşirând în faţa lui Mairi o varietate de prăjituri şi 
de sendvişuri, era mult prea atent cu logodnica lui. Ştia 
foarte puţine despre el şi nu simţea dorinţa de a afla mai 
multe. Işi dădea seama că omul îi displăcea profund, deşi 
nu ştia mai nimic despre el, iar asta îl irita şi mai tare. ÎI 
privi pe Cambridge vorbind cu Mairi şi observă la el o 
atitudine ciudat de posesivă. Nu părea doar să o admire, ci 
şi să creadă într-un fel că era proprietatea lui. Era ciudat, 
dar poate că se întâmpla asta pentru că Mairi era o Macleod 
prin căsătorie şi Cambridge era cel care se ocupa de 
afacerile lui Macleod. Sau poate, fu obligat Jack să admită, 
judecata lui părea să dispară când venea vorba de Mairi. 

Decât să se mai chinuie singur privind-o pe Mairi 
zâmbindu-i lui Cambridge, se întoarse spre sora ei mai 
mare, care se afla în cealaltă parte a lui. Lady Christina 
MacMorlan era cea mai mare dintre fiicele ducelui de 


Forres, o femeie ca un şoricel maroniu şi plictisitor şi a cărei 
viaţă fusese sacrificată pentru a administra casa tatălui ei 
şi pentru a ajuta la creşterea copiilor mai mici după 
moartea mamei lor. Nu semăna nici cu Lucy, care era mică 
şi energică, nici cu Mairi, care era rece şi elegantă, dar 
părea insipidă, de parcă alegea voit să se confunde cu 
peisajul. 

— Vă bucuraţi de vizita în Highland, Lady Christina? 
întrebă Jack. 

Christina tresări de parcă cineva ar fi aprins un foc 
sub scaunul ei. Se îmbujoră. 

— Oh, eu... 

— E aşa de plictisitor la ţară, o întrerupse Dulcibella. 
Doar munţi oribili şi drumuri proaste. Nu mai suport! 

— Atunci va trebui să-l rogi pe Lachlan să te ducă 
acasă cât mai curând, zise Lucy. Nu se poate să te lăsăm să 
suferi. 

— Nici nu m-aş gândi să mă aventurez dincolo de 
zidurile castelului, se cutremură Dulcibella. Nu cu bărbaţi 
periculoşi pe picior de război! Voi sta aici până când va fi 
prins vărul Cardross. 

Jack îi văzu pe Robert şi pe Lucy schimbând o privire. 
Robert îşi dădu ochii peste cap. 

— Ce frumoase sunt grădinile de trandafiri acum, îi 
spuse Mairi lui Lady Methven. Domnul Rutherford mi-a 
povestit că vă place mult să grădinăriţi. Aţi fi avut multe de 
discutat cu fostul meu soţ. Era un botanist cunoscut. 

O pală de vânt agită pinii şi făcu să fluture pereţii 
pavilionului. Jack îşi dădea seama că începea să se 
enerveze. Ultimul lucru pe care voia să-l facă era să o 
asculte pe Mairi ridicând osanale sfântului Archie Macleod. 
La naiba cu el! Rezistă dorinţei de a lovi în ceva. Logodna 
lor părea banală în comparaţie cu complexele sentimente 
pe care le avea Mairi pentru Macleod. Dar nu ştia de ce îl 
irita asta. 

Îşi bău ceaiul - pe care îl ura şi-l considera o băutură 
fără gust - şi mâncă o bucată de prăjitură Dundee, care era 
foarte bună. Mairi şi Cambridge erau adânciţi în 


conversaţie, iar părul lui blond şi cel roşu-castaniu al ei se 
apropiaseră. Jack scrâşni din dinţi. 

Se ridică brusc. 

— Robert, întrebă el, vrei să organizezi încă o patrulă 
pentru după-amiaza asta? M-aş duce să călăresc înainte de 
cină. 

Acest anunţ fu întâmpinat de exclamaţii şocate din 
partea celor mai multe doamne. 

— Vai, domnule Rutherford, tremură vocea 
Dulcibellei, nici să nu vă gândiţi! Aţi putea fi împuşcat, 
mutilat, omorât! 

— Totuşi, voi risca, zise Jack. 

— La Kinlochewe a sosit deja un detaşament de 
cavalerie, zise Robert. Până mâine sunt sigur că îl vor 
arunca pe Cardross înapoi în spatele gratiilor. 

— Sper şi eu, interveni Dulcibella şi îşi dădu farfuria la 
o parte. Este atât de dezolant să ai un renegat în familie! 

Jack îl privi pe Jeremy Cambridge. Acesta urmărea 
conversaţia cu mare atenţie, cu ochii mijiţi. Când surprinse 
privirea lui Jack, zise cu mare emfază: 

— Tocmai îi spuneam lui Lady Mairi că Lord Macleod a 
fost foarte îngrijorat să audă de vestea atacului asupra 
trăsurii ei. Oferă toată susţinerea în capturarea contelui de 
Cardross. 

— Mulţumim, zise Robert. 

— Pe mine mă vânează Wilfred, zise Dulcibella 
bosumflată, de parcă era mai bine să se bucure de 
îndoielnica onoare de a fi ţinta lui Cardross decât să fie 
ignorată. Sunt sigură că a atacat trăsura lui Mairi doar 
pentru că a crezut că eram eu! 

Nimeni nu o contrazise. Jack bănuia că toată lumea îşi 
dorea ca Dulcibella să fi fost într-adevăr în trăsura aceea şi 
ca Wilfred Cardross să o fi prins. 

— Mairi, zise el, dacă ai terminat ceaiul, m-aş bucura 
de compania ta în drum spre grajduri. 

Cambridge păli dezamăgit. Mairi zâmbi şi se ridică în 
picioare. 

— Desigur, Jack! Se întoarse apoi spre celălalt bărbat: 


Putem discuta mai târziu, după ce se va întoarce Jack? 

— Nu e nicio grabă, zise Robert alene. De ce nu rămâi 
la cină, Cambridge? Poţi să stai aici peste noapte şi să ţineţi 
întrunirea mâine-dimineaţă. 

li întoarse privirea lui Jack ridicând din sprâncene, 
făcându-se că nu înţelege. 

— De ce îi permiţi lui Cambridge să-ţi arate atâta 
atenţie? întrebă Jack în timp ce se plimba cu Mairi pe 
pajişte. Nu va face decât să le confirme unora şi altora că îţi 
place să flirtezi. 

Mairi ridică din sprâncene. 

— Avem altă dispută ca între amanți? întrebă ea pe 
un ton mieros. Nu fi caraghios, Jack! De ce nu îl placi? 

Jack ridică din sprâncene şi văzu culoarea roz de pe 
pomeţii ei. 

— Aş fi zis că e evident, spuse el tărăgănat. Pofteşte 
la ce e al meu. 

Mairi scoase un ţăţăit exasperat. 

— În primul rând, nu e adevărat. În al doilea rând, eu 
nu sunt o proprietate. Şi în al treilea rând, Jeremy e un 
vechi prieten, nimic mai mult. Apreciez sfaturile lui în 
afaceri, iar Lord Macleod îl apreciază. E un om foarte plăcut. 

— La naiba cu laudele! zise Jack, observând că îi 
revenea buna dispoziţie. Mie nu mi-ai spus niciodată că 
sunt plăcut. 

— Asta pentru că nu eşti, replică Mairi pe un ton acru. 
Nu eşti deloc plăcut. 

Jack o prinse şi o trase în spatele unui vas uriaş 
sculptat în piatră. 

— Dar tot mă placi, zise el. 

O simţea foarte plăcut în braţele lui, caldă, moale şi 
atât de tentantă. 

— Nu sunt sigură că o fac, spuse Mairi, dar el 
descoperi cu mirare că nu se lupta să scape. 

— Atunci, dacă nu mă placi, continuă Jack, atingându-i 
lobul urechii cu buzele, trebuie să-ţi placă felul în care te 
fac să te simţi. li sărută adâncitura din spatele urechii şi o 
simţi cum tremură. Voi veni la noapte în camera ta, îi şopti 


el. 

Buzele ei se arcuiră în mod delicios. 

— Să ai grijă să vii! îi şopti ea. 

Un grup de servitori apăru din direcţia castelului cu 
mai mult ceai şi prăjituri stivuite pe tăvi. Mairi se retrase 
discret de lângă el, iar Jack oftă şi îi dădu drumul. 

— Îmi doresc să poţi veni cu mine să călăreşti, zise el 
brusc. 

Privirea ei se îmblânzi. 

— Mi-ar plăcea şi mie, zise ea. Mi-ar plăcea să scap de 
aici. Mă simt ţintuită. 

Ea se ridică pe vârfuri şi îi depuse un sărut pe obraz. 
Era cea mai castă şi mai dulce formă de salut, dar, cu toate 
astea, Jack o simţi în întregul corp. O privi în timp ce se 
întorcea la pavilion. Ar fi vrut să o ia din acea atmosferă 
apăsătoare a reuniunii de familie, din încorsetarea de a fi 
mereu sub privirile tuturor. Voia să fie singur cu ea, să 
călărească pe vârf de munte însoţiţi doar de vântul cel 
rece. 

Dar cel mai mult îşi dorea să o ia într-o călătorie 
nebunească, departe de amintirile despre Archie Macleod. 
Însă nu putea face asta. Nu îl putea înlocui pe Archie şi nici 
măcar nu ştia sigur ce voia de fapt de la ea. 


* 


Mairi reuşi să obțină câteva ore de linişte încântătoare 
ascunsă în bibliotecă, citind, înainte ca Jeremy Cambridge 
să o găsească. Ştiuse că el nu avea să aştepte până a doua 
zi dimineaţă. Nu dorea să discute cu el de faţă cu Jack. 
Când îi auzi paşii grei apropiindu-se, fu tentată să sară şi să 
se ascundă în spatele unui raft de cărţi, dar ştia că ar fi fost 
un gest copilăresc. O enervase în timpul ceaiului cu felul lui 
pompos şi important şi nu putu să nu-şi dea seama de 
animozitatea dintre el şi Jack. Erau ca doi câini care îşi 
dădeau târcoale. Se întrebă de ce bărbaţii trebuiau să se 
comporte atât de prosteşte. 

Jeremy se aşeză în fotoliul de vizavi şi se lăsă în faţă 


cu mâinile atârnând între picioare, fixând-o cu o privire mai 
degrabă tristă decât supărată. Inainte ca el măcar să apuce 
să spună ceva, ea simţi o senzaţie acută de iritare, ştiind că 
nu era deloc amabilă. Ar trebui să-i ofere măcar o şansă şi 
să-l asculte. 

— Îmi pare atât de rău, Lady Mairi, zise Jeremy. EI 
clătină din cap. Dacă Lord Macleod mi-ar fi spus dinainte de 
planurile sale, asta nu ar fi trebuit să se mai întâmple. Nu 
era nevoie să faceţi ceva atât de nebunesc şi să vă logodiţi 
cu un individ periculos, care nu poate decât să vă distrugă 
reputaţia şi mai tare. 

— Presupun că te referi la domnul Rutherford, zise 
Mairi, pentru că el e singurul logodnic pe care îl am. Îşi 
închise cartea cu un pocnet. Ce doreşti să-mi comunici, 
Jeremy, de ai bătut tot drumul de la Strome până aici? 
întrebă ea puţin cam acru. 

— Am venit să aduc această scrisoare de la Lord 
Macleod, zise Jeremy, deschizând cataramele genţii cu 
acte, şi să văd cum vă simţiţi după teribilul şoc al atacului 
lui Wilfred Cardross. l-am promis lui Lord Macleod că îi voi 
aduce veşti despre starea dumneavoastră de sănătate. 

El scoase scrisoarea din geantă, dar nu i-o întinse pe 
dată, ci o ţinu în mână, de parcă ar fi fost făcută din aur 
preţios. 

— E foarte amabil din partea lui Lord Macleod, zise 
Mairi şi rezistă dorinţei de a-i smulge scrisoarea din mână. 
Te rog să îi spui că sunt bine. 

Intinse mâna după scrisoare. Jeremy ignoră gestul şi 
puse scrisoarea frumos pe masa dintre ei. Începu iarăşi să o 
studieze cu o privire atât de abătută, încât ei îi veni să-l 
plesnească. 

— V-am spus să vă întoarceţi la Edinburgh ca să 
înăbuşiţi zvonurile despre comportamentul dumneavoastră 
neadecvat, zise el. 

Mairi se zburili. 

— Comportament neadecvat e o formulă critică, plină 
de prejudecăţi, zise ea foarte rece. lar din câte îmi 
amintesc, nu ai spus aşa ceva. Ai fost atât de evaziv, încât 


nici măcar nu am reuşit să-mi dau seama care era natura 
zvonului. 

Jeremy se îmbujoră. 

— Nu se cădea să vorbesc despre astfel de chestiuni 
scandaloase, zise el. 

— Din fericire pentru mine, domnul Rutherford nu a 
fost la fel de pretenţios ca tine, Jeremy, zise Mairi. Simţea 
cum începea să clocotească furia în ea şi făcu un efort 
imens să o înăbuşe. A fost foarte amabil şi dispus să-mi 
ofere ajutorul său. 

— Vi l-aş fi oferit şi eu la întoarcerea la Edinburgh, 
când aţi fi aflat care era situaţia, zise Jeremy. Am fost 
dispus să trec cu vederea eşecurile dumneavoastră morale. 
Am fost chiar pregătit să vă ofer protecţia mea, ceea ce 
tind să cred că ar fi fost mult mai respectabilă decât cea a 
lui Jack Rutherford. 

Acum era roşu în obraji şi se bâlbâia, iar Mairi nu se 
mai simţi enervată, părându-i rău că el se preţuia atât de 
mult şi că avea o părere atât de proastă despre ea. Se 
simţea privată de ceea ce credea că exista între ea şi 
Jeremy, şi anume o prietenie adevărată. Ea ştiuse 
dintotdeauna că el era un pic cam încuiat şi că, la fel ca 
mulţi bărbaţi, dezaproba femeile diferite şi independente, 
dar era dezamăgitor să-i descopere opiniile cu o sinceritate 
atât de puţin flatantă. 

— Sunt onorată de părerea ta, Jeremy, zise ea, şi nu 
îmi pare rău că sunt promisă domnului Rutherford când tu 
ai fi putut să-mi oferi mai mult. 

— Mă bațjocoriţi, zise Jeremy tăios, dar veţi regreta, 
Lady Mairi! Tot oraşul Edinburgh va vorbi de logodna 
dumneavoastră... 

— Prea bine, zise Mairi pe un ton plin de încântare şi 
cât se poate de măgulitor. Întinse mâna după scrisoare de 
la Lady Kenton, care sosise în acea dimineaţă. O folosise 
până atunci drept semn de carte. Lady Kenton îmi scrie că 
lumea bună e absolut încântată de vestea logodnei, rosti ea 
şi citi cu voce tare: „Când un cuceritor precum domnul 
Rutherford alege să se căsătorească, asta oferă speranţă şi 


altor doamne că pot găsi un soţ la fel de incitant”. Împături 
scrisoarea şi o puse la loc în carte. Aşa că, vezi tu, sunto 
rază de speranţă pentru toate femeile. 

Jeremy pufni dezaprobator şi se opinti să se ridice din 
fotoliu. 

— Nu e prea târziu să vă răzgândliţi, zise el şi se uită 
în jos spre ea. Veniţi înapoi la Edinburgh cu mine! Ştiţi că 
vă displace să fiţi aici. Urâţi copiii şi nu vă place compania 
familiei. 

Mairi se înfurie când îl auzi. 

— Nu urăsc copiii! zise ea cu o furie crescândă. Doar 
că nu sunt obişnuită cu ei pentru că nu am fost suficient de 
norocoasă ca să-i am pe ai mei. Cât despre familia mea... 
Simţi o străfulgerare neaşteptată de afecţiune. Îi iubesc pe 
toţi foarte mult şi nu apreciez faptul că îmi critici membrii 
familiei, mai ales când Lucy şi Robert sunt suficient de 
generoşi încât să-ţi ofere ospitalitatea lor! 

Se simţi atât de răscolită după plecarea lui Jeremy 
încât decise că aerul proaspăt îi făcea bine. Lachlan, 
Dulcibella şi alţi oaspeţi se duseseră la lac pentru un picnic; 
în timp ce păşea pe aleea castanilor, auzi voci şi râsete. Era 
o schimbare în bine să o audă pe Dulcibella într-o dispoziţie 
bună. Pentru o vreme stătu în grădini, simțind cum briza 
uşoară îi ciufulea părul şi savurând atingerea soarelui pe 
chip. 

Era straniu că se supărase aşa de tare auzind 
cuvintele lui Jeremy. Veştile pe care le adusese de la 
Macleod nu erau cine ştie ce, dar ea avea impresia că el 
bătuse drumul până acolo ca să o certe că acceptase să se 
logodească cu Jack. Era furioasă că fusese certată şi se 
simţea straniu de protectoare faţă de Jack şi indignată de 
criticile lui Jeremy. 

Soarele devenise prea fierbinte, iar ea îşi uitase 
umbreluţa. Se plimbă pe lângă zidurile grădinii unde 
parfumul trandafirilor atârna greu în aer şi trecu pe sub o 
arcadă în grădina sălbatică. Aici îşi aminti de leagănul uriaş 
agăţat la umbră lângă iazul năpădit de nuferi. Copiii lui 
Robert şi ai lui Lucy încă erau prea mici să se joace acolo. 


Trebuie să fi fost acolo de când Robert şi fratele lui mai 
mare îşi petrecuseră copilăria la Methven. La fel ca Jack. 

Leagănul era dintr-o bucată de lemn nefinisată, plină 
de muşchi, dar uscat. Mairi se aşeză pe el şi frânghia 
scârţâi sub greutatea ei. Se legănă uşor în faţă şi în spate, 
amintindu-şi ritmul din copilărie şi încântarea de a zbura 
prin aer şi de a se simţi atât de liberă şi de nestăpânit. Se 
întrebă când îşi pierduse acel sentiment al libertăţii. Archie 
îi lăsase averea din vinovăţie şi îi oferise posibilitatea să 
facă atât de multe lucruri, dar uneori resimțea asta mai 
degrabă ca pe o povară decât ca pe un dar. Îşi aminti de 
fiorul sălbatic care o cuprinsese când Jack o rugase să plece 
cu el călare spre Methven. li plăcea să călărească şi ar fi 
vrut să rişte şi să plece cu el, dar raţiunea şi autocontrolul 
câştigaseră bătălia. | se părea că ridicase ziduri în jurul ei 
fără măcar să-şi fi dat seama. 

Tremură un pic în aerul greu. Trecuse o vreme de 
când simţise acel teribil sentiment de singurătate şi 
apăsare care o cuprinse acum. Soarele se ascunsese, iar 
păsările tăcuseră. Se auzea un tunet îndepărtat dinspre 
munţi. Prin acoperişul de crengi de deasupra ei putea 
vedea că cerul devenise cenuşiu, plin de nori care păreau 
să stea unul peste altul. Furtuna se apropiase mai repede 
decât se aşteptase. 

Incetini leagănul şi acesta se opri cu un scârţâit care 
răsună puternic în tăcerea din jur. Deja primele picături de 
ploaie băteau pe frunzele de deasupra ei. Trebuia să alerge 
spre casă, altfel ploaia o uda până la piele. Tufişurile din jur 
erau atât de întunecate încât se împiedică de o rădăcină şi 
aproape căzu. Aerul se simţea sufocant pe sub copaci. 

Se auzi un foşnet puternic undeva în dreapta ei, iar 
când se răsuci, i se păru că zăreşte silueta unui bărbat 
înainte ca aceasta să dispară în întunericul profund. Grăbi 
pasul şi auzi din nou acea fluturare de frunze trădătoare şi 
sunetul paşilor călcând pe frunze moarte. Oricine o 
urmărea se apropia. g 

Simţi cum o cuprinde panica. li displăceau furtunile, 
oricum ar fi fost ele, iar acum simţea cum se jucau cu 


mintea ei, amplificându-i sentimentul de izolare, deşi era la 
doar câteva sute de metri de casă. Işi spuse că se purta 
prosteşte şi se îndreptă spre deschizătura dintre copaci, 
unde pădurea se deschidea spre pajişte. Frunzele de sub 
picioarele ei erau alunecoase din pricina ploii, iar tunetul se 
auzi mai aproape. Simţea cum rochia se lipea de ea într-un 
amestec neplăcut de sudoare şi apă de ploaie, iar senzaţia 
că era observată nu o părăsea deloc. Când copacii se răriră, 
o siluetă păşi în calea ei atât de direct şi de brusc încât ţipă 
dintr-odată. Un moment mai târziu îşi dădu seama că era 
Jack, care se întorcea de la grajduri. Se simţi teribil de 
uşurată că a lui fusese silueta pe care trebuie să o fi văzut 
printre tufişuri. Se simţi însă ca o proastă. Jack o prinse de 
braţ şi o ţinu, uitându-se încruntat la ea. 

— Mairi, ce Dumnezeu faci aici? S-a întâmplat ceva? 

— Nu, răspunse Mairi cu dinţii clănţănind. Se auzi alt 
tunet lung şi mai apropiat. Eram pe leagănul din grădina 
sălbatică. Nu mi-am dat seama că furtuna era atât de 
aproape. 

Când ajunseră pe marginea pajiştii, se văzu un fulger 
imens şi se deschiseră cerurile. Ploaia cădea fără milă, 
lovind pietrişul de pe alee. În câteva secunde, pantofii lui 
Mairi erau uzi leoarcă şi apa îi curgea pe ceafă. 

— Pe aici, zise Jack şi o apucă de braţ, trăgând-o sau 
mai degrabă cărând-o spre pavilionul de vară din colţul 
grădinii cu ziduri. Ea tresări violent când tunetul bubui 
direct deasupra lor şi Jack fu nevoit să o târască spre 
pavilion. 

O conduse la o banchetă tapiţată care se întindea de- 
a lungul pereţilor şi o trase în jos. Aerul din pavilionul de 
vară era cald şi uscat, iar răpăiala ploii pe acoperiş era 
liniştitoare. 

— Vom fi în siguranţă aici, zise el. O studie gânditor 
cu o umbră de amuzament în ochii lui adânci. Mă tem că 
arăţi cam răvăşită. Lady Mairi cea elegantă a dispărut. 

— Nu are importanţă, zise ea. 

Tremura, deşi nu îi era frig. Un alt fulger puternic 
lumină interiorul pavilionului, urmat de bubuitul tunetului 


care parcă ar fi despicat munţii în două. 

— Habar n-aveam că te sperie furtunile, zise Jack. 

Din ochi îi dispăruse expresia amuzată, acum privind 
mai degrabă îngrijorat. 

— E ridicol să te temi de furtuni, zise Mairi supărată. 

— Toţi avem slăbiciunile noastre, râse Jack şi adăugă: 
De fapt, e o uşurare să descopăr că şi tu ai slăbiciunile tale. 
De cele mai multe ori, pari să fii înspăimântător de 
îndărătnică. 

O luă pe după umeri şi o trase aproape de el, iar Mairi 
îşi permise să-şi sprijine capul pe umărul lui. Se simţea la 
căldură şi în siguranţă. 

Rămaseră acolo aşezaţi în tăcere, în timp ce ploaia 
răpăia pe acoperiş şi tunetele bubuiau deasupra capetelor 
lor, apoi mai departe spre mare. Treptat, cerul se limpezi şi 
ploaia se domoli, iar păsările începură să cânte din nou. 

Mairi se ridică încet în picioare. Se simţea neplăcut de 
umedă cu rochia de muselină care se lipea de ea şi cu 
şuviţele de păr lipite pe ceafă, dar se simţea fericită şi 
preţuită. 

— Mulţumesc, zise ea zâmbind. 

Jack nu îi zâmbi drept răspuns. Se uită la ea preţ deo 
clipă de parcă ar fi avut obloane de oţel în spatele 
pleoapelor. Ea simţi răcoarea şi distanţa care se căscase 
brusc între ei. 

— S-a terminat, zise el şi se duse spre uşă şi o 
deschise. Ai face bine să te întorci în casă şi să-ţi schimbi 
hainele ca să nu răceşti. 

Se întorsese cu spatele lat spre ea, cu aceeaşi 
atitudine avută când o alungase din camera lui la hanul 
Kinlochewe, iar Mairi aproape că tresări. Din nou o 
respingea. Se ridică şi, fără să mai rostească vreun cuvânt, 
trecu pe lângă el şi ieşi pe uşă, traversând pajiştea spre 
casă. 


Capitolul 16 


Furtuna trecuse până seara, lăsând în urmă un cer de 
un albastru palid. Drumurile erau însă înnămolite şi probabil 
de nefolosit chiar şi a doua zi, o informaţie pe care Jack o 
primi morocănos, deoarece însemna că Jeremy Cambridge 
probabil avea să mai petreacă o noapte la Methven. Starea 
de spirit i se mai îmbunătăţi când o văzu pe Mairi 
schimbând pe furiş cartonaşele la masă pentru ca Jeremy 
să fie aşezat cât mai departe de ea. Se întrebă dacă se 
certaseră. Ea nu îi spusese nimic. De fapt, vorbise foarte 
puţin cu el din după-amiaza petrecută în pavilionul de vară. 

Işi aminti de întâlnirea lor şi descoperi că îşi pierduse 
pofta de mâncare. Puse încet jos furculita şi cuțitul. 
Somonul era delicios, iar bucătăreasa cu siguranţă avea să 
fie ofensată că peştele se întorcea neatins. Adevărul era că 
ştia că se purtase ca un ticălos după-amiază. Nu observase 
cât de mult se apropiaseră el şi Mairi nu doar fizic, ci şi 
emoţional. Totul se întâmplase treptat - înţelesese în acea 
după-amiază, când o consolase în timpul furtunii. Şi se 
retrăsese în faţa acestei intimităţi. Aproape că intrase în 
panică, iar asta nu era o reacţie care să-l bucure. 

Se uită în lungul mesei la Mairi. Ea era aşezată lângă 
Robert şi amândoi vorbeau animat. Arăta la fel ca 
întotdeauna, calmă şi elegantă. Cu toate astea, Jack simţea 
că i se ridică părul pe ceafă, de parcă ceva nu ar fi fost în 
regulă. 

Mairi ridică privirea şi preţ de o clipă se uită la el, iar 
el văzu sub aparenta veselie ceva atât de întunecat şi de 
pierdut, încât fu străfulgerat de o senzaţie de nelinişte 
suficient de puternică încât să-l facă să se ridice de pe 
scaun înainte ca ea să clipească, să-şi îndrepte privirea 
spre Lady Methven şi să converseze cu uşurinţă tocmai 
despre cultivarea verzei! Jack se aşeză la loc pe scaun, 
simțindu-se tulburat într-un mod pe care nu-l putea explica, 
de parcă s-ar fi întâmplat ceva, iar el nu înţelesese ce 
anume. Lacheii aşezară farfuriile. Fură aduse fripturile, apoi 
desertul. Conversaţia continua alene - vorbi cu Christina 
MacMorlan despre Canada, care se dovedi un partener de 


conversaţie surprinzător de perspicace, şi despre 
magazinele din Edinburgh cu Dulcibella, care se dovedi că 
nu era. 

Abia mai târziu, mult mai târziu, când domnii îşi 
băuseră brandy-ul şi se alăturaseră din nou doamnelor 
pentru ceai, Jack îşi dădu seama că Mairi lipsea. Când fu 
întrebată unde se afla sora ei, Lucy începu să se agite. 

— Cred că Mairi s-a retras în seara asta, zise ea. Nu se 
simţea bine. 

Jack ezită. Acesta era unul dintre acele momente în 
care instinctul îi spunea să facă orice altceva, dar să nu se 
implice. Ceea ce nu explica gestul de a urca scările şi a 
bate la uşa dormitorului lui Mairi. Jessie era acolo şi îi 
pregătea cămaşa de noapte lui Mairi, o combinaţie drăguță 
de dantelă transparentă şi panglici, după cum observă 
rapid Jack. 

— Milady a ieşit să ia o gură de aer proaspăt, 
domnule, zise ea ca răspuns la întrebarea lui Jack. Cred că 
voia să se plimbe pe creneluri. 

Asta, se gândi Jack, ar fi trebuit să-i alunge temerile. 
Nu existau motive să o caute pe Mairi şi să se asigure că 
era în siguranţă. Se duse în camera lui şi luă o carte, dar o 
aruncă după două pagini cu o înjurătură în barbă. Işi luă din 
nou jacheta, ieşi pe coridor şi urcă scările spre turnul 
dinspre nord care ducea la creneluri. 

Afară era răcoare, simțindu-se prospeţimea aerului 
care lipsise mai devreme. Luna nouă se ridica peste munţi. 
Arăta ridicol de romantic. O văzu pe Mairi pe dată, 
deoarece rochia ei de un galben-deschis reflecta lumina 
slabă a stelelor. Stătea pe la jumătatea crenelurilor, cu 
palma pe balustrada de piatră, privind spre grădină. Când 
Jack se apropie, ea îşi întoarse capul doar puţin, iar el văzu 
urmele lacrimi pe obrajii.. 

Ea plângea. 

„La naiba!” 

Pe Jack îl luă cu frig. Primul lui instinct fu că nu putea 
să o atingă şi să o consoleze. Ultima femeie care îi plânsese 
în braţe fusese mama lui, iar el nu reuşise să o ajute. Incă 


auzea acele suspine întrerupte. Sufletul lui se ferea de ele. 

Mairi îl văzuse. Îşi şterse lacrimile de pe obraz cu un 
gest iute, pe care inima lui îl recunoscu. Îşi amintea gestul 
din copilărie, tristeţea care nu dorea să fie văzută. Ea nu se 
întoarse spre el. În schimb, îi întoarse spatele. Era limpede 
că nu voia să-i vorbească. 

„Pleacă!” 

Dar el rămase. Nu-şi putea explica de ce. Un moment 
mai târziu, îşi dădu seama că se îndrepta spre ea, nu se 
îndepărta. 

— Mairi? începu el. Eşti bolnavă? Vrei să îţi chem 
camerista? 

Se întrebă ce naiba făcea şi de ce se implica. 
Reticenţa probabil i se simţise în voce. Bănuia că nu păruse 
prea entuziast, ba chiar fusese ursuz. 

„Pleacă Jack, nu te implica!” 

Asta era una dintre regulile după care trăia. 

O luă de mână. Era rece ca gheaţa. Incepu să se 
îngrijoreze. 

— Nu, mulţumesc, zise ea şi îşi frecă din nou obrajii. 

O simţea cum tremură de frig sau din alt motiv. 

— Sunt cât se poate de bine. 

— Nu fi ridicolă! zise Jack. Nu eşti deloc bine. 

Ea se uită direct spre el, iar dezolarea pură pe care o 
văzu în ochii ei era şocantă, mai puternică şi mai feroce 
decât scăpărarea de disperare pe care o zărise la cină. 
Atunci Jack înţelese. Era o expresie pe care o văzuse cu alte 
ocazii la bărbaţi care pierduseră totul - familie, cămin, 
avere. O văzuse în ochii mamei ei după ce murise tatăl lor. 
O simţise şi el când ajunsese în cel mai jos punct al 
existenţei sale. Se simţi şocat când îşi dădu seama că 
trebuie să fi subestimat complet sentimentul de tristeţe pe 
care Mairi încă îl simţea. În acel moment, chiar îşi dori ca 
Archie Macleod să fie din nou în viaţă dacă asta ar fi scutit- 
o pe Mairi de suferinţă. 

Nu-şi dădu seama că se mişcase, dar în secunda 
următoare o luase în braţe. Ea scoase un mic sunet de 
surprindere şi de protest şi deveni rigidă. El zâmbi. Ce 


pereche erau - el atât de reţinut în a consola, ea atât de 
reţinută în a accepta consolarea. Puteau să facă dragoste 
cu toată intimitatea din lume, dar, când venea vorba de o 
simplă emoție, amândoi erau foarte prevăzători. 

După un moment însă, ea îl trase mai aproape, 
degetele apucându-i stofa jachetei. Plânse în tăcere, dar 
mai tare acum, în timp ce Jack o ţinea stângaci pentru că 
nu ştia cum să facă asta. Se simţea îngrozit, deşi era un 
sentiment pe care încerca să-l evite. li apăsă batista lui în 
palmă, iar ea îşi trase nasul şi îşi frecă ochii, iar după alte 
câteva clipe plânsul încetă. 

Ea îi dădu batista înapoi, deşi era folosită. El zâmbi. 

— Te rog, păstreaz-o! i 

— Mulţumesc, răspunse ea cu voce răguşită. Imi pare 
rău. 

— Hai să mergem înăuntru! _ 

O tinu de umeri şi o conduse spre uşa turnului. In 
capătul scărilor, torţele luminau puternic. Mairi se trase 
înapoi, ferindu-se de lumină, dar Jack îşi tinu ferm braţul în 
jurul ei şi o conduse pe scări în jos. 

— Nu vreau să mă vadă nimeni, zise ea. 

— Nu te vor vedea, o asigură Jack. 

O conduse de-a lungul coridorului spre micul salon 
care unea dormitoarele lor. Valetul lui era acolo - aţâţa 
focul şi deretica prin cameră cu aerul prea puţin entuziast 
al celui care aşteaptă ordine. Jack îi făcu un semn din cap şi 
omul se făcu discret nevăzut. Trase apoi un fotoliu pentru 
Mairi, îl aşeză în faţa şemineului şi o împinse cu grijă să se 
aşeze în el. Ea tremura. Deşi noaptea nu era rece, nu 
avusese pelerina la ea, iar rochia era prea subţire. 

Pe şemineu se aflau o carafă cu vin şi două pahare. 
Jack turnă într-unul şi i-l duse. Ea ridică privirea, şi el avu un 
şoc când îi văzu expresia goală. Parcă s-ar fi închis complet 
în ea. 

Se aşeză în faţa ei. Mairi învârti paharul în mână, dar 
nu bău. Şi nici nu voia să se uite la el. 

— Ştiu că ai vrea să fii singură şi ţi-ai dori să mă 
trimiţi la naiba, zise Jack, dar nu te voi lăsa singură cu 


niciun chip. 

Preţ de o secundă, păru că ea nu-i înţelege cuvintele, 
dar apoi se concentră asupra lui, iar Jack simţi uşurarea ca 
pe o lovitură în piept. De data asta, ea chiar îl vedea. Se 
întorsese la realitate. 

— De unde ştii la ce mă gândesc? întrebă ea. 

Se lăsă un moment de tăcere. Ceasul ticăia zgomotos. 

— Poate că am fost şi eu acolo unde eşti tu acum. 

Ea făcu ochii mari. 

— Când au murit mama şi sora ta, zise ea încet. 
Desigur. 

Fusese şi el la fel la pământ, ba chiar mai rău decât 
era ea acum, în mizeria vieţii, în şanţ, în închisoare. 

— Şi cu băutura, continuă Jack. Eram pierdut în ea şi 
afundat în tristeţe. Aşa că înţeleg. 

Mairi încuviinţă din cap. Se întinse şi îl luă de mână. 
Jack nu şi-o trase înapoi. Atingerea ei era o consolare. La fel 
faptul că ea nu spuse nimic, dar el ştia că înţelegea. 

El începu să vorbească din nou despre ea. 

— In noaptea aceea în Edinburgh, zise el. 

Ea îşi plecă ochii, ascunzându-şi expresia ochilor, dar 
pe buze îi apăru un zâmbet vag. 

— Tot aminteşti de noaptea aia. 

— Măcar acum înţeleg motivele, zise Jack. Voiai pe 
cineva. Oricine te putea ajuta să alungi întunericul. 

Ea îşi ridică privirea ca să o întâlnească pe a lui. 

— Dar nu am găsit chiar pe oricine, spuse ea blând. 
Te-am găsit pe tine. 

— Noi doi nu suntem chiar aşa de diferiţi, zise Jack. 
Amândoi ne aflăm în căutarea uitării. 

Continuară să se uite unul la altul, iar el simţi din nou 
acea strânsoare în piept. După o vreme, Mairi îşi feri 
privirea, rupând legătura dintre ei. 

— Doctorii o numesc depresie a spiritului, zise ea. Mi- 
au recomandat laudanum. 

E| se cutremură. 

— Michael Innes ştie? întrebă Jack. 

In ochii ei apăru o expresie alarmată. 


— Nu! Poţi să-ţi imaginezi? M-ar interna într-un azil 
dacă ar şti. 

— Asta încerci să ascunzi de el? întrebă Jack. 

Ea se uită ţintă la el preţ de un moment, apoi umerii îi 
căzură. 

— Printre altele. Dacă Innes ar şti, cu siguranţă ar 
exploata situaţia la maximum. Ar pretinde că sunt o femeie 
isterică, nepotrivită să conducă domeniile Macleod. Probabil 
tribunalul ar decide în favoarea lui. Ea înghiţi în sec. Ar uni 
domeniile lui Archie cu moştenirea Macleod, iar la moartea 
lui Lord Macleod, Innes le-ar vinde fără să-i pese de oamenii 
care lucrează pe pământurile acelea. Apoi le-ar distruge 
existenţele pentru profit şi ar închide toate societăţile 
caritabile pe care Archie le-a înfiinţat, ca să ia bani şi de 
acolo. 

— Tu încerci să protejezi pe toată lumea, zise Jack. 
Acum înţelegea ce povară ducea ea pe umeri şi era uluit - 
fusese incredibil de puternică, dar nu era de mirare că 
uneori presiunea imensă era prea greu de suportat. Eşti 
foarte curajoasă, zise el blând. 

Ea se îmbujoră. Era fermecător. 

— E datoria mea, zise ea simplu şi se mişcă pe fotoliu. 
Dar nu e acesta secretul pe care îl ascunde Lord Macleod. 

Jack trase aer în piept. Acum, când venise momentul, 
nu era sigur dacă voia într-adevăr să afle. Teama îl înfioră. 
Secretele creau o intimitate emoţională, ceva ce el 
respinsese de la vârsta de 17 ani. 

„Nu te implica, Jack, nu te apropia!” 

Se uită în ochii lui Mairi şi ştiu că era mult prea târziu. 
Era deja implicat. 

— Archie nu a murit, zise Mairi. Încă e în viaţă. 

— Dumnezeule! 

Mairi văzu că expresia de uluială aproape comică din 
ochii lui Jack dispăru, ea fiind înlocuită de un amestec de 
furie, neîncredere şi dezgust. El se ridică şi se îndepărtă de 
ea. Ar fi putut să îi dea vestea mai cu grijă, dar fusese o 
noapte teribilă. 

Uneori, un secret era prea mare ca să-l porţi singur, 


dar nu exista nimeni în care să aibă încredere, nimeni 
căruia i-ar fi putut spune. Doar că acum o făcuse. ŞI 
avusese încredere tocmai în Jack Rutherford. 

— Dumnezeule! zise el şi tonul lui o smulse din 
gândurile în care se adâncise. Încă eşti măritată. Toate 
ocaziile în care ai fost cu mine... 

— Nu! 

Sigur el se gândea la asta. Era o presupunere 
firească. 

— Jack, te rog! Întinse mâna după el. Căsătoria e nulă. 
Ţi-am spus adevărul. Nu mi-am neglijat jurămintele nici 
când... 

Vocea i se frânse. 

Ea nu îi fusese necredincioasă lui Archie nici măcar în 
disperarea profundă care o cuprinsese când înţelesese că el 
nu o putea iubi aşa cum iubeşte un bărbat o femeie. 

Jack se duse la dulap şi îşi turnă un pahar de apă pe 
care îl înghiţi ca pe un medicament. 

— Ai face bine să-mi spui totul. 

Tonul lui era aspru. 

— Da. Ea se uită la paharul din mâna ei, de parcă abia 
acum şi-ar fi dat seama că era acolo. Nu voia să simtă 
gustul alcoolului în seara asta. Avea o uşoară stare de rău. 
De unde să încep? 

Ea se încruntă, răvăşită de gânduri. 

— Incearcă cu începutul, zise Jack. 

Se aruncă din nou în fotoliu şi o ţintui cu o privire 
neliniştitoare. Aşteptă într-o tăcere intimidantă. 

— Aveam 17 ani când m-am căsătorit cu Archie, zise 
Mairi. Tata voia să mă căsătoresc cu ducele de Anwoth. 

Jack se încruntă şi mai tare. 

— Libidinosul ăla? întrebă el uluit. Trebuie să fi avut 
cel puţin 70 de ani. 

— Avea 65, zise Mairi pe un ton plat. Prima dată când 
ne-am întâlnit, a încercat să mă violeze. Ea înghiţi în sec. 
Tata... nu era rău, dar nu voia să fie contrazis. Cred că după 
moartea mamei a dispărut din el şi ultima scilipire de 
umanitate. Oricum nu era interesat de obiecțiile mele cu 


privire la căsătorie, aşa că... Ea făcu un gest cu mâna. Am 
făcut singurul lucru care mi-a trecut prin cap. L-am rugat pe 
Archie să se căsătorească cu mine. 

— Tu l-ai cerut pe el? făcu Jack. 

În ochi îi apăruse umbra unui zâmbet în timp ce o 
privea. Asta o încălzi un pic. 

— Aşa am făcut, zise ea şi ridică bărbia. 

— Nu ai aşteptat pe altcineva să te salveze, zise Jack 
şi se foi în fotoliu. E un obicei, nu-i aşa, să-ţi iei soarta în 
propriile mâini? 

Mairi se îmbujoră. 

— Nu puteam să aştept să vină un erou să mă 
salveze, zise ea sec. Nu era timp. 

— Aşa că ţi-ai rugat iubitul din copilărie să se 
căsătorească cu tine. 

— Prietenul meu din copilărie, îl corectă Mairi. Eu şi 
Archie nu am fost iubiţi niciodată, ci prieteni. El era foarte 
blând şi bun. Dar era şi slab. Cred că ştiam asta, deşi eram 
tânără. 

Ea ezită. Nu era sigură că Jack putea înţelege 
slăbiciunea lui Archie. Jack era unul dintre cei mai puternici 
bărbaţi pe care îi cunoştea. 

Jack aştepta, dar nu la fel de nerăbdător. Mairi simţi 
că tensiunea dinăuntrul ei se mai risipi. 

— Aşa că ne-am căsătorit, zise ea plat. A fost un 
dezastru de la bun început. 

Ea îşi plecă privirea. 

— Am încercat să facem dragoste, dar a fost dureros 
şi jenant şi deşi am consumat căsătoria... Ea se opri. Nu 
trebuia să-i spună lui Jack cât de îngrozitor şi umilitor 
fusese, că se simţise urâtă şi nedorită şi descumpănită că 
actul intim era atât de îngrozitor. După o săptămână, cred 
că ne-am dat seama că, dacă vrem să rămânem prieteni, 
nu trebuie să mai încercăm, ca să nu rămânem doar cu 
amărăciune şi ruşine, zise ea. Aşa că ne-am mutat în 
dormitoare diferite şi am dus vieţi separate. Când Archie a 
moştenit averea naşului său şi a înfiinţat nenumăratele 
societăţi caritabile, eu... Ei bine, m-am implicat în munca de 


caritate şi am încercat să uit că mariajul meu era o 
minciună. Îi aruncă un zâmbet strâmb lui Jack. Încă îl 
iubeam pe Archie ca pe un prieten, dar eram prea tânără şi 
naivă ca să-mi dau seama care era adevăratul motiv al 
căsniciei noastre eşuate. 

— Îmi închipui, zise Jack, că soţul tău prefera bărbaţii 
în locul femeilor. 

Mairi încuviinţă din cap. 

— Habar nu aveam. Începuse să dispară noaptea. M- 
am gândit că are o amantă şi nu l-am întrebat niciodată 
unde se ducea pentru că era prea dureros. Ea şi frânse 
mâinile. În acele nopţi  nesfârşite, stătuse trează, 
întrebându-se şi chinuindu-se să înţeleagă. Bănuiesc că 
într-un fel a fost şi vina mea, zise ea, pentru că am pretins 
că totul era în regulă. 

Jack făcu o grimasă. 

— Nu a fost vina ta în niciun fel, zise el aspru. 

Mairi se ridică. Se simţea prea agitată ca să stea 
liniştită, i se părea că se afla în cuşcă. 

— Până la urmă, cu patru ani în urmă, Archie a 
dispărut într-o noapte şi nu a mai venit. A lăsat o scrisoare. 
Scria că îi pare rău, că mariajul nostru a fost o înşelătorie 
de la bun început şi că era nul în ochii bisericii şi ai legii, 
pentru că el se căsătorise cu mine doar ca să ascundă că 
prefera bărbaţii. Scria că a dorit să mă ajute când tata a 
ameninţat că mă va obliga să mă căsătoresc, dar nu a avut 
curajul să-mi spună adevărul. Mairi îl auzi pe Jack înjurând 
în barbă. A fugit cu amantul, zise ea. Mi-a scris că nu mai 
putea suporta înşelătoria. Şi-a înscenat propria moarte ca 
să-şi scutească familia de un scandal. După aceea am 
descoperit că îmi lăsase toată averea - probabil dintr-un 
sentiment de vinovăţie, n-aş şti să spun. Niciodată nu am 
înţeles de ce nu a putut să-mi spună adevărul. Ne-am fi 
descurcat cumva. 

— E greu de imaginat cum aţi fi putut face asta fără 
să vă distrugeţi reciproc, zise Jack. 

Veni lângă ea şi-i luă mâinile reci într-ale lui. 
Atingerea lui era caldă şi consolatoare. După o clipă, o 


trase în braţele lui care se simțeau puternice, ca nişte 
cercuri de oţel. li dădu părul de pe faţa înfierbântată şi, deşi 
nu voia să o facă, Mairi îşi permise să se odihnească un 
moment în braţele lui. 

— Nu e de mirare că te simţi singură, zise Jack pe un 
ton dur, dar Mairi ştia că nu era supărat pe ea. Furia lui se 
îndrepta spre un bărbat pe care nu putea să nu-l 
dispreţuiască. Te-a lăsat cu o povară prea mare ca să o poţi 
purta singură. 

— Lord Macleod ştie, zise Mairi. 

Tremura şi se simţea fierbinte şi rece în acelaşi timp, 
de parcă ar fi avut febră. 

— El e singurul. El a fost cel care a îngropat scandalul, 
care a plătit oamenii şi s-a asigurat că sunt liberă din punct 
de vedere legal. Asta nu înseamnă că aş fi vrut să mă 
căsătoresc din nou. Ea tremură din nou. Archie îi scrie, 
cred, iar Lord Macleod îi trimite uneori bani. Nu-mi spune 
niciodată, iar eu nu întreb. Dumnezeule, eu nu pot să îl iert 
pe Archie! Prea simt totul ca pe o trădare! 

Jack îi prinse faţa în mâini şi i-o ridică pentru a o privi. 

— În schimb, în tot acest timp, zise el, tu nu l-ai trădat 
niciodată. 

— Am fost tentată, spuse Mairi, simțind cum pielea i 
se încălzeşte sub atingerea rece a degetelor lui. La început, 
am fost distrusă de lipsa de interes a lui Archie, dar existau 
destui bărbaţi care îşi exprimau deschis admiraţia, aşa că 
mi-am dat seama că nu sunt neatractivă. De ce zâmbeşti? 
întrebă ea. 

— Ai dreptate, zise Jack. Nu eşti neatractivă. 

Schiţă şi Mairi un zâmbet. 

— Da, aş fi putut să-mi găsesc un amant, dar eram 
prea loială jurămintelor căsătoriei. 

— Şi după ce a plecat şi ai fost liberă? 

Mairi îşi muşcă buza. 

— Am fost prea nefericită. Nu voiam să mă 
recăsătoresc şi eram prea lipsită de experienţă ca să pot 
controla o aventură. Aşa că m-am prefăcut. Ea ridică uşor 
din umeri. Am flirtat, dar totul era doar de faţadă. 


Jack îi cercetă chipul, iar ea se simţi vulnerabilă şi 
expusă sub acea privire scrutătoare. 

— Îmi doresc să-l pot găsi, zise Jack pe un ton feroce, 
cu furie abia ascunsă, controlată. 

Mairi simţi forţa furiei lui în acelaşi fel în care o făcuse 
când o atacase Wilfred Cardross. 

— Mi-ar face mare plăcere să-l ucid chiar eu, zise Jack, 
şi să transform ficţiunea în realitate. 

Mairi îşi duse degetele la buze. 

— Nu, zise ea. Te rog... 

Se opri pentru că el o reduse la tăcere cu un sărut. 
Era puternic şi plin de emoţii furtunoase. 

— Mairi, blestemat să fie pentru că te-a rănit! 

O sărută din nou atât de iute şi de apăsat, dar cu 
atâta tandreţe, încât inima ei o luă la goană. Îl prinse de 
reverele jachetei i îl trase mai aproape. Capul i se învârtea. 
Îl dorea teribil de mult. Emoţiile din acea noapte îi 
doborâseră toate zidurile de apărare. 

— Nu mă lăsa singură, şopti ea. Stai cu mine. Te rog! 

În mod surprinzător, ea îl simţi ezitând. 

— Nu cred... începu el să spună, dar ea îl sărută din 
nou, disperată. 

— Nu-mi spune că ai scrupule şi nu vrei să profiţi de 
mine în seara asta, zise ea când buzele li se despărţiră. Am 
crezut că nu eşti un gentleman. 

ÎI simţi zâmbind. 

— Aşa am crezut şi eu. 

Îi dădu drumul şi îi cercetă din nou chipul. 

Putea vedea ezitarea şi precauţia care îl măcinau, de 
parcă i-ar fi fost frică. Apoi oftă şi, ca şi cum s-ar fi predat, o 
luă în braţe şi o duse în dormitorul lui. 


* 


Jack era treaz şi o privea pe Mairi dormind. Ştia că ar 
fi trebuit să o ducă înapoi în camera ei. Cameristei ar fi 
trebuit să-i fie cât se poate de clar că Mairi era în camera 
lui de ceva vreme. Biata fată era probabil disperată să se 


retragă la culcare şi nu ştia ce să facă, să aştepte sau să se 
ducă la culcare. Discreţia în privinţa aventurii lor dispăruse. 

Era obosit să se ascundă, să umble pe furiş ca un 
amant pe scara din dos, ruşinat de comportamentul său. El 
se resemnase deja cu faptul că pasiunea lui pentru Mairi nu 
avea să se stingă. Ceea ce simţea pentru ea nu era simplu. 
Era, de asemenea, hotărât să o protejeze, chiar mai mult 
acum, când îi cunoştea secretele. 

Ridică o mână şi îi dădu cu grijă la o parte câteva 
şuviţe de pe obraz. Ea se mişcă în somn, scoțând un sunet 
uşor şi lipindu-se mai mult de el şi ridicându-şi instinctiv 
chipul spre el. Ceva ca un pumn se strânse în pieptul lui 
Jack, dulce şi amar în acelaşi timp. Cedă altui impuls şi o 
sărută foarte blând. 

Mairi se mişcă din nou şi deschise ochii. Când îl văzu, 
îşi arcui buzele într-un zâmbet dulce şi cald. Îi trimise o 
săgeată de dorinţă prin el, dar şi altceva mult mai puternic. 
Jack recunoştea dorinţa. Dar restul era un mister pentru el. 

— Dormi, iubito, şopti el, iar ea închise din nou ochii, 
venind mai aproape, în curbura braţului său. 

Jack se gândi la Archie Macleod şi simţi cum tandreţea 
din el se transformă într-un val de furie primitivă aproape 
incontrolabilă. Bărbatul era slab din toate punctele de 
vedere pentru că nu avusese curajul de a-i spune lui Mairi 
adevărul de la bun început. Spre deosebire de mulţi dintre 
contemporanii săi, Jack nu avea o problemă cu înclinațiile 
sexuale ale unui bărbat, dar avea în mod sigur o problemă 
cu comportamentul lui Macleod. Faptul că acesta fugise, 
lăsându-i pe Mairi şi pe tatăl său să suporte consecinţele, 
era gestul unui om laş. 

Se ridică blestemând în barbă şi se duse să îşi dea cu 
apă pe faţă, încercând să gândească limpede. Era aproape 
sigur acum că Michael Innes nu avea idee că Archie 
Macleod încă era în viaţă. Cu Macleod în viaţă, Innes nu mai 
era moştenitorul de la Strome şi al baroniei Macleod. 
Tribunalul l-ar fi deposedat de moştenire. Nu era în 
interesul lui să răscolească acel scandal. 

Pe de altă parte, pedeapsa pentru sodomie era 


moartea. Jack se îndoia că tribunalul ar fi dat o asemenea 
sentinţă pentru fiul unui nobil, dar putea înţelege de ce 
Lord Macleod ar fi făcut tot ce-i stătea în putere ca să-l 
protejeze pe Archie de pericol. Macleod încă îşi iubea fiul, 
indiferent ce făcuse acesta. Nu putea să rişte. lar dacă 
problema ar fi ajuns la tribunal, ar fi dat naştere unui 
scandal monstruos. Intreaga familie ar fi fost distrusă. lar 
Mairi... Jack oftă adânc. Mairi avea cel mai mult de suferit. 
Ca fostă soţie a unui bărbat atât de infam, avea să fie 
târâtă prin toată mizeria bârfelor şi distrusă complet. 

Se întrebă ce legătură avea Wilfred Cardross în toată 
treaba asta. Atacul lui nu era o coincidenţă. Era sigur de 
asta. Exista un motiv, dar încă nu îşi dădea seama care era, 
iar până când reuşea să-i dea de capăt, Mairi nu era în 
siguranţă. 

Zâmbind strâmb, Jack se băgă la loc în pat, la căldură, 
trăgând-o pe Mairi în braţele lui. Acum vedea cât de bine îl 
manipulase Lord Macleod. Nu fusese doar intenţia de a găsi 
pe cineva care să-i ofere lui Mairi protecţia numelui său 
până trecea scandalul. Bătrânul lord căutase un bărbat care 
să se căsătorească cu nora lui. II alesese pe el pentru că 
era suficient de puternic pentru a se ocupa de ameninţarea 
pe care o reprezenta Michael Innes şi crezuse că, odată ce 
afla de Archie Macleod, avea să se căsătorească cu Mairi 
pentru ca adevărul să nu iasă la iveală. Ştia că niciun 
bărbat de onoare nu o putea abandona pe Mairi 
scandalului. 

Jack îşi trecu o mână prin păr. Singura chestiune 
nelămurită rămânea dacă el chiar era un bărbat de onoare 
aşa cum îl credea Macleod. 

Mairi se trezi. El auzi foşnetul păturii când ea se 
întoarse să se uite la el. Ochii ei erau de un albastru 
înceţoşat, cu o privire adormită şi satisfăcută. li zâmbi şi 
căscă delicat, întinzându-se şi arcuindu-şi gâtul, corpul ei 
fiind la fel de elegant şi de satisfăcut ca al unei pisici la 
soare. 

— Deci, întrebă el încet, cum te simţi? 

— E straniu, răspunse ea, dar mă simt foarte fericită. 


Zâmbetul din ochii ei înflori. Mulţumesc, şopti ea şi Jack ştiu 
că nu vorbea despre sex, ci despre ceva mult mai profund 
şi mai periculos. Ea avea încredere în el. Îi încredinţase 
secretele ei. Nu mai exista cale de întoarcere. 

Gândul acela îl făcu să se simtă inconfortabil şi căută 
un teren stabil, mai puţin emotiv. 

— Sper, zise el, că am reuşit să te conving că eşti într- 
adevăr o femeie excepţional de atrăgătoare. 

Ea râse, deşi lui i se păru că vede în ochii ei o umbră 
de reţinere. Observase că el nu reacţionase la vorbele ei. 

— Singurul mister este de ce ai aşteptat atât de mult 
până să-ţi iei un amant, mai spuse el. 

Privirea ei se întoarse, de parcă ar fi cugetat. 

— Nu mi-am luat un amant pentru că pur şi simplu 
conta prea mult, zise ea. Mi se părea prea important să fiu 
tratată ca o altă formă de divertisment la modă. Zâmbi. 
Pari şocat, Jack, continuă ea şi îşi ridică mâna să-l atingă pe 
obraz. Trebuie să fii singurul bărbat din toată Scoţia care 
preferă ca amanta lui să fie o târfă necredincioasă. 

— Asta ar fi cu siguranţă mai degrabă stilul meu, zise 
Jack. Am explorat toate viciile posibile şi am tratat sexul 
doar ca pe un joc plăcut. 

Nu voia angajamente şi nu ceruse niciodată nimic la 
schimb. Acum însă se gândea la asta. Dacă accepta sarcina 
dată de Lord Macleod, finalul logic ar fi fost să se 
căsătorească cu Mairi şi să-i ofere dacă nu dragostea lui, cu 
siguranţă fidelitatea. 

Mairi îl privea cu candoarea ochilor ei limpezi. 

— De ce ai avut atâtea iubite? întrebă ea. 

— Pentru că nu au însemnat nimic pentru mine, zise 
Jack. Pentru prima dată în viaţa lui, se simţi dacă nu 
ruşinat, măcar plin de regret că lucrurile nu stăteau diferit. 
Se ridică. Îmi pare rău, zise el. Nu am vrut să par lipsit de 
respect faţă de tine. 

Mairi clătină din cap. 

— Nu ai spus nimic ce m-ar fi surprins, zise ea. Ştiam 
exact unde mă aflam când am acceptat aventura noastră. 

— Ce s-a schimbat pentru tine? vru să ştie Jack. De ce 


ai acceptat? 

Ea se gândi din nou la întrebare. 

— Presupun că mă săturasem de viaţa pe care o 
trăiam, lipsită de culoare sau de aventură, zise ea. Mă 
săturasem să deţin mereu controlul şi să-mi tot ascund 
sentimentele. Voiam să ştiu cum era să faci dragoste cu 
pasiune. Se ridică, dând la o parte pătura şi aşezându-se pe 
marginea patului. Trebuie să plec. Nu e bine ca Jessie să 
vină să mă caute. Oricum se va întreba unde Dumnezeu 
sunt. 

Jack o prinse de mână. 

— Rămâi, îi ceru el. 

Era şocat de cât de mult îşi dorea să o ţină lângă el. 
Îşi trecu mâna pe braţul ei gol, întorcându-l ca să-i poată 
depune un sărut în scobitura cotului. Îi dădu părul la o parte 
ca să o sărute pe umăr. Când ea nici nu răspunse, dar nici 
nu se îndepărtă, el se sprijini de perne şi dădu la o parte 
pătura, dezvelindu-i sânii, luându-i un sfârc în gură şi 
mângâind-o pe coşul pieptului şi pe pântec. Simţi cum se 
detensionează când o auzi oftând şi o relaxându-se şi 
încălzindu-se sub atingerea mâinilor şi gurii lui. Acesta era 
jocul familiar al seducţiei. Cu toate astea, exista ceva diferit 
în toată această senzaţie familiară. Se simţea nesigur; era 
aproape înspăimântat că ea se îndepărta de el şi că, dacă o 
făcea, într-un fel straniu, el era pierdut. 

Era doar sex, îşi aminti el. Intimitatea fizică era de 
preferat apropierii emoţionale. Dorinţa fierbinte, familiară îl 
cuprinse şi se lăsă în voia ei. Celelalte gânduri, îndoieli şi 
întrebări puteau aştepta până dimineaţă. 


Capitolul 17 


— Ai eşuat, Cardross. 

Deasupra munților se iveau zorile cenuşii şi 
zdrenţuite. Wilfred Cardross era pe jumătate adormit, ud 
leoarcă şi cu frigul în oase, ghemuit în ruinele unei cabane 


vechi, undeva sus pe deal. Îi oferea prea puţină protecţie 
împotriva furiei naturii, dar avea punct de observaţie. De 
aici văzuse soldaţii răspândindu-se pe văi, căutându-l, 
băieţi de la oraş care urau aceşti munţi întunecaţi şi terenul 
aspru înfigându-şi fără efect săbiile prin tufişuri şi ferigi de 
parcă s-ar fi aşteptat să-l găsească prin vreo vizuină de 
vulpe. 

Atunci râsese, dar acum nu mai râdea. 

Prădătorul lui urcase până la el, nevăzut şi neauzit şi, 
până când îşi dăduse seama că era acolo, avea deja un 
pumnal la gât. 

— Tu? întrebă el. Aici? 

Se uită în jos la lama pumnalului. Era sclipitoare în 
lumina zorilor şi al naibii de ascuţită. Bărbatul celălalt 
zâmbi. Nu avea nici urmă de umor în privire. 

— Am spus că te voi găsi dacă voi avea nevoie de 
tine, zise el. Deşi, dacă stau să mă gândesc... Apăsă mai 
tare lama pumnalului. Nu am nevoie de tine. 

— Aşteaptă! îi ceru Cardross. Panica i se instalase în 
piept când văzu ce se reflecta în ochii tulburi ai bărbatului. 
Nu e vina mea că am eşuat, zise el. Erau prea buni pentru 
noi. Ai spus că nu sunt buni de nimic, ai spus că oamenii 
mei vor câştiga... 

— Acum e vina mea? râse bărbatul, iar Cardross simţi 
un val de furie. Cumva, pentru tine, mereu e vina altuia. 

Pumnalul apăsă un pic mai tare. 

— Mai dă-mi o şansă, nu voi mai rata! Aproape că am 
prins-o ieri în grădină. Am trecut de gărzile pe care le-a 
postat Methven. A fost uşor... 

— Atunci unde e? Vocea celuilalt bărbat era lipsită de 
orice urmă de bunăvoință. Aproape că ai prins-o, dar de 
fapt nu ai reuşit. Nu mi-e de folos o unealtă stricată. 

Cardross intenţionase să implore, dar până la urmă nu 
avu timp pentru asta. Conversaţia se terminase. Se 
aşteptase să i se taie gâtul şi ridică mâinile într-o încercare 
inutilă de a se apăra de lama pumnalului. În acelaşi 
moment, îşi dădu seama că fusese păcălit. Cuţitul îi 
pătrunse printre coaste. Preţ de o secundă, nu simţi nimic, 


apoi se instală durerea şi-l scutură ca pe o păpuşă de 
cârpă. Fusese întotdeauna un laş, care se temea de 
moarte, iar acum avea timp destul să se teamă în timp ce 
viaţa i se scurgea din trup. Când întunericul îl primi până la 
urmă în braţele lui, fu o uşurare. 


* 


Fluturatul perdelelor patului o trezi pe Mairi. 

— E miezul zilei, milady, zise Jessie şi puse o tavă cu 
micul dejun pe scrin. Domnul Rutherford a sugerat să vă las 
să dormiţi până mai târziu. A zis că eraţi destul de obosită 
aseară. 

Mairi se rostogoli şi clipi când lumina puternică a 
soarelui îi atinse ochi. Dormise foarte adânc. Îşi amintea 
vag că se trezise când răsărise soarele. Era în patul lui Jack, 
în îmbrăţişarea lui strânsă. Ştia că trebuia să se întoarcă în 
camera ei, dar fusese prea greu să se desprindă de el. Era 
sigură că Jack o purtase în braţe înapoi în patul ei. Ba chiar 
credea că o sărutase înainte să plece, dar asta putea fi doar 
o dorinţă sau imaginaţia ei. Apoi adormise din nou şi nu mai 
avusese coşmaruri. 

Se întinse, analizându-şi sentimentele. Mintea îi era 
mai uşoară decât îşi amintea că o simţise de ani buni. | se 
părea că i se ridicase o greutate teribilă de pe umeri şi că 
întunericul care îi paralizase viaţa fusese alungat, pentru că 
împărţise povara în cele din urmă şi îi spusese totul lui Jack. 

Fu cuprinsă de un val de emoţii dulci. Era aceeaşi 
senzaţie pe care o simţise când făcuse dragoste cu el la 
hanul din Kinlochewe. Era acelaşi sentiment pe care îl 
simţise în după-amiaza cu furtuna, când Jack o consolase 
atât de tandru. Dar era mai puternic acum şi mai profund. 

Se întrebase dacă era genul de femeie care putea să 
separe plăcerea fizică de implicarea emoţională. In mod 
evident, nu era. Ceea ce simţea pentru Jack Rutherford 
devenea periculos. Incepuse să se îndrăgostească de el. 
Avusese încredere în el ca să-i dăruiască trupul ei. li 
încredinţase toate secretele, dar nu putea să îi încredinţeze 


inima. 

Gândul acela fu suficient ca să o trezească complet, 
aşa că se ridică, întinzându-se după halat. Soarele se 
revărsa în încăpere, dar ea nu voia dezmierdarea lui pe 
corp. Se simţea golită emoţional, iar asta îi dădea fiori. 
Trebuia să se acopere. Trebuia să se protejeze. 

Inainte de noaptea trecută, crezuse că nu mai putea 
avea niciodată încredere într-un bărbat. Archie o trădase şi 
îi distrusese încrederea. Se obişnuise să preia controlul şi 
să ia propriile decizii. Cu toate astea, noaptea trecută 
avusese încredere în Jack pentru că era îndrăgostită de el. 
Nu era pur şi simplu fermecată de plăcerea fizică pe care i- 
o oferea aventura lor. Ea îl iubea şi îşi dorea dragostea lui. 
Dar iubirea era acel lucru pe care Jack nu i-l putea da 
niciodată. Lămurise foarte clar aspectul acesta de la bun 
început. 

Işi trase genunchii la piept şi rămase aşa aşezată, cu 
tava cu micul dejun uitată lângă ea. Ea îl iubea şi îşi dorea 
mai mult decât putea el să-i ofere. Voia iubirea lui; voia să 
se căsătorească cu el. Dar fapt, Jack era amantul perfect, 
dar nu putea fi niciodată soţul perfect. Pentru el, fidelitatea 
era să facă dragoste pe rând cu câte o femeie. Nu voia 
niciun angajament. In vreme ce ea lăsase garda jos, el şi-o 
întărise pe a lui ca să o ţină la distanţă. 

Ridică absentă ceaşca de ciocolată caldă. Lichidul 
gros şi fierbinte îi dădu o stare de bine. Dintr-odată, simţi o 
poftă teribilă de îngheţată şi de bomboane cu bezea şi orice 
alt dulce la care se putea gândi. Dacă asta era iubirea, 
atunci avea să se îngraşe. 

Jessie se întorsese după tava de mic dejun şi ca să o 
ajute să se îmbrace. 

— Domnul Rutherford vă trimite complimente, 
doamnă, zise Jessie, şi vă roagă să vă alăturaţi lui şi lui Lord 
Methven în bibliotecă atunci când sunteţi gata. A venit un 
domn de la armată cu veşti despre Lord Cardross. 

— Ce veşti? întrebă Mairi iute. Trebuie să ştii, Jessie! 
Se zice că veştile ajung prima dată în sala servitorilor. 

Jessie avea o privire conspirativă. 


— Se zice că a fost găsit mort într-un şanţ, doamnă, 
zise ea şi îşi cobori vocea: înecat în timpul furtunii de ieri. 

— înecat? întrebă Mairi. Nu-i venea să creadă. 
Wilfred? 

— Da, doamnă, ca şobolanul de canal, aşa cum e, zise 
Jessie. Satisfacţia îi dispăru din glas şi tonul îi deveni rece. 
Domnul Cambridge vă transmite salutări, doamnă. M-a 
rugat să vă spun că a trebuit să plece devreme ca să se 
întoarcă la Lord Macleod în Strome. Vă veţi vedea când vă 
întoarceţi la Edinburgh săptămâna viitoare. 

— Mulţumesc, zise Mairi. 

Nu îi părea rău că ratase plecarea lui Jeremy şi nu 
avea să se grăbească deloc să-l caute. 

O oră mai târziu, îşi făcu apariţia în bibliotecă. Se 
îmbrăcase într-o rochie de muselină decorată cu cireşe şi 
cu o panglică asortată în păr. In mod straniu, îi dădu curaj, 
de parcă sentimentele ei aveau nevoie de toată protecţia 
pe care o puteau primi. Trebui să facă un efort conştient ca 
să nu se uite la Jack când intră pe uşă; se simţea ciudat de 
conştientă de prezenţa lui, chiar mai mult ca de obicei, de 
parcă dragostea i-ar fi ascuţit simţurile. Îi simţea privirea 
aţintită asupra ei chiar dacă ea îl salută mai întâi pe Robert 
şi abia apoi se întoarse spre el cu un zâmbet relaxat. 

Buzele lui Jack tresăriră la modul indiferent al 
salutului. 

— Sper că ai dormit bine, zise el. Eşti radioasă în 
dimineaţa asta. 

— Mulţumesc, răspunse Mairi. 

Un compliment reuşise să îi străpungă total apărarea. 
La naiba cu el! 

Jack şi Robert aveau alături un căpitan de cavalerie 
extrem de tânăr ai cărui ochi se lărgiră într-o expresie de 
pură admiraţie când o văzu pe Mairi şi se îmbujoră. 

— Lady Mairi! spuse bărbatul, care schiţă o 
plecăciune şi căpătă o nuanţă şi mai puternică de roz. 

Mairi mai degrabă îl simţi decât îl văzu pe Jack 
mişcându-se lângă ea. 

— Acesta e căpitanul Donald din Royal Scots Greys, 


zise el. Comandă trupele care l-au găsit pe Wilfred 
Cardross. 

— Felicitări, căpitane Cardross! zise Mairi. Mulţumesc. 

— A fost plăcerea mea, doamnă, o asigură căpitanul. 
Deşi îmi pare rău că era deja mort. Ar fi fost o plăcere şi 
mai mare să-l duc înapoi la închisoare pentru 
dumneavoastră. 

Mairi vedea că Jack se străduia să nu râdă de 
ardoarea tânărului căpitan. Se încruntă spre Jack, iar el îi 
aruncă o privire care sugera că Donald o putea admira, dar 
el era cel din patul ei. Simţi cum se îmbujorează. 

— Am auzit că Wilfred s-a înecat, zise ea şi îşi 
îndreptă din nou atenţia spre Donald. E posibil aşa ceva? 

Ea văzu că Robert şi Jack schimbară o privire. Dar Jack 
fu cel care răspunse. 

— A fost găsit cu faţa în jos într-un şanţ inundat, zise 
el, dar nu a murit aşa. A fost înjunghiat. 

— Apa a spălat sângele, confirmă Donald cu un pic 
prea multă încântare pentru gustul lui Mairi, dar am văzut 
rana. Cine l-a ucis l-a lăsat cu bună-ştiinţă la marginea 
drumului. A vrut să fie descoperit. 

Mairi simţi un fior pe şira spinării. 

— Cine ar face aşa ceva? zise ea. 

— Probabil banda de tâlhari care a participat la atacul 
asupra trăsurii dumneavoastră, doamnă, spuse Donald. Am 
înţeles că Lord Cardross i-a abandonat în luptă. Nu cred că 
le-a picat bine să fie înşelaţi şi poate că au căutat 
răzbunare. 

Robert se aplecă în faţă. 

— Nu vom face publică vestea despre crimă, zise el. 
Vom spune că s-a înecat. 

— Dulcibella, zise Mairi înțelegând. Desigur. Ar avea 
încă o criză de nervi dacă s-ar gândi că sunt şi alţi criminali 
în libertate. 

— Sperăm că acum Lady Dulcibella se va simţi în 
stare să plece acasă, fu Robert de acord. Nu are rost să mai 
stârnim altă panică. 

Jack se întoarse spre Mairi. 


— E inutil să spun că tu vei călători înapoi spre 
Edinburgh împreună cu mine când vom pleca. Nu vreau să 
îţi asumi niciun risc. 

— Cu Wilfred mort, cu siguranţă că nu vor fi alte 
primejdii, zise Mairi. 

— Cu toate astea, nu vei risca, zise Jack cu o voce un 
pic mai tăioasă. 

Parcă tensiunea din încăpere sporise brusc. Mairi văzu 
că Robert îi studiază. Avea o expresie deosebit de 
interesată în timp ce scruta chipul încordat al vărului său. 

— Cred că Mairi are dreptate, zise el uşor. Cu 
siguranţă, pericolul a trecut. Cardross a fost ucis de un 
tâlhar care avea o problemă cu el. E puţin probabil ca un 
astfel de om să atace pe altcineva şi să rişte astfel să fie 
vânat la rândul său. În afară de asta, cu atât de mulţi 
soldaţi în zonă, suntem în siguranţă aici. 

Jack se întoarse spre el cu o furie reţinută. Mairi 
aproape că tresări, dar Robert nu părea impresionat. 

— Cu tot respectul Robert, zise Jack, nu ai de unde să 
ştii şi nu vreau să-ţi încurajezi cumnata să se implice şi mai 
tare în asta... 

— Dar sunt implicată, preciză Mairi. 

— Nu se cade! se răsti Jack. 

Se lăsă tăcerea. Robert părea că se abţine foarte tare 
să nu râdă. 

— Acum chiar că le-am văzut pe toate, zise el. Jack 
Rutherford care predică despre bunele maniere. Mă întreb 
care e motivul acestei schimbări de caracter. 

Jack făcu un pas spre el, iar Mairi se temu că avea 
într-adevăr să-i dea un pumn vărului său. 

— Sunt sigură că domnul căpitan nu doreşte să asiste 
la o dispută de familie, zise ea iute. Căpitane, mulţumesc 
din nou pentru diligenţă. Vă doresc o zi bună! 

Jack îşi smulse privirea de la Robert şi făcu un pas în 
spate. După o clipă, schiţă o plecăciune. 

— Servitorul dumitale, Donald, zise el brusc şi ieşi din 
încăpere. 

Mairi se uită la Robert, care ridică uşor din sprâncene 


şi afişă un zâmbet plin de regret. Ştia că încerca să se 
scuze că îşi provocase vărul, dar nu ţinuse cont de 
sentimentele şi de părerea ei. Era exasperant, iar ea habar 
nu avea de ce se purta Jack aşa. 

— Permite-mi să te conduc, Donald, zise Robert şi se 
ridică să-l conducă pe căpitan la uşă. 

Mairi se duse la ferestrele înalte şi se uită la 
detaşamentul de cavalerie de afară cum se aşază în 
formaţie şi pleacă. Era o zi superbă de vară şi dintr-odată 
simţi nevoia să iasă din casă, să fie în aer liber. Voia să 
călărească prin munţi şi să lase vântul să-i alunge 
melancolia. 

Se duse la etaj şi se schimbă într-o jachetă veche şi 
nişte pantaloni pe care Murdo, unul dintre fiii lui Frazer, îi 
împrumutase cu ani în urmă, pentru că pantalonii erau mult 
mai comozi la călărit şi nu trebuia să stea pe şaua laterală. 
O trimise pe Jessie cu un bilet la Lucy să-i spună că iese să 
călărească. Dar nu voia să-i spună lui Jack. Îi ajunsese 
atitudinea lui poruncitoare pentru o zi întreagă. 

— Nu veţi ieşi să călăriţi singură, milady, zise Murdo 
când ea veni la grajduri, nu când oameni fără scrupule sunt 
în libertate. 

Mairi oftă. 

— Parcă eşti domnul Rutherford, Murdo, zise ea. Ţi-a 
zis să ai grijă de mine? 

Pe chipul lui Murdo se lăţi un zâmbet. 

— Da, doamnă. 

— Dar ştiu că are tupeu, rosti Mairi. Aş vrea să văd 
care dintre voi are curaj să mă oprească. 

— Atunci măcar  lăsaţi-ne să venim cu 
dumneavoastră, doamnă, se rugă Murdo în timp ce 
conducea afară una din iepele lui Lucy. In felul acesta, 
putem să-i spunem domnului Rutherford că am avut grijă 
de dumneavoastră. 

— Vă e frică de el, se încruntă Mairi la rândaş, iar 
acesta aprobă din cap fără urmă de zâmbet. 

— Da, doamnă, zise el. Dacă vi s-ar întâmpla ceva, aş 
fi îngrozit dacă ar trebui să-i spun. 


El o ajută să urce, iar Mairi se aşeză în şa şi dădu 
pinteni calului. lapa era tânără şi odihnită şi la fel de 
dornică să alerge. Porniră în galop afară din curte, 
împrăştiind rândaşii ca paiele în vânt. In spatele ei, Mairi 
auzi cum Murdo striga ceva, dar nu încetini decât când 
ajunse la jumătatea drumului în sus pe munte, lângă un 
pâlc de pini, pentru a le permite lui Murdo şi lui Hamish să o 
ajungă din urmă. 

Se întoarseră la Methven patru ore mai târziu. Mairi se 
simţea în al nouălea cer după plimbarea călare. Soarele 
începea să apună în spatele dealurilor, iar înserarea 
adusese răcoare în aer. Dar de îndată ce intră în curtea 
grajdurilor simţi tensiunea din aer. Rândaşii se uitau cu 
coada ochiului la ea. Sări jos din şa şi îi întinse hăţurile lui 
Murdo cu un cuvânt de mulţumire. Apoi se întoarse. 

Jack stătea în faţa ei şi era, cu siguranţă, mai mult 
decât înfuriat. 


Jack nu se mai simţise atât de înfuriat în toată viaţa 
lui. Doar faptul că stătea în curtea grajdurilor şi era 
înconjurat de rândaşi şi de servitori care abia îşi puteau 
ascunde anticipaţia unei dispute teribile îl reţineau să nu îi 
ţină lui Mairi morală. Lachlan şi Dulcibella puteau să se 
certe în public, se gândi el încruntat, dar el avea prea mult 
respect pentru Mairi să facă asta, chiar şi atunci când ea îi 
încălcase ordinele în mod voit. 

Dar primele cuvinte pe care ea le rosti nu erau 
împăciuitoare, iar el simţi cum se înfurie şi mai tare. 

— Bună seara, domnule Rutherford, zise ea de parcă 
nu ar fi făcut nimic greşit. 

Era îmbujorată, avea obrajii rozalii, ochii strălucitori şi 
sclipitori după încântarea provocată de plimbarea călare. 
Arăta superb. Cumva, asta îl enervă pe Jack şi mai tare, cu 
atât mai mult cu cât în mintea lui se adunaseră imagini cu 
ea moartă într-un şanţ asemenea lui Wilfred Cardross. 
Singurul lucru la care se putea gândi era că nu putea să o 


mai scape încă o dată din ochi. 

— Lady Mairi, rosti el printre dinţi, mă întreb dacă am 
putea să vorbim în particular. 

— Desigur, răspunse ea. 

Părea calmă, dar Jack vedea pulsul în scobitura 
gâtului. Era agitată. Ei bine, aşa trebuia. Ea îi întoarse 
spatele şi porni spre uşa care dădea spre grajduri şi de 
acolo se duse spre sera lui Lucy. 

Jack încuviinţă din cap spre Murdo şi Hamish. 

— Mulţumesc, zise el. 

Măcar Mairi avusese minte să nu iasă singură, dar 
faptul că nu o făcuse nu îi calma furia decât prea puţin. Ea 
aşteptase până când se întorsese cu spatele ca să 
acţioneze, iar asta îl înfuria mai mult decât orice. Mairi 
mergea mai repede acum. Poate că se gândea că putea să 
fugă de el. Jack zâmbi încruntat la gândul de a o fugări pe 
coridoarele lungi de la Methven. Ideea era interesantă. 

O ajunse din urmă exact când ea fu la uşa serei şi o 
trânti în urma lor. Ştia că nu era un loc prea potrivit pentru 
o discuţie în particular, dar nu mai putea aştepta. Fură 
învăluiţi pe dată de aerul greu şi lumina tristă a serei. 
Mirosea a pământ uscat şi se simţea parfumul slab şi 
impetuos al crinilor. Un grădinar care lucra la peretele din 
spate îi văzu şi se îndepărtă discret. Jack auzi sunetul slab 
al uşii închizându-se în urma lui. Apoi o luă pe Mairi de braţ 
şi o răsuci cu faţa spre el. 

— Ai putea să-mi explici ce s-a întâmplat de, în ciuda 
faptului că eu te-am rugat să nu îţi asumi riscuri, tu ai 
plecat singură să călăreşti în ziua în care a fost omorât 
vărul tău? Îşi dădu seama că vocea îi tremura de furie şi că 
era pe cale să îşi piardă controlul. Ai atât de puţină 
consideraţie faţă de propria siguranţă şi faţă de îngrijorarea 
mea? 

— Sigur că nu, răspunse Mairi. 

Ea îi susţinu privirea fără teamă. Deşi furios, Jack îşi 
dădea seama că îi plăcea asta la ea, faptul că nu dădea 
înapoi. O plăcea. O respecta. Dar era atât de furios pe ea, 
încât îi venea s-o scuture. 


— Am luat doi rândaşi cu mine, zise ea. Amândoi erau 
înarmaţi, iar eu aveam un pistol în desagă. Nu îţi înţeleg 
îngrijorarea. 

— îngrijorarea mea, zise Jack printre dinţi, se referă la 
faptul că te-am rugat să nu te aventurezi afară până ce nu 
se rezolvă această problemă. Te-ai gândit că fostul, 
regretatul tău soţ, s-ar putea ascunde în spatele întregii 
afaceri? Că l-ar fi putut angaja pe Wilfred Cardross? Că el 
încearcă să-ţi facă rău? 

Văzând că ea se albeşte la faţă, îşi dădu seama că nici 
măcar nu se gândise la asta. Făcu un pas în spate, ochii ei 
scrutându-i chipul. 

— Nu am putut să vorbesc despre asta în faţa lui 
Robert şi a lui Donald de dimineaţă, pentru că nu voiam să- 
ţi trădez încrederea, zise Jack cu vocea îmblânzită când 
văzu cât de necăjită era ea. Dar trebuie să iei şi asta în 
considerare. 

— Nu, zise ea şi îşi duse mâna la gât, vorbele fiindu-i 
aproape o şoaptă. Archie nu mi-ar face rău. E prea blând. 

— Poţi să fii sigură de asta? întrebă Jack şi se gândi că 
ea era extrem de naivă. Tu eşti unul din cei doi oameni 
care ştiu că e în viaţă. Dacă te consideră o ameninţare în 
vreun fel... 

— Nu! Mairi clătină ferm din cap. Nu pot să cred asta, 
nu voi crede asta! Veni lângă el. În lumina tulbure din seră, 
ea văzu o mică umbră care îi apăru pe frunte. Jack, zise ea 
încet. Eşti cumva gelos pe Archie? 

— Încerc să te protejez, replică Jack. 

— Ceea ce nu-mi răspunde la întrebare. Ea rămase 
fermă pe poziţie cu mâinile în şolduri. Fii cinstit cu mine. 
Eşti gelos? 

Jack era gelos. Şocat, îşi dădu seama de asta. Era 
destul de rău şi atunci când credea că omul era mort. Toată 
lumea părea să-l fi plăcut şi să-l fi descris ca pe un fel de 
sfânt. Acum, ştiind că Macleod încă era în viaţă, chiar dacă 
el şi Mairi nu mai erau căsătoriţi, Jack simţea o gelozie 
cutremurătoare. 

— Mă simt posesiv. O trase spre el şi îşi lăsă mâinile 


să alunece pe spatele ei şi peste fund, lipind-o de corpul lui. 
Tu eşti a mea, Mairi. Căsătoreşte-te cu mine! 

O simţi cum se cutremură şocată. Se trase înapoi şi se 
uită la el de parcă ar fi vorbit o limbă străină. Dar el era 
aproape la fel de surprins ca şi ea. Se gândise la asta încă 
de noaptea trecută, când îşi dăduse în sfârşit seama de 
implicaţiile planului lui Lord Macleod, dar nu intenţionase să 
o ceară într-o manieră atât de abruptă. Nu era, îşi dădu el 
seama cu regret, ceva la care să se priceapă. In plus, nici 
nu se aşteptase să aibă vreodată. 

Mairi deschise gura să zică ceva. Părea că arvrea să 
argumenteze, aşa că Jack o sărută ca să-i distragă atenţia, 
iar după o secundă ea îi răspunse la sărut, împletindu-şi 
limba cu a lui, fierbinte, dulce şi dornică. El simţi o uşurare, 
căci asta însemna că ea era de acord cu propunerea lui - 
uşurare, dar şi o dorinţă foarte puternică. 

— Jack... şopti ea. 

El o sărută din nou apăsat. Ea scoase un sunet de 
capitulare şi îi răspunse din nou cu o ardoare care îl lăsă 
fără aer şi îl făcu să îşi dorească să o poarte în braţe direct 
în camera lui unde să pecetluiască înţelegerea în patul său. 

Făcu un pas spre ea, prinzând-o lângă zid. li susţinu 
privirea şi coborî mâna, descheindu-i nasturii jachetei unul 
câte unul. Ea se uită la el cu bărbia ridicată sfidător, dar 
sub mâna lui i se simțeau bătăile frenetice ale inimii. 

Când jacheta fu descheiată, el o desfăcu şi, fără nici 
avertisment, îi ridică brusc cămaşa de în din betelia 
pantalonilor. Ea trase aer în piept, dar rămase nemişcată. In 
ochii ei apăruse o scilipire sfidătoare, la fel ca a bărbia ei 
hotărâtă. 

Jack zâmbi. Mâinile îi alunecară sub cămaşă. Ea nu 
purta nimic altceva decât o cămăşuţă, iar prin ea îi simţea 
căldura pielii. Cu o mişcare rapidă, el îi trase jacheta de pe 
umeri şi îi dădu cămaşa peste cap. Ea tremura acum, dar 
nu din cauza frigului. 

Jack desfăcu grăbit cămăşuţa. Îşi trecu mâna peste 
sânii ei şi îi simţi sfârcurile întărindu-i-se în palmă. Când ea 
îşi tinu răsuflarea, o sărută din nou, înfigându-şi limba în 


gura ei, explorând-o. Se retrase doar ca să-şi plece capul 
spre sânii ei, muşcând, trăgând şi ronţăind uşor şi apoi un 
pic mai tare pe pielea foarte sensibilă. Ea îşi lăsă capul pe 
spate. În căldura din seră, părul i se lipea de gât. Jack văzu 
cum o picătură de sudoare îi alunecă printre sâni. Imaginea 
era atât de erotică, încât aproape că îşi pierdu controlul. 

— Căsătoreşte-te cu mine! repetă el. 

Gândul de a o avea în pat în fiecare noapte era ca un 
vis erotic întunecat. 

Dar ea se eliberă din strânsoarea lui şi se depărtă. 
Ochii ei erau de un albastru întunecat, umbriţi de pasiune, 
dar mai era ceva în privirea ei, acolo în adâncuri - 
dezamăgire şi poate regret. Se aplecă, îşi luă jacheta şi o 
puse pe ea ca să se acopere. 

— Nu mă pot căsători cu tine, zise ea cu regret în 
glas. Sunt cu adevărat onorată că ai dori să te căsătoreşti 
cu mine pentru că ştiu că nu e o decizie pe care să o iei 
uşor, dar nu pot să accept. Vocea i se schimbă şi apăru o 
notă imploratoare în ea. Te rog, încearcă să înţelegi, Jack, 
zise ea. M-am căsătorit cu un bărbat care nu mă iubea şi 
într-o bună zi m-a părăsit pentru altcineva pe care îl iubea. 
Nu aş putea să risc din nou aşa ceva. 

— Dar eu nu ţi-aş fi niciodată necredincios, zise Jack 
brusc. Jur! Şi chiar vorbea serios. Nu ar fi fost o promisiune 
prea greu de ţinut. Cu toate astea, îşi dădu seama că nu 
era de ajuns pentru ea. 

— Dar nu m-ai putea iubi, nu-i aşa? întrebă Mairi şi 
adăugă atunci când tăcerea îl trădă: Nu ai putea să mă 
iubeşti aşa cum te iubesc eu. 

Jack înghiţi în sec. Ştiuse de noaptea trecută că ea Îl 
iubea, când îi încredinţase toate secretele ei atunci când se 
simţise vulnerabilă. Dar el nu ştia cum să o iubească. 
lubirea îi fusese alungată din suflet pe când era doar un 
băiat. 

Îi luă mâna într-a lui, trecându-şi degetul mare peste 
podul palmei şi simţind-o cum tremură. 

— Nu vreau să te rănesc, zise el cu voce aspră. 

Ea zâmbi, dar ochii ei erau obosiţi. 


— Cred că e un pic cam târziu pentru asta. Ea se 
eliberă din atingerea lui foarte hotărâtă şi se îndepărtă. Nu 
îţi fac niciun reproş, Jack, pentru nimic. Nu mi-ai făcut 
promisiuni false. Nu-ţi spun că te iubesc pentru că vreau să 
aud vorbele astea de la tine. iți spun pentru că vreau să fiu 
sinceră. Ea îşi strânse braţele în jurul taliei de parcă i-ar fi 
fost frig, deşi aerul din seră era aşa de umed, încât se 
simţea ca o greutate pe piept. Spui că nu mi-ai fi niciodată 
necredincios, dar fără dragostea care să ne lege ce mai 
rămâne? 

Ea zâmbi, dar el putea vedea lacrimile din ochii ei. Cu 
siguranţă avea să plângă, dar nu în faţa lui. Era prea 
mândră ca să facă asta. 

Jack se simţi cuprins de regret pentru că nu putea să 
îi ofere ce îşi dorea, dar era hotărât să nu îi dea drumul 
chiar dacă nu îi putea oferi ce avea nevoie, chiar dacă el nu 
era în niciun fel suficient de bun pentru ea. 

— Mairi... începu el. 

Ea clătină din cap. 

— Mi-aş petrece fiecare zi întrebându-mă dacă vei 
găsi o persoană pe care să o poți iubi, Jack, zise ea. Mi-aş 
petrece fiecare zi întrebându-mă când va veni ziua în care 
va trebui să-ţi dau drumul. Mai bine să fac asta acum decât 
să te pierd după ce ne căsătorim. 

Ea ridică mâna şi îi atinse obrazul într-o dezmierdare 
dulce şi trecătoare şi apoi se întoarse pe călcâie şi plecă. 
Jack auzi sunetul paşilor ei dispărând şi rămase singur, 
înconjurat de tăcere. 


Capitolul 18 


Din fericire, Mairi nu se întâlni cu nimeni pe drumul 
spre camera ei, pentru că plângea atât de tare încât 
aproape că nu vedea pe unde mergea. O înfuria teribil asta. 
Ştia că trebuise să-l refuze pe Jack. Îşi dorea doar să nu fi 
fost atât de dureros. 


Jessie o aştepta. Se întrebă cum Dumnezeu arăta. 
Buzele îi erau roşii de la sărutările lui Jack, dar ochii erau la 
fel de roşii de plâns. Jessie se uita la ea cu coada ochiului. 
Era limpede că se străduia să nu spună nimic. Nu-i stătea în 
fire să tacă. 

— Ceartă între iubiţi, doamnă? întrebă ea după o 
vreme. 

— Ceva de genul acesta, răspunse Mairi obosită. 
Domnul Rutherford m-a cerut în căsătorie şi eu l-am 
refuzat. 

— Sper că nu aţi făcut asta, zise Jessie. Credeam că 
sunteţi deja logodiţi! Îşi puse mâinile în şolduri. Ce relaţii 
sunt între dumneavoastră şi domnul Rutherford, doamnă? 
Nu aş putea rămâne în serviciul dumneavoastră dacă nu vă 
căsătoriţi. Eu sunt o fată respectabilă. 

— Ştiu că eşti, zise Mairi. Îmi pare rău. 

Se aşeză pe scaunul din faţa oglinzii. Arăta „într-un fel 
teribil”, aşa cum ar fi spus Jessie. Părul îi era ciufulit, faţa 
îmbujorată şi buzele umflate. Le atinse uşor şi simţi un fior 
de voluptate alunecându-i prin corp. Răspunsul corpului ei 
faţă de pasiunea lui Jack o făcea să se simtă şi mai 
disperată. Nu îi păsa că el nu o iubea. Voia doar plăcerea 
simţurilor. 

Ea se întoarse pe jumătate pe scaun. 

— Nu prea mă simt în stare să cobor la cină în seara 
asta, zise ea. Te rog, poţi să îmi pregăteşti baia? Poate că 
voi mânca mai târziu. 

— Desigur, doamnă, răspunse Jessie. 

După ce ieşi camerista, Mairi îşi dădu repede jos 
jacheta şi o aruncă într-o parte, împreună cu cămaşa şi 
pantalonii. Se aşeză iar în faţa oglinzii, doar în cămăşuţă şi 
îşi examină corpul plină de curiozitate. Pielea de pe gât era 
roşiatică în locurile unde barba lui Jack se frecase de ea. 
Mai jos, sânii aveau şi ei urme rozalii, acolo unde Jack 
depusese acele delicioase săruturi şi muşcături apăsate pe 
piele. Sfârcurile îi erau umflate şi excitate. Se atinse şi simţi 
urma plăcerii aduse de atingerea lui Jack. 

Oftă. ÎI dorise pe Jack foarte mult. Era palpitant să fie 


dorită cu o pasiune atât de puternică după atâţia ani în care 
nu avusese parte de aşa ceva, dar nu era de ajuns să îi 
alunge reținerea de a accepta o căsnicie fără iubire. 

Se auzi o bătaie în uşă. Părea că Jessie s-ar fi gândit 
că stăpâna ei îşi făcea de cap de îndată ce ea se întorcea 
cu spatele. Mairi îşi puse halatul şi îl legă în talie. 

— Intră. 

Insă baia era delicios de fierbinte. Methven era un 
castel medieval la origini, dar Robert nu făcuse rabat de la 
nicio tehnică modernă atunci când venea vorba de căldură 
şi de apă caldă. Mairi aprecia asta. Aşa că se scufundă din 
nou în apă ca să-şi alunge tensiunea din ceafă şi umeri. 
Lăsă să dispară şi grija enervantă că Jack putea să aibă 
dreptate în privinţa faptului că Archie era cel care o vâna. 
Ea nu putea crede că el ar fi încercat să îi organizeze 
răpirea sau uciderea. Părea o idee absurdă. El fusese 
mereu un suflet blând, care ura cruzimea şi violenţa. În 
afară de asta, o iubise. Nu aşa cum ar fi iubit-o un soţ, 
niciodată ca un soţ, dar ca un prieten adevărat. Pe acest 
prieten îl jelise când Archie o părăsise, dar şi faptul că nu 
avusese încredere în ea. 

Simţea cum umerii i se încordează din nou şi alungă 
gândurile despre Archie, lăsându-şi mintea să plutească şi 
se afundă şi mai mult în apa parfumată. Se gândi din nou la 
Jack şi la tot ce o învăţaseră mâinile lui. Îi arătase cât de 
multă plăcere putea găsi în explorarea senzualităţii. Fusese 
o revelaţie. 

Gândul îi excită corpul care abia fusese domolit de 
căldura apei parfumate. Simţi un nod în abdomen şi o 
pulsaţie între picioare. Îşi luă halatul şi se ridică, ieşi din 
cadă şi trase materialul în jurul ei, simțind cum i se lipeşte 
de pielea udă. Fiecare atingere a materialului părea o 
dezmierdare. Corpul îi era saturat şi dornic, plin de dorinţă. 

Se duse încet spre pat, se întinse pe perne şi permise 
halatului să se deschidă, desfăcându-şi picioarele şi lăsând 
mâna să-i alunece între falduri, mângâindu-se. Fusese 
singură atâţia ani, dintotdeauna de fapt, pentru că ea şi 
Archie nu avuseseră o relaţie fizică. Câteodată, asta îi 


oferise o eliberare. Se gândi la Jack, şi-l imagină 
dezmierdându-i sfârcurile cu degetele, limba şi dinţii, 
lăsându-şi mâinile să alunece pe corpul ei, stârnindu-i valuri 
de plăcere. Durerea delicioasă dinăuntrul ei începu să se 
adune, transformându-se treptat în ceva mai puternic. 

Deschise ochii şi ridică privirea să se uite în oglindă. 
Părul i se despletise şi îi alunecase peste sânii dezgoliţi şi 
avea picioarele desfăcute. Arăta lasciv şi asta i se părea 
excitant. Apoi privirea i se concentră pe restul imaginii din 
oglindă şi aproape că ţipă. In oglindă îl văzu pe Jack stând 
în uşa garderobei, sprijinit cu umărul de cadrul uşii, privind- 
o. Preţ de o secundă, i se păru că era doar în imaginaţia ei, 
invocat de gândurile desfrânate. Apoi el vorbi. 

— Imi cer scuze, zise el, dar ai uitat să încui uşa. 

El intră în cameră asemenea unui animal de pradă. 
Privirea îi cerceta tot corpul, fierbinte şi arzătoare. Ea abia 
mai putea respira. Se simţea jenată şi în acelaşi timp 
excitată pentru că fusese surprinsă de el în acea poziţie. 

El veni până la ea, oprindu-se la doar câţiva 
centimetri distanţă. Privirea lui o ardea - alunecă pe părul 
ciufulit, pe faţa îmbujorată, pe halatul deschis, pe picioarele 
desfăcute. 

— Te gândeai la mine? întrebă el încet. 

Ea se simţi cuprinsă de ruşine. Nu voia să admită că, 
deşi plecase de lângă el, încă îl dorea. 

El se aplecă şi îşi puse mâinile în lateral, pe tăblia 
patului. 

— Ei bine? făcu el. 

Îşi lăsă mâinile pe umerii ei. Ea încă purta halatul, iar 
atingerea lui se simţea fierbinte prin el. 

— Da, şopti Mairi şi văzu o flacără de triumf în ochii 
lui, ardoare şi dorinţă. 

— Atunci căsătoreşte-te cu mine, zise el. 

Ea îşi ridică un pic bărbia. 

— Nu, îi răspunse. 

Văzu o sclipire de amuzament strălucitor în ochii lui. 

— Trebuie să înveţi să cedezi controlul, zise el. 

O trase spre el, trecându-şi o mână în părul ei ca să o 


ţină nemişcată în timp ce o sărută din nou, lung şi adânc, 
răvăşindu-i gura. Era delicios şi cât îşi dorise de carnal, 
degetele lui jucându-se cu vârfurile sensibile ale sânilor ei 
în timp ce în abdomenul ei sporea dorinţa tot mai tare. Voia 
să-i spună să plece, dar în acelaşi timp nu putea suporta să 
fie lăsată din nou fără plăcere. 

Când nu mai reuşi să suporte fricţiunea, scoase un 
sunet ascuţit, iar Jack o împinse pe pat, desfăcându-i 
halatul şi mai mult. Depuse sărutări pe pielea ei fierbinte de 
pe pântec, iar ea se cutremură de dorinţă. Se ridică să o 
sărute din nou, gura lui apăsându-se peste a ei mai blând 
de data asta, dar tot înfometată. Îi muşcă uşor buza de jos 
şi apoi o dezmierdă cu limba. Mairi tremura, aşteptând ca el 
să îşi dea hainele jos şi să i se alăture în pat. Simţea că 
arde pe interior. 

Se întinse după el, dorind să-l atingă şi ea, dar el se 
retrase în mod frustrant. Patul scârţâi când se ridică. Ea se 
rostogoli spre el, disperată că avea să o lase nesatisfăcută, 
aşa cum se întâmplase mai devreme. 

El se duse la hainele pe care le dezbrăcase ea mai 
devreme şi luă centura subţire de piele pe care o 
împrumutase de la Frazer ca să îşi prindă pantalonii. 
Trebuise să facă un nod pentru că era prea lungă. Jack se 
uită la ea cu capul înclinat în timp ce o cântărea în mâini. 
Apoi ridică privirea. 

Inima lui Mairi bătu mai tare când îi zări privirea. 


— Ridică-te! 

Ordinul aspru o făcu să tremure. 

— Lasă halatul. 

Mairi ezită. Îl văzu schiţând un zâmbet. Avea o 


expresie puţin ironică. 

— Ţi-e frică? întrebă el. 

Îi era, dar era în acelaşi timp teribil de excitată. 

Acesta era un joc care o putea scoate din minţi, dar 
era prea stârnită ca să renunţe. Mătasea subţire alunecă pe 
corpul ei ca o mângâiere şi căzu la picioarele ei. 

Preţ de o clipă lungă, nu fu conştientă de nimic 
altceva în afară de aerul greu din încăpere, de lumina şi de 


umbrele aruncate ale lămpii şi de mirosul de lemn al 
focului. Refuză să se uite în ochii lui Jack în timp ce stătea 
goală în faţa lui. 

El se apropie de ea. Mâinile îi dezmierdară umerii şi 
coborâră pe braţele ei ca să o ţină. Ea tremură în timp ce el 
îi trăgea braţele în faţă şi încet, cu mişcări deliberate, îi 
înfăşură centura în jurul încheieturilor. 

El aşteptă din nou în tăcere. Mairi tremura aşa de 
tare, încât se temea că picioarele nu aveau să o mai ţină. 
De data asta, el se mută în spatele ei. li simţea respiraţia 
fierbinte şi iute pe spate. Limba îi atinse coloana, trasându-i 
conturul până jos la curbura posteriorului. Ea se înfioră. 

— Foarte frumos. 

Vocea lui era uşor aspră. 

Ea se uită la încheieturi şi testă legătura. Nu era 
dureroasă, dar suficient de puternică încât să o ţină legată. 
Când el luase centura, se întrebă dacă avea să o bată. 
Auzise de asemenea practici, dar nu o atrăgeau. Invăţase 
deja că trupul ei reacţiona la plăcerea care era aproape de 
durere, dar nu îşi dorea mai mult de atât. Sau cel puţin aşa 
credea. Avea aşa de puţină experienţă, ştia atât de puţine 
despre reacţiile corpului ei încât nu putea să fie complet 
sigură. 

Dar era pe cale să înveţe. 

Gândul acela o făcu să tremure şi mai tare. 

— Treci prin garderobă şi du-te în camera mea, zise 
Jack. 

Mairi îi aruncă o privire scurtă, dar chipul lui era 
impasibil. Ea porni înaintea lui; nu era departe, dar se 
simţea expusă şi vulnerabilă, goală în timp ce el era 
complet îmbrăcat. 

Camera lui Jack semăna cu a ei - avea până şi o 
oglindă în aceeaşi poziţie, dar arăta diferit, era o încăpere 
masculină, cu un parfum uşor de lemn de santal şi piele. 

Mai exista o diferenţă semnificativă. Acolo unde ea 
avea o pereche de scaune cu perne brodate, Jack avea un 
fotoliu mare de piele. O conduse acolo. 

— Apleacă-te! îi ceru el. 


Cu o mână pe spatele ei, o împinse uşor ca să-şi 
întărească ordinul. Mairi se aplecă peste lateralul fotoliului. 
Vintrele ei se odihneau acum pe braţul din piele. Era aşa de 
excitată încât presiunea devenise un chin. Işi puse palmele 
pe şezutul din piele şi se aşteptă ca Jack să o dezlege, dar 
apoi văzu că el îngenunchează şi o trage de centură pentru 
a o fixa pe piciorul greu din lemn al fotoliului. 

O trase încet. Pielea muşcă din încheieturile lui Mairi, 
obligând-o să se aplece mai mult, cu braţele întinse peste 
celălalt braţ al fotoliului şi picioarele desfăcute larg ca să se 
echilibreze. Vârfurile sânilor atingeau şezutul din piele 
acolo unde stătuseră mai devreme palmele ei. Părul îi 
căzuse în faţă, acoperindu-i umerii goi. 

Ea îşi tinu respiraţia, simțindu-se prizonieră fără 
speranţă, cutremurată, teribil de vulnerabilă. Era deosebit 
de desfrânat. 

— Asta este pedeapsa mea pentru că ţi-am refuzat 
cererea, zise ea fără suflare, sau e o metodă de a mă 
convinge totuşi să mă căsătoresc cu tine? 

Jack se sprijini pe călcâie. Lumina din ochii lui era 
puternică şi sălbatică. 

— Poate să fie tot ce vrei tu, draga mea, zise el încet. 
Nu e o pedeapsă dacă va fi atât de plăcut. 

Inima ei bubui la auzul dezmierdării. Avea încredere 
că el nu avea să facă niciun rău, dar era atât de excitată, 
încât aproape că nu mai suporta. 

— Nu mă voi căsători cu tine, zise ea cu încăpățânare, 
în caz că el nu-i înţelesese punctul de vedere. 

El zâmbi. 

— Dar mă iubeşti, zise el cu atât de multă îngâmfare 
încât ea l-ar fi pocnit peste chipul frumos dacă nu ar fi avut 
mâinile legate. 

— Îmi doresc să nu-ți fi spus, zise ea furioasă. Sunt 
sigură că sentimentele mele sunt trecătoare. 

Jack râse. 

— Spre deosebire de plăcerea ta, zise el, pe care 
intenţionez să o fac să dureze cât de mult voi putea. 

Se ridică încet şi o studie cu ardoare, ceea ce îi făcu 


corpul să fie şi mai excitat, iar pe ea şi mai furioasă. 

— Chiar mai frumos, zise el blând şi adăugă: Eşti 
sigură că vrei într-adevăr să renunţi la control? Asta e 
ultima ocazie să te mai răzgândeşti. 

Mairi închise ochii. La naiba cu corpul ei perfid! Ar 
exploda dacă el s-ar opri acum. 

— Da, zise ea. Sunt sigură. 

Jack întinse mâna, îi luă faţa între mâini şi o sărută cu 
o tandreţe infinită, gura lui gustând-o pe a ei, desfăcându-i 
buzele, limba atingând-o pe a ei. Işi trecu mâinile peste 
sânii ei într-un gest posesiv care îi făcu corpul să tremure şi 
să se agite în legături. 

Când se poziţionă în spatele ei, ea închise din nou 
ochii. li desfăcu picioarele un pic mai mult, ca să stea 
aproape pe vârfuri. Se simţea şi mai desfrânată, era şi mai 
greu de suportat. Aerul rece îi atinse părţile intime. 
Coapsele îi tremurară. Incordarea corpului era greu de 
suportat, fiind deja aproape de orgasm. 

Mâinile lui Jack o atinseră din nou pe umeri, dându-i 
părul la o parte, urmând traseul de dinainte într-o 
dezmierdare blândă pe coloană în jos, apoi pe părţi şi pe 
talie unde se opriră. Ea îl simţi mişcându-se şi aşteptă 
nerăbdătoare să-l simtă în interiorul ei. 

În schimb simţi altceva mătăsos care îi gâdilă pielea 
pe ceafă şi pe spate, urmând şira spinării. Nu putea vedea 
ce era, poate o pană. Pielea îi era atât de sensibilă, încât 
cea mai mică atingere era insuportabilă. Parfumul greu al 
pielii îi umplu nările, mirosul fiind atât de puternic încât 
simţi că îl putea bea. Işi plecă capul printre braţele 
desfăcute. 

Simţi dezmierdarea mătăsoasă din nou, de data asta 
pe laturile sânilor, acolo unde se apăsau pe şezutul de piele 
al fotoliului. Ocoli partea sensibilă, ceea ce o făcu să se 
zvârcolească, trecu pe sub ea, tachinându-i sfârcurile şi 
făcând-o să geamă de frustrare. 

Simti o atingere între coapse şi se zvârcoli din nou, 
trăgând de legături. Era mai puternică decât dezmierdarea 
penei, ascuţită, aproape de durere, dar atât de intensă 


încât aproape că o făcu să se elibereze. Ea scrâşni din dinţi 
şi aşteptă, fără să mai perceapă nimic în jurul ei în afară de 
pulsaţia teribilă dintre coapse şi bătăile puternice ale inimii. 

Trecu o secundă, apoi încă una, două. Ea încă 
aştepta, corpul ei aproape ţipând după eliberare. Simţi o 
atingere pe fese, ca nişte limbi de foc. Senzaţia era 
minunată. Mairi simţi că pielea parcă i se ridica sub acea 
atingere, usturătura fiind un amestec delicios de durere şi 
plăcere. Simţi altă atingere fierbinte şi tăioasă, iar în acel 
moment îşi dădu seama că era un bici cu nouă cozi moi de 
piele. 

O străfulgeră un gând. Abia avu timp să gândească 
înainte să simtă altă atingere şi începu să îşi apese 
pântecul mai tare pe braţul fotoliului într-o încercare inutilă 
să-şi oblige corpul să atingă orgasmul. Trebuia să găsească 
eliberarea disperată care creştea în ea, dar părea imposibil. 
De fiecare dată biciul o ducea un pic mai departe pe culme 
şi apoi o lăsa acolo să atârne neputincioasă. 

Auzi un sunet, simţi altă atingere care era şi blândă, şi 
usturătoare şi care îi făcu corpul să tresare şi să pulseze. Işi 
dădu seama că era pe vârfuri, încercând să-şi desfacă 
picioarele şi mai mult, cerând mai mult, dorind cu disperare 
împlinirea. 

ÎI auzi pe Jack râzând. 

— Eşti delicios de dornică să reacţionezi la asta, aşa 
cum am bănuit că vei fi! 

Se auzi altă plesnitură, de data asta între coapsele ei, 
o senzaţie care o făcu să tipe de dorinţă. Biciul dansă pe 
pielea vulnerabilă din interiorul coapselor, dezmierdarea pe 
cât de dulce, pe atât de ascuţit. Din nou atârnă preţ de un 
minut neîndurător la marginea eliberării, aşteptând, dorind 
să se roage. Apoi senzaţia de plăcere se atenuă un pic, 
aducând-o înapoi. Ar fi putut să ţipe de frustrare. 

Jack veni în faţa ei şi îngenunche. li puse o mână sub 
bărbie şi îi ridică faţa ca să se uite în ochii ei. Ai lui erau 
ameţitor de strălucitori şi excitaţi. O sărută, încet, profund, 
îşi trecu mâinile peste corpul ei şi îi ciupi sfârcurile atât de 
uşor, încât ea nu se putu abţine să nu se zvârcolească. 


— Încă un pic, zise el blând. Poţi să mai suporţi un pic. 

Mairi nu era sigură că putea, dar nici nu avea de gând 
să-i spună să se oprească. Nu visase niciodată la astfel de 
plăceri carnale desfrânate. 

Jack se îndepărtă. De data asta, Mairi îşi întoarse 
capul ca să-i vadă imaginea în oglindă, sorbind-o cu nesaţ, 
toată ruşinea şi reținerea fiind uitate. Se înfioră când văzu 
corpul ei legat şi arcuit peste scaun şi pe Jack cu biciul în 
mână. 

El se întoarse din nou în spatele ei. Ea îl privi în 
oglindă, aşteptând cu nervii întinşi şi corpul atât de încordat 
încât tremura. Privi biciul cum cădea şi îşi văzu corpul 
reacţionând ca răspuns la lovitură, simțind muşcătura prin 
ceața încântării simţurilor. 

Vârful biciului atinse pielea fierbinte şi umedă de la 
baza gâtului, apoi alunecă pe spinare în jos, peste coaste, 
mângâindu-i posteriorul. Dansă pe pielea moale din 
interiorul coapselor şi o atinse între coapse în treacăt, 
rămânând preţ de un moment insuportabil pe mugurul ei. 

Mairi simţi cum i se strânge abdomenul. Scoase un 
strigăt ascuţit şi îşi simţi corpul cutremurându-se aproape 
de orgasm. Apoi, în timp ce tremura şi ardea, îl văzu pe 
Jack întorcând biciul, iar o secundă mai târziu, mânerul rece 
şi tare îi desfăcu faldurile, frecându-i centrul plăcerii într-o 
dezmierdare păcătoasă. 

Ea îşi pierdu tot controlul şi avu un orgasm violent, 
capul i se umplu de o lumină orbitoare, plăcerea fiind atât 
de intensă încât aproape leşină. Corpul ei trase de 
legăturile centurii care încă o ţintuiau. 

Mânerul biciului apăsă mai tare asupra corpului ei ce 
pulsa. Ea se gândi că avea să ţipe din pricina senzaţiilor de 
care nu putea scăpa, dar apoi mânerul biciului alunecă 
adânc în ea şi se eliberă din nou, senzaţia fiind violentă şi 
limpede precum cristalul, strigătele ei fiind înăbuşite de 
braţul scaunului. 

Auzi bufnitura biciului pe covor şi apoi Jack o umplu, 
mişcându-se în ea cu mişcări lungi, dure. Ea era epuizată 
de intensitatea experienţei, iar în poziţia aceea nu putea 


face nimic ca să se ancoreze; corpul ei se mişca neputincios 
în ritmul lui în timp ce el o ţinea de coapse şi o desfăcea şi 
mai mult, pătrunzând şi mai adânc, folosind-o fără ruşine ca 
să-şi satisfacă dorinţa până când şi el se eliberă violent. Ea 
se simţea atât de slăbită de extaz încât, când el o eliberă 
de legătura centurii, se lăsă moale în braţele lui cu ochii 
închişi şi simţi cum o cuprinde, o sărută blând şi o pune pe 
pat, unde o luă din nou în braţe. 

O sărută pe obraz. 

— Eşti în regulă? întrebă el uşor. 

— Oh, da, zise Mairi. 

Copleşită, satisfăcută, voia doar să doarmă. 

— Deschide ochii, zise Jack, aşa cum spusese înainte 
când făcuseră dragoste, iar ea auzi amuzamentul din vocea 
lui. 

Îi era teribil de greu să îşi oblige ochii să se deschidă. 
Avea senzaţia că pleoapele îi erau prea grele. 

— Te căsătoreşti cu mine? şopti el când ea deschise 
foarte puţin ochii şi se strădui să se concentreze la chipul 
lui. 

El zâmbea, degetele jucându-se uşor cu părul ei. Era 
aşa de multă tandreţe în ochii lui, încât ea ar fi vrut să ţipe 
pentru că totul era nedrept. Îi arăta totul în afară de iubire. 

— Nu, răspunse ea. Nu, mulţumesc. 

— Atât de politicoasă! 

O privi cu aceeaşi tandreţe, iar dintr-odată Mairi simţi 
cum i se frânge inima. Încă puţin din această aventură, iar 
ea avea să fie de acord cu propunerea lui, în ciuda 
obiecţiilor raţionale, împotriva judecății sănătoase. Dar ar fi 
fost un dezastru. Brusc, se simţi cât se poate de trează, 
teama alungând epuizarea. Aşa că se ridică. 

— Jack, începu ea. Nu face asta. S-a terminat! 

În ochii lui apăru o expresie de stupoare totală. 

— Din pricina a ceea ce s-a întâmplat acum? întrebă 
el. Ştiu că te-am provocat cam tare... 

Mairi îl întrerupse, punându-şi degetele pe gura lui. 

— Nu are nicio legătură cu asta, zise ea. Mi-a plăcut. 

Ea îl simţi că se relaxează. 


— Atunci nu are rost să ne despărţim, zise el. Am 
putea continua să ne vedem şi când ne întoarcem în 
Edinburgh. 

Mairi clătină din cap. 

— Nu, zise ea din nou. 

— Dacă te-aş ruga să te răzgândeşti, zise Jack, dacă 
aş încerca să te conving... 

El vru să o ia din nou în braţe, dar ea ridică o mână ca 
să-l oprească. 

— Te rog, zise. Te rog, nu încerca să mă convingi. Nu 
vreau să-mi trăiesc viaţa sperând că într-o zi vei învăţa să 
iubeşti din nou. 

Ea se ridică şi îşi căută hainele, dându-şi seama că nu 
avea haine acolo, pentru că venise goală la el în cameră. 
Cu siguranţă, nu era în stare să plece de acolo la fel. Era 
prea ciudat. Alunecă de pe pat şi luă cămaşa de in a lui Jack 
şi şi-o trase pe cap. Era o greşeală să împrumute haine de 
la el, pentru că mirosea a Jack, iar inima i se strânse de 
durere. 

Îşi dădea seama că aştepta ca el să spună ceva, dar, 
în timp ce tăcerea se prelungea, simţea cum speranţa se 
risipeşte şi ştiu că aşa avea să fie mereu. Ea avea să 
aştepte şi să spere, iar de fiecare dată dezamăgirea urma 
să o distrugă un pic mai mult. 

— Adio, Jack! zise ea încet. 

Ştia că în ziua următoare trebuiau să-şi ia la revedere 
public, de faţă cu toată lumea, dar asta era doar pentru ei 
doi. Se aplecă şi-l sărută pe obraz, iar când el tot nu spuse 
nimic, ea plecă. 


Capitolul 19 


Bătea un vânt puternic dinspre nord în timp ce Mairi 
stătea pe treptele de la Methven, aşteptând să îi fie adusă 
trăsura în faţă. Tremura; jacheta ei de vară era prea subţire 
pentru frigul de afară. Sau poate că frigul era înăuntrul ei. 


Lucy părea îngrijorată. 

— Mi-aş dori să mai stai câteva zile, zise ea agitată. 
Nu îmi place ideea că vei călători singură. 

— Voi fi în regulă, zise Mairi. Abia aştepta să rămână 
singură. Ştii cât de înarmaţi sunt Frazer şi băieţii lui. La fel 
şi eu. 

Lucy zâmbi. 

— Dar nu-l ai pe Jack cu tine. Faţa i se întunecă din 
nou. V-aţi certat cumva? Păreaţi foarte distanţi unul cu 
celălalt. 

— Nu, zise Mairi şi tremură din nou. Nicidecum. 

Expresia lui Lucy trăda neîncredere mai clar decât ar 
fi putut să o facă vorbele. 

— Bine, admise Mairi. Logodna s-a încheiat. Te rog să 
nu întrebi mai multe... 

Se opri, cu dinţii clănţănind, dându-şi seama că avea 
ochii în lacrimi. 

— Oh, Mairi! Lucy o îmbrăţişă strâns. Trimite-mi vorbă 
dacă ai nevoie de mine, zise ea. Cred că până la urmă tot ÎI 
omor pe Jack. 

În acel moment, Jack apăru pe uşă. Arăta teribil de 
chipeş în haina lui de călărie. Mairi îşi ţinu respiraţia. Cobori 
treptele spre ea cu o expresie foarte serioasă. El nu vorbi, 
dar îi luă ambele mâini înmănuşate într-ale lui şi le duse la 
buze. Mairi îşi ridică privirea şi inima îi bătu cu putere. Ochii 
lui erau profunzi şi întunecaţi, o expresie atât de diferită de 
cea obişnuită de amuzament şi ironie cu care se afişa în 
lume! Ea ştiu că îi spunea fără vorbe că ţinea la ea, o 
respecta şi că tot ce se întâmplase între ei conta pentru el. 

El îi spunea totul în afară de faptul că o iubea. Nu 
avea idee cum să reacționeze, ce să spună, cum să se 
comporte. Nu i se mai întâmplase niciodată până acum. 

Degetele ei tremurară într-ale lui. Ea simţi cum 
strânsoarea lui se intensifică pentru un moment şi apoi 
schiţă un zâmbet, colţurile gurii arcuindu-se în sus, gest 
care îi făcuse mereu pântecul să se încordeze de dor. 

— Voi trimite vorbă când ajung în Edinburgh şi voi 
veni să te văd după ce vorbesc cu domnul Innes, zise el. 


— Mulţumesc, răspunse Mairi. 
El încuviinţă din cap, ezită din nou, apoi îi dădu totuşi 
drumul la mână. 


Trei zile mai târziu, întoarsă la Ardglen, ea se simţi şi 
mai rău. Ar fi trebuit să se întoarcă în Edinburgh, unde 
măcar avea companie şi parte de distracţie, dar nu putea 
suporta să fie acolo când Jack se afla în oraş. 

Se temea prea tare să-l vadă cu altă femeie. Nu se 
amăgea cu ideea că el avea să stea prea mult fără 
companie feminină. Totul părea să o doară, durea teribil. 
Lovitura de a-l pierde pe Jack nu părea să se atenueze. 
Durerea părea mai degrabă să se ascută şi o epuiza faptul 
că trebuia să pară curajoasă şi să se ocupe de actele 
domeniilor. Chiar se gândise să se ducă la Jack şi să-i spună 
că se răzgândise cu privire la propunerea lui, pentru că 
orice părea mai bun decât această durere nesfârşită. 
Mândria şi principiile nu erau parteneri buni în pat, 
descoperi ea, mai ales pentru că era îndrăgostită. Ajunse 
până în faza în care chemă trăsura. Dar până la urmă 
renunţă, pentru că ştia că nimic nu se schimbase. Jack nu o 
iubea şi nu mai era nimic de făcut. 


* 


Edinburgh-ul era uscat, prăfuit şi pustiu pentru că 
mare parte a aristocrației plecase din oraş ca să petreacă 
vara la casele de la ţară. Asta nu însemna că el şi-ar fi dorit 
foarte mult agitația balurilor şi a seratelor; ceea ce voia şi 
cea de care avea nevoie era Mairi. 

Se gândise că, odată ce aveau să fie despărțiți, putea 
reuşi să meargă mai departe. După trei zile însă, fusese 
nevoit să admită, chiar dacă doar pentru sine, că fusese o 
naivitate. Era îngrozit de puterea pe care Mairi o avea 
asupra lui. Nu o văzuse doar de zece zile, însă îi era cu 
disperare dor de ea. Voia să o vadă, să vorbească cu ea, să 


îi audă vocea. Fusese nevoit să reziste tentaţiei de a porni 
călare 11-12 kilometri spre Ardglen doar ca să o vadă. Nu-i 
venea să creadă cât de greu era să reziste acestui impuls. 
Nu era doar inexplicabil, ci şi periculos de sentimental. Voia 
să fie cu ea tot timpul, să o atingă - sigur că voia -, dar şi 
să o ţină în braţe, nu doar să facă dragoste cu ea. Avea 
senzaţia că o parte din el lipsea. De câte ori se deschidea 
uşa, speranţa că ea avea să intre şi să-l găsească creştea şi 
apoi se prăbuşea ca o piatră. 

Singurul lucru pe care îl spera era că avea să alunge 
această stranie obsesie, aşa că se strădui să-l găsească şi 
să rezolve problema cu Michael Innes în cel mai rapid şi mai 
fără scrupule mod posibil. Celălalt avantaj era că, de îndată 
ce avea veşti, se putea duce să i le comunice lui Mairi. Deşi 
nu avea să se schimbe nimic, ea refuzând în continuare să 
se căsătorească cu el, Jack nu reuşea să găsească o cale de 
a depăşi acest impas. 

Afacerile erau o bine-venită distragere de la problema 
lui. Jack era ferm convins că fiecare bărbat avea o 
slăbiciune şi se dovedi destul de uşor să-şi folosească 
contactele ca să descopere călcâiul lui Ahile în cazul lui 
Michael Innes. 

Singurul viciu al lui Innes erau pariurile, care îl făceau 
să se afle mereu în căutare de bani. Ce câştiga el soţia lui 
cheltuia. El paria pe datorie. Jack bănuia că din pricina asta 
averea lui Mairi era atât de tentantă pentru el şi de aceea îl 
supăra aparenta nedreptate în privinţa moştenirii ei. 

Trecuse de ora 11 în cea de-a treia zi de când se 
întorsese la Edinburgh când Jack se prezentă la un local 
discret, foarte aproape de Royal Mile. Gazda, un bărbat 
înalt cu păr negru ca tăciunele şi ochi aproape la fel de 
întunecaţi, îl trase într-o încăpere mică de primire în partea 
laterală a holului. Despre Lucas Black se spunea că era 
progenitura ilegitimă a unei regalităţi străine, dar nimeni nu 
ştia sigur. Singurul lucru pe care Jack îl descoperise era că 
omul nu avea scrupule şi era hotărât să reuşească. In 
privinţa asta semănau, astfel legându-se o prietenie între 
ei. 


— Cel pe care îl cauţi e aici, Jack, zise Lucas. Dacă 
avea într-adevăr strămoşi străini, nimeni nu ar fi ghicit după 
vorbă. Vorbea ca un produs al celei mai bune şcoli publice 
englezeşti. Îmi rămâi dator cu o favoare. Domnul Innes e 
atât de copleşit, încât a pierdut deja mai multe mii de lire. 
Lucas zâmbi. Dar mă îndoiesc că primeşte des invitaţia de a 
juca într-o casă ca asta şi într-o companie atât de 
importantă. 

Jack rânji. 

— Îţi sunt recunoscător, Lucas, mai ales că ai reuşit să 
aduni destui jucători când în oraş e atât de puţină lume 
bună. Voi acoperi pierderile domnului Innes. 

Lucas îşi înclină capul. 

— Foarte atent din partea ta. 

— E plăcerea mea, zise Jack. Am răscumpărat deja 
cea mai mare parte din restul datoriilor lui. 

Lucas fluieră aproape insesizabil. Se aşeză pe 
marginea mesei şi îşi legănă piciorul. 

— Bietul om! Ce a făcut ca să te nemulţumească? 

Jack ezită. 

— El a nemulţumit-o pe Lady Mairi Macleod. Sunt aici 
în numele ei. 

În ochii întunecaţi ai lui Lucas apăru o sclipire de 
amuzament. 

— A supărat-o pe Lady Mairi? Atunci e surprinzător că 
ncă îşi păstrează bărbăţia. Am auzit că ţinteşte excelent. 

— E cea mai bună, fu Jack de acord. Dar de data asta 
preferă să acţioneze prin intermediul meu - şi mai degrabă 
cu subtilitate decât cu violenţă. 

— Am auzit de logodna voastră, zise Lucas. Felicitările 
mele! 

— Mulţumesc, zise Jack. _ 

Era ciudat că vorbele acelea îl dureau. Il făcuseră să-şi 
dea seama că în curând, după ce avea să discute cu Innes, 
avea să trimită un anunţ de anulare a logodnei către ziare, 
iar legătura lui cu Mairi avea să fie oficial întreruptă. 

Lucas îl privi întrebător. 

— Nu am crezut niciodată că tocmai tu te vei 


A 


îndrăgosti, Jack, zise el cu o umbră de amuzament în glas. 
Dar, de fapt, îmi redă un pic încrederea în natura umană. 

— Nu sunt... vru Jack să spună automat, dar se opri. 

— Scuteşte-mă de negările convenţionale, zise Lucas. 
Un bărbat nu se osteneşte aşa cum ai făcut-o tu pentru 
Lady Mairi Macleod fără un motiv foarte puternic. Vărul tău 
mi-a scris, adăugă el, ca să mă pună în temă de îndată cea 
ştiut de planurile tale cu privire la Innes. 

— La naiba şi cu Robert! zise Jack, dar fără prea mare 
convingere. 

Lucas avea dreptate în ambele privinţe. El era 
îndrăgostit de Mairi şi nu avea rost să mai nege. Avusese 
nevoie de al naibii de mult timp ca să-şi dea seama - de 
prea mult timp - pentru că nu îşi dorise să fie adevărat. 

Îşi dădu seama că tremura. Se simţea ciudat. Singurul 
lucru pe care nu dorise să-l facă - să iubească şi să rişte să 
piardă din nou - se întâmplase şi nu putea schimba asta. 
Lucas zâmbi când îl conduse în salonul mare, unde o mică 
parte din înalta societate din Edinburgh se întâlnise pentru 
jocuri de noroc. Era o adunare exclusiv masculină. In aer 
plutea fumul de trabucuri. Câţiva domni îl salutară pe Jack 
din cap când trecu pe lângă ei. Lucas îl conduse într-un 
salon mai mic printr-o uşă din spate. Aici se aflau doar o 
jumătate de duzină de jucători. Prezentările fură scurte, 
pentru că Jack îi ştia deja pe cei mai mulţi dintre cei aflaţi în 
jurul mesei de joc. Michael Innes îi întâlni privirea fără o 
tresărire de recunoaştere, ceea ce îl mulţumi. În mod 
evident, afacerile îl purtaseră pe avocat afară din oraş până 
de curând şi nu auzise de logodna lui Mairi. 

Jocul începuse, iar atmosfera din mica încăpere era 
deja foarte tensionată. Jack se descurcă bine în prima oră, 
câştigând ceva, pierzând şi uitându-se cu interes cum Innes 
deveni complet prins de joc. Avea aerul unui cartofor înrăit, 
atenţia lui fiind fixată pe cărţi. 

Jack se strădui un pic şi curând începu să câştige 
constant. În timp ce Innes pierdea şi bea tot mai mult, 
deveni limpede că se ameţea repede pentru că în curând 
deveni îmbujorat şi nesigur. Norocul i se terminase; Jack 


văzut cum încrederea îl făcuse neglijent, concentrarea îi 
dispăru şi pierdu tot ce câştigase. Până când se termină 
jocul, Jack avea mai multe bilete de datornic ale lui Innes în 
buzunar. 

In timp ce alţii plecau din încăpere, Innes îl trase pe 
Jack de mânecă. Chipul său palid era plin de culoare şi ochii 
îi luceau. Se legăna pe picioare ca un tânăr fără experienţă. 

— Domnule... 

— Domnule Innes? zise Jack relaxat. 

— Scuze, spuse Innes, va exista o mică întârziere la 
plata datoriilor mele. 

Jack ridică din sprâncene şi nu spuse nimic. 

Innes părea jenat. 

— Am o moştenire, mormăi el. 

— Aşa am înţeles, zise Jack rece. Dar sper că nu 
speraţi ca eu să aştept moartea lui Lord Macleod ca să mă 
plătiţi. Nu doresc să aştept moartea unui om. 

Culoarea se întinse pe obrajii lui Innes. Ochii palizi se 
feriră de privirea aspră a lui Jack. 

— Nu, zise el, nu înţelegeţi, domnule. Verişoara mea, 
Lady Mairi, este foarte bogată şi curând acei bani vor fi ai 
mei. 

Jack ridică privirea. Lucas Black stătea în uşă. La 
semnul din cap al lui Jack, intră în încăpere, închise uşa în 
urma lui şi se sprijini cu spatele de ea. Innes îi aruncă o 
privire, apoi se întoarse atât de brusc spre Jack, încât îşi 
pierdu echilibrul şi aproape că se poticni. Jack îl împinse 
prea puţin ceremonios înapoi pe scaunul pe care îl ocupase 
până de curând, unde se trase în spate spre perne, de 
parcă încerca să pară cât mai mic. 

— Domnule... protestă el, vocea fiindu-i doar un 
chiţăit de frică. 

— Mă interesaţi foarte mult, domnule Innes, zise Jack. 
Spuneţi-mi mai multe despre aceste aşteptări ale 
dumneavoastră. 


Mairi încă era la micul dejun când primi veste de la 
Jack că vorbise cu Michael Innes seara trecută şi că urma să 
vină mai târziu în acea dimineaţă ca să discute cu ea. 
Biletul era cât se poate de formal. Chiar şi aşa, simţi o 
puternică tresărire de speranţă, dar care dispăru la fel de 
brusc. Oricine susţinuse că speranţa era cea care moare 
ultima avusese dreptate. Se părea că ea nu învăţa 
niciodată asta. 

Nu îi mai trebui micul dejun, aşa că decise să se 
plimbe. Simţea nevoia să iasă afară, să se gândească, să 
plănuiască ce avea să îi spună lui Jack şi cum să 
reacționeze când urma să îl vadă din nou. 

Dar nu voia să o facă în grădinile care îi aminteau atât 
de mult de Archie. În sfârşit, putea înţelege că trebuia să 
scape de controlul pe care Archie încă îl avea asupra vieţii 
ei. Trebuia să o ia de la capăt. Faptul că vorbise cu Jack 
despre trecut o eliberase şi, chiar dacă viitorul ei nu avea 
să fie cu el, ştia că trebuia să meargă mai departe. 

leşi pe mica poartă în grădina cu ziduri şi o luă pe 
poteca de lângă pârâu, care ducea în sus pe dealul din 
spatele casei. Pământul era uscat ca iasca şi se sfărâma 
sub picioarele ei. Soarele strălucea fierbinte, aşa că se 
bucură că avea umbreluţa cu ea. Aerul era apăsător de 
căldură, lucru neobişnuit pentru o vară scoțiană. Făcea ca 
mersul să fie încins şi obositor, dar tot era bucuroasă să se 
afle afară, la aer. 

La cascada aflată la jumătatea drumului în sus pe 
deal se opri să se odihnească, ascultând susurul liniştitor al 
apei şi băzâitul albinelor din iarba înaltă. De aici, casa din 
Ardglen părea o mică oază în mijlocul peisajului sălbatic de 
la ţară. Acesta fusese locul favorit al lui Archie; era straniu 
că se simţise atrasă de locul acesta, unde nu mai venise de 
ani întregi. Parcă nu putea scăpa de spiritul lui Archie, încă 
erau chestiuni nelămurite între ei. 

Se ridică şi îşi continuă drumul. Poteca trecea prin 
spatele cascadei pe o ieşitură îngustă şi stâncoasă, 
alunecoasă din pricina stropilor de apă dinspre cascadă. 
Aici ferigile şi buruienile creşteau dese. Când ieşi pe mica 


pajişte de pe partea cealaltă, i se păru că simte miros de 
fum adus de o briză uşoară, dar i se părea puţin probabil 
într-o zi atât de frumoasă, aşa că scutură din cap şi uită de 
asta. Urmă poteca în jurul unui contrafort din piatră. Voia să 
meargă un pic mai departe şi apoi avea să se întoarcă, 
deoarece începuse să obosească. Găsi un morman de 
pietre, căzute prea curând ca să fie acoperite de muşchii şi 
lichenii care creşteau peste tot în mica vale. 

Se aşeză pe una din pietre ca să-şi tragă sufletul şi îşi 
sprijini umbreluţa de alt bolovan de lângă ea, închizând 
ochii şi ridicându-şi faţa spre soare. Ar fi trebuit să se simtă 
liniştită, dar avea o senzaţie de agitaţie, de parcă cineva ar 
fi privit-o. 

Cu un mic oftat, se aplecă să-şi ia umbreluţa, dar 
aceasta alunecase între două pietre şi trebui să răscolească 
pentru a o recupera. Una dintre pietre se mişcă un pic; 
văzu o pată de culoare printre bolovani - un albastru 
puternic în contrast cu cenuşiul şi verdele din jur. 

Sări imediat în picioare. | se ridică părul pe ceafă şi 
simţi un fior de groază alunecându-i pe şira spinării. 
Recunoscuse acel albastru. Când cumpărase jacheta pentru 
Archie pe Prince's Street cu cinci ani în urmă, croitorul o 
asigurase că nu mai exista alta ca ea în tot Edinburgh-ul. 

— O vopsea foarte specială, îi spusese el. Special 
pentru dumneavoastră, doamnă. 

Mairi făcu un pas în spate. Simţea o răcoare în ciuda 
soarelui care încă strălucea puternic şi fierbinte deasupra 
ei. Pietrele erau stivuite ca un mormânt. De la distanţă 
păreau căzute la întâmplare, dar acum vedea că nu era 
lucrarea naturii, ci a mâinii de om. Şi vedea, de asemenea, 
sub mormanul de pietre, învelit în fâşii albastre, ceva palid 
şi poros, ceva care arăta ca un os omenesc. 

Se întoarse şi vomită violent. Preţ de o clipă, crezu că 
avea să leşine. Se simţea plină de sudoare rece. Urechile îi 
vâjâiau şi era uşor ameţită. Merse spre un bolovan aflat la 
distanţă de cadavru şi se aşeză. Tremura incontrolabil. 

„Archie.” Archie era îngropat sub mormanul de pietre. 
Nu ajunsese niciodată în India, sau în China, sau în celelalte 


locuri în care îşi imaginase că fugise cu iubitul său. În tot 
timpul în care ea îl crezuse în viaţă, el zăcuse aici. Probabil 
că murise în noaptea în care plecase. Cineva îl îngropase la 
cascadă - poate iubitul lui, dacă aici aranjaseră cei doi să 
se întâlnească. Se întrebă dacă avusese loc vreun accident 
sau o ceartă. Apoi îşi aminti că cineva continuase să-i scrie 
lui Lord Macleod în numele lui Archie, trimițând veşti, 
cerând bani. Cineva pretinsese că Archie încă era în viaţă. 

Se frecă cu putere pe braţe ca să alunge frigul din 
corpul ei îngheţat. Trebuia să coboare înapoi la Ardglen şi 
să-l trimită pe Frazer după ajutoare. Trebuia să încerce să 
se ridice. Avea senzaţia că picioarele îi erau din vată, dar o 
susţinură. Făcu câţiva paşi tremuraţi spre potecă şi se uită 
înapoi peste umăr la mormânt şi la culoarea albastră care îi 
dezvăluise totul. 

O umbră îi tăie drumul în partea de sus a potecii. Se 
uită în sus. Nu era nimeni acolo, însă simţi din nou miros de 
fum. Briza devenise mai puternică şi pe cer apăruseră nori 
albi, pufoşi, iar soarele parcă nu mai ardea chiar aşa de 
tare. Din nou simţi cum i se ridică părul pe ceafă. Parcă o 
privea cineva. 

Umbra trecu din nou, iar de data asta îşi miji ochii în 
sus, reuşind să vadă silueta unui bărbat care cobora pe 
potecă spre ea. Preţ de un lung moment, avu soarele în 
ochi şi, deşi puse mâna streaşină la ochi, nu reuşi să-i vadă 
faţa - era doar o umbră întunecată. Felul în care se mişca 
era însă familiar. Apoi razele nu mai străluciră, ea clipi şi îl 
văzu pe Jeremy Cambridge stând pe potecă în faţa ei, 
curăţându-şi de praf hainele imaculate de oraş şi arătând 
foarte ciudat, îşi dădu seama că Jeremy prefera oraşul şi 
saloanele şi că nu-l văzuse niciodată la ţară. 

— Jeremy! strigă ea. Ce Dumnezeu faci aici? 

— Mi-au spus cei din casă că ai plecat să te plimbi, 
răspunse Jeremy. Te-am văzut pe potecă şi te-am urmat 
până aici. 

Vocea îi suna straniu de detaşată. Răceala îi provocă 
lui Mairi un fior de gheaţă pe şira spinării. Apoi văzu că el 
avea un pistol în mână şi răceala se intensifică. 


— Ce păcat! zise Jeremy. 

Se uită spre mormântul din pietre şi apoi îşi întoarse 
din nou privirea spre ea şi o ţintui atât de dur şi de iute, 
încât ea tresări la vederea expresiei lui. 

— Ce păcat că l-ai găsit, pentru că acum va trebui să 
te omor! 


Capitolul 20 


Jack era aproape gata să plece spre Ardglen când 
Lucas Black fu condus în încăperile sale. Întâlnirea cu 
Michael Innes de seara trecută, satisfăcătoare în toate 
sensurile, se dovedise a fi deosebit de frustrantă în alte 
privinţe. Era clar pentru amândoi că Innes nu fusese în 
cârdăşie cu Wilfred Cardross. Nu avea ieşiri violente, iar 
amenințările împotriva lui Mairi erau un balon de săpun, 
bazate pe scandal şi pe răutate. Nu ştia nimic despre 
secretele lui Archie Macleod, iar fanfaronada lui dispăruse 
ca o ceaţă când Jack îi spusese că Mairi se afla sub 
protecţia lui. Totul ar fi trebuit să fie destul de clar pentru 
Jack, dar simţea o nelinişte, de parcă nu găsise ceva ce 
simţise la Methven. Singurul atacator putea fi Archie însuşi, 
dar Mairi era convinsă că fostul ei soţ era un suflet prea 
blând şi ţinea prea mult la ea ca să o rănească. Jack încercă 
să treacă peste gelozia lui şi să o creadă, dar nu era 
convins. Până la urmă, decise să-i dezvăluie lui Lucas 
detaliile cazului şi îi povestise totul până târziu în noapte, 
dar nu ajunsese la nicio concluzie utilă. 

— Imi cer scuze că te rețin, zise Lucas, văzând hainele 
de călătorie ale lui Jack, dar e ceva ce cred că ar trebui să 
vezi. li arătă un document. M-am gândit la asta după ce ai 
plecat azi-noapte. Dacă Macleod intenţiona să fugă din ţară 
cu iubitul său, după toate probabilitățile, ar trebui să existe 
o evidenţă a plecării lor din Greenock. 

— Dacă Macleod şi-a înscenat moartea, zise Jack. 
Rezervarea ar fi pe un nume fals. 


Lucas încuviinţă din cap. 

— Da, dar ar fi două nume dacă a fugit cu iubitul său. 
E o încercare, dar m-am gândit să verific registrele din 
vremea aceea, când se presupune că ar fi murit Macleod, 
să văd dacă mi se pare cunoscut cineva de acolo. Desfăcu 
documentul şi îi arătă. Asta e ce am găsit. 

Jack se uită. Nava era Jura, care trebuia să plece spre 
Madras, India, data plecării fiind după ce aparenta moarte a 
lui Archie Macleod fusese raportată în ziarele din 
Edinburgh. Scrută impacientat lista pasagerilor: Macrae, 
părinţi şi copii, domnul şi doamna D. Macreavy, domnul S. 
Oakes şi apoi, subliniat, domnul A. Oxford şi domnul J. 
Oxford, fraţi, în dreptul cărora era adăugat cuvântul anulat. 

— Oxford, zise Lucas nerăbdător. Cambridge? Vezi 
legătura? 

Jack avu nevoie de un minut. Mintea i se mişca 
frustrant de încet. Îşi aminti că Mairi îi spusese că nimeni în 
afară de ea şi de Lord Macleod nu ştiuse despre amantul 
secret al lui Archie. Omul care se ocupa de afacerile lui 
Macleod cu siguranţă nu ştiuse secretul. Sau îl ştiuse? Jack 
se gândi la Jeremy Cambridge, care venise la Methven când 
murise Wilfred Cardross, găsit într-un şanţ a doua zi de 
dimineaţă. Îşi aminti că Mairi spusese că Jeremy Cambridge 
îi promisese că avea să o viziteze la întoarcerea din 
Edinburgh. Dintr-odată fu paralizat de frică. 

— Oh, Dumnezeule! zise el. 

Îi aruncă lui Lucas documentul. 

— Trebuie să plec. 

Erau doar 11 kilometri de la Edinburgh până la 
Ardglen, şi nu putea decât să se roage să nu fie prea târziu. 


* 


— Tu erai amantul lui Archie! zise Mairi. Nu am ştiut 
niciodată. 

Soarele încă dogorea, apa încă curgea în pârâu, dar 
parcă nu putea nici să vadă, nici să audă. Ea se simţea de 
parcă era închisă într-o lume separată, în care existau doar 


Jeremy, pistolul şi oribilul adevăr că el îi omorâse soţul. 

Îşi cercetă amintirile, cernând, căutând. Văzuse oare 
vreodată vreun semn că Archie şi Jeremy erau mai mult 
decât cunoştinţe? Nu îşi amintea aşa ceva. Dar, pe de altă 
parte, nu avusese vreun motiv să observe. Ar fi fost ultimul 
lucru la care s-ar fi aşteptat. Îşi imaginase că Archie avea o 
amantă, nu un amant. 

— Tu l-ai înşelat pe Lord Macleod, făcându-l să creadă 
că Archie e încă în viaţă! zise ea. De ce ai face un lucru de 
o asemenea cruzime? 

Jeremy clipi. În ochii lui cenuşii nu se zărea nicio 
emoție, doar un vid adânc, care era mai înspăimântător 
decât orice furie. 

— Voiam bani, zise el. L-am ţinut pe Archie în viaţă ca 
să-l pot face pe Lord Macleod să plătească. 

Mairi se uită spre mormânt şi-l văzu pe Jeremy 
zâmbind. 

— De fapt, spiritul lui, zise el. A murit în noaptea în 
care am plecat. 

— A fost un accident? întrebă Mairi şi se dădu înapoi 
când văzu disprețul din ochii lui. 

— Sigur că nu, răspunse Jeremy. Ne-am certat. El 
trebuia să vină cu bani la el, dar prostul sentimental îţi 
lăsase ţie tot. Spunea că ţi-o datorează, de parcă ar fi putut 
să compenseze prin bani ce făcuse! Zicea că tu vei şti să-i 
foloseşti ca să faci bine oamenilor. Buzele i se arcuiră. 
Bietul Archie era aşa de slab şi de măcinat de vină! 

— Era un bărbat mai bun decât vei fi tu vreodată, zise 
Mairi cu o sclipire de furie, dar vorbele alunecară pe lângă 
Jeremy fără să-l atingă. 

— Nu mă interesează să fiu bun, zise el. Mă 
interesează să fiu bogat. Timp de douăzeci şi şapte de ani 
am fost lacheul lui Lord Macleod, la fel ca tatăl meu 
înaintea mea. Eram meniţi pentru ceva mai bun de atât. 

Mirosul slab de fum alunecă în jos spre vale, iar Mairi 
îşi întoarse capul brusc. 

Jeremy îşi ridică pistolul imediat şi-i făcu semn să stea 
liniştită. 


— Nu poţi să mă împuşti, zise Mairi. Servitorii ştiu că 
eşti aici. Vor şti că nu a fost un accident. 

— Nu intenţionez să te împuşc decât dacă e absolut 
necesar, zise Jeremy. Eu voi fi cel care îţi voi găsi corpul. 
Voi încerca să te salvez ca un erou. 

O văzu cum se încruntă şi zâmbi cu satisfacţie. 

— Dealul e în flăcări, draga mea. Tufişurile şi 
buruienile sunt uscate. O flacără stârnită ici şi colo... Ridică 
din umeri. Curând vom fi înconjurați. 

Mairi auzea focul trosnind. Făcu o mişcare involuntară 
şi din nou Jeremy împinse pistolul spre ea. 

— Vreau să-ţi spun şi restul, zise el. 

— De ce? se răsti ea. Din răutate? 

El ridică din umeri. 

— Dacă aşa crezi... Eu l-am ucis pe Wilfred Cardross 
după ce nu a reuşit să te răpească şi să mi te aducă. L-aş fi 
ucis pe Michael Innes dacă Rutherford nu i-ar fi închis gura 
înainte. Dar aşa... Ridică din nou din umeri. Încă mă 
gândesc la asta. Poate peste ceva timp... 

— Un alt accident? rosti Mairi. Devin un pic prea 
frecvente, Jeremy. Oamenii vor începe să intre la bănuieli. 

— E doar vina ta, spuse Jeremy, agitându-se dintr- 
odată. Intenţionam să mă căsătoresc cu tine, să pun mâna 
pe bani în felul acesta. Apoi l-ai acceptat pe Rutherford. 
Lord Macleod mi-a spus că e doar prefăcătorie, dar ştiam că 
eşti amanta lui Rutherford şi nu puteam să risc. 

— Aşa că l-ai trimis pe Wilfred să mă omoare, zise 
Mairi. 

— Să te răpească, o corectă Jeremy. Nu îmi erai de 
folos moartă. Dar acum... El oftă ca şi cum comportamentul 
ei l-ar fi supărat foarte tare. Acum nu am de ales, pentru că 
ştii despre Archie. E al naibii de enervant. Zâmbi brusc, 
alungându-şi proasta dispoziţie ca pe o toană de copil. In 
fine, trebuie să plec. Din fericire, pot să alerg mult mai 
repede decât tine. Se uită la cizmuliţele ei cu amuzament, 
încălţările alea nu te vor ajuta într-un incendiu. 

Ridică pistolul într-un salut ironic şi apoi se întoarse, 
urcând pe pantă şi dispărând în vârf. Mairi se luptă cu 


sentimentul de uşurare şi cu greaţa care ameninţa să o 
ameţească. Nu era momentul să dea dovadă de slăbiciune. 
Strânse din dinţi şi începu să urce după el. 

Când ajunse sus, cizmuliţele ei de piele erau 
zdrenţuite, aşa cum prezisese Jeremy, şi fustele îi erau 
sfâşiate de tufişuri şi stânci. Picioarele o dureau deja. Mica 
vale fusese o oază care nu dezvăluia infernul ce dogorea pe 
o parte a dealului. O înconjura focul sălbatic, care măcina 
tufişuri, buruieni şi se îndrepta spre Ardglen. Fumul 
transformase cerul albastru într-unul ameninţător şi 
cenuşiu. Auzea şuieratul şi trosnetul flăcărilor şi simţea 
mirosul şi gustul acru al focului în vânt. 

Mairi nu mai văzuse foc sălbatic până atunci. Viteza şi 
sunetul acestuia o îngrozeau. Jeremy reuşise să treacă la 
timp. ÎI vedea alergând pe potecă, înaintea focului, cu o 
viteză pe care ea nu ar putut s-o atingă. 

O pală bruscă de vânt aduse o flacără mai mare atât 
de aproape, încât îi simţi dogoarea. Se întoarse şi o luă în 
jos spre vale, de unde venise, cu inima bubuindu-i în piept 
şi cu palmele zgăriate de piatra aspră. Când văzu focul pe 
partea de sus a potecii, ţipă. 

Apa, trebuia să intre în apă. 

În ciuda verii fierbinţi, apa din râu era brutal de rece şi 
îi tăie răsuflarea, făcând-o să tipe. Se aruncă la vale, 
urmând cursul râului, fără să ţină cont de pietrele acoperite 
de muşchi care alunecau pe sub încălţările distruse şi de 
ciulinii care îi sfâşiau hainele. Căzu de două ori, julindu-şi 
mâinile şi învineţindu-şi genunchii. Nu avea decât un singur 
gând în minte - că nu avea să moară acolo ca să-i facă pe 
plac lui Jeremy Cambridge şi ca el să poată păstra secretul 
morţii lui Archie. Într-un fel, simţea că ar fi eşuat în faţa lui 
Jack. Parcă el ar fi chemat-o. Dar, chiar şi când alerga de-a 
lungul râului, udă leoarcă şi înfrigurată, flăcările ţineau 
pasul cu ea, dansând de-a lungul malului, întinzându-se 
spre ea atât de aproape încât o îngrozeau. 

La vreo 45 de metri de la baza dealului, ştiu că nu 
putea reuşi. Aici râul dispărea în subteran prin peşteri 
săpate în gresie cu mii de ani în urmă. Un stejar bătrân şi 


uscat atârna deasupra apei. Ea văzu cum luă foc şi se 
despică. Sunetul era de nedescris - un trosnet teribil ca o 
de împuşcătură. Copacul căzu peste râu, arzând cu 
sălbăticie, iar flăcările săriră peste apă ca să se aprindă pe 
partea cealaltă, închizându-i calea de scăpare cu un zid de 
foc. 


Jack auzi sunetul copacului căzând când ajunse pe 
panta dealului. Întreaga zonă părea să ardă. Când ajunsese 
la Ardglen, Frazer evacua deja casa. Servitorii alergau 
agitaţii, iar arendaşii scoteau caii din grajd. Nu era nici 
urmă de Hamish, Murdo şi Ross. Frazer, palid şi cu chipul 
întunecat, îi spuse că Lady Mairi ieşise să se plimbe mai 
devreme şi nu se întorsese. Băieţii plecaseră în căutarea ei. 

Îi mai spusese că venise Jeremy Cambridge şi că 
pornise pe deal după ea. Atunci Jack simţise că groaza îi 
cuprinde inima ca un cub de gheaţă. 

La început i se păru că aude o împuşcătură. Apoi văzu 
copacul căzând peste râu. Dincolo zări o sclipire albă prin 
strălucirea orbitoare a soarelui peste apă. Dintre toate 
lucrurile care nu îşi aveau locul acolo... era o umbreluţă. 

„Mairi.“ 

Chiar când vru să se mişte, Murdo veni alergând lângă 
el şi îl prinse de braţ. Chipul bărbatului era deja murdar de 
sudoare, cenuşă şi pământ. Dogoarea era de nesuportat, 
iar focul era la doar câţiva metri. În ochii lui Murdo se 
vedeau disperare şi durere. 

— Nu vă puteţi duce acolo, domnule... începu el să 
spună. 

— Pot şi o voi face, zise Jack. Nu o va înghiţi focul. Nu 
voi permite asta! 

Chiar în timp ce vorbea simţea disperarea, teama că 
era deja prea târziu. Alungă cu hotărâre acel gând. 

Murdo, Hamish şi Ross îl înconjurară. 

— Lăsaţi-mă să trec, zise el într-un acces de furie, sau 
vă dobor pe toţi! 


Ei se dădură la o parte, cu respect în privire, deşi 
ştiau că era o capcană mortală. Jack alergă spre foc, 
ajungând exact acolo unde râul dispărea sub stânci. 

Sări în apă, orbit, asurzit de vuietul focului, simțind 
cum flăcările se întind să-l prindă. Apoi ajunse mai jos pe 
cursul râului şi răcoarea din apă îl înconjură. Se poticni, 
şocat de apa rece ca gheaţa, întinse mâna şi prinse mâna 
lui Mairi. Era rece, udă toată şi tremura, dar se simţea 
precum cel mai minunat lucru în braţele lui. O trase sub o 
stâncă în timp ce focul urla şi gonea deasupra lor şi înroşea 
apa. 

Chipul ei era în scobitura gâtului său - cu o mână o 
ţinea de cap, iar cu cealaltă de talie, strângând-o la piept. 
Tremura, îşi dădu el seama, iar când îi simţi respiraţia 
teribil de sacadată, i se strânse inima în piept. 

— Mairi! strigă el, nerecunoscându-şi propria voce. 

O simţi mişcându-se, lipindu-se şi mai tare de el, 
cuibărindu-se în braţele lui. Erau amândoi înfriguraţi şi uzi 
până la piele, dar acolo unde corpurile lor erau lipite se 
încălzeau unul pe altul şi sângele curgea cald. Jack îşi lipi 
buzele de părul ei şi inspiră adânc, simțind fumul care se 
lipise de ea. Mairi era plină de funingine, murdară, dar era 
cel mai frumos lucru pe care îl văzuse vreodată, iar asta îi 
făcu inima să-i bată mai tare. 

Nu ştia prea bine ce să facă apoi. Se gândise doar să 
găsească un fel de adăpost cât de mic, ca să-i ferească de 
focul care duduia deasupra lor. Dar apoi pământul de sub ei 
păru să cedeze şi căzură, rostogolindu-se iar şi iar, până 
când se opriră pe podeaua peşterii de dedesubt. 


* 


Mairi îşi recăpătă cunoştinţa şi descoperi că era strâns 
lipită de corpul lui Jack. Capul îi era pe pieptul lui, iar corpul 
lui era curbat în jurul ei ca să o protejeze de pietrele ce 
puteau cădea. Plămânii îi erau plini de praf şi de mizerie. Se 
simţea îngheţată, murdară şi zdruncinată, dar era în viaţă. 
Se mişcă uşor, întorcându-şi capul spre el. Malul de 


deasupra lor se prăbuşise, dar mai era o geană de lumină 
pentru a-i vedea faţa. 

— Jack? făcu ea. 

El se mişcă. Incepu să o pipăie agitat. 

— Mairi? Eşti bine? 

— Da, răspunse ea şi începu să tremure incontrolabil 
din pricina frigului şi a tot ce se întâmplase. Tu? 

— Sunt încă în viaţă. 

În mod surprinzător, ea auzi zâmbetul din glasul lui. 

— Mairi, iubito... Tonul i se schimbă şi deveni atât de 
pătrunzător, încât o făcu din nou să tremure. Dumnezeule, 
am crezut că te-am pierdut pentru totdeauna şi nu am 
putut suporta! 

Mairi încetă în acel moment să se mai teamă. Acolo, 
cu sunetul focului urlând deasupra lor şi cu bucăţi de piatră 
mari căzând încă pe ei, ea nu mai simţea decât o pace 
infinită. Jack o ţinea strâns. Avea ochii închişi, dar ea îi 
simţea bătăile inimii tare şi puternic în inima ei, iar pentru 
ea fu de ajuns. 

Jack îi cuprinse chipul şi o întoarse spre el, sărutând-o 
cu tandrete. 

— Ai gust de sare, zise el un pic mai târziu, şi de 
cenuşă. O sărută din nou. Te iubesc, zise el cu voce frântă. 
Am crezut că nu voi mai avea ocazia să ţi-o spun. 

Ea ştiuse asta din momentul în care o cuprinsese în 
braţe, ştiuse că o iubea şi că a fi cu el era cel mai important 
lucru din lume. Apoi începu să râdă. 

— Jack, zise ea, îţi alegi teribil de prost momentele. 

— Nu te-ai plâns niciodată până acum, zise şi o sărută 
din nou. Te iubesc, repetă el. 

Vocea îi era mai puternică de data asta, mai sigură, 
de parcă testa cuvintele şi le găsea un pic mai confortabile. 

—  Căsătoreşte-te cu mine! zise el. Apoi adăugă 
smerit: Ştiu că nu sunt destul de bun pentru tine... 

— Taci! zise Mairi şi-l sărută la rândul ei. Eşti tot ce 
îmi doresc, tot ce vreau. 

Ea îl auzi râzând uşor tremurat. 

— Te iubesc fără speranţă. Te voi iubi mereu! 


— Pentru un bărbat care până azi se considera 
incapabil să iubească, te descurci înspăimântător de bine, 
zise Mairi cu sfială. 

— Vulpiţo! 

Ea îi simţi zâmbetul, iar el o sărută din nou cu 
tandreţe şi dulceaţă infinită. Se relaxase, acceptându-şi 
propriile emoţii şi iubirea pe care ea i-o oferea. Jack o ţinu 
protector în braţe şi cu un fel de mândrie sfidătoare care o 
făcu să se simtă umilă şi surprinzător de fericită în acelaşi 
timp. 

— Domnule! se auzi un strigăt din capătul tunelului de 
unde venea raza slabă de lumină. Doamnă! Lady Mairi! 

— La naiba! zise Mairi. Ne-au găsit. 

Se ridică cu greu în picioare. 

— Murdo, suntem aici! 

O jumătate de oră mai târziu, ea şi Jack ieşiră în 
sfârşit la lumină, murdari, înfriguraţi şi clipind des din 
pricina luminii puternice. Vântul îndepărtase focul spre 
vestul văii, lăsând în urmă doar tufişuri arse şi fumegânde 
şi teren înnegrit în jur. O pală neagră de fum atârna 
deasupra dealului. Ardglen încă era în picioare, arătând 
paşnic şi imaculat lângă marea sclipitoare. 

— Am găsit trupul domnului Cambridge lângă râu, 
zise Murdo. Venise să vă caute, doamnă? Se pare că focul l- 
a ajuns din urmă. S-a întins foarte repede. Imi pare foarte 
rău, doamnă. 

Mairi îi susţinu privirea lui Jack. Se gândi la Lord 
Macleod, la Archie şi la scandal şi ştiu că Jack se gândea la 
acelaşi lucru. Trase adânc aer în piept. 

— Şi mie îmi pare rău, zise ea. Nu ştiu ce dorea 
domnul Cambridge. Nici măcar nu am ştiut că era aici. 

Îl văzu pe Jack zâmbind întristat, dar nu spuse nimic, 
iar în acel moment simţi că îl iubeşte şi mai tare. În curând, 
se gândi ea, intenţiona să îi spună totul despre Archie şi 
aveau să organizeze împreună o înmormântare decentă, ca 
părinţii să-l poată jeli cum trebuia. Dar deocamdată avea să 
facă o baie şi să se îmbrace în haine curate după ce avea 
să se ungă pe toate tăieturile, juliturile şi arsurile. 


Se uită la Jack. 

— Poţi, te rog, să mă duci cât mai curând la Glen 
Calder? întrebă ea. Aş vrea să mă căsătoresc acolo. 

Jack îi zâmbi, iar dragostea pe care o văzu în ochii lui 
îi făcu inima să tresalte de fericire. 

— Cu cea mai mare plăcere, zise el şi o luă în braţe. 
Te voi duce acasă. 


Sfârşit 


